
1. 


În cea de a doua zi a lunii ianuarie, o zi senină, dar bătută de 
vânt, Sammy Tigertail, în venele căruia curgea sânge de indian 
din tribul Seminole, a aruncat un cadavru în râul Lostmans. 
Temperatura apei nu depășea cincisprezece grade Celsius, prea 
rece pentru rechini sau aligatori. 

„Dar poate nu și pentru crabi”, și-a spus Tigertail. 

Privind cum trupul neînsufleţit se scufunda în apă, se gândea 
la prostia oamenilor albi. Pe acesta îl chema Wilson și ajunsese 
în rezervaţia Big Cypress duhnind a alcool și exprimându-și 
dorinţa de a face o plimbare cu barca. Spunea că petrecuse Anul 
Nou la  hotelul-cazinou Hard Rock, proprietatea tribului 
Seminole, care se întindea pe o suprafață de optzeci și șase de 
acri între Miami și Fort Lauderdale. Wilson i-a spus lui Sammy 
Tigertail că era dezamăgit de faptul că nu văzuse nici picior de 
indian la cazinou și că - după o noapte întreagă în care a băut, 
s-a distrat în brațele unor puicuţe fierbinţi și a jucat poker - a 
străbătut drumul până în Big Cypress ca să facă fotografii cu un 
indian adevărat din tribul Seminole. 

— Am făcut un pariu pe o sută de dolari cu un fraier care 
susține că nu voi găsi niciunul, i-a spus Wilson, cuprinzându-l pe 
Sammy Tigertail cu un braț moale, dar te-am găsit pe tine, 
frăţioare. De unde aș putea să cumpăr un aparat de fotografiat 
de unică folosință? 

Indianul l-a îndrumat pe Wilson spre un magazin universal, de 
unde acesta s-a întors cu un aparat Kodak de unică folosinţă, o 
bucată de păstramă de vacă și un bax cu șase sticle de bere. 
Din fericire, motorul bărcii făcea un zgomot atât de mare, încât 
a acoperit cea mai mare parte din povestea vieţii lui Wilson. 
Sammy Tigertail a auzit însă suficient cât să afle că individul era 
de undeva din Milwaukee și își câștiga existența vânzând 
motoare de bărci pescarilor care vânau șalău. 

La zece minute după ce porniseră la drum, Wilson avea obrajii 
roșii din cauza frigului, ochii congestionaţi începuseră să-i curgă 
și stătea adus de spate, tremurând ca varga. Sammy Tigertail a 
oprit barca și i-a oferit niște cafea fierbinte din termos. 

— V-v-vrei să facem poza pe care mi-ai promis-o? l-a întrebat 
Wilson. 

Sammy Tigertail s-a așezat cuminte lângă el, în timp ce 
bărbatul a întins un braţ, ţinând aparatul de fotografiat cu 
obiectivul îndreptat spre ei. Indianul purta o jachetă din lână, 
marca Patagonia, o șapcă L.L. Bean bleumarin, tot din lână, și 
pantaloni kaki Eddie Bauer - o ţinută care nu avea nici în clin, 
nici în mânecă cu portul tradițional al tribului Seminole. Wilson l- 
a întrebat dacă avea o geacă cu modele indiene și o pereche de 
mocasini din piele de căprioară. Sammy Tigertail i-a răspuns că 
nu. 

Bărbatul alb l-a rugat să nu zâmbească și a făcut câteva 
fotografii. Apoi, ghidul său a pornit motorul bărcii cu gândul de a 
termina cât mai repede cu putinţă incursiunea prin acele ţinuturi 
mlăștinoase. Din cauza frigului nu prea aveai ce să vezi, dar lui 
Wilson nu-i păsa prea tare. Işi atinsese scopul. Ferindu-și ochii 
de vânt, ronţăia din bucata de carne afumată și bea dintr-o 
sticlă de bere caldă Heineken. 

Sammy Tigertail a luat-o apoi pe o scurtătură, trecând printr- 
un stufăriș ale cărui tulpini înalte se aplecau sub prora bărcii 
asemenea spicelor de grâu secerate de combină. Wilson s-a 
ridicat deodată în picioare, scăpând din mână sticla de bere, 
lichidul împrăștiindu-se pe podeaua bărcii. În timp ce indianul 
încerca să oprească motorul, l-a văzut pe individ cum se clătina 
periculos, apucându-se cu mâinile de gât. Sammy Tigertail 
credea că nu mai putea să respire din cauza unei bucăţi de 
păstramă care îi astupa căile respiratorii, dar, în realitate, el se 
lupta să scape de un mic șarpe de apă, care îi „aterizase” pe gât 
de pe lujerii înalți ai stufărișului. 

Creatura era inofensivă, dar reptila zburătoare l-a luat pe 
Wilson prin surprindere, lucru care avea să-i fie fatal. Făcând un 
atac de cord, acesta s-a prăbușit pe podea înainte ca indianul să 
apuce să oprească barca. 

Sammy Tigertail a luat micuțul șarpe de pe trupul inert al 
turistului și i-a dat drumul în apă. Apoi a verificat pulsul de la 
mâna stângă a lui Wilson, i-a desfăcut cămașa și a încercat timp 
de câteva minute să-l resusciteze, apăsându-l ritmic pe piept. 
Indianul a renunțat să-i mai facă respiraţie gură la gură, pentru 
că nu mai avea niciun sens: Wilson era mort de-a binelea. 

Ghidul din tribul Seminole a găsit în buzunarele pasagerului 
său aparatul de fotografiat, șase sute patruzeci și cinci de dolari, 
un portofel, cheile de la o mașină Chrysler închiriată, un telefon 
mobil, două ţigări cu marijuana, trei prezervative și o carte de 
vizită de la agenţia de dame de companie Blue Dolphin. Sammy 
Tigertail a pus totul la loc, inclusiv banii. Apoi l-a sunat pe 
unchiul lui, Tommy, care l-a sfătuit să scoată cât mai repede 
cadavrul din rezervaţie. 

În lipsa unor instrucţiuni mai clare, Sammy Tigertail a 
presupus că trebuia să scape pentru totdeauna de Wilson, nu 
doar să-l abandoneze pe un teren neutru. Se temea că va fi 
considerat responsabil pentru moartea turistului, iar autorităţile 
tribului Seminole nu-l vor putea apăra de zelul procurorilor din 
ţinutul Collier, printre care nu se afla niciun indian. 

Așadar, Sammy Tigertail s-a întors în port și a cărat cadavrul 
bărbatului alb până la mașina închiriată. Nimeni nu a fost martor 
la scenă, dar orice observator neutru - în special unul care ar fi 
simţit că Wilson duhnea a băutură - ar fi conchis că era vorba 
despre un beţiv care a adormit în timpul călătoriei prin ţinuturile 
mlăștinoase. 

După ce a așezat cadavrul în capul oaselor pe bancheta din 
spate, Sammy Tigertail a pornit spre Everglades City - exact în 
mijlocul Celor Zece Mii de Insule. A cumpărat de acolo patru 
ancore și a împrumutat o ambarcaţiune destinată pescuitului de 
crabi, îndreptându-se apoi spre sălașul știucilor-de-mare care 
trăiau în râul Lostmans. 

Acum doar câteva valuri arămii marcau locul unde aruncase 
trupul neînsuflețit. Indianul privea, trist și dezgustat, apa cafenie 
și tulbure. Era prima lui zi de muncă în care folosea o 
ambarcaţiune concesionată, iar Wilson, primul său client. 

Dar și ultimul. 

După ce a returnat vasul împrumutat, l-a sunat pe unchiul lui, 
Tommy, ca să-i spună că avea să plece un timp. Nu se simţea 
pregătit din punct de vedere spiritual ca să lucreze cu turiștii - a 
motivat el. 

— Băiete, nu te poţi ascunde de lumea albilor, i-a spus 
bătrânul. O știu prea bine pentru că și eu am încercat să fac 
asta. 

— Noi suntem proprietarii agenţiei de dame de companie Blue 
Dolphin? l-a întrebat Sammy Tigertail. 

— Nu m-ar mira, i-a răspuns unchiul său. 
e 

Cam în același timp, într-o rulotă, nu departe de docuri, un 
băiat, ce purta numele de Fry, și-a ridicat privirea din farfurie, 
întrebând: 

— Ce este porcăria asta? 

Intrebarea nu era lipsită de logică. 

— Friptură Salisbury, i-a răspuns Honey Santana. Nu te lăsa 
păcălit de aspectul ei! E foarte gustoasă. 

— lar te-au dat afară de la muncă? 

— Nu, mi-am dat singură demisia, i-a spus Honey. Acum taci 
și mănâncă! 

Mama lui apela la răcituri numai atunci când rămânea fără 
slujbă, iar fiul ei știa asta foarte bine. 

— Ce s-a mai întâmplat acum? a întrebat-o el. 

— iți mai amintești câinele chihuahua pe care îl avea mătușa 
Rachel? Yum-Yum Boy? 

— Cel care a murit încercând să se împerecheze cu un raton? 

— Da. Ei bine, cam asta a încercat să facă și domnul Piejack, 
dar la scară ceva mai mare, i-a răspuns Honey, mușcând din 
carnea tare ca piatra. Era groaznică, dar a reușit să schiţeze un 
zâmbet. 

— Ţi-a făcut avansuri? a întrebat Fry, ridicând din umeri. 

— S-ar putea spune și așa. 

Domnul Piejack era unul dintre proprietarii pieţei de pește și 
se ţinea de luni de zile după Honey. Era căsătorit, dar, în afară 
de asta, mai avea și alte „calitaţi” dezgustătoare. 

— Ştii ciocănelele alea din lemn pe care le vindem lângă 
casele de marcat? l-a întrebat Honey. 

— Ca să spargi cleștii crabilor? a spus Fry, dând din cap. 

— Da. L-am lovit cu unul din alea. 

— Unde? 

— Unde crezi? Pentru că Fry era gata să se ridice de la masă, 
Honey s-a grăbit să-i ofere o explicaţie. Mi-a pus mâna pe sân. 
De aceea l-am lovit. 

— Vorbești serios? a întrebat fiul ei, ridicându-și privirea spre 
ea. Nu inventezi toată povestea asta? 

— Mi-a pus mâna pe sânul drept, îți dau cuvântul meu de 
onoare! a spus Honey, acoperind cu mâinile - într-un gest 
solemn - obiectul pasiunii domnului Piejack. 

— Ce ticălos! a exclamat Fry. 

— Categoric! După ce l-am lovit, a început să se tăvălească 
pe jos, smiorcăindu-se de zor, motiv pentru care am luat o felie 
de ton din congelator și i-am îndesat-o în pantaloni. Ca să nu se 
umfle locul unde l-am lovit. 

— Ce specie de ton? 

— Albacora, i-a răspuns Honey. De cea mai bună calitate. 

— O să-l pună înapoi în congelator și o să-l vândă vreunui 
fraier, a spus Fry, râzând. 

— Ce scârbos! a exclamat Honey. 

— Vrei să punem pariu că așa o să facă? 

— Hai să pregătim niște supă! a spus ea, ridicându-se în 
picioare și aruncând la gunoi tocăniţa Salisbury. Ce preferi - 
minestrone! sau supă de roșii? 

— Mi-e indiferent. Fry a tras din nou scaunul lângă masă. 
Uneori credea că mama lui era pe punctul de a-și pierde minţile, 
iar alteori o considera cea mai rațională persoană din lume. Și 
acum ce-o să faci? 

— O știi pe prietena mea, Bonnie, nu? Promovează 
ecoturismul, plimbându-i pe turiști în caiace până în Cormorant 
Key, i-a răspuns Honey. Spune că este extrem de distractiv și se 
câștigă binișor. Astăzi, în drum spre casă, am observat câteva 
caiace galbene care traversau golful în șir indian și m-am gândit 
cât de frumos este să vâslești printre mangrove la asfinţit. 

— Caiace! a exclamat Fry, neîncrezător. E aceeași Bonnie 
care a încercat să ne prezinte mașina de cusut acționată de 
energia solară? 

— Vorbești ca fostul tău tată. 

— Nu este fostul meu tată, este fostul tău soţ. Și am greșit cu 
ceva? 

— Of, privirea aia a ta! a exclamat Honey, luând oala de supă 
de pe aragaz. Ce era să fac, Fry? M-a apucat de sân. Nu merita 
oare să-i fac testiculele chiseliță? 

— Cât costă un caiac? 

— Nu știu sigur, i-a răspuns femeia, punând două castronașe 
pe masă. Dar pentru început vom avea nevoie de cel puţin două 
sau trei. 

— Și unde o să-i plimbi pe fraieri? a întrebat Fry. Se pare că 
Bonnie a acaparat deja Cormorant Key. 


1 Supă groasă, tradiţională din Italia. (n.tr.). 

— Nu te-ai mai uitat pe fereastră în ultimul timp? a spus 
Honey, râzând. N-ai văzut ce insule minunate avem? Telefonul a 
început atunci să zbârnâie. Femeia s-a încruntat. Sună în fiecare 
seară cu o precizie matematică, a spus ea. 

— Atunci nu mai răspunde! a sfătuit-o fiul ei. 

— M-am săturat de indivizii ăștia. Povestea trebuie să 
înceteze. 

e 

La peste o mie cinci sute de kilometri depărtare, Boyd 
Shreave amesteca în cafeaua cu lapte și asculta în căști apelul 
unui telefon care suna undeva la distanță, în zona statului 
Florida. Un scenariu fotocopiat zăcea pe birou în fața lui, dar 
Boyd Shreave nu mai avea nevoie de el. După trei zile, îl știa 
deja pe dinafară. 

Shreave lucra la Relentless, Inc., o companie de 
telemarketing, care făcea vânzări prin telefon pe tot cuprinsul 
Statelor Unite, vizând clienţi cu venit mediu. Firma transformase 
un hangar de B-52 din Fort Worth, Texas, în call-center, unde 
Boyd Shreave și alţi cincizeci și trei de operatori telefonici lucrau 
în compartimente individuale, izolate fonic. 

În cubul din dreapta lui lucra o femeie, Eugenie Fonda, care 
pretindea că se înrudea cu celebra familie de actori și care 
devenise recent amanta lui Boyd Shreave. In cel din stânga, 
stătea un bărbat - Sacco - un individ ursuz, cu ochii adânciţi în 
orbite, despre care se spunea că era dependent de internet. In 
timpul programului, Boyd Shreave discuta rareori cu colegii lui 
de muncă, inclusiv cu Eugenie, din cauza normei de lucru 
impuse de compania Relentless, Inc. Vorbeau la telefon de la 
ora cinci după-amiaza până la miezul nopţii, asaltându-i pe 
oameni de la est la vest, în funcţie de ora locală. 

Era o slujbă ingrată, deși nu cea mai cumplită din câte 
avusese Shreave. Realiza însă că la treizeci și cinci de ani - 
după șase luni de telemarketing - cariera lui se plafonase. 
Probabil că și-ar fi dat demisia dacă nu ar fi fost Eugenie la 
mijloc - o femeie foarte înaltă (avea un metru optzeci și trei), al 
cărei păr de un blond spălăcit îl putea admira în voie din cubul 
său. 

Boyd Shreave lucra în domeniul vânzărilor de la douăzeci și 
șase de ani, încercând să plaseze articole dintre cele mai 
diverse: încălțăminte ortopedică, mașini agricole, automobile 

(noi, dar și la mâna a doua), îngrășăminte, produse naturiste 
pentru tratarea calviţiei, televizoare HD sau mâncare pentru 
animale de companie exotice. Faptul că nu a obţinut succesul în 
acest domeniu - și cu atât mai puţin prosperitatea - nu a 
reprezentat pentru nimeni, în special pentru cei care îl 
cunoșteau, un motiv de uimire. Și asta deoarece Boyd Shreave 
nu stăpânea arta persuasiunii. Indiferent de dispoziţia în care se 
afla, părea arogant - felul în care își încrunta sprâncenele subțiri 
și roșcate trăda iritare, dacă nu chiar dispreţ; umerii ușor aduși 
în faţă dădeau senzaţia că purta povara unei plictiseli 
covârșitoare; iar buza superioară, surprinsă adesea într-o 
grimasă, sugera condescendenţă sau, și mai rău, îl făcea să 
semene cu o caricatură a lui Elvis. 

Aproape nimeni nu voia să cumpere ceva de la Boyd Shreave. 
Toată lumea voia să scape de el. 

Tocmai când era pe punctul de a abandona ideea unei cariere 
în vânzări - aflându-se din nou în postura de viitor concediat 
fostul său șef i-a sugerat să se reorienteze spre domeniul 
vânzărilor prin telefon. „Ai o voce potrivită pentru asta - i-a spus 
el. Din păcate, este singura ta calitate”. 

Era adevărat că străinii se lăsau adesea convinși în momentul 
în care Shreave începea să vorbească, atât de mare era 
discrepanța dintre vocea - lină, încurajatoare și tandră - și 
înfățișarea sa. „Ești născut pentru asta - i-a spus Eugenie Fonda 
în prima lui zi de muncă la call-center. l-ai putea vinde droguri 
până și papei”. 

Shreave nu a revoluţionat lumea la Relentless, dar pentru 
prima oară în viață putea declara cu toată convingerea că era 
potrivit pentru misiunea pe care o avea de îndeplinit. Și aici 
găsea însă motive de nemulţumire. Nu-i plăcea să lucreze până 
târziu în noapte și ura atmosfera claustrofobică, dar și replicile 
enervant de repetitive din scenariul vânzărilor telefonice. 

Nici recompensele financiare nu excelau: salariul minim, plus 
patru dolari pentru fiecare client care își manifesta interesul faţă 
de oferta prezentată. De fiecare dată când Shreave prindea un 
„peștișor” pe linie - o persoană care părea interesată de 
obiectul vânzării - trebuia, conform politicii companiei, să-i 
transmită șefului de departament numele respectivului. Shreave 
ar fi renunțat bucuros la comisionul mizerabil pentru șansa de a 

încheia un contract, dar nimeni nu încredința ageamiilor o 
responsabilitate atât de mare. 

După cel de-al cincilea apel, o femeie a ridicat receptorul. 

— Alo! Sunteţi doamna Santana? a întrebat Boyd Shreave. 

— Domnișoara Santana. 

— Vă rog să mă scuzaţi, domnişoară Santana. Numele meu 
este Boyd Eisenhower. 

Eugenie Fonda îl sfătuise pe Shreave să nu-și folosească 
numele real, ci un pseudonim. In urma sondajelor efectuate, 
susținea ea, s-a dovedit faptul că oamenii tind să aibă mai multă 
încredere în operatorii care au același nume de familie ca 
președinții americani. De aceea, ea se prezenta ca fiind Eugenie 
Roosevelt. Shreave a ales iniţial pseudonimul „Boyd Nixon”, dar 
după patru zile de muncă nu a reușit să stârnească interesul 
niciunui client. Eugenie l-a sfătuit cu blândeţe să folosească 
numele altui președinte, de preferat unul care să nu fi fost 
obligat să-și dea demisia de la Casa Albă. 

— Eisenhower? Ca președintele Dwight? l-a întrebat femeia de 
la celălalt capăt al firului. 

— Exact, a răspuns Shreave. 

— Îmi puteţi repeta, vă rog, și celălalt nume? 

— B-o-y-d, a spus Shreave. Motivul pentru care vă sun în 
după-amiaza asta, doamnă Santana, este acela că... 

— Nu este după-amiază, domnule Eisenhower, asta e 
problema. Este seară și iau masa cu familia mea. 

— Îmi cer iertare, doamnă Santana. Promit să nu vă rețin prea 
mult. Sau dacă vreţi, pot să revin mai târziu. 

Rolul acestei replici era de a-l ţine pe client la telefon. 
Majoritatea oamenilor nu voiau ca operatorul să-i sune din nou; 
își doreau să termine povestea cât mai repede cu putinţă. 

— Ştiţi câte telefoane primesc de la operatori ca 
dumneavoastră? a spus femeia pe un ton ridicat. Ştiţi cât de 
enervant este să nu poţi mânca în tihnă din cauza unor indivizi 
care te sună în fiecare seară? 

Boyd Shreave căuta impasibil un alt client în lista telefoanelor 
pe care le avea de dat. 

— AȘ putea vorbi cu domnul Santana? a întrebat el pe un ton 
indiferent. 

Spre uimirea lui, femeia i-a răspuns: 

— Da, puteţi. Așteptaţi puţin! 

Câteva clipe mai târziu, o altă voce s-a auzit la celălalt capăt 
al firului. 

— Alo! 

— Domnul Santana? a întrebat Shreave, neștiind dacă 
persoana respectivă era prea tânără sau suferea de sinuzită. 

— Ce vindeti, domnule? a întrebat vocea. 

Shreave a profitat imediat de ocazie și și-a lansat atacul. 

— Domnule Santana, pentru că vă aflaţi printre candidații 
aleși după o selecţie riguroasă, v-am sunat să vă prezentăm o 
ofertă unică în domeniul imobiliarelor. Pentru o perioadă scurtă 
de timp, compania Suwannee Bend Properties vă oferă zece acri 
de pădure virgină în partea centrală a Floridei, puţin spre nord, 
pentru numai trei mii nouă sute nouăzeci și nouă de dolari... 

— Dar noi locuim deja în Florida, a spus bărbatul cu o voce 
pițigăiată. 

— Da, domnule Santana, această ofertă extraordinară se 
adresează în exclusivitate locuitorilor de pe Coasta de Sud-Vest, 
a insistat Boyd Shreave, analizând informaţiile furnizate de 
compania de telemarketing. Locuiţi într-o zonă care a cunoscut 
cea mai puternică dezvoltare din ultimii ani, domnule Santana, 
motiv pentru care mulţi dintre vecinii dumneavoastră s-au 
săturat de traficul infernal, de taxele mari, de cotele ameţitoare 
pe care le-a atins fenomenul infracţional și de stresul marilor 
orașe. Câţiva dintre ei, mai norocoși decât majoritatea 
semenilor lor, s-au mutat în frumosul ţinut Gilchrist - sufletul 
vechiului stat Florida -, un loc liniștit, unde familiile trăiesc în 
siguranţă. În loc să staţi înghesuiți ca sardelele într-o suburbie 
suprapopulată, vă puteți relaxa pe o proprietate retrasă, plasată 
într-un peisaj de vis, care se întinde pe o suprafaţă de zece acri, 
nu departe de legendarul râu Suwannee. Doriţi câteva informaţii 
printate sau poate vreţi să vorbiţi - atunci când consideraţi de 
cuviinţă - cu unul dintre colegii mei, expert în domeniu, care v- 
ar putea oferi mai multe detalii? 

— O proprietate? a întrebat vocea. Adică o fermă? 

— Puțin mai mică decât o fermă, domnule Santana. 

— Dar nu locuim într-o suburbie suprapopulată. Locuim în 
Everglades, a insistat vocea. Orașul nu are decât cinci sute 
treisprezece locuitori. 

Shreave a înțeles atunci că vorbea cu un băiețandru și își 
irosise timpul în zadar. Abia se abţinea să nu-i arunce o replică 

răutăcioasă, dar trebuia să fie atent, pentru că șefii de la 
Relentless își monitorizau la întâmplare operatorii pentru 
„controlul calităţii”. 

— Domnule Santana, a spus el cu o politeţe exagerată, puteţi 
să mi-o daţi din nou la telefon pe doamna Santana? 

— Sunt deja pe fir, a intervenit femeia, luându-l pe Shreave 
prin surprindere. 

Era evident că ticăloasa ascultase întreaga conversaţie la un 
alt telefon. 

— Atunci nu cred că mai e cazul să vă repet oferta noastră, a 
spus Shreave pe un ton neconvingător. 

— Nu, nu mai e cazul, a subliniat doamna Santana. Nu ne 
interesează să cumpărăm o „fermă” în ţinutul Gilchrist - unde o 
mai fi și ăsta. 

— Dar ați auzit de râul Suwannee, nu-i așa? 

— Cunoaștem cântecul, domnule Eisenhower. Nu e nevoie să 
fiţi sarcastic. 

— Nu asta mi-a fost intenţia. 

Shreave și-a aţintit privirea asupra creștetului capului lui 
Eugenie. Se întreba dacă fraierul cu care vorbea la telefon și-ar 
fi putut imagina vreodată că își fixase pe limbă o periuță 
adevărată. 

— Cântecul se numește Old Folks al Home, a continuat 
doamna Santana, și a fost scris de Stephen Foster. Și mai e 
ceva: autorul nu a traversat niciodată râul Suwannee, pentru că 
nu a pus niciodată piciorul în „frumosul ţinut Gilchrist” sau în 
oricare altul din Florida. A trăit în Pennsylvania și a luat numele 
râului de pe hartă, eliminând litera u pentru ca silabele să se 
armonizeze cu muzica. Apropo, domnule Eisenhower, cum îl 
cheamă pe superiorul dumneavoastră? 

— Miguel Truman, i-a răspuns pe un ton plictisit. 

— Și pe superiorul acestuia? 

— Shantilla Lincoln. 

— Vreau să vorbesc cu ei, a continuat doamna Santana. Păreți 
un om cumsecade - mama dumneavoastră știe cu ce vă 
ocupați, domnule Eisenhower? Ştie că hărțuiţi oamenii cu 
telefonul? Că încercaţi, pentru un venit fix, să-i convingeţi să 
cumpere lucruri de care nu au nevoie? Asta v-a învăţat mama 
dumneavoastră, să fiţi un parazit de profesie? 

În momentul acela, Boyd Shreave ar fi trebuit să-și ceară 
iertare pentru că i-a deranjat pe membrii familiei Santana și apoi 
să închidă telefonul. Aceasta era politica firmei Relentless: Nu vă 
certaţi cu clienţii, nu abuzaţi de ei și nu vă pierdeţi controlul! Nu 
le oferiţi niciodată ocazia de a face plângere la poliţie! 

Clienţii l-au „gratulat” adesea pe Boyd Shreave, folosind 
epitete din cele mai „flatante”: ratat, vierme, polip, vultur, 
ticalos, nemernic, mizerabil, și chiar ulcer rectal. Shreave nu le-a 
ripostat niciodată. 

Și cu siguranţă că nu și-ar fi pierdut cumpătul nici în această 
seară, dacă doamna Santana nu ar fi atins un punct sensibil, 
referindu-se la mama sa, care și-a exprimat de nenumărate ori 
aversiunea față de dorinţa lui de a lucra în telemarketing, 
bombardându-l la rândul ei cu atribute care mai de care mai 
„măgulitoare”, toate însoţite de cuvântul /eneș. 

Așa că, în loc să pună capăt discuţiei și să-l sune pe următorul 
client, Shreave i-a spus doamnei Santana ceea ce dorea de mult 
să-i zică mamei sale: 

— Du-te dracului, poamă acră și zbârcită ce ești! 

Shreave nu a rostit replica pe tonul prietenos pe care îl 
folosea la telefon, ci cu o inflexiune a vocii atât de caustică și de 
puternică, încât Sacco și Eugenie Fonda l-au privit uimiţi peste 
pereţii compartimentelor lor, de parcă aveau de-a face cu un 
nebun. 

La celălalt capăt al firului, doamna Santana părea mai mult 
jignită decât mânioasă. 

— Ce lucruri cumplite aţi spus, domnule Eisenhower! a 
răspuns ea încet. Vă rog să-mi faceţi imediat legătura cu domnul 
Truman sau cu domnișoara Lincoln! 

Boyd Shreave a râs sarcastic și și-a scos căștile, spunându-și: 
„Nu e de mirare că toate birourile de call-center își au acum 
sediile în India: amărâţii ăia nu știu engleza atât de bine încât 
să-și insulte clienţii”. 

Eugenie i-a strecurat un bilet în care îl întreba: „Ești nebun de 
legat?” 

„Numai după tine”, i-a răspuns Shreave în aceeași manieră. 

Dar în timp ce își sorbea cafeaua cu lapte se gândea la 
schimbul de replici pe care l-a avut cu doamna Santana și a 
conchis că a fost prea aspru cu ea, ţinând seama de faptul că l-a 
numit doar parazit. 

„Poate că o iau razna”, și-a spus Shreave. „Am nevoie de o 
vacanţă”. 

e 

Honey Santana a rămas cu privirea ațintită asupra 
receptorului pe care îl ţinea încă în mână. 

— Ce ţi-a spus? a întrebat Fry. 

— Nu mai contează, i-a răspuns femeia, clătinând din cap. 

— Există o listă unde te poţi înscrie ca să restricţionezi 
telefoanele primite de la companiile de telemarketing. De ce nu 
treci și numărul nostru de telefon acolo? Vei scăpa astfel de 
scârnăviile alea. 

— Vrei să nu mai folosești cuvântul ăsta, te rog? 

Honey plătise deja un serviciu telefonic care respingea 
apelurile nedorite din partea companiilor de telemarketing. Ca 
să treacă de o asemenea barieră, multe firme își schimbau 
numerele, folosind prefixul 800, lucru pe care l-a descoperit și 
Honey atunci când a verificat pe ecranul telefonului numărul 
companiei care îi sunase. Ea l-a notat lângă numele lui Boyd 
Eisenhower. 

— Îți mulţumesc pentru supă, a spus fiul lui Honey. A fost 
bună. 

— Să-ţi fie de bine! 

— Ce faci acum? 

— Sun la companie ca să fac o plângere. 

— De parcă ar interesa pe cineva, a răspuns Fry. Mamă, las-o 
baltă în seara asta, te rog! 

Telefonul suna ocupat. Honey a pus receptorul în furcă și a 
luat un Tic Tac. 

— AŞ vrea să mai vorbesc odată cu tipul ăla. Mi-a spus ceva 
îngrozitor. 

— la s-auzim! 

— N-ai decât doisprezece ani și jumătate, Fry. 

— Dar m-ai lăsat să văd Clanul Soprano. 

— O singură dată, i-a răspuns Honey pe un ton trist. Am 
crezut că era vorba despre operă, pe cuvântul meu! 

— Te-a făcut t-â-r-f-ă, nu-i așa? Honey a negat și a format din 
nou numărul. Suna tot ocupat. N-ar fi trebuit să te legi de mama 
lui, a remarcat Fry. 

— De ce nu? a întrebat Honey. Crezi că l-a purtat în pântec și 
s-a chinuit să-l aducă pe lume, l-a hrănit la sân, l-a spălat și l-a 

ținut în braţe când era bolnav doar ca să-i deranjeze apoi pe 
oameni cu telefoanele lui agasante? a continuat ea, ţintuindu-l 
pe fiul ei cu degetul. Dacă o să-ţi iei vreodată o slujbă ca asta, 
te dezmoștenesc. 

Fry s-a uitat de jur-împrejur de parcă ar fi făcut inventarul. 

— Cam asta e toată averea noastră, a spus el. Honey l-a 
ignorat și a format din nou numărul. Suna tot ocupat. Dar poate 
că și mama lui e un parazit. Te-ai gândit la asta? a continuat Fry. 
Poate că a crescut printre paraziți și a adoptat modul lor de 
viaţă. 

Honey a trântit telefonul pe masa din bucătărie. 

— Și dacă vrei să știi, m-a făcut poamă acră și zbârcită. 

— Ha-ha! a râs Fry. 

— i se pare nostim? 

— Oarecum. Fry nu i-a spus niciodată că prietenii lui o 
considerau cea mai sexy mamă din oraș. Hai să fim serioși, a 
continuat el, nu ești zbârcită și cu atât mai puţin poamă acră! 

Honey Santana s-a ridicat în picioare și a început să strângă 
masa, trântind farfuriile în chiuvetă. Fry se întreba când va reuși 
să se liniștească: uneori avea nevoie de câteva ore bune. 

— Ce-au păţit bărbaţii? a spus ea. Mai întâi, domnul Piejack 
sare pe mine și acum individul ăsta îmi spune să mă duc 
dracului. De dimineaţă a trebuit să înfrunt un animal în călduri și 
acum trebuie să îndur ura turbată a unui străin și te mai întrebi 
de ce nu am niciun prieten. 

— Mătușa Rachel și-a mai luat vreun câine? a întrebat-o Fry. 

— Nu schimba subiectul! a spus Honey, ridicând din nou 
receptorul și apăsând furioasă tastele telefonului. 

— Mamă, îţi pierzi timpul. N-o să reușești să-i prinzi. 

— Nu sun la compania de telemarketing, i-a răspuns ea, 
făcându-i cu ochiul. Il sun pe fratele meu ca să-l rog să afle el 
numărul firmei respective. 

— Minunat! a exclamat Fry. 

— Nu-ţi mai da ochii peste cap, tinere, pentru că... Alo! Aș 
putea să vorbesc cu domnul Santana, vă rog? O să-l găsesc pe 
individul ăsta - a șoptit ea, acoperind receptorul cu mâna - într- 
un fel sau altul. 

— Și pe urmă ce-o să faci? a întrebat-o Fry. 

— O să-i vând ceva ce nu-și poate permite să cumpere, i-a 
răspuns ea, zâmbind. 


VP -15 


2. 


După lăsarea nopţii, Sammy Tigertail a aruncat Chryslerul 
închiriat într-un canal din apropierea autostrăzii Tamiami. Apoi a 
făcut autostopul până în Naples, unde s-a întâlnit, în parcarea 
unui mall, cu fratele său vitreg, Lee. 

— Vino acasă! Vei fi în siguranţă în rezervaţie, i-a spus Lee. 

— Nu. Așa este cel mai bine pentru toată lumea. Ai adus 
barca și pușca? 

— Da. 

— Dar chitara? 

Sammy Tigertail fusese doar o singură dată în teatrul de 
operaţiuni al tribului - hotelul-cazinou Hard Rock. Scena îţi 
oferea o priveliște dezgustătoare, cu excepţia artefactelor rock- 
and-roll expuse peste tot. Sammy Tigertail pusese ochii pe o 
chitară Gibson Super 400, care îi aparținuse lui Mark Rnopfler de 
la Dire Straits, formaţia preferată a regretatului său tată. 

— Este în camionetă, i-a răspuns Lee. Îmi ești dator vândut, 
frăţioare. N-au prea vrut să se despartă de ea. 

— Da, te cred. 

— Dar l-am convins pe șeful cel mare să dea un telefon. 

— Serios? Sammy Tigertail nu și-a închipuit niciodată că Lee 
ar fi putut să aibă vreo influenţă asupra șefului de trib. Să 
mergem! a spus el. 

S-au îndreptat apoi împreună spre râul Turner. Ajunși la 
destinaţie, au scos din camionetă o canoe micuță - nu modelul 
construit de indieni din lemn de chiparos, ci o ambarcaţiune din 
aluminiu, de un albastru-metalizat, fabricată de o companie din 
nordul statului Michigan. 

— Dacă te întâlnești cu poliția, primul lucru pe care va trebui 
să-l arunci peste bord este pușca, a spus Lee, după ce au 
încărcat bărcuţa. 

— Depinde, a răspuns Sammy Tigertail. 

Stăteau  învăluiți în beznă, într-o tăcere copleșitoare, 
întreruptă doar de zumzetul insectelor. 

— Nu l-ai ucis pe albul acela cu bună știință, nu-i așa? l-a 
întrebat Lee. 


VP - 16 


— Nu, n-a fost vina mea, a răspuns Sammy Tigertail, trăgând 
adânc aer în piept. 

l-a povestit apoi rolul pe care l-a jucat șarpele de apă, iar Lee 
a conchis că a fost lucrătura unui spirit. 

— Ce vrei să fac cu cecurile tale? l-a întrebat el apoi. 

Tribul trimitea în fiecare lună trei mii de dolari fiecărui indian 
Seminole, din profiturile obţinute la jocurile de noroc. 

— Dă-i-le lui Cindy! 

— Sammy, nu fi prost! 

— Sunt banii mei, la naiba! 

— Bine, a acceptat Lee în cele din urmă. 

Cindy, fosta prietenă a lui Sammy Tigertail, se confrunta cu 
foarte multe probleme. 

Lee a pus apoi mâna pe umărul fratelui său, luându-și rămas- 
bun. Sammy Tigertail s-a urcat în canoe, îndepărtându-se ușor 
de mal. 

— Hei, frăţioare, de când cânţi la chitară? l-a întrebat Lee. 

— Nu cânt, i-a răspuns Sammy Tigertail, îndreptându-se în 
aval. Dar am tot timpul din lume ca să învăţ. 

— Sammy, stai puţin! Ce să-i spun mamei? 

— Spune-i că o să mă întorc într-o bună zi ca să-i cânt o 
melodie! 

e 

Eugenie Fonda s-a bucurat pentru scurt timp de celebritate 
într-o perioadă în care a fost implicată într-o altă relație. In vara 
anului 1999, se întâlnea cu Van Bonneville, care lucra pe cont 
propriu, ocupându-se de toaletarea copacilor din Fernandina 
Beach. Curând după începutul idilei lor, un uragan violent, cu 
valuri de aproape patru metri înălțime, a spulberat coasta, 
distrugându-i casa lui Van Bonneville. El a supravieţuit, dar soţia 
lui a pierit înecată - sau, cel puţin, așa s-a crezut iniţial. 

Pentru că uraganele sunt o adevărată mană cerească pentru 
tăietorii de copaci, Van Bonneville nu-și mai vedea capul de 
treabă în zilele care au urmat tragediei. Deși vecinii erau 
impresionați de stoicismul lui, rudele sale erau vădit deranjate 
de modul în care tânărul văduv își manifesta durerea. 

Suspiciuni cumplite au început să ajungă la urechile poliţiei 
locale, dar nimeni nu le-a acordat atenţie până când nu a fost 
găsit trupul doamnei Bonneville în Pontiacul ei pe fundul râului 
St Johns. Soţul ei afirma că doamna Bonneville a fost surprinsă 

de uragan în timp ce conducea pe autostradă, disperată să 
găsească ţigări Marlboro. Povestea lui a început să ridice 
anumite semne de întrebare în momentul în care scafandrii 
poliţiei au dezvăluit faptul că doamna Bonneville purta centura 
de siguranţă. Prietenii ei știau foarte bine că femeia nu-și punea 
niciodată centura de siguranţă, chiar dacă astfel încălca codul 
rutier; fiind o partizană a libertăţii absolute, se opunea astfel 
guvernului, ale cărui legi intrau în contradicție cu dorinţele sale. 

Un alt indiciu l-a constituit ceasul ei, imitație Seiko, care - 
spre deosebire de produsul original - nu era rezistent la apă. 
Acele lui s-au oprit cu nouă ore înainte de izbucnirea uraganului, 
lucru care indica faptul că Pontiacul ajunsese pe fundul râului cu 
mult înainte ca vremea să se strice, iar cadavrul ei fusese legat 
cu centura de siguranţă pentru a nu ieși prea repede la 
suprafaţă. 

In cele din urmă, soarta soțului ei a fost pecetluită de medicul 
legist al ținutului Duval, care a extras dintr-o rană superficială 
de pe scalpul doamnei Bonneville câteva așchii din lemn, ce 
proveneau dintr-o creangă de mahon tăiată cu fierăstrăul. 
Bucata de lemn avea nouăzeci de centimetri lungime și 
douăzeci grosime atunci când a fost confiscată din portbagajul 
camionetei Ford F-150 a lui Van Bonneville. 

Procesul „criminalului care și-a ucis soţia în timpul 
uraganului” a fost transmis în direct de canalul Court TV și 
redifuzat la o oră de maximă audienţă în emisiunea Dateline. 
Avocaţii acuzării l-au prezentat pe Van Bonneville ca pe un 
ticălos și un afemeiat lipsit de scrupule, care a vrut să scape de 
soția lui, dând vina pe furtună. Motivele - au spus ei - au fost 
lăcomia (polita de asigurare pe viaţă în valoare de șaptezeci și 
cinci de mii de dolari) și sexul, căci Van Bonneville își găsise o 
nouă prietenă, care atunci se numea Jean Leigh Hill. Momentul 
în care aceasta s-a îndreptat spre boxa martorilor - înaltă, cu 
ochii cenușii și mersul ei languros - a constituit apogeul 
întregului proces. 

Eugenie a mărturisit că a avut o relaţie cu Van Bonneville, 
convinsă fiind că era văduv după ce soţia îi murise într-un 
accident nefericit survenit în timp ce se bronza la solar. Abia trei 
zile mai târziu, după izbucnirea furtunii, Eugenie a văzut un 
articol în ziar despre dispariţia doamnei Bonneville, care 
conţinea și câteva citate rostite de „soțul ei neliniștit și 

îndurerat”. Ea a luat atunci singura scrisoare de dragoste pe 
care i-o scrisese bărbatul și s-a dus cu ea direct la secția de 
poliție. 

In curând, datorită celebrităţii pe care i-au conferit-o ziarele 
de scandal, editurile au început s-o curteze și ele cu gândul de a 
o convinge să scrie o carte. Un scriitor a venit de la New York ca 
s-o ajute pe domnișoara Hill să-și sistematizeze amintirile legate 
de povestea lor de dragoste, deși acestea nu erau prea 
numeroase. Eugenie îl cunoscuse pe Van Bonneville cu doar 
unsprezece zile înainte de comiterea crimei. S-au întâlnit ca să 
joace golf și apoi au făcut sex în mașina lui. A fost suficient 
pentru ca Van Bonneville să se îndrăgostească lulea de ea, lucru 
destul de trist pentru Eugenie. 

Iniţial, ea s-a simţit atrasă de cicatricele de pe mâinile lui, 
care îi confereau aspectul unui bărbat aspru. Eugenie mai 
avusese relații cu bărbaţi duri, stigmatizaţi de cicatrice, dar în 
noaptea aceea - singura, de altfel, pe care a petrecut-o cu Van 
Bonneville - avea să descopere că urmele rănilor sale erau 
consecința greșelilor frecvente pe care le făcea atunci când 
„cosmetiza” copacii, iar în pat era la fel de stângaci ca și atunci 
când mânuia fierăstrăul de tăiat crengi. 

Din fericire pentru editorul ei, Eugenie avea o imaginaţie 
bogată. Manuscrisul pe care l-a creat împreună cu scriitorul de 
la New York era subțire, dar plin de picanterii, devenind imediat 
un bestseller. Timp de șapte săptămâni, Storm Ghoul 
(Vârcolacul furtunii) s-a aflat în capul listei de bestselleruri a 
New York Times, alături de o colecţie de articole incisive la 
adresa lui Al Gore, purtând semnătura lui Ann Coulter. Eugenie a 
prezentat talentele sexuale ale lui Van Bonneville într-o lumină 
atât de seducătoare, încât el s-a trezit copleșit de cereri de 
căsătorie din partea unor necunoscute. l-a trimis apoi lui 
Eugenie, din boxa acuzaților, un bilet de multumire și o 
fotografie Polaroid a mâinilor sale pline de cicatrice. 

Avansul pe care l-a primit pentru contribuţia sa la scrierea 
cărții a fost de jumătate de milion de dolari - o sumă frumușică. 
Noul prieten al lui Eugenie, un agent de bursă, care o văzuse la 
emisiunea Oprah și o contactase pe site-ul ei de internet, a 
sfătuit-o să investească banii la bursă, cumpărând - la un preţ 
redus - acțiuni ale companiei Enron din Texas. Douăzeci și patru 
de luni mai târziu, Eugenie s-a trezit falită și singură, lucrând la 

call-center-ul companiei Relentless. Din cauza injuriilor primite 
pe internet, a fost nevoită să-și închidă pagina web și să adopte 
numele de Fonda, după ce o mătușă nebună se declarase 
verișoară de-a treia cu Peter și Jane. 

Eugenie nu prea știa cu exactitate de ce l-a sedus pe Boyd 
Shreave, un individ antipatic și anost, care lucra în 
compartimentul alăturat. Poate pentru că dezinteresul total cu 
care a tratat-o i-a stârnit curiozitatea. Sau poate pentru că a 
simţit că în spatele acestei măști a indiferenţei se ascundea un 
secret fascinant, o latură sălbatică, o viață dublă, captivantă și 
pasională. 

Dar Boyd Shreave nu reușise până acum să-i ofere nici măcar 
o surpriză. Nu avea secrete și - cu excepţia unui tatuaj ciudat în 
zona pubiană - nu avea nici cicatrice. Arăta însă destul de bine, 
iar în pat putea fi un partener de nădejde. Continua s-o asigure 
că avea să divorțeze, o minciună sfruntată pe care Eugenie se 
prefăcea că o credea. Soţia lui Boyd moștenise un lanț de 
pizzerii, care le ofereau soţilor Shreave o existenţă confortabilă, 
în ciuda eșecurilor înregistrate de Boyd în domeniul vânzărilor. 
Ar fi fost o prostie din partea lui să se debaraseze de soţia sa - 
cu atât mai puţin în maniera lui Van Bonneville -, un fapt 
liniștitor pentru Eugenie. Nu mai voia să joace încă o dată rolul 
de amantă a unui criminal. 

Boyd Shreave nu era nici pe departe marea iubire a lui 
Eugenie, ci mai degrabă o sursă de distracţie. Relaţia lor se baza 
pe descătușarea firească a poftelor carnale după o zi petrecută 
la serviciu, implicaţi în cea mai plictisitoare și mai stupidă 
activitate din lume. 

În noaptea în care o făcuse de două parale pe clienta de la 
telefon, a venit acasă la Eugenie cu un bax cu șase sticle de 
bere Corona, pe care nu l-a lăsat din mână nici când a 
îmbrățișat-o. 

— M-au dat afară, i-a spus el. 

— Nu se poate! Eugenie, care, datorită tocurilor, era cu zece 
centimetri mai înaltă ca el, l-a sărutat pe frunte. Nu-mi spune că 
te-au înregistrat! 

— Miguel și Shantilla m-au chemat la ei în birou, i-a răspuns 
el, dând cu amărăciune din cap, și mi-au pus înregistrarea. Apoi 
l-au trimis pe un mexican - unul dintre bodyguarzii de la 

departamentul de pază și protecţie - să-mi strângă lucrurile din 
birou și să mă scoată din clădire. 

— Dar nu erai în perioada de probă? a întrebat Eugenie. Am 
crezut că nu te pot da afară chiar de la prima abatere. 

— Ba te dau dacă îi spui unui client să se ducă dracului. 

— Doamne, Boyd, dar a da dracului pe cineva nu e atât de 
grav! auzi expresia tot timpul la televizor. Dacă ai fi înjurat-o cu 
adevărat, folosind un termen realmente vulgar, aș fi înţeles, dar 
nu pentru că ai trimis-o /a dracu’. 

Shreave a desfăcut o sticlă de bere și s-a așezat pe canapea. 

— Se pare că nici poamă acră nu se află pe lista termenilor 
acceptați. 

— Imi pare rău, a spus Eugenie, așezându-se lângă el. 

— Asta e! Dar te simţi bine să mai înjuri uneori. 

— l-ai spus lui Lily? 

— Nu încă, a murmurat Shreave. Lily era soţia lui. N-o să-i 
convină, dar asta e. Oricum era o slujbă de doi bani, a continuat 
el. Fără supărare! 

Eugenie se întreba cum să-i spună lui Boyd că voia să pună 
capăt relaţiei lor, acum când el nu mai lucra la Relentless și nu- 
și mai puteau pasa unul altuia bilețele cu mesaje erotice. Nu-i 
surâdea deloc ideea de a continua această aventură. 

— Singurul lucru bun pe care mi l-a oferit slujba asta 
nenorocită, a zis el, a fost faptul că te-am cunoscut. 

„La naiba!” și-a spus Eugenie. 

— Ce drăguţ din partea ta, Boyd! 

— Vrei să faci un duș? a întrebat-o el apoi, descheindu-i bluza. 
Eu voi juca rolul vagabondului chipeș, iar tu vei fi regina 
dansului hula-hula. 

— Desigur, iubitule. 

Nu se îndura să-i spună tocmai acum vestea cea proastă. 
„Poate mâine”, s-a gândit ea. 

e 

Fratele lui Honey Santana scria un articol, dar i-a promis că va 
încerca s-o ajute. In timp ce aştepta răspunsul lui, femeia 
continua să formeze automat numărul companiei de 
telemarketing. Era conștientă de faptul că asemenea firme își 
protejau  call-center-ul, blocând telefoanele nedorite, dar 
continua să apese pe taste. Se simţea neputincioasă în faţa 
strategiei lor. 

— M-a enervat faptul că tipul ăla mi-a vorbit îngrozitor, i-a 
spus fratelui ei când a sunat-o în cele din urmă. Dar ce m-a 
frapat cel mai mult a fost vocea lui foarte frumoasă. 

— Da, și Ted Bundy avea o voce frumoasă, i-a răspuns 
Richard Santana. Surioară, dacă îţi dau numărul de telefon, ce ai 
de gând să faci cu el? Fii sinceră! 

Richard Santana lucra ca reporter într-o suburbie a New 
Yorkului. Printre nenumăratele baze de date la care ziarul său 
avea acces se afla și un program care detecta numerele de 
telefon cu prefixul 800. Nu i-a trebuit mai mult de șase secunde 
ca să afle numărul pe care sora lui îl dorea cu atâta ardoare. 

— Vreau să depun o plângere, asta-i tot, l-a minţit Honey. 

— Unde? La Comisia Federală pentru Comerţ? 

— Da. Îmi dai numărul? 

Richard Santana știa foarte bine că, în ciuda unor situaţii 
banale, Honey reacţiona extrem de ciudat. Pentru că îl mai 
păcălise și altă dată, îi trata cu suspiciune toate rugăminţile. De 
data asta însă era convins că informaţiile pe care i le furniza nu 
vor avea consecințe negative - poate, cel mult, o scrisoare 
mânioasă -, de vreme ce compania de telemarketing se afla în 
Texas, iar sora lui tocmai în Florida. 

— Îţi trimit prin e-mail tot ce am găsit, i-a spus el. 

— Ești extraordinar, Richard. 

Honey Santana nu i-a mai spus fratelui său că nu-și putea citi 
e-mailurile fără permisiunea fiului ei. Fry i-a interzis accesul la 
calculator după ce a trimis nouăzeci și șapte de mesaje la Casa 
Albă, în care își manifesta dezaprobarea faţă de sprijinul 
președintelui cu privire la exploatarea petrolieră în zona 
cunoscută sub numele de Arctic National Wildlife Refuge din 
Alaska. Honey a trimis e-mailurile într-un interval de patru ore, 
iar tonul lor din ce în ce mai ostil a atras atenţia serviciilor 
secrete americane. Doi agenți tineri au venit din Miami ca s-o 
interogheze pe Honey, dar au plecat convinși că, în nebunia ei, 
nu reprezenta un pericol pentru nimeni - o greșeală din partea 
lor. 

Ea s-a îndreptat acum în grabă spre dormitorul lui Fry, a 
aprins lumina și a început să-l zgâlțâie ușor. 

— Dormi, puiule? 

— Acum nu mai dorm. 

— Am nevoie de calculator. Richard mi-a trimis prin e-mail 
toate informaţiile pe care i le-am cerut. 

— Dar uite cât e ceasul, mamă! 

— E doar unsprezece și un sfert. Ce-i cu tine? Când eram de 
vârsta ta, stăteam până noaptea târziu, scriindu-i scrisori de 
dragoste lui Peter Frampton, a spus Honey, punând mâna pe 
fruntea fiului său. Poate că ai răcit. 

— Da, se numește febra mamei psihopate. 

Fry s-a dat jos din pat și s-a dus la birou. A acoperit tastatura 
calculatorului pentru ca mama lui să nu-i afle parola. Ecranul s-a 
luminat, scoțând un bip, iar Honey s-a așezat nerăbdătoare în 
fața lui. Fry a vrut să se întoarcă în pat, dar ea l-a împiedicat 
prinzându-l de o ureche și spunându-i: 

— Nu așa repede, tinere! 

— Dă-mi drumul, mamă! 

— Nu te rețin mult. Uită-te puţin! a spus Honey, arătându-i 
mesajul trimis de fratele ei. RTR Limited, Fort Worth - acesta 
este numele companiei, a continuat ea. 

— Și ce-i cu asta? 

— Vreau să o cauţi pe Google. 

— Caut-o singură! a spus Fry. 

— Nu, băiete! Tu te pricepi mai bine, a insistat Honey, 
ridicându-se de pe scaun și făcându-i semn să se așeze în locul 
ei. Sunt prea nervoasă ca să scriu, crede-mă! 

Fry s-a conformat și a început să caute RTR Limited, 
descoperind în cele din urmă că inițialele aparțineau companiilor 
Relentless Telemarketing Resources, Relentless Wireless 
Outreach și Relentless, Inc. A studiat paginile până când a găsit 
un site pe care își promovau produsele, oferindu-le clienţilor 
adresa sediului și un telefon direct. 

— Notează-le! a strigat Honey triumfătoare. 

— Bine, dar ne oprim aici, a spus Fry, închizând calculatorul. 
Am terminat cu povestea asta, mamă. 

— Hai să ne uităm împreună la emisiunea lui Letterman! Vrei? 

Fry i-a spus că era obosit și s-a băgat în pat. Când Honey s-a 
așezat lângă el, fiul ei s-a întors cu faţa spre perete. 

— Vorbește cu mine! l-a rugat ea în șoaptă. 

— Despre ce? 

— Despre școală, despre sport... despre ce vrei tu. Fry a 
mormăit ceva agasat. Ai văzut știrile despre lupii din Vest? l-a 

întrebat Honey. Vor să-i scoată de pe lista speciilor aflate pe 
cale de dispariţie, ca să-i ștergem de pe fața pământului. Ti se 
pare normal? 

Fiul ei nu i-a răspuns. Honey a stins lumina. 

— Mulţumesc, i-a spus Fry. 

— Nu am uitat de medicamente - dacă la asta te gândești. 
Lucru care era într-un fel adevărat: aruncase pastilele la gunoi 
cu mult timp în urmă. Anumite lucruri mă scot însă din sărite, 
indiferent dacă iau sau nu medicamentele, a continuat ea. Dar 
trebuie să recunoști că îmi revin. 

— Da, cu siguranţă. 

— Fry! 

— Vorbesc serios, a spus el. ` 

— Dar peste unele lucruri nu pot să trec cu vederea. Ințelegi? 
Începând cu cele care țin de bun-simţ. Honey a închis ochii și a 
ascultat respiraţia fiului ei. De mâine va căuta o altă slujbă, iar 
când se va întoarce acasă, va pune mâna pe telefon și îl va găsi 
pe domnul Boyd Eisenhower. Avea o voce frumoasă, nu-i așa? 

— Cine? a întrebat Fry. 

— Individul acela care a încercat să ne vândă un loc pe lângă 
râul Suwannee, a spus Honey. Avea o voce extrem de plăcută. 

— Mie mi s-a părut o lichea. 

— Ce vrei să spui, băiete? Că mi-am pierdut minţile? 

— Nu, mamă. Vreau doar să-ţi spun noapte bună. 

e 

Numele detectivului particular era Dealey, iar biroul său se 
afla în apropiere de Sundance Square. Lily Shreave ajunsese cu 
cincisprezece minute mai devreme, dar asistenta lui Dealey a 
poftit-o înăuntru. 

Detectivul vorbea la telefon, dar i-a făcut semn că va termina 
imediat. Își ţinea cotul stâng pe un plic mare și cafeniu, pe care 
scria cu marker negru „Cazul Shreave”. 

După ce a închis telefonul, Dealey a întrebat-o pe Lily Shreave 
dacă voia cafea sau apă minerală. 

— Nu, a răspuns ea, vreau să văd pozele. 

— Nu e nevoie. L-am prins în flagrant delict, credeți-mă pe 
cuvânt! 

— E şi ea acolo? l-a întrebat, arătând plicul. 

— În poze? Da, doamnă. 

— E frumoasă? Dealey s-a rezemat de spătarul scaunului. 
Aveţi dreptate, nu contează, a continuat Lily Shreave. Cum o 
cheamă? 

— Acum se numește Eugenie Fonda. Lucrează la Relentless cu 
soțul dumneavoastră, a răspuns Dealey, și are un trecut 
interesant. Vă mai amintiţi cazul criminalului care și-a ucis soţia, 
lăsând impresia că s-a înecat în timpul uraganului de acum 
câţiva ani? 

— În Florida. Da, îmi amintesc. 

— Ea era prietena soţului ucigaș, a spus Dealey, cea care a 
scris cartea. 

— Serios? Am citit primul capitol în Cosmo. 

Lily Shreave era uimită. Autoarea cărții îl descria pe tăietorul 
de copaci ca fiind un adevărat armăsar în pat. De ce naiba se 
încurcase cu Boyd? 

— Lăsaţi-mă să văd fotografiile! a spus ea. 

Dealey a ridicat din umeri și i-a întins plicul. 

— Cei doi urmează deja o rutină. Beau ceva după terminarea 
programului, apoi se duc acasă la ea. Uneori, iau o cină târzie. 
V-am spus că e singură? 

— Unde erau aici? a întrebat Lily Shreave, arătându-i prima 
fotografie. 

— La restaurantul T.G.|. Friday's de pe strada 820. El a 
comandat costiţă, iar ea salată. 


— Şi aici? 
— In faţa apartamentului domnișoarei Fonda, a răspuns 
Dealey. 


— E foarte înaltă, după câte văd. 

— Da, în permisul de conducere scrie că are un metru optzeci. 

— Vârsta? 

— Treizeci și trei. 

— La fel ca mine, a remarcat Lily Shreave. Dar greutatea? 

— Nu-mi aduc aminte. 

— Ține niște flori în mână? a întrebat ea, analizând fotografia. 

— Da, doamnă, a răspuns Dealey. Margarete și floarea- 
miresei. 

— Doamne, cât este de patetic! Lily Shreave nu-și mai 
amintea când primise ultima oară un buchet de flori de la soțul 
ei. Erau căsătoriţi de cinci ani, dar nu mai dormeau împreună de 
cinci luni. E prima dată când mă înșală, a spus ea. 

— Aveţi acum dovada, a încuviințat detectivul, dând din cap. 
Sfatul meu e să-l lăsaţi lefter. 

— Lefter? a spus Lily Shreave, râzând sarcastic. Dar nu are 
nici doi bani în buzunar. Nu vreau nimic de la el, doar să 
terminăm cât mai repede cu divorțul. 

— Atunci puteţi să-i arătaţi fotografiile, a spus Dealey, și 
lăsaţi-o la urmă pe cea de-a șasea, cireașa de pe tort. 

Soţia lui Boyd Shreave a căutat prin teancul de instantanee 
până l-a găsit pe cel dorit. 

— Doamne, Dumnezeule! a exclamat ea, făcându-se roșie ca 
racul. 

— Restaurantul Deli Summit. În plină zi, a spus detectivul, 
care făcuse fotografia din mașină, folosind o cameră digitală 
Nikon cu film și obiectiv de patru sute de milimetri. 

— Ea chiar îi face sex oral? a întrebat Lily Shreave. 

— Dacă vreţi opinia unui expert, atunci răspunsul este 
afirmativ. 

— Și e/ce dracu’ mănâncă? 

— O chiflă cu friptură de curcan, salam, murături și ceapă, 
fără salată, a răspuns Dealey. 

— Vă amintiţi toate astea, dar nu și câte kilograme are? a 
spus Lily Shreave, zâmbind și punând fotografiile înapoi în plic. 
Știu la ce vă gândiţi, domnule Dealey. Încercaţi să mă protejaţi. 
Când sunt stresată, tind să mă îngraș, iar în ultimul timp am fost 
destul de stresată. Dar nu trebuie să vă faceți griji. Voi ajunge 
din nou la dimensiunile ideale în momentul în care voi scăpa de 
nemernicul ăsta. Așa că puteţi să-mi spuneți ce greutate are. 

— Cam patruzeci și cinci de kilograme, i-a răspuns detectivul. 

— Să fim serioși! 

— Asta zic și eu: datele de pe permisul de conducere nu sunt 
întotdeauna exacte. 

— La un metru optzeci nu poate să aibă doar patruzeci și cinci 
de kilograme. 

— Dar, așa cum aţi spus și dumneavoastră, doamnă Shreave, 
nu mai are nicio importanţă. Adulterul e adulter. 

— Aș vrea să vă mai întreb ceva despre domnișoara Fonda, a 
zis soția lui Boyd Shreave, scoțând carnetul de cecuri. Credeţi că 
ea l-a determinat s-o facă? Mă refer la tăietorul de copaci care 
și-a ucis soția. E posibil ca târfa asta să fi fost și ea implicată? 

— Poliţiştii susțin că nu, a răspuns detectivul. M-am interesat 
deja în Florida pentru că și eu mi-am pus aceeași întrebare. Mi- 
au spus că a trecut cu succes de detectorul de minciuni. Lily 
Shreave se simţea oarecum ușurată. Cu toate acestea, dorea să 
termine cât mai repede cu divorțul, ca nu cumva soţului ei să-i 
vină vreo idee trăsnită. Negativele sunt încuiate în seiful meu. Vi 
le dau dacă le vreți, a spus Dealey. El făcuse deja mai multe 
câpii ale partidei de sex oral, pe care o considera o scenă 
clasică. Îmi pare rău că lucrurile au evoluat astfel, a adăugat el. 

— Ba nu vă pare rău deloc, a spus Lily Shreave. Și, sinceră să 
fiu, nici mie, a continuat ea, completând un cec pentru o mie 
cinci sute de dolari. 

Detectivul l-a luat și l-a pus în sertar, spunând: 

— A fost o plăcere să vă cunosc, doamnă Shreave. 

— N-am terminat încă. 

— Vreţi să-l urmăresc în continuare pe soțul dumneavoastră? 
a întrebat el, vădit uimit. De ce? 

— Scena sexului oral e foarte bună, dar aș vrea dovezi care să 
ateste actul sexual în sine. 

— Nu semnează nimeni chitanțe pentru așa ceva, doamnă 
Shreave. 

— Știţi foarte bine la ce mă refer, a insistat ea. Mă mulțumesc 
cu fotografii sau casete video. 

— Nu înțeleg, a spus Dealey, bătând darabana pe birou. Aveţi 
destule materiale ca să-l faceţi praf. 

— Cu cât mai multe, cu atât mai bine, a spus Lily Shreave, 
închizându-și geanta. 

3. 


Tatăl lui Fry a fost singurul bărbat cu care Honey Santana s-a 
căsătorit. Spre uimirea amândurora, au stat împreună 
șaptesprezece ani. Lucrurile au început să se schimbe după 
nașterea băiatului. Bebelușul a stat două săptămâni în spital, 
din cauza unor grave probleme de respiraţie. În acea perioadă 
tensionată, Honey a început să aibă un comportament extrem 
de ciudat: susținea că aude anumite melodii; se lupta cu atacuri 
necontrolate de panică; reacţiona, uneori radical, faţă de 
oameni complet străini, pe care îi acuza că nu știu ce înseamnă 
bunul-simţ. 

Era copleșită de spaima că își va pierde copilul într-un 
dezastru natural, în urma unei boli incurabile sau din pricina 
neglijenţei criminale a unui individ cu un grav defect genetic. 
Această spaimă se manifesta uneori într-un mod inacceptabil. La 
un moment dat, când Honey a văzut o mașină apropiindu-se în 
trombă de strada ei, i-a aruncat în față o ladă de gunoi, 
atacându-l apoi pe șoferul uluit cu o violenţă verbală rar 
întâlnită. „Ai fi putut să dai peste băiatul meu! i-a strigat ea. Ai fi 
putut să-mi omori băieţelul!” Altă dată, când Fry era în clasa a 
patra, a văzut cum un motociclist a trecut în mare viteză pe 
lângă școala unde învăţa fiul ei, lovindu-l aproape pe unul dintre 
colegii lui. Fără să stea prea mult pe gânduri, Honey s-a urcat în 
camioneta soțului ei și l-a urmărit pe individ până la un bar din 
Chokoloskee. Când acesta a vrut să plece două ore mai târziu, a 
descoperit că motocicleta lui dispăruse. A doua zi, un nor gros 
de fum i-a condus pe polițiști la o Kawasaki de ultimă generaţie, 
care ardea pe un drum neasfaltat de lângă Shark River Slough. 

Honey era conștientă de faptul că nu toţi idioţii pe care îi 
întâlnea reprezentau o ameninţare la adresa fiului ei, dar 
continua să lupte cu o intoleranță acerbă împotriva nesimţirii și 
prostiei umane, care se găseau din abundență în sudul Floridei. 
Comportamentul ei îi exaspera pe Fry și pe tatăl acestuia, care 
nu putea să înțeleagă nici în ruptul capului cum de soţia lui se 
schimbase atât de mult. 

Honey consultase mulţi doctori și luase multe medicamente, 
fără rezultat însă. A ajuns în cele din urmă la concluzia că 
„boala” ei nu se putea trata convenţional: era menită să 
pretindă mai mult respect și decență din partea semenilor ei 
decât o făceau ei înșiși. Ceea ce Skinner definea prin termenul 
de manie, Honey Santana numea perioadă de concentrare 
intensă. Deși nega faptul că ar fi suferit de o boală psihică, nu 
avea nici pretenţia că era o persoană normală. Era conștientă de 
impulsurile neobișnuite care puneau stăpânire pe ea ca o vrajă. 

— Da, doamnă, vreau să vorbesc cu domnul Boyd 
Eisenhower, a spus Honey, ţinând receptorul în mâna stângă, iar 
în dreapta un pix, cu vârful îndreptat spre un șervețel de hârtie. 

— Puteţi să repetaţi numele de familie? 

— Eisenhower, a spus Honey. Exact ca numele președintelui. 

— Îmi pare rău, dar nu avem niciun angajat cu numele acesta. 

— Sunteţi compania RTR din Fort Worth, Texas, nu-i așa? 

— Da. Există o Elizabeth Eisenberg la departamentul de 
contabilitate, dar n-am găsit niciun Boyd Eisenhower. 

— Lucrează la departamentul de vânzări prin telefon, a 
insistat Honey. 

— Atunci ar trebui să fie pe lista operatorilor din call-center-ul 
de la Relentless, dar nu găsesc pe nimeni cu numele ăsta. Imi 
pare rău. 

Honey a închis telefonul. Individul care a încercat să-i vândă o 
proprietate situată în preajma râului Suwannee se prezentase 
sub un nume fals sau, cel puţin, numele de familie era fals. Boyd 
nu i se părea însă un prenume fals. 

Așa că, după zece minute, a încercat din nou. După cum se 
aștepta, i-a răspuns un alt operator. Honey a pretins că lucra la 
Departamentul de Înmatriculare a Vehiculelor și suna la 
compania de telemarketing pentru că un bărbat, implicat într-un 
grav accident de circulaţie în Denton, susținea că era angajat al 
firmei RTR. 

— Din păcate, permisul de conducere a ars în mașina care a 
luat foc, a spus Honey. Vrem doar să ne confirmaţi numele 
persoanei respective. 

— Despre ce nume este vorba? a întrebat operatorul. 

— Păi, tocmai asta e problema. Victima accidentului nu-și 
amintește decât prenumele - Boyd, a continuat Honey. Mergea 
pe autostrada 80, când în faţă i-a sărit un iepure. A încercat să-l 

evite, dar s-a rostogolit cu mașina de șapte ori. A suferit răni 
foarte grave, dar din fericire a ieșit din comă. 

— „Boyd” aţi spus? 

— Exact, a încuviințat Honey, spunându-i numele pe litere. 
Puteți să găsiți un angajat, având doar prenumele acestuia? 
Dacă nu, am putea să trimitem un ofiţer de la noi care să 
verifice statele dumneavoastră de plată. 

— Staţi puţin! Tocmai verific registrul angajaților companiei, a 
spus operatorul. 

— Vă sunt profund recunoscătoare, a spus Honey, încercând 
să adopte accentul Laurei Bush. Cred că individul ăsta are o 
slăbiciune pentru iepuri, a continuat ea. 

— Am găsit un singur Boyd, a spus operatorul. Numele de 
familie este Shreave. S-h-r-e-a-v-e. Honey Santana l-a notat pe 
șerveţel. Se pare însă că nu mai lucrează aici, a adăugat 
operatorul. Din câte văd, a părăsit compania chiar astăzi. 

— Ce coincidenţă stranie! Și-a dat demisia sau a fost dat 
afară? 

— Îmi pare rău, dar nu am alte informaţii. O să-și revină? 

— Medicii sunt optimişti, a răspuns Honey, încercând să pară 
cât mai convingătoare. 

— O să mă rog pentru el. 

— Cred că nu e o idee rea. 

Honey a închis apoi telefonul și a început să danseze prin 
cameră. 

e 

Boyd Shreave nu vedea niciun motiv pentru care să-i spună 
soției sale că fusese concediat. Voia s-o convingă pe Eugenie 
Fonda să renunţe la postul de operator de la call-center și să-și 
găsească o slujbă care să-i permită să lucreze în timpul zilei. In 
acest fel, se puteau întâlni după ce ieșea de la serviciu, 
distrându-se apoi în apartamentul ei până după miezul nopţii, în 
timp ce Lily credea că se află la muncă, ocupat cu telefoanele 
de la Relentless. Își închipuia că abia după câteva săptămâni 
avea să observe că soţul ei nu mai aduce salariul acasă, atât de 
neînsemnată era contribuţia lui la bunăstarea familiei. 

La micul dejun însă Lily l-a luat prin surprindere, întrebându-l: 

— Ce program ai astăzi? 

Boyd Shreave nu avea niciunul, lucru pe care soţia lui îl știa 
prea bine; nu avea niciun hobby, niciun interes și nicio pasiune 

intelectuală. Ca să se dea bine pe lângă anumiţi șefi și clienţi 
bogaţi, se apucase de-a lungul anilor (abandonându-le însă la fel 
de repede) de diverse sporturi: tenis, patinaj pe role, tir, pescuit, 
table, bridge și chiar de cultivarea bonsailor. Adevărul era că 
nimic nu-i plăcea mai mult decât să se uite la televizor, lucru 
care îi crea un sentiment de superioritate. Il fascinau în mod 
deosebit talk-show-urile unde apăreau tot felul de indivizi 
anormali care discutau pe tema paternităţii odraslelor nedorite. 
Nefericirea lor îl distra pe Shreave, pentru că îi consolida poziția 
singulară pe care o ocupa în univers. Stând confortabil în faţa 
micului ecran, ţinând în mână o tavă cu apetitive, se hrănea cu 
speranţele pe care i le ofereau cavalcada de idioţi ce-și vărsau 
veninul la televizor - ei reprezentau prada, iar într-o bună zi 
Boyd Shreave avea să-și găsească locul printre prădători. Era 
convins de asta. 

— Nu am nimic pe agenda de lucru, i-a spus el soţiei sale. 
Cred că o să mă uit la televizor. 

— Nu vrei să luăm masa împreună? 

— Păi, trebuie să schimb uleiul la mașină, a răspuns el, vădit 
uluit de invitația ei. Abia acum mi-am adus aminte. 

— La ce oră? 

— La douăsprezece fix, a răspuns el. 

Lily i-a zâmbit cum nu o mai făcuse de mult. 

— Minunat! a spus ea. Asta înseamnă că avem la dispoziţie 
toata dimineața. 

— Pentru ce? a croncănit Shreave. 

— Pentru ce crezi? a întrebat Lily, strecurându-și mâna pe sub 
masă și strângându-i organele genitale. Ştii de când n-am mai 
făcut-o? Shreave i-a dat mâna la o parte și și-a schimbat locul 
pentru ca ea să nu mai ajungă la el. De o sută cincizeci și șase 
de zile, a continuat soţia lui pe un ton grav. 

— Serios? 

Shreave era uimit. În tot acest timp, Lily nu s-a plâns nici 
măcar o dată de lipsa lui de atenţie, motiv pentru care și-a 
închipuit că dezinteresul era reciproc. 

— Asta înseamnă mai mult de cinci luni, a adăugat soţia lui. 

— Aha! a spus Shreave. 

— Cam mult, Boyd. Prea mult. 

— Da, a încuviinţat el, simțind picături de sudoare în jurul 
gâtului. 

— Ce s-a întâmplat, iubitule? a întrebat Lily, aplecându-se 
spre el și lăsându-și capotul să-i alunece pe trup. Shreave a 
observat că avea sânii mai mari decât Eugenie Fonda. Se 
întreba dacă uitase cum arătau sau dacă soţia lui apelase în 
secret la serviciile unui chirurg plastician. l-a atins braţul ușor, 
apoi i-a pus o întrebare cu un impact nimicitor: Boyd, vrei să-mi 
spui ceva? 

„Doamne, Dumnezeule, oare știe ceva?” s-a întrebat el 
neliniștit. „Sau încearcă să afle, luând-o pe ocolite?” 

Scenariile superficiale pe care a fost nevoit să le înveţe la 
Relentless i-au diminuat talentul de a improviza o minciună 
plauzibilă. Știa că trebuia să găsească un motiv mult mai bun 
decât schimbarea uleiului la mașină pentru a pune capăt tirului 
de întrebări al lui Lily. 

— Nu tu ești vinovată, ci eu, a început el. Femeia și-a încheiat 
încet capotul, încrucișându-și mâinile pe piept. Resimt încă 
traumele accidentului din Arlington, a spus el, conștient fiind că 
atingea un subiect sensibil. 

— După trei ani? a întrebat Lily, ridicând din sprâncene, dar 
Shreave s-a aventurat mai departe. 

— Sufăr de depresie clinică - asta ca să folosesc un termen 
medical. Doctorul spune că mi-a afectat... știi tu ce... 

— Libidoul? 

— Da, a spus el. Am luat niște pastile, dar nu m-au ajutat 
deloc. 

— Ce ai luat? Ai urmat rețeta lui Bob Dole? 

Lily era o membră activă în comitetul organizatoric republican 
și o admiratoare înfocată a fostului senator de Kansas. 

— Da, a spus Shreave, dar la mine nu a avut efect. Nu 
manifest nici cel mai mic interes pentru... știi tu ce... 

— Pentru sex? 

— Exact. Pentru tot ce implică acesta, a continuat el, ridicând 
resemnat din umeri. 

— Dar de ce crezi că ești atât de deprimat? l-a întrebat soţia 
lui. 

— Să dea naiba dacă știu! Dar doctorul spune că nu este un 
lucru ieșit din comun. 

— Cum îl cheamă pe medicul tău? l-a întrebat Lily, dând din 
cap plină de compasiune. 

— Kennedy, a spus Shreave, urmând sfatul lui Eugenie Fonda 
de a apela, în orice situaţie, la numele președinților americani. 
Este un psihiatru de renume din Irving. Nu te teme, consultațiile 
le plătește firma de asigurări medicale. 

Lily s-a ridicat în picioare ca să-i umple ceașca de cafea, gest 
pe care Shreave l-a interpretat ca fiind de bun augur. 

— S-a întâmplat ceva la muncă? l-a întrebat ea. 

— Glumești, nu-i așa? Toată lumea mă iubește. Am fost 
propus pentru promovare. 

— Asta este o veste minunată, a spus Lily, mușcându-și buza. 
Este și vina mea, Boyd. Restaurantele mi-au acaparat tot timpul 
și nu mi-am mai dat seama ce se întâmplă cu noi. 

Fusese într-adevăr extrem de ocupată: plănuia să vândă în 
secret cele șase pizzerii companiei Papa John pentru o sumă 
ameţitoare și pentru un număr important de acțiuni, pe care nu 
avea de gând să le împartă cu Boyd Shreave la procesul de 
divorţ. Lily era convinsă că infidelitatea soţului ei va atrage 
antipatia juraţilor din Texas, în special a celor republicani, care 
nu o vor obliga să-i plătească pensie alimentară. Intre timp, 
femeia a descoperit că era ciudat de plăcut - chiar incitant - să 
se joace cu el de-a șoarecele și pisica. 

— Uite, mi-a venit o idee! a spus Lily. Hai să ne îmbrăcăm! 

— Și unde mergem? a întrebat Shreave, încruntându-se. 

— Este o surpriză. 

— Dar peste cincisprezece minute începe emisiunea 
judecătorului Joe Brown. 

— Minunat! Acum ai devenit și dependent de televizor, a spus 
Lily, scoţându-l pe Boyd din bucătărie. Când te-a mai excitat 
judecătorul Joe așa cum încerc s-o fac eu? 

Mai târziu, în mașină, Shreave stătea împietrit. Se temea că 
Lily avea de gând să meargă la magazinul cu filme video pentru 
adulţi, care se afla la câteva cvartale distanță de casa lor - 
același magazin de unde închiria și el DVD-uri pentru vizitele 
clandestine pe care i le făcea lui Eugenie Fonda. Shreave se 
temea că vânzătorul nu se va preface că nu-l cunoaște, 
menţionând chiar și datoria de treizeci și șapte de dolari și 
cincizeci de cenți pe care Boyd o acumulase din neachitarea 
DVD-urilor închiriate. 

Dar Lily a trecut în viteză pe lângă magazinul cu filme porno, 
iar Shreave a respirat ușurat. A oprit în faţa unui mall aglomerat 

și au intrat într-o cofetărie. Își amintea ca prin vis că mai 
fuseseră acolo cu mult timp în urmă, înainte de a se căsători, și 
mâncaseră papanași. 

— Am venit aici a doua zi după ce-am petrecut prima noapte 
împreună, a zis Lily. 

— Da, îmi aduc aminte, a spus Shreave. 

— Noaptea aceea sau papanașii? 

— Ambele, a răspuns Shreave, cu un zâmbet forţat, ud 
leoarcă de transpirație. 

Lily punea la cale ceva dramatic, iar Shreave aștepta, 
înspăimântat, să vadă despre ce era vorba. Nu putea să reia 
raporturile sexuale cu soţia lui, continuând în același timp relaţia 
cu Eugenie: ar fi fost prea mult pentru el. Deși unii bărbaţi abia 
așteaptă să satisfacă dorinţele mai multor femei, pe el gândul îl 
înspăimânta. Ambiţia nu a fost niciodată apanajul lui - în carieră 
sau în pat. 

— Vrem două porții de papanași cu stafide, scorțișoară și 
smântână, i-a spus Lily ospătarului. 

— lar eu mai vreau și apă cu gheață, a adăugat repede 
Shreave. 

Din anumite motive, soţia lui nu-și scosese ochelarii de soare. 
Părea că-și zâmbește numai sieși în timp ce își lega în coadă de 
cal părul oxigenat. Și-a scos din geantă cheile de la mașină, pe 
care le-a scăpat apoi pe podeaua acoperită cu linoleum. 

— Vai! a exclamat ea, dispărând sub masă. 

În clipa aceea, Shreave s-a apucat cu mâinile de braţele 
scaunului de parcă se afla într-un avion care era pe cale de a se 
prăbuși. 

— Ce faci? a șoptit el pe un ton crispat. 

Ca răspuns la întrebare s-a auzit un sunet, cel al unui fermoar 
desfăcut de la pantalonii lui. 

— Ssst! Relaxează-te, iubitule! l-a sfătuit soţia lui în șoaptă. 

Nicicând nu mai simţise cu atâta ardoare dorinţa de a se 
preface impotent, deși strategia nu-i ieșea prea bine. In timp ce 
Lily reușea să-l excite, el pendula între spaimă și uimire - nimeni 
nu-i mai făcuse, în treizeci și cinci de ani, sex oral în public, și 
acum i se întâmpla de două ori în doar câteva săptămâni cu 
două femei diferite. Deși majoritatea bărbaţilor ar fi considerat 
extraordinară o asemenea coincidenţă, Shreave se temea de 
implicaţii. Era conștient de faptul că - dacă i-ar fi cedat soţiei 

sale - ar fi trebuit să-și reia îndatoririle conjugale, lucru care i-ar 
fi compromis viața secretă. 

A ignorat privirile uimite ale celorlalţi clienţi, prefăcându-se că 
studia meniul printat pe napron din carton, încercând însă în tot 
acest timp să-și strângă picioarele. Cu toate eforturile sale, Lily 
era de neclintit. 

Exact în momentul în care urma să ejaculeze, au sosit 
papanașii cu stafide și scorţișoară. Shreave a profitat de ocazie 
ca să însceneze un accident, răsturnând în poală un pahar cu 
apă rece. Lily a ieșit de sub masă, udă din cap până în picioare, 
în timp ce el îl certa pe sărmanul ospătar pentru stângăcia sa. 

Directorul restaurantului s-a oferit să le achite consumaţia, 
dar cei doi soți au plecat acasă într-o tăcere apăsătoare. 

e 

Circumstanțele conceperii sale nu-i erau necunoscute lui 
Sammy Tigertail. Tatăl lui transporta lăzi de bere Budweiser de 
trei ori pe săptămână între Naples și Fort Lauderdale, fiind un 
client obişnuit al centrului comercial Miccosukee, unde mama lui 
Sammy Tigertail lucra într-un magazin de cadouri. Pentru că 
soarta unui copil pe jumătate alb era incertă în rezervație, 
mama lui Sammy Tigertail a acceptat, fără tragere de inimă, să-l 
lase pe fiul ei să crească alături de tatăl său. 

Astfel, până la vârsta de paisprezece ani și jumătate, Sammy 
Tigertail a purtat numele de Chad McQueen. A locuit într-un 
cartier rezidențial din ținutul Broward împreună cu tatăl lui și, de 
la patru ani, cu mama vitregă, care a încercat, într-un mod 
agresiv, să-l determine să asimileze cultura americană. Dar 
când a început să crească, băiatul nu a manifestat nici cel mai 
mic interes pentru fotbal, jocuri video sau skateboarding. Îi 
plăcea, în schimb, să umble haihui și să învețe versurile 
cântecelor rock pe care tatăl său le asculta la radioul din 
mașină. In clasa întâi, știa deja toate melodiile formațiilor 
Creedence, Rolling Stones și Allman Brothers. Toată lumea 
spunea că va deveni un american get-beget, în ciuda sângelui 
indian care îi curgea prin vene. 

Apoi, într-o zi, tatăl său a murit pe neașteptate. După 
înmormântare, mama vitregă i-a împachetat lucrurile și l-a dus 
în Everglades. Știa că va veni și acest moment și îl aștepta cu 
nerăbdare. Tatăl său îl ducea în fiecare duminică în vizită la 

mama lui adevărată, care locuia în rezervaţia din Big Cypress, 
unde băiatul se simţea foarte bine. 

— N-ar fi trebuit niciodată să te las să pleci, i-a spus mama lui 
când l-a văzut în prag cu bagajul și undiţa de pescuit. Aici e locul 
tău. 

— Așa cred și eu, i-a răspuns băiatul. 

— Îţi mai aduci aminte cum ai prins cu mâinile goale 
mocasinul-de-apă? Și aveai doar șapte ani. 

— Nu știam că era veninos, a spus băiatul, amintindu-și 
episodul acela stânjenitor. Am crezut că era doar un șarpe de 
apă, a adăugat el. 

— Dar nu ţi-a fost frică, a zis mama lui pe un ton încurajator. 
Atunci am înțeles că locul tău e aici, nu în lumea albilor. Primul 
lucru pe care îl vom face acum este să-ţi schimbăm numele: de 
acum înainte vei purta numele meu, Tigertail. 

— Chad Tigertail! a exclamat el extrem de mândru. Mama lui 
a clătinat însă din cap. Băiatul a fost de acord: Chad nu se 
potrivea pentru un indian din rezervaţie. Dar Sammy? a sugerat 
el. 

— Perfect! Este numele străbunicului tău. 

— Era războinic? 

— Nu. Era vânător. Dar stră-stră-străbunicul tău a fost șef de 
trib. 

— Tiger Tail? a strigat băiatul entuziasmat. Te referi chiar la 
Tiger Tail? 

Era adevărat. Sammy era urmașul unuia dintre cei mai mari 
războinici din tribul Seminole, Thlocklo Tustenuggee, un 
conducător abil, a cărui soartă era învăluită în mister. Se spunea 
că armata americană îl deportase în New Orleans, unde murise 
de tuberculoză într-o închisoare militară. Unele legende 
susțineau că Tiger Tail își luase singur viața, înghițind sticlă 
pisată pe vasul care îl purta spre Louisiana. lar altele spuneau 
că reușise să fugă în Mexic, de unde a izbutit în cele din urmă să 
se întoarcă în Florida, unde a trăit până la adânci bătrâneți. 

Sammy se simţea onorat că avea rădăcini atât de nobile și, cu 
excepţia ochilor lui albaștri, care îi trădau originile irlandeze, 
semăna cu indienii get-beget. Ca să compenseze timpul pierdut 
în lumea albilor, petrecea ore întregi ascultând poveștile 

bătrânilor. Îi invidia pentru că trăiseră într-o izolare relativă, 
feriţi de lumea albilor. 

Acum lucrurile stăteau cu totul altfel. Locul era împânzit de 
hoteluri, cazinouri și popasuri pentru șoferii de camioane, iar 
invazia albilor aducea bani frumoși corporațiilor Seminole. Unii 
șefi de trib străbăteau în lung și în lat Florida în avioane 
particulare și elicoptere, lucru care îi impresiona pe oameni, dar 
nu și pe Sammy Tigertail. El a rămas în rezervaţie, unde a 
muncit din greu, deși ghinionul care îl însoțea mereu îi făcea pe 
mulţi să spună că sângele „alb” ce-i curgea prin vene era un 
adevărat blestem. Acest gând îi trecuse și lui prin minte și îl 
bântuia și acum, în timp ce traversa singur golful Chokoloskee. 

Se gândea la Wilson, țintuit cu frânghii și ancore pe fundul 
râului Lostmans. Razele soarelui încălzeau apa, așa că era 
posibil ca rechinii-taur să-și facă apariţia în zonă. Wilson însă nu 
va mai simţi nimic. 

Câteva bărci de pescuit au trecut pe lângă tânărul indian în 
timp ce el își croia drum prin Rabbit Key Pass. Câţiva pescari i- 
au făcut cu mâna, dar Sammy Tigertail le-a evitat privirile. Nu 
mai dormise de două zile, iar simţurile îi erau amorţite. Imediat 
după prânz, și-a tras barca pe malul unei insulițe în formă de 
cizmă. Și-a descărcat lucrurile, acordând o atenție deosebită 
cutiei în care se afla chitara și puștii învelite într-un prosop. A 
găsit o palmă de pământ uscat unde și-a așezat tabăra. S-a 
gândit că nu prea avea mâncare, dar nu-și făcea griji - fratele lui 
îi adusese două undiţe și un arsenal întreg de cârlige și momeli. 
Sammy Tigertail nu se descurca prea bine în sălbăticie ca rudele 
sale, indieni nativi, dar știa să pescuiască. 

Ascultând gâlceava păsărilor care zburau deasupra lui, s-a 
așezat la rădăcina unui copac, cufundându-se într-un somn 
adânc. În vis, i-a apărut atunci spiritul lui Wilson, legat cu sfori, 
care trăgea după el cele patru ancore. Rechinii nu se 
înfruptaseră încă din el, dar crabii-albaștri și peștii răpitori îi 
mâncaseră ochii. Era la fel de beat. 

— Te așteptam mai devreme, a spus indianul. 

— De ce nu mi-ai luat banii înainte de a mă arunca în apă? 

— Pentru că nu sunt hoț. 

— Sau măcar țigările cu marijuana. Păcat de ele, prietene! a 
spus Wilson. Sammy Tigertail i-a mărturisit faptul că regreta 

incidentul în urma căruia Wilson își pierduse viața. Sarpele ă/a e 
vinovat, nu-i așa? a întrebat spiritul. 

— Nu. Inima ta a cedat. 

— Să fiu al naibii! 

— Ce vrei de la mine? 

Spiritul turistului mort ţinea în mână aparatul de fotografiat 
de unică folosință. Carcasa de carton era îmbibată de apă și se 
desprindea extrem de ușor. 

— Aş vrea să mai facem o fotografie, a răspuns Wilson. Pentru 
prietenii mei din barul de pe Kinnickinnic Avenue - ca s-o 
înrămeze și s-o atârne pe perete. Kinnickinnic părea un cuvânt 
indian, dar Sammy Tigertail nu știa ce trib plecase din 
Milwaukee. Hai s-o facem! a spus Wilson. Au o fotografie 
semnată de Vince Lombardi și un tricou cu autogratul lui Brett 
Favre. Dar o poză cu mine - mort și cu ochii scoși - va face 
senzație! 

— Îmi pare rău, dar nu mai vreau să facem fotografii, i-a 
răspuns Sammy Tigertail. 

Se simţea foarte obosit și voia ca visul să ia sfârșit. Spera ca 
vreun rechin să înghită aparatul de fotografiat în timp ce îl 
devora pe Wilson. Nu voia ca imaginile umilitoare, deși 
nedevelopate, care îl surprindeau în compania atât de 
dezagreabilă a turistului, să fie văzute. 

— Este foarte frig pe fundul râului ăstuia nenorocit, s-a plâns 
Wilson. 

— Trebuia să scot cadavrul tău din rezervație. Nu am avut 
prea multe opțiuni. 

— N-am știut că apa este atât de rece în Florida. 

— Mai ai răbdare până la vară. O să fierbi, i-a răspuns 
indianul. 

— Vrei să spui că asta mă așteaptă de acum încolo? a întrebat 
Wilson cu o privire mânioasă, scuipând un bulgăre de mâl 
cafeniu. Va trebui să rămân în mlaștina asta nenorocită? Ud 
leoarcă și mirosind cumplit a pește? Ca să nu mai vorbesc de 
ancorele pe care trebuie să le car după mine. 

— Trebuie să recunosc că ești îndreptăţit să fii supărat, a spus 
Sammy Tigertail. 

— Ar fi trebuit să crăp în cazinou în timp ce tineam o târfă pe 
genunchi. Așa ar trebui să-mi petrec veșnicia, a spus, mânios, 
spiritul lui Wilson, nu singur aici, în colțul ăsta uitat de lume. 

— Va trebui să te împaci cu soarta, i-a spus indianul. 

— Du-te dracului! A fost cea mai cumplită vacanță din viata 
mea. 

Spiritul turistului mort a călcat în picioare aparatul de 
fotografiat și s-a îndepărtat, trăgând ancorele după el. 

Sammy Tigertail s-a trezit extrem de agitat. Soarele apusese, 
iar un vânt rece începuse să bată din nord-vest. A luat una 
dintre undiţe, a prins în cârlig o momeală din plastic și s-a 
îndreptat spre mal, în speranţa că va prinde vreun biban sau o 
știucă-de-mare. 

Dar cât timp tânărul indian se certase cu spiritul bărbatului 
alb, se formase mareea, lucru deloc benefic pentru pescuitul la 
țărm și cu atât mai puţin pentru o canoe neancorată. 

În lumina din ce în ce mai palidă, Sammy Tigertail scruta, 
neliniștit, malul în lung și-n lat. Nu se vedea nici urmă de 
bărcuţa lui albastră. Vântul și mareea o luaseră cu ele și poate 
chiar o răsturnaseră. 

Se simţea din nou blestemat. S-a întors în tabără și a făcut 
focul. Apoi a luat chitara și a așezat-o pe genunchi. Mângâind 
formele minunate ale instrumentului muzical, a simţit cum 
umbrele flăcărilor care dansau pe lemnul lustruit îi liniștesc 
spiritul agitat. 

Pentru că nu știa să cânte, Sammy Tigertail a început să 
zdrăngăne la chitară cu un entuziasm debordant. Nu avea 
amplificator, dar își imagina că muzica sa umplea cerul nopții. 
Era o terapie bună pentru un om eșuat pe o insulă pustie. 

4. 


Vasul pentru pescuit crabi pe care Sammy Tigertail îl 
împrumutase ca să transporte cadavrul lui Wilson îi aparţinea lui 
Perry Skinner, fostul soţ al lui Honey Santana și tatăl singurului 
ei fiu. Skinner nu l-a întrebat pe Sammy Tigertail pentru ce îi 
trebuia ambarcaţiunea, pentru că nu avea niciun interes să afle. 
Era viceprimar în Everglades City, funcţie care îl obliga să se 
implice în diverse probleme, infracţionale sau de altă natură. 

— Cum merge școala? l-a întrebat el pe Fry. 

— Minunat. 

— Și ce face mama ta? 

— Ea e motivul pentru care am venit aici. 

— Mi-am imaginat, a spus Perry Skinner. Dă-mi ketchupul! 
Erau singurii clienți care mâncau hamburgeri la clubul Rod and 
Gun. Mă mai numește încă „fostul tău tată”? 

— Uneori, a răspuns Fry. lar alteori ești „un traficant mizerabil 
de droguri”. 

— Grozav! a spus Skinner, desenând un chip surâzător în 
muștarul de pe hamburger. Tristeţea nu face bine, a adăugat el. 

— Nu știu dacă o spune cu răutate. 

Ca toţi reprezentanţii temerari ai generaţiei sale din 
Everglades City, Skinner și fratele său au fost arestaţi în timp ce 
transportau droguri. 

— Totul s-a întâmplat cu mult timp în urmă, Fry. Mi-am ispășit 
pedeapsa, a spus el. În cele treizeci și una de luni petrecute la 
Eglin, m-am hotărât să mă perfecţionez. Unde crezi că am 
învăţat spaniola? 

— Știu, tată. 

— Mama ta ar fi putut să divorțeze în tot acest timp, dar n-a 
făcut-o. 

Fry și-a turnat două pacheţele de zahăr în ceaiul cu gheaţă. 
Auzise deja toate reproșurile pe care și le făceau părinţii lui. | se 
părea însă interesant faptul că niciunul dintre ei nu se 
recăsătorise. 

Skinner a atacat hamburgerul cu poftă, întrebând: 

— Și acum de câţi bani are nevoie? 

— O mie de dolari, a răspuns fiul lui. 

— AȘ putea să știu și eu pentru ce? 

— Ca să cumpere două caiace. 

— Interesant, a spus Skinner. 

— Plus vâsle și veste de salvare. Fry a ezitat o clipă înainte de 
a-i spune tatălui său restul poveștii. A renunțat să mai lucreze în 
piaţa de pește, s-a încumetat el în cele din urmă. 

— Da, știu. Eu am auzit însă că au dat-o afară. 

— Acum vrea să promoveze ecoturismul, să organizeze 
plimbări în sălbăticie pentru ornitologi și iubitorii de natură, a 
continuat Fry. Tatăl lui a mușcat cu poftă din hamburger, 
mormăind. S-ar putea să se descurce în domeniul ăsta, a spus 
fiul lui, loial mamei sale, dar neconvingător. 

— Ce dracu’ s-a întâmplat la piaţa de pește? Ţi-a spus? 

— Tu ce-ai auzit? 

Skinner a lăsat hamburgerul în farfurie și și-a șters bărbia cu 
un șervețel de hârtie. 

— Am auzit că a luat-o razna și l-a atacat pe Louis Piejack cu 
un ciocan de bătut cuie. 

— Asta după ce i-a pus mâna pe sân, a precizat Fry. Şi nu cu 
un ciocan de bătut cuie, ci cu un ciocănel pentru spartul cleștilor 
de crab. 

— Louis i-a pus mâna pe sân? a întrebat tatăl lui, clipind încet. 

— Da, domnule. Asta mi-a spus mama. Și o cred. 

— Atunci ar trebui să se considere norocos, a zis Skinner, 
dând din cap, pentru că s-a limitat doar la „biluţe” și nu i-a spart 
și capul. Tatăl lui era mânios: Fry o știa prea bine. A fost violent 
cu mama ta? Spune-mi adevărul! 

— Nu, domnule, nu cred. Skinner s-a ridicat de la masă și s-a 
dus la mașină. S-a întors apoi cu un teanc de bancnote de câte o 
sută de dolari, pe care l-a îndesat în mâna stângă a lui Fry. Tată, 
mai trebuie să-ți spun ceva, a adăugat băiatul. 

— De ce nu mă miră? 

— Mama vrea două bilete de avion pe care să le decontezi din 
bonusurile primite în urma călătoriilor pe care le-ai făcut. 

— Plecaţi undeva? a întrebat Skinner suspicios. 

— Nu, după câte știu eu. 

— Dar mi-ai spune dacă ai afla ceva în acest sens, nu-i așa? 

— Firește, a răspuns Fry. Nu mi-a zis de ce vrea biletele de 
avion, dar m-a rugat să-ţi transmit să nu-ţi faci griji pentru că nu 
ai de ce. 

Perry Skinner i-a făcut semn chelneriței și a plătit consumația. 

— Dacă vrea bilete de avion, atunci am motive serioase să-mi 
fac griji, a spus el. 

— Mama zice că le poţi deconta din bonusurile primite, astfel 
încât nu te vor costa nimic... 

— Fiule, nu despre asta este vorba. Hai să mergem! Afară, în 
parcare, Skinner i-a șoptit: Nu mă interesează cât costă biletele. 
Dar vreau să știu ce pune la cale. 

„Ce n-aș da să știu!” și-a spus Fry. 

— Deci ce să-i transmit? l-a întrebat în schimb pe tatăl lui. 

— Să vină și să vorbească cu mine! 

— Vai, tată! 

— Crezi că am chef să mă distrez cu ea? a mârâit Skinner. 
Spune-i să vină să vorbească cu mine dacă vrea nenorocitele 
alea de bilete! N-o să dureze prea mult. S-a urcat apoi în mașină 
și a deschis geamul. Ce note ai mai luat zilele astea? 

— Bune - nouă și zece, a răspuns Fry. Mulţumesc pentru 
masă. 

— Cu plăcere. Mă bucur întotdeauna să te văd, băiete. Perry 
Skinner și-a pus apoi ochelarii de soare și a început să mestece 
niște tutun Red Man. Am încredere în tine că o să mă anunți 
dacă mama ta o ia razna din nou. O să mă suni, nu-i așa? 

Băiatul s-a urcat pe bicicletă. 

— Nu-ţi face griji! Se simte bine, a spus el, începând să 
pedaleze înainte ca tatăl lui să-i surprindă privirea. 

(J 

Honey Santana nu-și disprețuia fostul soț la fel de mult pe cât 
încerca să lase impresia. Se simţea obligată să-l critice pe Perry 
Skinner pentru că el a fost cel care a intentat divorţul, luându-i-o 
înainte. Ei ajunseseră deja la concluzia că ar fi fost o nebunie să 
mai rămână căsătoriţi atât timp cât se confruntau cu 
nenumărate crize conjugale. Avocatul lui Honey încerca să 
întocmească cererea de divorţ când ea a primit actele deja 
concepute de Perry. S-a simţit rănită în orgoliul propriu, pentru 
că știa că de obicei soția era cea care divorța de soţul ei, și nu 
invers. 

După ce s-au despărţit, Skinner a acceptat să plătească 
pensie alimentară pentru fiul lui, responsabilitate pe care și-o 
îndeplinea cu o promptitudine uluitoare. Era, de asemenea, 
cooperant de fiecare dată când Honey Santana îi cerea bani, cu 
atât mai mult cu cât îi transmitea doleanțele sale prin 
intermediul lui Fry, la care bărbatul ţinea foarte mult. Honey se 
simţea vinovată pentru că îl trimitea pe fiul ei să cerșească, dar 
nu avea curajul s-o facă singură. Și asta deoarece - deși 
trecuseră patru ani de la divorţ - prezenţa lui Perry o tulbura la 
fel de mult ca la început. Nu atitudinea lui o intimida, ci felul în 
care o privea de parcă încă o iubea, dar nu voia să i-o arate, și 
acest lucru era greu de îndurat. 

Le invidia uneori pe prietenele ei divorţate, care păreau să se 
fi eliberat din ghearele relaţiilor nocive pe care le-au avut cu 
foștii lor soți. Firește, majoritatea avuseseră aventuri 
extraconjugale și fuseseră prinși în flagrant delict, dar Perry nu 
se încadra în această categorie. Honey Santana îl exasperase 
pur și simplu cu proiectele și cruciadele ei ciudate. El ajunsese 
la capătul răbdării, iar ea se simţea încătușată, despărțirea 
părând să fie singura soluţie pentru impasul în care se aflau. 

Dar Honey nu-l putea ierta pe Perry pentru că a avut iniţiativa 
divorțului, căci acest lucru o făcea să pară singura vinovată de 
năruirea relaţiei lor, și nu era deloc adevărat. Ar fi putut să dea 
dovadă de mai multă răbdare și empatie. Ar fi putut s-o asculte 
cu mai multă atenţie și să nu dea crezare doctorilor... 

— Îmi pare rău, dar numărul de telefon al clientului este 
secret. 

„O, Doamne, individul ăsta nu există!” și-a spus Honey 
Santana. 

A încercat din nou, spunând numele pe litere, clar și răspicat, 
dar a primit același răspuns. Era incredibil: Boyd Shreave - un 
agent de vânzări de cea mai joasă speţă - avea numărul de 
telefon secret. 

Honey a ieșit atunci, a luat o ţeavă de scurgere și a lovit de 
câteva ori cu ea peretele rulotei. Simţindu-se puţin mai bine, a 
intrat din nou, s-a așezat în faţa calculatorului lui Fry și a 
început să caute pe Google numele lui Shreave. Deși a găsit 
numai o singură pagină, informaţiile i-au dat aripi. 

Era un articol din fort Worth Star-Telegram, care purta titlul: 
JURAȚII CONTESTA PROCESUL INTENTAT DE UN AGENT DE 
VANZARI 


Tribunalul din ţinutul Tarrant a acordat suma de un 
dolar unui agent de vânzări, care pretinde că a rămas 
cu sechele după ce s-a rănit în timpul prezentării 
produselor sale (încălțăminte și proteze ortopedice) 
unei potenţiale cliente. 

Boyd S. Shreave a cerut daune de peste două 
milioane de dolari companiei unde lucra ca angajat, 
Lone Star Glide-Boots, în urma accidentului din august 
2002. 

Conform spuselor sale, Shreave se afla în vizită la o 
bătrână din Arlington, unde - pentru a-i face o 
demonstraţie - și-a introdus în pantof o proteză 
ortopedică. În timp ce se plimba de colo-colo ca s-o 
convingă că articolul respectiv era „cât se poate de 
comod”, Shreave s-a împiedicat de tubul de oxigen al 
clientei sale și a căzut într-un ghiveci de cactus. 

El susține că, în urma accidentului, a suferit „o 
traumă cervicală iremediabilă”, iar acele cactusului „i- 
au desfigurat” organele genitale, provocându-i „o 
cumplită depresie, umilință și incapacitatea de a-și 
mai îndeplini îndatoririle conjugale”. 

Avocaţii companiei Lone Star Glide-Boots au 
demonstrat că vinovat de incident este numai 
Shreave, care a încurcat protezele, punând în pantoful 
piciorului drept proteza de la stângul. Ei au mai 
susținut, de asemenea, faptul că Shreave a încălcat 
„flagrant” politica firmei, încercând să vândă articole 
de acest gen unei persoane care nu-și mai putea folosi 
picioarele de foarte mult timp din cauza diabetului. 

Shirley Lykes, clienta în vârstă de nouăzeci și unu de 
ani, a mărturisit faptul că Shreave „vorbește frumos, 
dar își prezintă marfa cu abilitatea unui măgar orb”. 

Cei șase membri ai juriului au deliberat mai puţin 
de-o oră. Purtătorul de cuvânt al juraţilor a explicat 
mai târziu motivul pentru care aceștia au hotărât să-i 
dea un dolar lui Shreave - „ca să-și cumpere pensete” 

-, aluzie clară la spinii de cactus de care s-a plâns 
agentul de vânzări. 

Shreave, care lucrează acum la o altă companie, a 
refuzat să comenteze verdictul. 


Honey Santana a scos articolul la imprimantă. Apoi l-a fluturat 
veselă prin fața lui Fry în clipa în care băiatul a intrat pe ușă 
după întâlnirea cu Perry Skinner. 

— Citește asta! i-a spus ea. 

— Nu vrei nici măcar să afli ce răspuns ţi-a dat? a întrebat Fry. 

— Fostul tău tată? Il știu deja. 

— Vrea să vorbiţi despre biletele de avion, a spus Fry, dându-i 
banii. 

— Bine, o să-l sun mâine. 

— Nu, mamă. Vrea să vă întâlniți. 

— Dar ce l-a apucat? a spus Honey, încruntându-se. 

Fry s-a așezat la masă și a citit articolul printat. 

După ce a terminat, și-a ridicat privirea, spunând: 

— Parcă îl chema Eisenhower. 

— Nu. A minţit, l-a lămurit mama lui. La ce te așteptai? 

— Eşti sigură că e același individ? 

— Cum aș putea să mă înșel, dragul meu? Ea a luat foaia și a 
lipit-o de frigider. Mai am o mică rugăminte la tine. Vreau să intri 
pe net și să faci o altă minune. 

— Nici nu se pune problema, i-a răspuns Fry. Am terminat pe 
ziua de azi. 

— Te rog! Nu durează mult. Băiatul a străbătut apoi holul, 
urmat îndeaproape de Honey. Îţi vine să crezi că are numărul de 
telefon secret? l-a întrebat ea. 

— Firește, i-a răspuns Fry. 

— Dar slavă Domnului pentru procesul acela stupid! a 
continuat mama lui. Asta înseamnă că undeva în Texas trebuie 
să existe un dosar cu adresa și numărul de telefon ale domnului 
Boyd Shreave. Dacă îl găsești pe internet, aș putea să... 

— Ai putea să ce? a spus Fry, trântindu-se în pat și închizând 
ochii. Să-l suni pe ticălos și să-i spui ce părere ai despre el? 

— Da. Exact, a răspuns Honey Santana. 

— Și totul se termină aici. Promiţi? 

— S-ar putea să mă distrez un pic cu el. O merită pe deplin. 

— Ştiam eu că pui ceva la cale, a spus Fry, oftând. 

— N-am de gând să fac nimic periculos sau ilegal. 

— Mamă, nu plec în Texas cu tine, i-a spus el apoi, 
aruncându-i o privire severă. 

— Despre ce naiba vorbești? 

— Hai, recunoaște! Chiar dacă o să-l convingi pe tata să-ţi dea 
biletele de avion, nu merg cu tine. 

— Dar nici eu nu mă duc în Texas, i-a spus Honey, râzând din 
toată inima. E cea mai mare prostie pe care am auzit-o 
vreodată, Fry. Chiar crezi că m-aș urca în avion ca să-l caut pe 
trântorul ăla? Doar pentru că m-a numit poamă acră și... mă 
rog... 

— Atunci pentru cine sunt biletele? a întrebat fiul ei. 

Honey s-a ridicat în picioare și a deschis o fereastră. 

— Sunt lihnită de foame. Vrei ceva de mâncare? 

Fry și-a tras pătura peste cap, mormăind. 

— l-am spus tatii că te simţi bine. Nu mă face să par un 
mincinos, te rog! 

— Ssst! a spus mama lui. Vrei niște floricele? 

e 

Ca să scape de aparatul de aer condiţionat, Sacco - individul 
bântuit de năluci numai de el știute - s-a mutat în 
compartimentul pe care îl lăsase liber Boyd Shreave. Când 
Eugenie Fonda i-a transmis un bileţel nostim, Sacco l-a respins 
de parcă era un scorpion. Nervozitatea lui trăda un suflet rănit și 
nestatornic, lucru care îi stârnea curiozitatea lui Eugenie. Chiar 
și atunci când vorbea la telefon, avea o voce obosită și plictisită, 
deși reușea să atragă destui clienţi. După ce Eugenie i-a 
strecurat un alt bileţel complet inofensiv, Sacco i-a răspuns, 
scriindu-i un singur cuvânt - HOMOSEXUAL! - pe care i l-a pasat 
apoi în aceeași manieră. Până la terminarea programului, a 
descoperit că îi simţea lipsa lui Boyd, așa plictisitor cum era. 

Când a ajuns acasă, pe la douăsprezece și jumătate noaptea, 
el o aștepta în faţa ușii. Cu flori. 

— O, Doamne! a exclamat Eugenie Fonda. 

— Pot să intru puţin? 

— Arăţi îngrozitor, iubitule. 

— Am avut o zi proastă, i-a răspuns Shreave, urmând-o 
înăuntru. 

Au început să facă dragoste pe canapea, Eugenie călărindu-l 
cu pasiunea ei obișnuită. Dar după câteva clipe Boyd Shreave a 
cedat, lăsându-și la propriu partenera în aer. 

— Îmi pare rău, a îngăimat el. 

— Ce s-a întâmplat? l-a întrebat blând Eugenie, punându-și 
chiloţii. 

— Lily... se poartă foarte ciudat. 

— Crezi că a aflat? 

— De unde? Am fost foarte discreţi, a spus Shreave. 

— Da. Ca în ziua în care am făcut sex oral în restaurant, i-a 
reamintit Eugenie, scrâșnind din dinţi. 

S-a dus apoi să aducă o vază pentru flori, în timp ce Shreave îi 
spunea: 

— Nu se poate să știe de relaţia noastră, Genie. Este 
imposibil. 

„Ce voce are!” și-a zis ea. Uneori, când îl asculta vorbind, 
închidea ochii și își imagina că semăna cu Tim McGraw?. Atât de 
frumoasă era vocea lui! 

Când s-a întors în sufragerie, Boyd - care își scosese între 
timp pantofii și ciorapii - sugea zgomotos o bomboană Jolly 
Rancher pe care o luase din vasul de argint de pe măsuta de 
cafea. 

Eugenie Fonda a lăsat vaza și a luat două beri din frigider. 

— Așadar, a spus ea, așezându-se lângă el pe canapea, de ce 
ţi se pare ciudat comportamentul soţiei tale? 

Shreave a aruncat bomboana într-o scrumieră și a atacat 
berea în timp ce femeia îi aștepta răspunsul. 

— Am doar o senzaţie stranie, a început el în cele din urmă. 
Lucrurile pe care le spune... felul în care mă privește... totul e 
ciudat. 

— A vrut să faceţi sex, nu-i așa? l-a întrebat Eugenie, dând din 
cap. 

— De unde știi? a spus Shreave, vădit uimit. 

— Boyd, trebuie să vorbim. 

— N-am făcut sex cu ea, Genie, îţi jur! 

— lubitule, e soţia ta, a spus Eugenie, zâmbind. Nu e rău să-i 
mai dăruiești și ei câte un orgasm. Shreave s-a făcut roșu ca 
racul și a luat o înghiţitură de bere. Boyd, nu pot să merg mai 
departe cu povestea asta, a continuat ea. Și nu-mi spune că o 

să-i ceri divorţul lui Lily, pentru că n-ai s-o faci! Și chiar dacă ai 
face asta... 

— Nu i-am spus că m-au dat afară. Așa că ne putem vedea în 
fiecare seară. 

— Cum, Boyd? Și slujba mea? 

El a pus pe masă sticla de bere și a prins-o cu mâna udă de 
brațul drept. 

— Dar dacă ai renunţa la postul de la Relentless și ai lucra în 
altă parte numai în timpul zilei? Ar fi minunat: te-aș aștepta cu 
masa pusă când ai veni acasă și aș putea să rămân aici până 
după miezul nopţii, de luni până vineri. Lily nu va bănui nimic. 
Va crede că sunt la call-center. 

Eugenie Fonda și-a retras mâna, pe care și-a șters-o apoi de 
fustă. 

— Boyd, ascultă-mă! a spus ea. Nu vreau să mor pe post de 
amantă. Poate că sunt o visătoare, dar cred că aș putea să am 
și eu o relaţie normală cu un tip normal dacă nu mă mai 
întâlnesc cu bărbaţi însuraţi. Shreave s-a rezemat, uluit, de 
canapea. Doar n-o să începi să plângi! a continuat Eugenie. 

— Nu-mi vine să cred, a spus bărbatul, lăsând capul în 
pământ. Întâi îmi pierd slujba și acum vrei să ne despărţim. 
Poate că mâine o să aflu că am cancer. 

Eugenie l-a condus apoi la ușă, spunându-i că regreta faptul 
că trebuia să pună capăt relaţiei lor, dar era timpul ca amândoi 
să descopere ce voiau cu adevărat de la viaţă. 

— Dar eu știu ce vreau, a insistat Shreave. Te vreau pe tine. 

— Adio, iubitule, a spus ea, aplecându-se să-l sărute, dar el nu 
voia să plece. Boyd, ţi-am spus adio. 

El stătea însă încremenit în pragul ușii. 

— Nu plec până nu-mi spui adevăratul motiv pentru care îmi 
dai papucii. 

„Chiar trebuie să fac asta?” s-a întrebat Eugenie Fonda. 

— Măcar atât poţi să faci, a adăugat Shreave. 

„Măcar atât, și-a zis Eugenie, dar partidele de sex oral pe care 
ți le-am dăruit? Alea cum au fost?” 

— Genie, vreau să știu adevărul, a insistat el. 

— Bine, a spus ea, convinsă fiind că, pentru a putea scăpa de 
anumiţi bărbaţi, trebuie să apelezi la metode cât se poate de 
crude. Boyd, ești îngrozitor de plictisitor. Atât de plictisitor încât, 

dacă mai stau cu tine, o să mor cu zile. Îmi pare rău, dar ăsta e 
adevărul. 

— Plictisitor? a spus el, privind-o cu un zâmbet sceptic. Bună 
încercare! Cum îl cheamă? 

Eugenie Fonda a oftat și l-a cuprins pe Boyd Shreave de 
umeri. 

— Nu există altcineva. Acum, adios, cowboy! a spus ea. 

— Nu, stai puţin! a insistat el, dându-i mâinile la o parte. Cum 
adică sunt plictisitor? 

Vocea lui puternică și catifelată căpătase acum o tonalitate 
aspră și răgușită. 

— Nu, iubitule, întrebarea e alta: Cum să nu fii plictisitor? 
Eugenie Fonda se simțea ușor vinovată, așa că a trecut la atac. 
Când ai făcut ultima oară ceva interesant? Ceva realmente 
interesant? 

— Cu tine? 

— Cu mine. Pentru mine. Ceva care să nu fie previzibil, a 
continuat ea. 

— Dar... 

— Dar nimic. Nu vreau să-mi petrec restul zilelor alături de o 
legumă. Când ai fost ultima oară la plajă, pentru numele lui 
Dumnezeu? Până și bronzul lui Michael Jackson e mai bun decât 
al tău. 

— Dar ţi-am povestit de accidentul pe care l-am suferit, a 
protestat Shreave. 

— Să nu începi cu asta! l-a contracarat Eugenie. Ai căzut într- 
un cactus, ce mare lucru? Totul merge bine încă. Apoi, cu 
privirea aţintită asupra zonei lui genitale, a adăugat: Mai mult 
sau mai puțin. 

Replica a avut rezultatul scontat. Shreave a coborât treptele 
fără să mai rostească vreun cuvânt, îndreptându-se spre locul 
de parcare. 

Auzind cum roțile mașinii scrâșnesc în noapte, Eugenie Fonda 
s-a simţit din nou vinovată. „Dacă ai fi făcut ceva care să mă ia 
măcar o dată prin surprindere!” și-a spus ea. „Florile nu sunt 
suficiente”. 

5. 


Între anii 1835 și 1842, Guvernul Statelor Unite și-a trimis 
pentru a doua oară forţele militare împotriva unui trib de indieni 
care se stabiliseră în ţinuturile sălbatice din Florida. In perioada 
aceea, indienii Seminole erau vânaţi de aproape toate 
regimentele armatei regulate, dar și de peste cincizeci de mii de 
voluntari și membri ai milițiilor locale. Când totul s-a terminat, 
cel de-al doilea război cu tribul Seminole a costat Statele Unite 
treizeci de milioane de dolari, o sumă uriașă pentru vremea 
aceea, și peste trei mii de vieţi omenești. 

Bilanţul este cu atât mai uluitor cu cât tribul Seminole avea, în 
perioada sa de glorie, doar o mie de războinici. 

Pentru că le erau inferiori numeric, indienii îi atrăgeau pe 
infanteriști în ţinuturile mlăștinoase și în pădurile de pin, unde îi 
atacau cu iuţeala fulgerului. Strategia s-a dovedit la început 
eficientă, dar, în final, indienii au fost înfrânți. Casele le-au fost 
distruse, sute de familii nimicite și aproape patru mii de membri 
ai tribului deportaţi în pustietăţile din Oklahoma. Cu toate 
acestea, cei câţiva indieni Seminole care au rămas în Florida au 
refuzat să se supună, iar urmașii lor nu au semnat nici până în 
ziua de astăzi un tratat de pace cu Washingtonul. 

La sfârșitul anului 1880, Departamentul de Etnologie al 
Institutului Smithsonian l-a trimis pe reverendul Clay MacCauley 
în Florida „ca să studieze condiţiile de viaţă și să estimeze 
numărul indienilor din tribul Seminole”. MacCauley a petrecut 
iarna anului 1881 vizitând rezervaţiile indiene din Catfish Lake, 
Cow Creek, Fisheating Creek, Miami River și Big Cypress. 
Scrierile sale, publicate șase ani mai târziu, au fost apreciate 
pentru descrierile bogate și observaţiile obiective. 

Tatăl lui Sammy Tigertail i-a cumpărat un exemplar, pentru 
patru dolari, de la un târg de cărţi vechi organizat în marea 
bibliotecă publică din Fort Lauderdale. Volumul a devenit averea 
sa inestimabilă, care - nu exagerăm s-o spunem - i-a schimbat 
viaţa. 

„Sunt puternici, curajoși, mândri și independenţi”, scria 
MacCauley despre indienii pe care i-a întâlnit, adăugând: 


VP - 50 


Extinderea populației albe se încheie la graniţa cu 
pământul indienilor Seminole. Nu mai au unde să se 
retragă. Primul impuls este de a opune rezistență 
invadatorilor, dar unii dintre ei au devenit destul de 
înţelepţi ca să priceapă faptul că - într-un conflict cu 
albii - nu vor avea niciodată câștig de cauză. Este 
posibil ca puţinii războinici care au mai rămas să 
încerce să se opună oștirilor cotropitoare, dar fie vor 
pieri în această înfruntare zadarnică, fie vor fi nevoiţi 
să se supună unei civilizaţii, pe care, până acum, au 
izbutit s-o respingă, dar ale cărei acţiuni nocive vor 
reuși în cele din urmă să-i înjosească și să-i distrugă. 


Din clipa în care a citit aceste cuvinte, Sammy Tigertail a visat 
să se lepede de viaţa anostă pe care a dus-o în pielea lui Chad și 
să dispară în rezervaţia din Big Cypress, ascunzătoarea lui Sam 
Jones, Billy Bowlegs și a altor eroi din cel de-al doilea război cu 
indienii Seminole. Dar, mai presus de toate, stră-stră- 
strănepotul șefului de trib Tiger Tail nu se va lăsa înjosit și 
distrus de feţele-palide, proces care începuse deja în timpul 
copilăriei petrecute în lumea albilor. Avea de gând să-și câștige 
reputaţia de războinic neîmblânzit, care s-a opus invadatorilor 
sau și-a dat viaţa încercând să facă asta. 

Era însă doar un adolescent, animat de idealism și de mândria 
noii sale identități. 

Acum, recitind la lumina focului cartea scrisă de MacCauley, 
Sammy Tigertail își imagina cu ochiul minţii cultura atât de 
nobilă a indienilor, dar atât de marginalizată, descrisă admirabil 
în acele pagini. Se întreba ce-ar spune acum preotul-jurnalist 
despre clanurile indiene din secolul XXI, care îi invitau cu 
generozitate pe albi în cazinourile, rezervațiile și chioșcurile lor 
de ţigări. Tânărul contempla - nu pentru prima oară - 
perspectiva zdrobitoare de a nu avea unde să se ducă atunci 
când va accede la statutul de războinic. 

Indiferent cât de mult iubea chitara lui Mark Knopfler, 
atingerea ei îl ducea acum cu gândul la pereţii strident 
împodobiţi ai cazinoului, unde se odihnise până atunci. Marele 
Osceola nu i-ar fi lăsat pe oamenii lui să dea numele tribului lor 
unui palat al lăcomiei; cel mai probabil, l-ar fi incendiat. 

Dar Osceola dispăruse de mult, târât în lanţuri de pe tărâmul 
iubit al Floridei și lăsat să moară într-o închisoare mizerabilă din 
Fort Moultrie, Carolina de Sud. Cât despre Dire Straits, formaţia 
se destrămase pe când Sammy Tigertail era încă la școală. 

A închis apoi trist cartea lui MacCauley și a luat chitara. Nu se 
simțea sfâșiat între cele două culturi, ci mai mult abandonat de 
amândouă. În curând, o știa prea bine, spiritul turistului mort își 
va face din nou apariţia. Era convins că moartea lui Wilson nu 
era consecința unui atac de cord obișnuit; Creatorul Vieţii a 
aranjat astfel lucrurile ca indianul nostru să petreacă o noapte 
blândă de iarnă izolat pe una dintre coastele Celor Zece Mii de 
Insule. 

Spiritele îl puneau, fără îndoială, la încercare. 

Sammy Tigertail mângâia cu mâna stângă tastele chitarei, în 
timp ce cu dreapta ciupea coardele. Folosea ca pană o cochilie 
spartă, jumătatea unei scoici bivalve. Muzica pe care o crea era 
deopotrivă melancolică și sfidătoare, iar ritmul notelor de bas te 
ducea cu gândul la un marș. A cântat până când au început să-l 
doară buricele degetelor, apoi s-a întins pe pământ lângă foc. 

A adormit în scurt timp, legănat de sfârâitul ușor al tăciunilor 
și de foșnetul frunzelor bătute de vânt. După un timp, somnul i-a 
fost întrerupt de un cântec, lucru care l-a făcut să dea din nou 
vina pe spiritul lui Wilson, ce venise să-i tulbure odihna. Căci 
cine altcineva ar putea să cânte în toiul nopţii Nouðzeci și nouă 
de sticle de bere? 

Dar Wilson întârzia să apară, iar corul nevăzut părea să prindă 
tot mai multă putere. În curând, Sammy Tigertail a început să 
distingă câteva voci, unele chiar feminine. 

S-a ridicat repede în capul oaselor, realizând că nu era un vis 
- vântul își schimbase direcția, aducându-i la ureche nu doar 
cântecele albilor, ci și râsete zgomotoase. A simţit în același 
timp și miros de gaz de brichetă. Indianul a sărit în picioare și a 
acoperit focul cu nisip. Şi-a încărcat apoi pușca și a pornit, prin 
întuneric, în direcţia vântului. Nu era un vânător experimentat și 
nici nu se descurca prea bine în sălbăticie, dar avea gânduri 
curate și un scop nobil. 

e 

Lily Shreave nu se aștepta să-l vadă pe soțul ei când a intrat 

pe ușă. 

— Ce cauţi acasă? E șase și jumătate, ai întârziat la serviciu, a 
spus ea. 

— Le-am zis că sunt bolnav, i-a explicat Boyd Shreave. Ai avut 
dreptate. Trebuie să vorbim. 

— Ca să vezi! Femeia i-a arătat canapeaua. O să-mi fac un 
cocteil. Vrei și tu? 

Soţul ei a refuzat-o categoric și s-a așezat în locul indicat. Se 
simțea mai ferm pe poziţie decât fusese ultima oară când 
vorbiseră, și asta deoarece găsise o explicaţie mult mai 
plauzibilă pentru comportamentul său auster. Orbit de vanitate, 
Shreave era convins că pasiunea pe care Lily i-o arăta era 
sinceră. Ar fi rămas perplex dacă ar fi aflat că soţia lui angajase 
un detectiv particular care să-i furnizeze dovezi pentru divorț. 

Când s-a întors în cameră, Lily sorbea dintr-un pahar cu 
martini. Se dezbrăcase, purtând acum doar o pereche de chiloţi 
tanga roșii ca focul. 

— Să vorbim atunci! a spus ea, lăsând paharul jos și 
așezându-se călare pe genunchii lui. 

Dar Shreave nu mai putea să rostească niciun cuvânt. Stătea 
mut și încremenit pe loc în timp ce Lily s-a prins cu mâinile de 
pieptul lui și a început să se miște ca un piston deasupra 
organelor lui sexuale. Mișcările ei, care îi reaminteau de Eugenie 
Fonda, nu i s-ar mai fi părut atât de surprinzătoare dacă ar fi 
știut că doar cu o oră în urmă soţia sa studiase cu atenţie stilul 
în care amanta lui făcea dragoste, urmărind o casetă video 
înregistrată de detectivul particular printr-o fereastră de la 
apartamentul lui Eugenie. Mai târziu, în timp ce viziona 
filmulețul, Lily a făcut câteva comentarii tăioase referitoare la 
performanțele slabe ale lui Boyd. 

Nici acum nu se descurca prea bine. Gesturile stranii ale soției 
sale îl lăsau mut de uimire. 

— Lily, oprește-te, te rog! a spus Shreave pe un ton plângăreț. 

— Încearcă să te relaxezi și să te simţi bine! 

— Am fost la un alt doctor astăzi, a insistat el, aproape ţipând. 
Veștile sunt proaste. 

— Ai fost la un alt psihiatru? l-a întrebat Lily, oprindu-se. De 
ce? 

Shreave a încuviințat trist din cap. 

— După incidentul de la cofetărie, eram de-a dreptul 
deznădăjduit. Numele doctorului este Coolidge. 

— Serios? 

— Mi-a spus că suferinţa mea nu este doar o simplă depresie. 

— Continuă! l-a încurajat Lily, care rămăsese în poala lui. 

— Am notat diagnosticul pe o bucată de hârtie, care se află în 
buzunarul de la pantaloni, a spus el. 

— İn buzunarul drept sau în cel stâng? 

— Cred că în cel drept. 

In timp ce soţia lui căuta hârtia, Shreave se tot foia pe loc. 
Situaţiile mai mult sau mai puţin stânjenitoare în care se trezea 
din cauza erecției sale îi stârneau sentimente contradictorii. 
Acum, după episodul atât de umilitor cu Eugenie, mesajele pe 
care organele sale sexuale i le transmiteau lui Lily nu erau deloc 
cele dorite. 

— Cuvântul ăsta este în engleză? a întrebat ea, silabisindu-l. 

— Se pronunţă „aphenphosmphobia”, a spus Shreave, care 
exersase toată ziua. Este uluitor câte lucruri găsești pe internet. 

— Dar ce înseamnă mai exact? a întrebat Lily, fără să pară 
atât de îngrijorată pe cât sperase soțul ei. 

— „Aphenphosmphobia” este teama de a fi atins, i-a explicat 
el. 

— De a te atinge soţia ta? 

— Nu, Lily, teama de a te atinge oricine. 

— Dar unde te temi să fii atins? a întrebat soţia lui. Pe penis? 

— Oriunde, a răspuns, nervos, Shreave. Pe degetele de la 
mâini sau de la picioare, pe buze, pe urechi, orice contact cu 
pielea altcuiva declanșează „reacţiile fobice” - neliniște, 
transpiraţie, chiar și un atac de panică. Doctorul Coolidge 
susține că este o boală foarte rară. 

— Da, sunt convinsă că a întâlnit doar câteva cazuri. 

— O, e o adevărată isterie! a spus Shreave, uimit de 
indiferența ei. Dacă ar fi suferit într-adevăr de această boală? Ti 
se pare nostimă toată povestea asta? a întrebat-o el apoi. 

— Mie mi se pare că ești cât se poate de excitat, a spus ea, 
lăsându-și ușor greutatea corpului pe penisul lui. Asta înseamnă 
fie că te-ai vindecat ca prin minune, fie că minţi de îngheaţă 
apele. Hai să-ţi dăm jos pantalonii și să facem un mic 
experiment... 

Shreave a sărit de pe canapea și s-a năpustit în birou, încuind 
ușa în urma lui. 

— Caută singură manifestările bolii! i-a strigat el. Se scrie „a- 
p-h-e-n-p-h-o-s-m-p-h-o-b-i-a”. 

— Deschide ușa! l-a rugat Lily, ciocănind ușor. 

— N-am de gând s-o fac dacă nu-ţi ceri iertare. 

— Boyd, îmi pare rău. N-am știut, a continuat ea, cu un 
zâmbet pe buze. 

— N-ai vrea să te îmbraci, te rog? Mă supui la o adevărată 
tortură. 

„Sunt convinsă”, și-a spus ea. 

— Liniștește-te! Mă întorc imediat. 

Rămas singur în birou, Shreave a început să se plimbe de 
colo-colo. Refuzul din partea lui Eugenie Fonda i-a insuflat o 
voinţă ieșită din comun, trăsătură care nu caracteriza 
personalitatea lui labilă. Fiind un laș din fire, Shreave se simţea 
acum mai impulsionat ca niciodată. Era hotărât să nu renunțe la 
prietena lui și să nu-și lase soţia, îmbrăcată atât de provocator, 
să-i distragă atenţia de la acea misiune nobilă. 

Telefonul de pe birou a început atunci să sune. Shreave nu 
avea chef să răspundă, dar spera că șeful lui de la Relentless îi 
va oferi a doua șansă. Va cere, firește, să stea lângă Eugenie. 

— Da? a spus el, ridicând receptorul. 

— Bună ziua. Familia Shreave? 

Era o femeie. | se părea o persoană cunoscută, dar multe voci 
i se păreau familiare. În timpul slujbei sale de la Relentless, 
vorbise cu cel puţin șapte mii de străini și auzise toate 
accentele, dialectele, tonalităţile și timbrele vocale din lume. 

A privit ecranul telefonului ca să vadă numărul interlocutoarei 
sale, dar scria RESTRICȚIONAT. 

— Sunt domnul Shreave, a spus el pe un ton tăios. 

— Mă bucur. Numele meu este Pia Frampton și v-am sunat ca 
să vă prezint o ofertă extraordinară... 

— Las-o baltă, cucoană! a întrerupt-o Shreave, râzând 
sarcastic. 

In vremurile bune, când lucra la call-center, nu era nevoit să 
răspundă, la ora prânzului, operatorilor companiilor de 
telemarketing care îl sunau acasă. 

— Vă rog să nu închideţi, domnule Shreave! Mi-aţi putea 
acorda câteva minute din timpul dumneavoastră... 

— Ești nouă în meseria asta, nu-i așa, Pia? 

— Nu, domnule... 

— Hai, recunoaște! 

— Da, e adevărat. E prima mea săptămână de muncă în 
domeniu. 

— Mi-am dat seama, a spus Shreave. Îți dau un sfat: Nu le 
spune clienţilor să nu închidă, pentru că le sădești ideea asta în 
cap! Continuă să le vorbești! Urmează pașii din scenariu! Și nu-i 
ruga să-ţi acorde câteva minute din timpul lor, pentru că o să le 
dai impresia că ești disperată și nimeni nu are încredere într-un 
agent de vânzări disperat! 

— Aha! a spus femeia de la celălalt capăt al firului. 

— Asta este meseria mea, Pia. 

— Serios? Și dumneavoastră lucraţi la un call-center? 

— La unul dintre cele mai mari, i-a răspuns Shreave, zicându-i 
apoi că avea o voce frumoasă, poate prea frumoasă pentru 
slujba de operator telefonic. 

— Ce vreţi să spuneţi? l-a întrebat ea. 

— iți lipsește forța, autoritatea. Este prea... cum să spun?... 
catifelată. 

— Catifelată? 

— Clienţii s-ar putea să-ţi propună o întâlnire, dar asta nu 
înseamnă că vor cumpăra ce vrei să le vinzi, i-a explicat 
Shreave. Calitățile seducătoare nu te ajută în vânzări. Te-ai 
gândit să te angajezi la o linie fierbinte? Am auzit că se plătește 
binișor. 

Pentru o clipă s-a așternut tăcerea. Shreave se întreba dacă 
nu cumva a jignit-o. 

— Mă tot gândeam..., a spus femeia în cele din urmă. Exact 
de o discuţie ca asta aveam nevoie... Toţi prietenii îmi spun că 
nu sunt potrivită pentru slujba asta și cred că au dreptate. Vă 
mulțumesc pentru că aţi fost atât de sincer cu mine. 

— Stai puţin! Nu renunţa atât de repede! a spus noul Boyd 
Shreave, care împărțea sfaturi cu atâta generozitate. Ce vinzi! 

— Proprietăți. 

— În Florida? 

— Unde altundeva? a răspuns ea. La vest de Naples, la 
marginea unei mlaștini. Compania se numește Royal Gulf 
Hammocks. 

— Terenuri virgine? a întrebat Shreave. 

— Da. Acoperite de apă mai bine de jumătate de an, a 
explicat ea. De aceea, le oferă iarna spre vânzare, pentru că 
este uscat. 

— Minunat! Și care e bonusul? Un weekend gratuit, petrecut 
probabil în acele locuri, nu? Trebuie doar să participe la un 
seminar de vânzări. 

— Și să semneze un contract de cumpărare, a adăugat ea, 
care va fi anulat după treizeci de zile sau, cel puţin, asta le 
promit clienţilor. 

Strategia de vânzare i se părea perimată lui Shreave. 

— Contractele sunt făcute pe viață? a întrebat el. 

— Nu. În plus, le oferă clienţilor o excursie ecoturistică. 
Aceasta este noutatea. 

— O excursie cum? 

— O excursie ecoturistică prin Cele Zece Mii de Insule în 
caiace, a zis ea, recitând parcă o poezie. 

— Asta e într-adevăr ceva inedit. 

— Am auzit că e frumos prin ținuturile acelea, a spus 
interlocutoarea sa. Ar trebui să mergeţi împreună cu doamna 
Shreave. Nu trebuie să cumpăraţi nimic, la naiba! De parcă mai 
era cazul să vă spun. 

— Primești un comision la semnarea contractelor? 

— Da, dar nu cine știe cât. 

— Așa e întotdeauna, a spus Boyd Shreave. Era evident că îi 
stârnise interesul. Sunt incluse și cheltuielile de călătorie? a 
întrebat el. 

— Da, domnule. Două bilete de avion dus-întors. 

— Dar cazarea? 

— O pensiune de patru stele, a spus femeia. Chiar dacă 
refuzati să încheiaţi contractul, tot faceţi o afacere bună. 

— Da, nu e rea, a încuviinţat Shreave. 

El și Eugenie nu fuseseră niciodată împreună într-o călătorie. 
N-au fost nici măcar la un motel. 

— Oferta mai este valabilă doar două săptămâni, a adăugat 
femeia. Asta scrie pe foaia mea de prezentare. 

Shreave a auzit clanţa de la ușă mișcându-se, apoi vocea lui 
Lily, care spunea: 

— Lasă-mă să intru, Boyd! Îţi promit că nu mă apropii de tine. 

Bărbatul a acoperit receptorul cu mâna și i-a zis soţiei sale că 
o să iasă imediat. 

— Vreau să te mai întreb ceva, i-a șoptit el operatoarei de la 
compania de telemarketing. Sunt într-adevăr zece mii de insule 
sau este doar o minciună pentru a-i atrage pe turiști? 

e 

Honey Santana a aflat singură numărul de telefon al lui Boyd 
Shreave. Fry a refuzat s-o mai ajute, iar fratele ei a invocat - 
neconvingător, ce-i drept - faptul că nu putea să acceseze 
dosarul procesului lui Shreave deoarece sistemul informatic al 
tribunalului era blocat. 

Aşadar, după ce l-a convins pe Fry s-o lase să navigheze pe 
internet, Honey a găsit un site de localizare a persoanelor, care 
oferea servicii gratuite doar o singură zi, deşi a trebuit să dea 
numărul unei cărți de credit. După ce l-a accesat, a scris numele 
lui Shreave și a găsit douăzeci și șapte de indicii, printre care și 
câteva nume care se repetau - trei Boyd, patru B.S. Și două Lily 
care aveau același număr de telefon și aceeași adresă - South 
Willow Street - din Fort Worth. 

Honey și-a calculat timpul în așa fel încât în estul Texasului să 
fie ora șapte fără un sfert după-amiaza. Spera că Boyd și soția 
lui luau cina. 

Sunt domnul Shreave. 

Honey îl recunoscuse. Era greu să uiţi vocea aceea care trăda 
încredere și bunăvoință. 

A luat-o prin surprindere atunci când i-a întrerupt 
prezentarea, dar a intrat în joc și l-a lăsat să interpreteze rolul 
profesionistului în meserie. A distrat-o felul în care i-a descris 
vocea la telefon, spunându-i că era „catifelată”, cu atât mai 
mult cu cât adoptase în mod deliberat o tonalitate mai blândă 
ca să nu o recunoască. 

În clipa în care a întrebat-o despre cheltuielile de călătorie, 
Honey a înţeles că l-a prins în plasă. Strategia ei s-a dovedit un 
succes uriaș; îi era aproape rușine pentru că se simțea în al 
nouălea cer de fericire. Acum nu-i mai rămânea de făcut decât 
să-l convingă pe fostul ei soț să-i cumpere biletele de avion. 

În drum spre casa acestuia, Honey a vrut să închidă radioul 
din mașină ca să descopere că, de fapt, nici nu mergea. Muzica 
pe care o auzea era doar în mintea sa - unul dintre simptomele 
ei obișnuite. Astăzi, „asculta” două cântece vechi - o melodie 
disco, dar și piesa Marrakesh Express interpretată de Crosby, 
Stills & Nash. „Frecvența de radio”, pe care Honey nu putea s-o 

controleze, era mai puternică decât posturile de radio cubaneze 
din Miami. 

Își simţea gura uscată când a ajuns acasă la Perry Skinner. 
Casa era situată pe malul râului Barron, vizavi de clubul Rod and 
Gun. Nu era mare, dar lui Honey îi plăcea aspectul ei vechi și 
confortabil. Grinzile și podelele erau din esenţă de pin din ţinutul 
Dade, cum nu mai găsești în ziua de astăzi. Perry Skinner o 
cumpărase la scurt timp după divorţ. Honey bănuia că plătise 
avansul din banii pe care îi câștigase în perioada în care făcuse 
trafic de droguri. La trei case distanţă, locuia un renumit pescar 
și ghid de pescuit, care îl învățase pe Fry să prindă tarponi. 

Skinner stătea singur pe terasă și se delecta cu o băutură. 

— Unde e băiatul? a întrebat el când Honey a coborât din 
mașină. 

— La atletism. Va ajunge acasă cam pe la nouă, i-a răspuns 
ea, dându-i de înţeles că nu putea să stea prea mult de vorbă, 
avea un program încărcat. 

El i-a arătat balansoarul din răchită. 

Honey s-a așezat în balansoar, fără însă să se legene. La 
urma urmei, era o întâlnire de afaceri. 

— Fry mi-a spus că ai o problemă legată de biletele de avion. 

— N-am nicio problemă, doar niște nelămuriri, i-a răspuns el. 

— Vreau două bilete la American Airlines. Mi-am adus aminte 
că ai niște bonusuri în urma numeroaselor zboruri pe care le-ai 
făcut în Vest când îl vizitai pe Paul. 

Paul era fratele mai mare al lui Perry și fost partener în 
afacerea cu marijuana. Din cauza aroganţței avocatului său din 
Tampa, agenţii federali i-au făcut zile fripte lui Paul, aruncându-l 
într-o închisoare din Oregon. 

— Pot să-ţi cumpăr nenorocitele alea de bilete, Honey, a spus 
Perry. Nu asta e problema. 

— Dar care e atunci? 

— Pleci undeva cu Fry? Am dreptul să știu, asta a fost 
înțelegerea. 

Honey și-a umflat obrajii, apoi a dat aerul afară. 

— Doamne Dumnezeule, puștiul e copia ta fidelă! Mi-a pus 
aceeași întrebare ridicolă. 

— Deci răspunsul este nu. 

— Un NU hotărât. Te-ai gândit că vreau să plec? l-a întrebat 
ea. Nu i-aș face așa ceva lui Fry. li place aici. 

— Am auzit că ai renunţat la slujba din piaţa de pește, a spus 
Skinner. 

— Vreau să fac și alte lucruri în viaţă, a răspuns ea, ridicând 
din umeri. Și nu te uita pieziș la mine! 

„Doamne, ce bine arată încă!” s-a gândit ea. „Nimeni nu 
poate să spună că am gusturi proaste”. 

— Louis Piejack s-a legat într-adevăr de tine? a întrebat-o 
Skinner pe un ton neutru. 

— Veștile circulă repede, a răspuns Honey Santana, 
îmbujorându-se toată. Da, dar nu trebuie să-ţi faci griji, l-am 
aranjat pe ticălos! 

Skinner s-a aplecat spre ea, șoptindu-i: 

— Nu te mișca! 

Honey abia își mai stăpânea freamătul, gândindu-se că o va 
săruta. El însă a îndepărtat ușor un ţânţar care i se așezase pe 
gât. Nu știa dacă se simţea ușurată sau dezamăgită. 

— Și atunci cine sunt destinatarii biletelor de avion? a întrebat 
Skinner. _ 

— Nişte prieteni de-ai mei din Texas, a răspuns ea. lţi dau 
banii înapoi imediat ce mă angajez. Am depus deja un CV pentru 
postul de casieră la centrul comercial Wal-Mart din Naples. 

— Nu trebuie să-mi dai banii înapoi, a spus el, zâmbind. Dar, 
fără supărare, Honey, Wal-Mart nu este pregătit să angajeze pe 
cineva ca tine. 

— Dar mă simt foarte bine, a protestat ea, pe un ton defensiv. 
Nu ţi-a spus Fry că mă simt minunat? 

— Mai iei medicamente? 

— De două ori pe zi. 

— Ți-aș fi oferit ceva de băut, a spus el. 

— Doctorul mi-a interzis categoric să amestec băutura cu 
pastilele. Aceasta era cea mai ușoară parte a șaradei; lui Honey 
nu i-a plăcut niciodată alcoolul. Ne-am înțeles, așadar, cu 
biletele de avion? 

— Spune-mi numele prietenilor tăi! 

— Uite, am scris totul aici, a spus ea, dându-i o hârtie, pe care 
o scosese din geantă. Îți sunt recunoscătoare. Este un lucru 
foarte important pentru mine. 

Skinner s-a întors spre râu, unde o știucă vâna peștișori în 
lumina docurilor. 

— Mă deranjează că îmi ascunzi foarte multe lucruri, a spus 
el. 

— Când o să încetezi să-ţi mai faci griji? 

— Când o să înţelegi cum funcţionează lumea. 

— Nu e frumos din partea ta să spui asta. 

Dar Honey abia își mai auzea propriile cuvinte printre 
melodiile care îi învolburau mintea. 

6. 


Trei zile mai târziu, Eugenie Fonda stătea cu picioarele 
încrucișate pe podeaua din baie, ascultând teoria lui Sacco 
potrivit căreia Bill Gates nu era doar Antihristul, ci și copilul din 
flori al lui Jesse Helms‘ și Grace Slick?. 

A fost, firește, ghinionul lui Sacco să lucreze pentru o 
companie de software, care s-a hotărât să concureze cu gigantul 
Microsoft. Detaliile tehnice o depășeau și nici nu o interesau pe 
Eugenie, dar înţelegea în schimb motivele amărăciunii 
bărbatului. La un moment dat, tânărul câștiga pe hârtie aproape 
două milioane de dolari, sumă care s-a redus considerabil după 
conflictul dintre compania lui și cea a lui William Gates. 

Sacco își relata trista poveste din cada lui Eugenie, unde s-a 
retras îmbufnat după ce-au servit cina, în timpul căreia a refuzat 
vinul, berea și alte sortimente de alcool. Eugenie descoperea cu 
stupoare că nu avea de gând să se relaxeze, nici măcar pentru o 
scurtă partidă de sex pe canapea. Sacco era obsedat de 
problemele lui, și nimic nu este mai plictisitor decât un bărbat 
bântuit de obsesii. 

— Se face târziu, a intervenit ea. 

— Se vorbește despre libera iniţiativă, dar în America este 
doar un mit. Se vorbește despre nivelul standard de lucru, dar 
balanţa înclină într-o singură parte, a spus Sacco, astfel încât 
fiecare bănuţ să ajungă în buzunarul lui Bill Gates. Ticălosul a 
pus monopol pe întregul univers, a continuat el, ridicându-se 
agitat din baie. Unde e calculatorul? lţi voi dovedi imediat, 
Genie. 

— Nu am calculator, a răspuns ea. 

— Doar nu vorbești serios, nu-i așa? a spus el, vădit supărat. 

— Uite ce e, dragule, vrei s-o facem sau nu? Pentru că trebuie 
să mă pregătesc să plec la muncă. 

Işi făcuse mari speranţe după ce l-a convins mai întâi pe 
Sacco să recunoască faptul că era heterosexual și apoi să-i facă 

o vizită în apartament. Era primul pas spre o relaţie normală cu 
un bărbat necăsătorit. 

Cu toate acestea, acum - când îl studia pe individul numai 
piele și os, care îi relata cu atâta tristeţe, în baie, povestea vieţii 
sale - Eugenie Fonda se întreba: „Sunt excitată sau ce naiba 
am?” 

— Nu te interesează ce mi-au făcut, nu-i așa? a întrebat 
Sacco. 

— Uneori, viaţa este un rahat sub formă de acadea, i-a 
răspuns ea, aruncându-i un prosop. 

— Nu vrei să-ți povestesc cum s-a desfășurat procesul și cum 
au mituit juriul, oferindu-le câte un laptop și un abonament 
gratuit pe viaţă la internet? 

— Nu ţin neapărat. 

Sacco a analizat informaţia, apoi a ieșit hotărât din cadă. 

— Bine, atunci am putea să încercăm să facem sex, a spus el. 

„Să încercăm?” s-a întrebat Eugenie. 

— N-aș vrea să păţești ceva, a spus ea, hotărâtă să nu mai 
aibă niciodată de-a face cu bărbaţi tăcuţi și melancolici. 

— Nu, Genie, o să fie bine, a spus Sacco. 

„Mă îndoiesc”, și-a zis ea, rugându-l în schimb s-o aștepte pe 
canapea. 

— De ce nu în pat? 

— E rupt. Nu e cazul să ceri detalii. 

L-a dat apoi afară din baie, și-a scos perluța din limbă și s-a 
spălat pe faţă cu apă rece. S-a dezbrăcat, rămânând doar în 
lenjeria intimă, fără să îndrăznească însă să meargă mai 
departe. 

După ce a ieșit din baie, Sacco s-a dus și s-a așezat cuminte 
pe canapea. Dintr-o falsă modestie, își înfășurase prosopul în 
jurul taliei, gest pe care, în alte circumstanțe, Eugenie l-ar fi 
considerat fermecător. 

— Nu-mi vine să cred că nu ai calculator, a remarcat el. Nu te 
simţi pierdută și izolată de lume? 

— Nici nu-ţi imaginezi cât de tare! 

Sacco a tresărit în clipa în care Eugenie i-a dat prosopul la o 
parte. 

— Ce înălţime ai? a întrebat-o el. 

— Un metru optzeci, dar nu trebuie să te simţi intimidat, a 
spus ea, sperând însă ca replica ei să aibă exact efectul contrar. 

— Vrei să-ţi spun ceva ciudat? Am exact aceeași înălțime ca și 
Gates. 

— Grozav! Și „cocoșelul” e la fel de mare ca al lui? 

Sacco s-a analizat atunci cu atenţie, gândindu-se la această 
posibilitate. Eugenie Fonda se întreba cu groază cum de și-a 
imaginat vreodată că individul ar putea fi captivant. Era un tip 
respingător din toate punctele de vedere. 

— Se face târziu, a repetat ea, sperând că el îi va observa 
lipsa de entuziasm. 

— Atunci să ne grăbim, a spus Sacco. Eu sunt gata. 

— Serios? Partenerul ei și-a lovit cu mâna picioarele păroase, 
invitând-o să se urce deasupra lui. Nu vreau să-ți fac rău, a 
insistat Eugenie. 

— N-ai cum să-mi faci rău. Durerea nu mă mai poate afecta. 

„Norocul meu”, s-a gândit Eugenie, așezându-se călare în 
poala lui Sacco. El a scos un mormăit, sugerându-i să pretindă 
că mergea călare pe un Harley. 

— Mai degrabă pe un scuter Lark, a murmurat ea. 

— Ce-ai spus? 

Ca prin minune, cineva a sunat atunci la ușă. Eugenie s-a dat 
iute jos din poala lui Sacco și s-a înfășurat cu prosopul, 
îndreptându-se apoi în grabă spre hol. Când s-a uitat pe vizor, l- 
a văzut. 

— Boyd? 

— Deschide, Genie, te rog! 

— Ce e cu tine? l-a întrebat ea, deschizând ușa. 

Shreave purta șlapi, pantaloni scurți și largi și un tricou 
portocaliu, larg, cu modele de palmieri. 

— Pot să intru? a întrebat-o el. 

— Categoric nu, i-a răspuns ea, ieșind în burniţa rece și 
închizând ușa în urma ei. 

— Ai făcut baie? 

— Nu, Boyd, dansez în baletul din Dallas. Ce cauţi aici? 

El și-a plimbat nervos limba peste dinţi. 

— M-am tot gândit la ce mi-ai spus în seara aceea... că sunt... 

— Plictisitor? a întrebat Eugenie Fonda. 

— Previzibil. Și ai perfectă dreptate. 

— Sunt nouă grade afară, Boyd, și am pe mine doar un 
prosop. Nu vrei să treci dracului la subiect? 

— Uite care e „subiectul”: mă voi schimba! 

— Cu siguranţă! 

— Dă-mi o șansă! a rugat-o Shreave. Uită-te la mine! 

Eugenie era convinsă că a auzit pe cineva respirând de 
cealaltă parte a ușii - partenerul ei trăgea cu urechea. Nu știa 
care dintre cei doi oferea o priveliște mai comică: Sacco, ţinând 
discursuri gol-pușcă, sau Boyd Shreave, îmbrăcat de parcă 
mergea la plajă, deși afară era îngrozitor de frig. 

— Genie, închide ochii și întinde mâna! 

— Pentru numele lui Dumnezeu! 

— Te rog! a insistat Shreave. Eugenie s-a supus, gândindu-se: 
„Dacă îmi dă un inel, îl strâng de gât”. Gata, poţi să te uiţi 
acum, i-a spus el. 

Îi pusese în mână un plic în care se afla un bilet de avion, 
purtând emblema companiei American Airlines. 

— Spre ce destinaţie? a întrebat ea prudentă. 

— Florida. Mergem împreună să facem un tur în caiace prin 
Cele Zece Mii de Insule, a declarat Shreave, cu vocea lui 
metalică, unde sunt douăzeci și trei de grade, iar cerul este 
senin și frumos. 

Eugenie Fonda simţea cum inima îi bătea cu putere, gata să-i 
iasă din piept. A închis, tremurând, ochii, în timp ce picăturile 
reci de ploaie i se prelingeau de pe gene. In apartament, Sacco 
stătea la pândă ca un animal lihnit și schilod, iar Eugenie se 
întreba cu stupoare cum reușise aproape să-l seducă. Boyd 
Shreave era un individ plictisitor și însurat pe deasupra, dar, cel 
puţin, nu era un maniac obsedat de calculatoare. 

lar Florida era Florida, în special în toiul iernii. 

— Când plecăm? a întrebat ea. 

Shreave radia de fericire. 

— Poimâine, a spus el, sărutând-o cu atâta pasiune, încât a 
făcut-o să se simtă stânjenită. 

e 

Fry a așteptat până au ajuns aproape de periferia orașului 
Naples înainte de a-i spune vestea mamei lui. Altfel, ar fi oprit 
mașina în mijlocul drumului și s-ar fi întors de-ndată în 
Everglades City, unde s-ar fi dat în spectacol. 

— Domnul Piejack a încasat-o rău de tot, a spus Fry. 

— Cum adică? a întrebat Honey Santana, răsucindu-se spre 
el. 

— Fii atentă pe unde conduci, mamă! 

— Spune-mi ce s-a întâmplat! 

— Cineva l-a băgat cu mâna într-o plasă de crabi, a răspuns 
Fry, plină de crabi-de-stâncă. 

— Vai! a exclamat Honey, cu o grimasă pe chip. Mari sau 
potriviţi ca mărime? 

— Uriași, a spus băiatul. 

— Aha! 

— l-au smuls trei degete și i le-au rupt pe celelalte două. 
Chestia s-a întâmplat ieri după-amiază. 

— Mi s-a părut mie că aud o ambulanţă, a spus Honey, dând 
din cap. 

— Dar povestea nu se termină aici, a continuat Fry. Doctorii 
au desfăcut plasa și au tăiat cleștii crabilor în care se aflau 
degetele victimei. Le-au pus într-o cutie cu gheaţă, dar nu au 
notat locul de unde fusese smuls fiecare. 

— Ei, taci! 

— Vorbesc foarte serios. L-au dus pe domnul Piejack în sala 
de operaţie, dar asistentele au început să se certe cu doctorii 
pentru cleștii de crab, a continuat Fry. Apoi, în mijlocul operaţiei 
au rămas fără curent electric. A fost un dezastru. În final, 
domnul Piejack s-a trezit că degetul mic se afla în locul 
degetului mare, iar degetul mare se afla în locul arătătorului... 
sau cam așa ceva... nu-mi mai aduc bine aminte. 

— Probabil că o să vândă pianul, a murmurat Honey. 

— Ce faci, mamă? De ce oprești aici? 

— Nu opresc. Aştept să treacă mașinile ca să întorc și eu, a 
explicat ea. Trebuie să vorbesc cu fostul tău tată. Fry a scos 
atunci cheile din contact. Dă-mi-le imediat! i-a cerut Honey. 

— Nu, mamă. 

— Vrei să murim amândoi aici? Am oprit în mijlocul autostrăzii 
41, asta în cazul în care n-ai observat! 

„Așa e!” și-a zis Fry. Puteau fi oricând striviţi de un TIR cu 
optsprezece roți. 

— Tata e în Miami, a spus el, așa că n-are niciun rost să ne 
întoarcem acasă. 

— l-au prins pe făptași? Au arestat pe cineva? 

— Nu, dar domnul Piejack le-a spus polițiștilor că răufăcătorii 
sunt trei necunoscuţi, care vorbesc spaniolă. Așa că nu trebuie 
ajuns imediat la concluzia că tata este în spatele afacerii, a spus 
Fry, în ciuda faptului că și el bănuia același lucru. 

— Dar cine altcineva ar putea să fie? a spus mama lui, 
izbucnind în râs. Un om normal l-ar fi bătut sau l-ar fi împușcat 
pe Louis. Numai Perry s-ar lăsa dus de val și ar angaja o șleahtă 
de gangsteri sadici. Cât de nebun poți să fii să bagi pe cineva cu 
mâna într-o plasă plină de crabi-de-stâncă? In spatele lor, 
mașinile, camionetele și rulotele claxonau cu furie. Dă-mi cheile, 
te rog! a insistat Honey, întinzând mâna. 

— Crezi că ar fi făcut asta doar ca să te impresioneze? a 
întrebat-o băiatul. Poate că a fost doar supărat. 

Honey a reglat, oftând, oglinda retrovizoare ca să aprecieze 
mai bine haosul care se crea în spatele lor. Fry i-a aruncat 
bosumflat cheile de la mașină. 

— Bravo! Și acum hai să mergem să cumpărăm niște caiace! 
a spus ea. 

— Cum vrei. 

Fry nu știa ce punea mama lui la cale, dar se temea că avea 
să cadă din nou pradă maniilor sale. Nu făcea nimic ca să-și 
găsească o altă slujbă, deși directorul de la Wal-Mart lăsase 
două mesaje la telefon, în care o chema la un interviu. 

Între timp, petrecea ore întregi la masa din bucătărie, studiind 
harta Celor Zece Mii de Insule. Cu cât își manifesta mai mult 
entuziasmul pentru promovarea ecoturismului, cu atât Fry 
regreta mai tare faptul că nu i-a spus tatălui său cât de 
îngrijorat era în realitate. Honey Santana nu avea simţul 
orientării, rătăcindu-se adesea ziua în amiaza mare, nereușind 
să descifreze indicatoarele rutiere. Pe apă, probabilitatea 
producerii unei tragedii era și mai mare. 

Cu toate acestea, Fry încerca să-și păstreze optimismul. La 
urma urmei, trecuseră deja câteva zile de când mama lui nu mai 
pomenise niciun cuvânt despre operatorul companiei de 
telemarketing, care îi vorbise atât de urât. Asta însemna că îl 
pusese la punct (și poate chiar la stâlpul infamiei) pe ticălos fie 
prin telefon, fie prin e-mail. E 

„Un lucru foarte bun”, și-a spus Fry. |și vărsase mânia fără ca 
nimeni să aibă de suferit. 

Pe de altă parte, continua să evite întrebările legate de 
destinatarii celor două bilete de avion. Acest lucru îl exaspera pe 
Fry, trezindu-i suspiciuni. 

— Cine sunt prietenii ăștia care vor veni aici? a întrebat el 
când s-au oprit la un semafor. 

— Ți-am spus de o sută de ori: nu i-am mai văzut de-un car de 
ani. 

— Aţi fost colegi de liceu? 

— De gimnaziu, i-a răspuns Honey, cu ochii aţintiţi asupra 
drumului. Dar am păstrat legătura. Ne trimit de Crăciun câte un 
tort de fructe. Fry i-a spus atunci că nu văzuse niciodată vreun 
tort de fructe în casa lor. Asta pentru că îl arunc imediat. Nu poţi 
să-l mănânci de acru ce e, i-a explicat mama lui. 

Povestea era cusută cu aţă albă, așa că Fry a lăsat-o baltă. S- 
a hotărât, de asemenea, să n-o mai întrebe nici de ce își epilase 
doar piciorul drept: se temea că răspunsul pe care i-l va da îi va 
tulbura și mai mult liniștea sufletească. 

S-au oprit la un magazin de lux, unde un vânzător bronzat, 
îmbrăcat la patru ace, le-a spus că nu le ajungeau o mie de 
dolari ca să cumpere două caiace noi-nouţe, fiecare cu câte 
două locuri. Plimbându-se prin spatele magazinului, Honey 
Santana a descoperit două caiace folosite, unul roșu și unul 
galben. L-a convins în scurt timp pe om să i le vândă pe 
amândouă, plus vâslele și rucsacurile, pentru nouă sute de 
dolari. 

— Individul ăla nu cred că avea mai mult de douăzeci și cinci, 
douăzeci și șase de ani, a spus Honey, în drum spre casă. Nu-mi 
vine să cred că mi-a cerut numărul de telefon. 

— lar mie nu-mi vine să cred că i /-a; dat, a mormăit Fry. 

— Nici nu i l-am dat. 

— Păi și atunci ce număr i-ai dat? 

— Am inventat unul. 

Honey nu spunea nici acum adevărul. Bărbaţilor care îi cereau 
numărul de telefon, dar cu care nu avea de gând să se 
întâlnească, le dădea numărul lui Perry Skinner. După o singură 
discuţie cu fostul ei soţ, își pierdeau interesul, dar asta îi arăta 
lui Perry că nu toţi bărbaţii o considerau o cauză pierdută. 

— Am o rugăminte la tine, i-a spus ea fiului ei. Te superi dacă 
stai câteva zile la fostul tău tată? 

— Te rog să nu-i mai spui așa! 

— l-am invitat pe prietenii mei să stea la noi în rulotă. Asta 
înseamnă că va trebui să dorm în camera ta, i-a spus Honey. Fry 
a ridicat din sprâncene. Promit că nu mă uit în dulapul tău. 

— Pe naiba! 

— Sau sub saltea. 

— De unde știi ce ţin eu sub saltea? a întrebat băiatul. 

— Pentru că acolo își ascund adolescenţii revistele porno, nu-i 
așa? E vorba doar de trei sau patru zile, a insistat Honey. Și nu 
mă ating nici de computer, promit. 

— Dar de ce nu stau la un motel? 

— Pentru că sunt bugetari, tinere. Nu toată lumea trăiește în 
puf ca prietenii milionari ai președintelui din industria petrolieră. 
Sau ca domnul Perry Skinner, traficantul de droguri. 

— Termină, mamă! Și ai grijă pe unde mergi! 

— Dar merg pe unde trebuie! a ripostat ea. 

— Poate că în Anglia o fi corect. Dar aici folosim cealaltă 
bandă de circulaţie. De fiecare dată când era agitată, mama lui 
își pierdea reflexele la volan. Nu mă deranjează să stau la tata, 
i-a spus Fry, pe un ton menit s-o liniștească. O să-l întreb 
imediat cum se întoarce de la Miami. 

— Mulţumesc, i-a spus Honey, respirând ușurată. Îţi rămân 
datoare. 

Pentru că se simţea ceva mai relaxată, mașina și-a reluat 
banda corectă de circulaţie. Mai târziu, a început să fredoneze 
un cântec care nu semăna deloc cu melodia de la radio. 

Un alt semn de rău augur: fiul ei era sigur de asta. 

— Și când vin prietenii tăi? a întrebat-o el. 

— Poimâine, i-a răspuns mama lui. 

— Nici măcar nu mi-ai spus cum îi cheamă. 

Honey Santana bătea darabana pe volan. 

— O să ne întâlnim cu toţii să luăm masa împreună, îţi promit. 

e 

Erau trei băieți și trei fete, a numărat el. Cutiile de bere 
străluceau în lumina focului. Datorită unui casetofon, al cărui 
volum era dat la maxim (și pe care unul dintre ei îl ţinea în brațe 
și dansa în pași de tangou), nu l-au auzit pe Sammy Tigertail. 
Acesta s-a ghemuit în spatele unor palmieri pitici și i-a urmărit 
pe tineri cum se zbenguiau în jurul unui foc bătut de vânt, pe 
care îl făcuseră pe un banc uscat de nisip. În apropiere, se aflau, 
trase la mal, trei canoe goale, vopsite în diverse culori. Zăceau 
cu fundul în sus, iar pe carena lor erau întinse la uscat diverse 
articole de îmbrăcăminte, printre care sutiene și costume de 
baie. 

Intrușii erau cam de vârsta lui, a conchis Sammy Tigertail, 
studenţi aflaţi, probabil, în vacanță. Erau, cu siguranță, 


VP - 69 


inofensivi; cu toate acestea, ar fi vrut să-i vadă plecând. Nu voia 
să se întâlnească cu alţi oameni. Bateria de la telefon i se 
descărcase, așa că își imagina că poliția demarase deja procesul 
de căutare a turistului dispărut și a indianului în compania 
căruia fusese văzut pentru ultima oară. 

Era a treia noapte de când îi spiona pe străini și pusese deja 
la cale un plan. Avea să fie ușor să-i sperie și să-i pună pe fugă; 
câteva focuri de armă trase în apropierea lor vor avea efectul 
scontat. Dar mai întâi trebuia să fure o canoe, o infracțiune care 
cerea curaj și răbdare. 

S-a întins în spatele unei dune de nisip ca să tragă un pui de 
somn, așteptând ca excursioniștii să adoarmă și ei. Se imagina 
în postura stră-stră-străbunicului său, care îl vâna pe generalul 
Jesup sau pe ticălosul de Zachary Taylor. Imaginea aceasta 
grandioasă a fost apoi brusc întreruptă de apariţia lui Wilson, 
turistul mort. Un prădător subacvatic îi mâncase unul dintre lobii 
urechii, iar o colonie de scoici-raţă își făcuse sălașul pe o 
porțiune goală a scalpului. 

— Am o rugăminte la tine, prietene, a spus spiritul lui Wilson. 

— Ce anume? 

— Vreau să mă muti din locul acela. 

— Nu e deloc plăcut ce-mi propui, i-a răspuns Sammy 
Tigertail. 

— Scoate-mi cadavrul din râul ăla, te rog! Hai, frățioare, e atât 
de frig noaptea! Du-mă într-un loc uscat! 

— Nu, domnule. Nu pot să fac asta. 

— Într-un loc unde nu există rechini. Wilson, de trupul căruia 
atârnau alge, s-a întors într-o parte ca să-i arate gaura - de 
mărimea unui bol de salată - pe care o avea în coapsă. Doamne, 
a spus el, cât urăsc rechinii! 

Sammy Tigertail l-a asigurat de faptul că nici vulturii nu s-ar 
dovedi mai miloși. 

— De asta ai avea parte într-un ţinut uscat: de vulturi și 
furnici-de-foc. 

— Dar, cel puțin, nu aș mai îngheţa. Aș putea să mă prefac în 
pulbere sub razele fierbinți ale soarelui, a continuat spiritul lui 
Wilson, zăngănind, vesel, ancorele pe care le trăgea după el. 
Hai, ce zici? 

Indianul era chinuit de remușcări, lucru complet ridicol. 
Turistul era mort și nu mai simţea nimic; spiritul lui era însă o 
adevărată pacoste. 

— Nu am timp de tine, i-a spus Sammy Tigertail. Trebuie să 
mă ocup de puștanii ăia. 

— Scoate-mă din râul ăla nenorocit! Măcar atâta poti să faci și 
tu, l-a implorat spiritul în vis. Condamnatilor nu li se îndeplinește 
ultima dorință? 

— Numai în filme, i-a răspuns indianul. 

— Vorbim noi mai târziu, a mormăit Wilson, făcându-se 
nevăzut. 

Sammy Tigertail a deschis ochii și s-a ridicat în capul oaselor. 
A tras cu ochiul peste vârful dunei de nisip spre haosul din 
tabăra studenţilor. 

Unul dintre miturile comerciale care circulă în Everglades 
susține că toate insectele dispar în timpul iernii. Nopțile blânde 
pot fi însă infernale, iar Sammy Tigertail a descoperit acest lucru 
pe pielea lui când s-a trezit atacat de țânțari și musculiţe-de- 
nisip flămânde. Pentru că uitase să se ungă cu cremă, tot ce-i 
mai rămânea acum de făcut era să stea în ascunzătoarea lui și 
să îndure cu stoicism înțepăturile dureroase. 

Ca să aibă o perspectivă cât mai bună asupra plajei, își agita 
un braţ de la stânga la dreapta și-napoi, ca ștergătoarele de la 
mașină, ca să îndepărteze hoarda de insecte. A observat, cu 
invidie, că focul părea să-i protejeze pe studenţi de roiurile 
supărătoare; sau poate că erau prea drogaţi ca să mai simtă 
înțepăturile. Oare cât va mai dura până când insectele îi vor 
invada ochii și nările? Ce-ar fi făcut Micanopy, Jumper sau Sam 
Jones? într-o situaţie atât de disperată? L-a întrebat la un 
moment dat pe unchiul lui dacă indienii Seminole aveau o 
poţiune secretă care ţinea insectele la distanţă, iar acesta l-a 
sfătuit să se ducă în Naples și să cumpere cel mai mare tub de 
spray Cutter pe care îl putea găsi. 

Odată cu focul care începea să se stingă, și petrecerea părea 
să ia sfârșit. Muzica a tăcut, iar studenții s-au prăbușit - unul 
câte unul - cuprinși de oboseală. Câteva clipe mai târziu, după 
ce și ultimul dintre ei a adormit, Sammy Tigertail a ieșit din 
ascunzătoarea pe care i-o ofereau palmierii pitici. Ținând pușca 
în mână, s-a îndreptat spre plaja unde se aflau canoele. A ales-o 

pe cea de culoarea mandarinelor și a întors-o ușor, împrăștiind 
în jur boxeri și bikini. 

— la-mă cu tine! a spus o voce învăluită în întuneric. Sammy 
Tigertail s-a întors iute, ridicând pușca. Nu trage! a continuat 
vocea. 

— Apropie-te! a șoptit indianul cu glas răgușit. 

Era una dintre studente. Avea părul castaniu și răvășit și ochii 
verzi, mult depărtați unul de celălalt. Pentru că dormise cu fața 
în nisip, câteva granule i-au rămas întipărite pe bărbie și pe nas. 
Avea o borsetă prinsă de talie, iar în jurul umerilor își înfășurase 
sacul de dormit. Semăna cu Cindy, fosta prietenă a lui Sammy 
Tigertail, doar că Cindy avea tenul mult mai frumos. Obrajii fetei 
erau brăzdaţi cu semne stacojii. 

— la-mă cu tine! a insistat ea. 

— Pleacă înainte să păţești ceva! a spus Sammy Tigertail, 
lăsând pușca jos. 

— Prietenul meu e un ratat, a continuat ea, arătându-i cu 
capul tabăra unde dormeau studenţii. A adus prezervative cu 
personaje din desene animate și se mai întreabă de ce nu vreau 
să fac sex cu el. Cum te cheamă? Eu sunt Gillian. 

— Stai jos și taci din gură! i-a ordonat Sammy Tigertail, 
spunându-și încă o dată că forțele mistice îl puneau la încercare. 

— Eşti indian? l-a întrebat ea. Era încântat că ea îi observase 
originile, dar încerca să nu-și dezvăluie sentimentele. A aruncat 
o privire spre tabără ca să vadă dacă vreunul dintre studenţi se 
trezise. De ce nu pot să vin cu tine? 

— Am spus să taci din gură! a repetat indianul, apucând barca 
de proră și trăgând-o apoi spre apă. 

— Astea nu sunt coșuri, a spus Gillian, arătându-i obrajii. Fac 
alergie la înțepăturile de țânțari. 

— Te rog să taci din gură! 

— Uite, și eu fac parte din tribul Seminole! a spus ea cu un 
zâmbet vesel, dând la o parte sacul de dormit ca să-i arate 
tricoul gri și larg pe care îl purta și pe care scria cu litere de-o 
șchioapă FSU”. 

Asta i-a pus capac. Sammy Tigertail a lăsat barca și s-a 
îndreptat spre studentă, punându-i mâna pe gât ca să se 
convingă de faptul că nu era un spirit. Avea pielea caldă și 
mirosea a bere și a marijuana. 

— Școala e atât de plictisitoare, a spus ea. 

— Nu e problema mea. 

— Studiez pedagogia. Unde mi-o fi fost capul? 

— Tu mai știi să și taci? a întrebat Sammy Tigertail. 

A împins apoi barca în apă, mergând pe lângă ea și 
îndreptând prora spre apele mai liniștite. Și-a așezat cu grijă 
pușca între bănci, pregătindu-se apoi să se îmbarce. 

— Și unde crezi că te duci? a întrebat Gillian. 

— Să găsesc o altă insulă. 

— Serios? Atunci s-ar putea să ai nevoie de asta, a spus ea, 
arătându-i vâsla. Sammy Tigertail a mormăit nervos. O prietenă 
din clubul de fete al universităţii noastre m-a convins să mă 
înscriu la pedagogie, a continuat Gillian. În ultimul an de 
studenţie și-a petrecut vacanţa de primăvară în Panama City. 
Intr-o noapte, s-a îmbătat criţă. Când echipa de filmare de la 
emisiunea Gir/s Gone Wild și-a făcut apariţia la bar, ea a sărit pe 
un scaun și și-a etalat țâțele în toată splendoarea lor. Pentru că 
era atât de excitată, ei au filmat-o pentru episodul al șaselea. L- 
ai văzut? Sammy Tigertail a clătinat, ameţit, din cap. După ce-a 
terminat facultatea, s-a angajat ca profesoară la o școală din 
Delray. In prima săptămână, un elev a pus mâna pe film și l-a 
difuzat în fața clasei în locul Bătă/iei de la Gettysburg. Ticălosul 
ăla mic avea doar unsprezece ani. Ce părere ai? l-a întrebat 
Gillian, vădit indignată. Prietena mea își etala, pe tot ecranul, 
balcoanele în fața clasei ei. |ţi vine să crezi că au dat-o afară? lar 
puștiul care a schimbat casetele a primit o pedeapsă foarte 
ușoară: a fost obligat să mai stea după ore ca să înveţe. 

— Dă-mi vâsla! a spus Sammy Tigertail. 

— Vreau să fiu ostatica ta. 

— Dar nu am nevoie de ostatici, ci de liniște, a răspuns el, 
întorcându-se spre mal și trăgând barca după el. 

— Dar dacă încep să ţip și să-i trezesc pe ceilalţi? a insistat 
ea, făcând un pas înapoi. Ai destule gloanţe ca să ne ucizi pe 
toți, Tonto%? 

„Asta nu e ca Cindy, este mai rea”, și-a spus Sammy Tigertail. 

— Urcă-te în barcă! a zis el. 

7. 


Dezamăgirea era forța motrice care punea în mișcare 
mecanismul, împovărat de ani, al Dellei Shreave Renfroe 
Landry, dezamăgirea provocată de tatăl ei, care și-a investit 
toată pensia de la Shell Oil în compania Delorean Motor, 
dezamăgirea provocată de mama ei, care a refuzat să-și 
amaneteze cerceii, moștenire de familie, și a trimis-o pe Della la 
o școală frecventată de băieţii înalți și bine făcuţi ai magnaţilor 
din industria petrolieră, dezamăgirea provocată de cei trei soţi, 
care au murit fără să-i asigure Dellei viitorul, dezamăgirea 
provocată de una dintre fiice, care a fugit cu un rocker, Phish, și 
apoi s-a căsătorit cu un individ care lucra ca avocat din oficiu, 
făcea parte din Partidul Democrat și, pe deasupra, mai era și 
evreu, dezamăgirea provocată de cealaltă fiică, asistentă 
medicală, care - în loc să-l agaţe pe primul neurochirurg 
disponibil - s-a înscris în Organizaţia Mondială a Sănătăţii și a 
plecat în Calcutta. 

Și dezamăgirea, imensă și chinuitoare, provocată de singurul 
ei fiu, care, după treizeci și cinci de ani, nu a reușit să exceleze 
nici pe plan profesional și nici social, nemanifestând niciun dram 
de ambiţie. 

— Să nu-mi spui că iar te-au dat afară! a început ea când el s- 
a așezat la masă. 

— De fapt, chiar m-au promovat, a răspuns Boyd Shreave, 
adresându-se apoi ospătarului: Vreau un sandviș cu friptură de 
pui și multă maioneză. 

— Vrei să mă faci să vomit? l-a întrebat Della, aruncându-i o 
privire aspră. Multă maioneză? 

— Ce te-a făcut să crezi că m-au dat afară? 

— Păi, iei masa cu mine numai atunci când trebuie să-mi spui 
o veste proastă și nu vrei să-ţi fac scene. Ştii foarte bine că n- 
am de gând să tip în restaurant. 

— Ultima dată m-ai făcut putoare ordinară, a spus Boyd 
Shreave, ridicând din umeri. 

— Da, dar încet, a răspuns Della, amestecând cu paiul în 
paharul de coca-cola dietetică. Și care e funcţia pe care o ocupi 
acum după ce ai fost promovat: hărţuitor-șef prin telefon? 

— Director de departament, a minţit, satisfăcut, Boyd 
Shreave. 

Nici măcar ironiile mamei sale nu-i puteau strica buna 
dispoziție. Avea să plece împreună cu Eugenie Fonda. 

— Asta înseamnă că ţi-a crescut și salariul sau te bucuri doar 
de glorie? a mormăit Della. 

— Primesc două sute de dolari în plus pe săptămână, la care 
se adaugă și comisioanele. Boyd Shreave observa încântat că 
mama lui rămăsese practic dezarmată de succesul lui imaginar. 
Și asta nu e tot, a continuat el. Pentru că am făcut cele mai 
multe vânzări luna trecută, Relentless mă trimite într-o vacanţă 
gratuită în Florida. 

— Unde anume în Florida? a întrebat Della, privindu-l 
suspicioasă. 

— În Cele Zece Mii de Insule. 

— N-am auzit de ele. Câte ai spus că sunt? 

— Mii. La fel ca în Bahamas, a zis Boyd Shreave. 

Asta îi spusese operatoarea de la compania de telemarketing 
și asta credea și el. 

— Tatăl tău și cu mine ne-am petrecut luna de miere în 
Nassau, a spus Della, cu nostalgie în glas. Mi-a plăcut atât de 
mult, încât i-am convins pe taţii tăi vitregi să mă ducă tot acolo. 

Boyd Shreave realiza cu groază că mama lui voia să-l 
însoțească. 

— Aș vrea să te iau cu mine, a spus el, dar mi-au oferit doar 
un singur bilet. 

— Și nu poţi să cumperi încă unul? Acum când ai salariul mai 
mare? 

— Mamă, compania plătește integral cheltuielile de călătorie. 
Nu pot s-o iau nici măcar pe Lily. 

Della Shreave Renfroe Landry a mormăit ceva și a întins 
mâna după biscuiţii pentru supă. 

— Boyd, te culci cumva cu vreo colegă de serviciu? 

— Poftim? a spus el, apucându-se cu putere de marginea 
mesei. 

Della încerca să desfacă celofanul care acoperea biscuiţii. 

— Hai să fim serioşi! a spus ea. Cine îţi oferă o vacanță 
gratuită unde nu te poţi duce împreună cu soția sau cu mama 
ta? Cred că vrei să pleci mai degrabă cu vreo târfuliţă de la call- 
center. 

— Nu e târfuliță, a mărturisit, șocat, Boyd Shreave. Face parte 
din familia Fonda. Della a scuipat în poală jumătate din biscuit. 
Este verișoară cu Jane, a adăugat el. 

Prin această mărturisire debordant de sinceră, a dat cărţile pe 
faţă. Se simţea atât de fericit, încât ar fi dansat pe masă. 

— Nu e deloc nostim ce spui, a îngăimat mama lui. 

Ea nu și-l putea imagina pe fiul ei, pe care nimic nu părea să-l 
stimuleze, în postura de donjuan. 

— Dacă o să-i spui lui Lily, a ameninţat-o Shreave, nu te voi 
ierta niciodată. 

Ospătarul le-a adus atunci sandvișurile. Della și-a aranjat 
ținuta, zicând: 

— Și fata asta seamănă măcar cu Jane? 

— Mai degrabă cu Bridget. Doar că e mai înaltă. 

— Ai o fotografie cu ea? 

— Vorbesc foarte serios, a spus el, clătinând din cap. Dacă mă 
dai în vileag, o să-ţi pară rău. Toţi au micile lor secrete. 

Della nu voia ca fiul ei să-și ducă ameninţarea până la capăt. 
Și ea îl înșelase pe ultimul ei soț, Frank Landry, cu unul dintre 
infirmierii care îl îngrijiseră spre sfârșitul vieţii sale. Dacă 
incidentul ar fi fost făcut public, ar fi stârnit, fără îndoială, 
interesul progeniturilor lui Landry, care i-ar fi intentat proces 
pentru recuperarea micii averi pe care Della nu avea de gând s- 
o împartă cu ei. 

— Firește că nu voi spune nimic, l-a asigurat ea. Dar unde te 
duci, Boyd, cu fata asta? 

— Spre paradis, mamă. Unde altundeva? i-a răspuns el, 
mușcând din sandviș și zâmbind, în timp ce stropi de maioneză i 
se prelingeau în barbă. 

e 

În timp ce Fry curăța caiacele, Honey Santana concepea o 
scrisoare pentru ziarul Marco Island Sun Times referitoare la 
incidentul nefericit căruia îi căzuse victimă Louis Piejack. Unul 
dintre  psihoterapeuţii lui Honey o sfătuise să-și aștearnă 
gândurile pe hârtie ori de câte ori se simţea neliniștită. Scrisul, i- 

a spus el, este o modalitate benefică și acceptabilă din punct de 
vedere social prin care poţi da frâu liber mâniei. 

Până acum, Honey trimisese patruzeci și trei de scrisori care 
fuseseră publicate în treisprezece ziare, printre care Naples 
Daily News, Sarasota Herald-Tribune și St Petersburg Times. La 
un moment dat, USA Today a fost cât pe ce să-i publice o 
scrisoare pe tema exploatărilor petroliere din Alaska, dar 
redactorii n-au fost de acord cu o frază din care reieșea că 
președintele căzuse în cap când era copil. 

Honey păstra ciornele tuturor scrisorilor trimise ziarelor, 
inclusiv pe a o sută șaptea care fusese respinsă. Uneori, după ce 
trimitea câte una, se simțea mai bine; alteori, totul rămânea la 
fel. 


În atenția redactorului: 

In ceea ce privește articolul de pe prima pagină din 
ediția de astăzi referitor la atacul violent asupra 
domnului Louis Piejack, sunt de acord ca autorii faptei 
să fie urmăriţi și aduși în fața justitiei. 

Cu toate acestea, ca fostă angajată a domnului 
Piejack, mă simt obligată să scot în evidență faptul că 
dă dovadă uneori de un comportament reprobabil, în 
special când este vorba de femei. Și eu am fost 
abuzată, fizic și verbal, de individ, dar nu mă bucur de 
necazurile cu care se confruntă astăzi. 

Poate că în toată această perioadă lungă și 
chinuitoare de recuperare, domnul Piejack se va 
analiza cu multă atenție și va decide să se schimbe. 
Cât despre înlocuirea greșită a degetelor în urma 
operației de reatașare a falangelor, domnul Piejack ar 
trebui să fie recunoscător pentru că are toate cele 
cinci degete, indiferent de ordinea lor. 


Cu stimă, 
Honey Santana 
Everglades City 


A pus scrisoarea într-un plic și a lipit apoi trei timbre scumpe, 
deși nu avea să călătorească mai mult de patruzeci și opt de 
kilometri. 

Fry a intrat atunci în casă și s-a trântit în faţa televizorului. 

— L-ai întrebat pe fostul tău tată dacă poţi să stai la el? l-a 
întrebat Honey. Băiatul i-a aruncat o privire aspră. lartă-mă! Am 
vrut să spun „tatăl tău”. 

— Nu încă, dar o să-l întreb, a răspuns Fry. 

— Spune-i că este vorba doar de câteva zile! 

— Liniștește-te, mamă! Nu va fi nicio problemă. 

Când au început știrile la televizor, Honey s-a așezat lângă fiul 
ei. Subiectul principal se referea la invazia algelor care au ucis 
mii de pești, majoritatea fiind aduși de ape pe plaja de la Fort 
Myers, unde vor fi lăsaţi să putrezească. Turiștii erau disperaţi, 
iar Camera de Comerţ căuta o cale de ieșire din criză. Un 
filmuleţ arăta suprafeţe întinse de nisip acoperite de pești morti, 
în timp ce localnicii fugeau care-ncotro, astupându-și nasul. 

— la uite, un festival al fructelor de mare stricate! a spus Fry. 

—Nu e deloc nostim, tinere! a ripostat mama lui, 
încruntându-se. Otrăvim planeta, dacă n-ai observat până acum! 

Fry nu voia s-o enerveze, aşa că nu a mai spus nimic. 

Ultima știre vorbea despre dispariţia unui comis-voiajor din 
Wisconsin, pe nume Jeter Wilson. După o noapte petrecută în 
cazinoul Hard Rock, spusese că avea de gând să viziteze singur 
rezervaţia tribului Seminole din Big Cypress. Familia lui Wilson 
din Milwaukee nu mai primise nicio veste de la el de zile întregi 
și se temea că adormise la volan și căzuse în vreun canal de pe 
marginea Alligator Alley. Autorităţile demaraseră căutările, 
bazându-se pe fotografia oferită de cei de la cazinou, făcută la 
barul hotelului. În poză, Jeter Wilson ţinea pe genunchi o femeie 
cu buze mari, care purta o bluză albastră, cu spatele gol. 
Reporterul TV a identificat-o ca fiind „o maseuză din partea 
locului, care lucra cu jumătate de normă”. 

— Ce găgăuță se duce direct de la cazinou la rezervaţia de 
indieni? a spus Fry. 

— Este comis-voiajor, a răspuns Honey Santana. Probabil că 
voia să le vândă ceva, de parcă nu le-am făcut destul rău 
sărmanilor indieni. 

— Sărmani? Sunt putred de bogaţi de pe urma jocurilor de 
noroc. 

Honey i-a ars în joacă o palmă fiului ei și i-a cerut să caute pe 
Google numele lui Osceola, rugându-l să scrie un eseu de patru 

sute de cuvinte pe această temă. Și-a tras apoi niște blugi tăiați 
și a ieșit din rulotă în așteptarea ţânţarilor. 

Făcea un experiment, bazându-se pe informaţiile furnizate de 
casierul de la Circle K, un domn în vârstă și amabil, care 
crescuse în Goodland. Când i-a povestit despre planurile ei de 
promovare a ecoturismului, bătrânelul a sfătuit-o să ia cu ea 
foarte multe tuburi cu spray antițânţari în cazul în care vântul ar 
fi încetat să mai bată, iar vremea s-ar fi încălzit, lucru care se 
putea întâmpla chiar și în toiul iernii. A sfătuit-o, de asemenea, 
să nu se mai epileze de pe picioare, explicându-i că foliculii de 
păr reprezentau un obstacol natural în calea insectelor 
flămânde. 

Honey nu auzise niciodată o asemenea teorie. Pentru că se 
mândrea cu picioarele ei, care stârneau adesea fluierături 
admirative, nu-i era ușor să renunțe la pedanteriile ei. Pe de altă 
parte, era posibil ca individul de la Circle K s-o păcălească, fiind 
probabil un bătrân decrepit, obsedat de femeile păroase. 

Cu toate acestea, Honey nu putea să-i ignore sfatul. Auzise 
destule povești despre ferocitatea ţânţarilor din Everglades ca 
să ia în calcul toate posibilităţile, pentru a putea profita de ele 
atunci când îl va plimba pe Boyd Shreave prin Cele Zece Mii de 
Insule. 

S-a hotărât, așadar, în numele științei, să-și lase părul de pe 
piciorul drept să crească și să studieze apoi cu atenţie reacția 
insectelor. S-a așezat, desculță, pe treptele rulotei, agitându-și, 
ispititoare, degetele de la picioare. A notat într-o agendă 
galbenă că era o seară liniștită, iar temperatura era în jur de 
douăzeci și două de grade. Acordurile melodiei Breakdown, 
interpretată de Tom Petty, îi răsuna în minte, deși nu a 
menţionat asta în jurnal. 

Primul ţânţar și-a făcut apariţia la ora șase seara și a poposit 
pe genunchiul stâng al lui Honey, unde și-a găsit sfârșitul. Apoi, 
a venit și al doilea, urmat de o armată întreagă. Când Fry a ieșit 
să-i arate eseul, picioarele bronzate ale lui Honey erau pline de 
pete roșii și negre. 

El a privit-o, îngrijorat, pe mama lui în lumina care răzbătea 
prin ușa deschisă. Ea i-a explicat, entuziasmată, experimentul 
pe care îl făcea, declarând în final: 

— Nu e nici cea mai mică diferenţă. Unsprezece înțepături pe 
piciorul epilat și tot unsprezece pe celălalt - ţin evidenţa. Fiul ei 

a încuviințat, neliniștit, din cap. Dar poate că ar trebui să mai 
aştept, a spus Honey, plimbându-și două degete pe fluierul 
piciorului drept. Poate că în momentul în care părul o să se 
îndesească, experimentul va da rezultate. 

Fry i-a dat eseul despre războinicul Osceola. Apoi, a intrat, 
după care a ieșit câteva clipe mai tărziu, ţinând în mână un 
prosop înmuiat în apă caldă. In timp ce Honey îi citea lucrarea, 
el i-a îndepărtat de pe picioare cadavrele ţânţarilor uciși. 

— Hai să intrăm în casă, mamă! i-a spus el. Trebuie să stăm 
de vorbă. 

— Eseul este foarte bun, i-a răspuns ea, lovind foile cu 
degetul, doar că ai scris greșit numele lui Jesup. Se scrie doar cu 
un singur s. 

— Îl corectez mai târziu. Nu vrei să mâncăm ceva? 

— Dar nu mai avem decât friptură Salisbury, a spus ea, 
râzând. 

— Mi se pare foarte bună, a răspuns Fry. Hai 
mănâncă de vii! 

— Dar n-ai pomenit nimic despre faptul că, după moartea sa, 
capul i-a fost furat, iar un medic militar l-a ținut acasă într-un 
borcan ca să-și sperie copiii. 

— Este o altă născocire de-a ta? Pentru că este cusută cu aţă 
albă, a spus Fry. 

— Nu am născocit-o eu! a izbucnit Honey Santana, trântindu-i 
foile în mână. 

Spunea adevărul, Fry era convins de asta. 

— Ești foarte agitată, mamă. Poate că ar trebui să te mai duci 
la doctor. 

— Mă simt foarte bine, i-a răspuns ea, zâmbind și întinzându- 
se ca o pisică. Vrei o pizza? Mai am un bon de masă. 

e 

Dealey se săturase de cazul Shreave. Își îndeplinise misiunea, 
îl prinsese pe fraier în flagrant delict și acum voia să se ocupe 
de un caz nou. 

— Credeţi-mă! Soţul dumneavoastră va accepta divorțul fără 
să crâcnească, a asigurat-o el pe Lily Shreave. După ce-o să 
vadă ce arme aveţi împotriva lui, o să semneze tot ce vreţi. 

— Vreau mai mult, domnule Dealey. 

— Dar de ce? Aveţi notele de plată de la restaurante și florării, 
aveți poze și casete video, a insistat Dealey, exasperat. Aţi spus 

A 


năuntru! Ne 


că fotografiile care i-au surprins în timpul partidei de sex oral nu 
sunt suficiente. Aţi vrut „dovezi care să ateste actul sexual” și vi 
le-am adus - pe casetă video - pentru numele lui Dumnezeu! Ce 
mai vreţi, doamnă Shreave? 

— Actul penetrării, a răspuns ea. Dealey credea că era doar o 
glumă. Când s-a convins însă că ea vorbea cât se poate de 
serios, a închis ușa biroului său pentru ca asistenta lui, care 
tocmai descoperise calea religiei, să nu fie indignată de discuţia 
lor. Caseta pe care aţi făcut-o este foarte bună, a continuat Lily, 
dar vreau o dovadă irefutabilă. 

— Poftim? Am surprins o femeie goală care îi face masaj 
soțului dumneavoastră pe canapeaua din sufrageria ei și 
dumneavoastră susțineţi că nu este o dovadă de adulter? De-a 
lungul timpului, Dealey a mai avut clienţi ciudaţi, dar Lily 
Shreave depășea orice imaginaţie. Aș da orice să mă aflu în sala 
de tribunal, a continuat el, în momentul în care craiul Boyd va 
încerca să găsească o explicaţie pentru scena respectivă. 
Onorată instanță, va spune el, femeia aceea nu este prietena 
mea, ci chiropracticianul” meu. 

— Da, dar pe casetă nu-i vedem decât ceafa, a remarcat Lily. 
_ — Femeia aia aproape că-l sufocă cu sânii, doamnă Shreave. 
În profesia mea, aceasta este o dovadă incontestabilă. În 
șaptesprezece ani de meserie, n-am văzut niciodată o casetă 
mai bună, a asigurat-o el, cu mânarie în glas. 

Lily Shreave văzuse caseta de nenumărate ori când venise 
ultima oară în biroul lui Dealey. Își amintea că o vizionase stând 
foarte aproape de ecran - fără să fie mânioasă sau îndurerată, ci 
foarte concentrată. Un lucru care lui Dealey i s-a părut ciudat la 
vremea respectivă. 

— Este o lovitură de maestru, doamnă Shreave, a spus el. 
Puteți să întrebaţi orice avocat specializat în divorțuri din Texas. 

Lily era însă de neclintit. 

— Aş prefera să văd scena penetrării, a insistat ea. Asta ar fi 
dovada irefutabilă. 

— Nu, ar fi un adevărat miracol să surprindem un act sexual 
pe viu, a spus Dealey. 

— Atunci ar trebui, probabil, să găsesc un alt detectiv 
particular. 


? Chiropractica este o tehnică de manipulare a vertebrelor din regiunea cervicală, 
dorsală și lombară. (n. tr.). 

— Și v-aș înţelege, a spus el, întinzându-i nota de plată. Suma 
include benzina și toate celelalte cheltuieli. 

— Nu mi-aţi spus niciodată dacă târfa asta are vreo legătură 
cu familia Fonda, a zis ea, în timp ce semna un cec. 

— Nici pe departe. Nu există nicio legătură de familie, a 
răspuns Dealey. Găsiţi totul în raportul pe care vi l-am întocmit. 

— Bine. Va trebui să-l citesc într-o bună zi, a zis Lily, scoțând 
din geantă un strugurel cu aromă de mentă, pe care și l-a 
aplicat apoi pe buze. 

Dealey s-a uitat la ceas, după care i-a spus femeii: 

— Doamnă Shreave, trebuie să ajung la o întâlnire în celălalt 
capăt al orașului. 

— Vă dau zece mii de dolari dacă îmi aduceţi dovada 
penetrării, a spus ea, închizând geanta. 

— E o nebunie. 

— Bani gheaţă. Dealey s-a așezat încet pe scaun. Femeia se 
excita, fără îndoială, în timp ce își privea bărbatul făcând sex cu 
altcineva. La un moment dat, Dealey a avut drept client un soţ 
care se excita în aceeași manieră, doar că nu-și permitea să 
arunce cu atâta ușurință zece mii de dolari. Ei bine? l-a întrebat 
Lily Shreave. Detectivul se gândea la următorul caz - extrem de 
plictisitor - pe care îl avea de rezolvat: un pompier, care 
susținea că s-a rănit la umăr în timp ce încerca să stingă o 
rulotă în flăcări, profita de concediul medical acordat și juca golf 
în fiecare zi. Specialistul în evaluarea daunelor dorea fie 
fotografii, fie o casetă video. Gândiţi-vă, domnule Dealey! a 
continuat Lily. Dacă îmi veți aduce o asemenea dovadă, veţi 
deveni o legendă în breasla dumneavoastră. 

— Dar logic vorbind, ar fi... ar fi... 

— O victorie? 

— O misiune imposibilă, a specificat detectivul. După cum 
știți, nu intru prin efracție și nici nu apelez la deghizare. Asta 
înseamnă că trebuie să găsesc o altă modalitate prin care să 
introduc o cameră de luat vederi în apartamentul ei. 

— Nu este obligatoriu, a spus Lily. Azi de dimineaţă, soțul meu 
m-a informat că firma unde lucrează îl trimite în Florida pentru 
tratarea unei afecțiuni rare, care se numește 
aphenphosmphobia. 

— O, Doamne! a spus Dealey, schițând o grimasă. E grav? 

— Măcar de-ar fi așa, a răspuns soţia lui Boyd Shreave. Este 
vorba despre teama de a fi atins. Dar după dovezile pe care mi 
le-aţi furnizat, știm amândoi la fel de bine că soțul meu nu se 
teme deloc de așa ceva. Și nici să facă sex, cu tot ce presupune 
acesta. 

— Deci se preface. 

— Și asta nu e tot: Boyd a fost dat afară de la call-center în 
urmă cu câteva zile. În timp ce i-o trăgea domnișoarei Fonda, a 
primit un telefon de la șeful lui, care l-a întrebat unde să-i 
trimită ultimul salariu, din care a scăzut preţul câtorva articole 
de birou care au dispărut. 

— Domnul Shreave nu știe ce puneţi la cale? a întrebat 
Dealey. 

— Nu. Și mi se pare jalnic. Dar îl voi împinge cu plăcere în 
prăpastie, a răspuns Lily. Este adevărat însă că pleacă în Florida. 
Am o prietenă care lucrează la o agenţie de turism, ea a găsit 
rezervarea lui Boyd la un zbor cu destinaţia Tampa. Cine credeți 
că îl însoțește? 

— Și unde vor sta porumbeii? 

— N-am nici cea mai vagă idee. Dar pentru zece mii de dolari 
sunt convinsă că puteţi afla, a spus Lily, ridicându-se în picioare 
și îndreptându-se spre ușă. 

— Staţi puţin! a strigat Dealey. Ce vreţi mai exact de la mine: 
să mă ascund în dulapul camerei lor de motel? Ca să-mi duc la 
bun sfârșit misiunea pe care mi-o încredinţaţi, doamnă Shreave, 
am nevoie de un plan bine conceput. Ca să nu mai vorbesc de 
noroc. Lily l-a sfătuit să angajeze niște actori de filme porno 
dacă vrea să afle cum se mânuiește camera de luat vederi în 
asemenea situaţii. Dar aceia sunt actori. Nu-i deranjează prea 
mult dacă un străin cu o cameră de luat vederi li se strecoară 
printre picioare, i-a răspuns Dealey. 

— Vă veți descurca, a spus Lily, ieșind din birou. 

Detectivul, care nu-i acceptase încă oferta, a făcut doi pași în 
urma ei. 

— Zece mii de dolari plus toate cheltuielile aferente, da? 

— Dacă surprindeţi scena penetrării, firește. 

— Și dacă nu voi reuși? 

— Atunci vă alegeţi cu o excursie gratuită în Florida, i-a 
răspuns soţia lui Boyd Shreave. Nu e o afacere proastă, nu-i 
așa? 

Sammy Tigertail s-a purtat frumos cu „ostatica” sa, Gillian, 
până în clipa în care ea a început să se joace cu chitara lui. A 
împletit atunci din frunze de palmier o frânghie cu care i-a legat 
mâinile de glezne. Surprinzător, dar fata n-a opus rezistenţă. 

— Nu te îmbraci ca un indian, a observat ea în timp ce el 
verifica nodurile. Hainele voastre sunt destul de frumoase. 

— Dar tu de pe ce lume ești? Nu știi că suntem acum mai 
bogaţi decât Trump? i-a răspuns el, încărcându-și lucrurile în 
barca furată. 

— Am avut un prieten care cânta într-o formaţie rock. Și el 
avea o chitară Gibson, a spus Gillian, doar că nu era atât de 
faină ca a ta. Formaţia lui se numea The Cankers. Cântau în 
general versiuni ale melodiilor interpretate de Bizkit și Weezer. 
Și să-ți mai spun ceva: și-a făcut piercing în... știi tu ce. 

— Termină! a spus indianul. 

— În scrot. Toţi și-au făcut, a fost ideea basistului. 

— Dacă mai continui cu povestea asta, a spus el, așezându-se 
pe vine în faţa ei, te las pradă vulturilor. 

— Nu reușești să mă sperii, i-a spus Gillian, renunțând însă să 
mai vorbească despre zonele intime unde fostul ei prieten își 
făcuse piercinguri. Unde mă duci? l-a întrebat ea apoi. 

Dar Sammy Tigertail a tăcut, pentru că nu știa ce să-i 
răspundă. l-a astupat în schimb gura cu niște șosete 
transformate în căluș și a dus-o în braţe până la barca ancorată 
în mangrove. Și-a luat apoi pușca și s-a întors pe insulă. 

A văzut în lumina lunii că prietenii lui Gillian dormeau în locul 
în care îi lăsase, nu departe de tabără. Sammy Tigertail a ridicat 
arma și a tras un foc în aer, ascunzându-se apoi rapid în spatele 
copacilor. Când a auzit voci, a mai tras două cartușe. 

Studenţii se treziseră acum cu toţii și își căutau, ţipând, 
lucrurile. Un băiat a strigat-o pe Gillian, urmat apoi de ceilalți. 
Indianul a mai tras atunci încă o dată, reducându-i pe tineri la 
tăcere. Aceștia s-au urcat claie peste grămadă în bărcile care 
mai rămăseseră. 

Sammy Tigertail a așteptat în ascunzătoarea lui până când 
zgomotul frenetic al vâslelor a încetat să se mai audă. S-a 
îndreptat apoi spre malul apei și s-a așezat acolo, ascultând 
vuietul valurilor și încercând să ia o hotărâre. Gillian îi stricase 
toate planurile. Prietenii ei se vor întoarce în Chokoloskee și vor 
spune tuturor că cineva îi alungase cu focuri de armă de pe 
insulă, iar prietena lor dispăruse. Avioane și elicoptere vor porni 
în căutarea bărcii a cărei culoare, precum cea a mandarinei, va 
atrage atenţia ca o torță arzătoare, a realizat indianul cu 
tristeţe. 

S-a întors apoi în locul în care o lăsase pe fată. Ea reușise 
cumva să iasă din barcă, dar a găsit-o în apropiere, alergând 
speriată printre mangrove. A prins-o din urmă într-un luminiș, 
unde i-a tăiat frânghiile din frunze de palmier, i-a scos călușul și 
i-a curăţat rănile de pe picioare și braţe. 

— Nu mai plânge! i-a spus el. 

— Mi-ai ucis prietenii! Am auzit focuri de armă! 

— Prietenii tăi sunt teferi cu toţii. Am vrut doar să-i alung de 
pe insulă. 

— Și eu ce fac? a întrebat Gillian, ștergându-și ochii cu 
mâneca de la pulover. M-au lăsat să mor aici? 

— Focurile de armă i-au speriat de moarte. 

— Dar Ethan? Tipul care m-a însoţit până aici? Cred că a fugit 
mâncând pământul, fără să se uite nicio clipă înapoi. 

— Imi amintești de ultima mea prietenă, a spus Sammy 
Tigertail. 

— Serios? a întrebat Gillian, vorbind nazal și zâmbind. 

— Nu e un compliment. Dă-ţi jos tricoul ăla nenorocit! 

— Nici nu se pune problema. Mi-e frig. 

El a scos atunci din rucsac un pulover gri din lână, pe care l-a 
aruncat apoi spre ea. Gillian s-a dezbrăcat fără tragere de inimă 
de bluza ce purta inițialele FSU. 

— Dă-o încoace! i-a ordonat indianul. 

— Nu înțeleg de ce ești atât de supărat. Este doar un nume, a 
spus ea, ca și Atlanta Braves”. 

El a tras atunci un cuţit din teacă și a sfâșiat tricoul, lăsând-o 
pe Gillian fără cuvinte. 

— Nu este doar un nume, i-a răspuns Sammy Tigertail. Ştii cât 
a pătimit tribul meu din cauza neamului tău? 


10 Echipă de baseball. (n. tr.). 

— Liniștește-te! a spus Gillian, fără să-și desprindă ochii de pe 
cuţit. Nu familia mea i-a făcut pe ai tăi să sufere. Ai mei sunt din 
Ohio. 

— Da, dar ei au distrus triburile Shawnee și Chippewa. Sammy 
Tigertail se gândea cu tristeţe că toanta aia va deveni în curând 
profesoară, confirmându-i teoria potrivit căreia oamenii albi 
involuau cu fiecare generaţie. Trebuie să plecăm acum, a 
continuat el, băgând cuțitul în teacă și cerându-i să se urce în 
barcă. 

— Nu putem să așteptăm până în zori? Dacă ne răsturnăm și 
cădem în apă? a întrebat Gillian, încercând în zadar să omoare 
un ţânţar. Ethan mi-a spus că apele sunt pline de rechini. 
Studiază biologia marină. Prietena mea și colegul lui de cameră 
aproape că s-au logodit. 

— Număr până la trei. 

— Dacă vrei să mă faci să ţip, o să ţip, a spus ea, încruntându- 
se. 

Sammy Tigertail știa că era o prostie s-o ia cu el. Dacă o lăsa 
pe insulă, Patrula Marină sau Paza de Coastă o va găsi la scurt 
timp după ce prietenii ei îi vor anunţa dispariţia. Va fi lihnită de 
foame și arsă de soare, dar teafără și nevătămată... 

Dar dacă studenţii mai zăboveau pe drum, atunci ar putea să 
dureze câteva zile până ce Gillian să fie găsită. Va cădea pradă 
insectelor nemiloase și va suferi de deshidratare, dar lui Sammy 
Tigertail nu-i păsa câtuși de puţin. 

Ba da, îi păsa - nu mult, dar suficient cât să-l pună pe 
gânduri. Sentimentul, pe care îl considera consecinţa nefastă a 
sângelui său pe jumătate alb, îi tulbura existența. 

Vâslea cât de repede putea în întunericul nopţii în timp ce 
barca aluneca pe apă vegheată de razele lunii. Pentru că habar 
nu avea unde mergea, era imposibil să se rătăcească. In zori, se 
va opri pe cea mai apropiată insulă, va ascunde ambarcaţiunea 
și va construi un adăpost care să nu se vadă din aer. 

— Cum să te strig? s-a auzit atunci glasul lui Gillian de la 
proră. Nu mi-ai spus nici măcar cum te cheamă. 

— Thlocklo Tustenuggee, i-a răspuns el. 

Era numele stră-stră-străbunicului său din tribul Seminole. 

— Thlocka cum? a întrebat Gillian. Sammy Tigertail l-a repetat 
încă o dată, deși nu tot atât de clar. De când se întorsese în 

rezervaţie, se lupta să stăpânească dialectul Muskogee. Nu 
contează, a murmurat fata. 

— Tiger Tail, i-a spus el printre loviturile de văslă. Acesta este 
celălalt nume al meu. 

— Grozav! Imi plac amândouă. 

Vâsla s-a lovit atunci de ceva dur de sub apă, iar barca s-a 
clătinat periculos. 

— Incet, amice! a strigat Gillian. Sammy Tigertail a înjurat în 
barbă în clipa în care carena s-a lovit de un recif. Am vâslit și eu 
două semestre, s-a auzit glasul fetei câteva minute mai târziu. 

— Poftim? 

— Am făcut canotaj. Putem vâsli cu rândul, s-a oferit ea. 
Vorbesc foarte serios. Aș mai uita de insectele astea 
îngrozitoare. 

— De ce ai vrut să vii cu mine? 

— Nu știu, Thlocko. De ce m-ai luat? l-a întrebat Gillian, 
râzând. Eu sunt pe jumătate beată și drogată. Dar tu ce scuză 
ai? 

— Sunt slab de înger, a răspuns Sammy cu glas hotărât, 
vâslind cu putere. 

— Așadar, eu sunt prima ta ostatică? l-a întrebat ea. 

— Prima în viață, a răspuns el, gândindu-se la Wilson. 

— Eşti nostim. 

— Da, a spus el. Singurul indian nostim. 

e 

Honey Santana a crescut în Miami, unde părinții ei aveau un 
magazin de bijuterii pe Coral Way. Mai avea trei surori mai mari, 
care s-au căsătorit cu medici urologi și s-au mutat în Miami 
Beach. Honey nu semăna cu ele. Incă de când era copil, se 
simțea sufocată și debusolată în marile orașe. Mulțimea de 
oameni o ameţea, iar traficul îi provoca migrene. 

Intoleranţa era o trăsătură moștenită de la tatăl ei, în timp ce 
de la mama sa moștenise incapacitatea de orientare, o 
combinaţie fatală, din cauza căreia adolescenţa ei nu a fost 
lipsită de evenimente neprevăzute. În noaptea balului de 
absolvire, prietenul lui Honey s-a îmbătat turtă și a adormit pe 
bancheta din spate a mașinii spaţioase a tatălui său - o limuzină 
Continental Mark IV. Sarcina călătoriei spre casă i-a revenit 
astfel lui Honey, care a uitat s-o ia pe Eighth Street și a 
continuat să meargă spre vest pe autostrada Tamiami, 

îndreptându-se astfel spre cealaltă coastă a Floridei. Când 
prietenul lui Honey, care avea să devină un actor celebru de 
telenovele, s-a trezit din aburii beţiei, a văzut-o ca prin ceață, 
îmbrăcată încă în rochia ei de bal, plimbându-se desculță pe 
plaja din Naples. 

În drum spre Everglades, tânărul a rugat-o de nenumărate ori 
pe Honey să oprească mașina ca să vomite. Ultima oară s-au 
oprit lângă un lac în formă de rinichi, unde un aligator uriaș 
înfuleca o găinușă-de-baltă. Honey a coborât din mașină ca să 
privească - îngrozită, dar fascinată - scena. Când s-a întors, a 
descoperit că prietenul ei sforăia în propria-i vomă. S-a plimbat 
apoi, adâncită în gânduri, în jurul lacului, unde a zărit alţi trei 
aligatori și a adunat cinci cutii goale de bere. 

De pe șosea s-a auzit atunci un zgomot de frâne. Honey a 
văzut cum o camionetă s-a oprit brusc, cu roţile fumegânde. 
Bărbatul care a coborât din mașină purta o cămașă din flanelă, 
închisă la culoare, pantaloni de stambă și cizme albe de cauciuc, 
înalte până la genunchi. El s-a îndreptat spre Honey și a 
întrebat-o dacă totul era în ordine. Apoi, i-a luat din mâini cutiile 
ruginite de bere și le-a aruncat, una câte una, în camioneta lui. 

Honey Santana a uitat imediat de papiţoiul în smoching, care 
dormea în limuzină. 

Bărbatul încălțat în cizme de cauciuc era lat în umeri, avea 
părul decolorat de soare, iar chipul bronzat părea ciocolatiu. Era 
foarte chipeș, se gândea Honey. El i-a spus că era pescar în 
Everglades City, dar și pompier voluntar. Venea din Dania, de 
unde cumpărase două elice noi pentru barca lui de pescuit 
crabi, și acum se ducea acasă. Numele lui era Perry Skinner. 

— Perry, nu ai cumva un pix? l-a întrebat Honey. El a găsit în 
torpedoul mașinii un marker negru, pe care îl folosea atunci 
când numerota cutiile cu clești de crabi. E bun și ăsta, i-a spus 
ea. 

S-a îndreptat atunci spre limuzină și l-a prins de braţ pe 
prietenul ei, care încă dormea. l-a desfăcut butonul din argint al 
cămășii și i-a suflecat mâneca. A scris apoi cu litere de-o 
șchioapă, de la cot până la încheietură, cuvântul ratat. 

— Nu pot să te duc acasă, i-a spus Perry Skinner, care stătea 
în spatele ei. Am treabă mâine. 

— Dar nici nu vreau să mă duc acasă, i-a răspuns ea. Oriunde 
e mai bine decât acolo. 

— Sunt căsătorit, a anunţat-o el. 

— Mincinosule! 

— De unde știi? a întrebat-o el, zâmbind. 

Honey l-a prins cu degetul de cureaua pantalonilor. 

— Ai ratat o gaură la curea. Mama nu l-ar fi lăsat niciodată pe 
tata să iasă din casă în halul ăsta. Nicio soţie - sau prietenă - nu 
ar permite așa ceva. Pun pariu pe zece dolari că ești singur. 

Skinner și-a ridicat mâinile în semn de capitulare. Honey i-a 
dat drumul. 

— Cum te cheamă? a întrebat-o el. 

Honey i-a spus numele ei, fascinată de zâmbetul lui uluitor. 

— Câţi ani ai, Perry? 

— Douăzeci și nouă. 

— Eu am doar optsprezece ani și jumătate, i-a spus Honey, 
dar, dacă mai stau în Miami până la următoarea mea aniversare, 
o s-o iau razna de tot. Pe cuvânt! 

Perry Skinner i-a mărturisit că mai întâlnise situații similare. 
Apoi, i-a deschis portiera camionetei, iar ea s-a urcat în mașină. 

— Nu m-ai întrebat de ce port rochia asta ridicolă, i-a spus ea. 

— Dar nici tu nu m-ai întrebat de ce port cizme de cauciuc. 

Trei săptămâni mai târziu, s-au căsătorit. 

e 

Honey Santana a văzut cu uimire placa de skateboard a lui 
Fry pe aleea din fața casei fostului ei soț. Ușa de la intrare era 
întredeschisă, așa că a bătut ușor și a intrat. Cei doi erau în 
bucătărie, prefăcându-se că nu vorbesc despre ea. Honey nu s-a 
lăsat însă păcălită. 

— Nu ai lecţii de făcut? l-a întrebat ea pe fiul ei. 

— Doar la algebră. Ecuaţii de gradul al doilea, foarte simple. 

— Atunci treci la treabă! 

Fry s-a uitat la tatăl lui, rugându-l din priviri să-l lase să mai 
rămână. Perry Skinner i-a aruncat un măr, spunându-i: 

— Ne vedem mâine la ora de atletism. 

Fry și-a pus ghiozdanul pe umăr, a ieșit pe ușă și a plecat, 
urcându-se pe placa de skateboard. 

— E convins că trebuie să reîncep ședințele de terapie cu 
psihiatrul, nu-i așa? a întrebat Honey. 

— Ar trebui să fii recunoscătoare pentru că fiului tău îi pasă ce 
se întâmplă cu tine, i-a răspuns Skinner. Vrei ceva de băut? 

— Mă simt bine, Perry. 

— Dar o portocală? 

— Mă simt foarte bine. Nu sunt nebună, a insistat Honey. Fry 
își face prea multe griji, la fel ca și tine. 

Skinner a ieșit pe terasă și s-a așezat în balansoar. Honey l-a 
urmat, dar a rămas în picioare. 

— Mi-a spus că ai găsit niște bărci bune la un preţ decent, a 
început bărbatul. 

— N-am venit să vorbim despre asta. 

— Și nici ca să-mi mulțumești, probabil. 

— Termină! i-a spus ea, simțindu-se rănită. 

— Vreau și eu să știu mai multe detalii despre aceste excursii 
ecoturistice. Unde vrei să-i duci pe turiști? 

— În insule, a spus ea, arătându-i râul. Mi-am stabilit foarte 
clar punctele de reper. Ai putea să-mi acorzi puţină încredere, 
nu crezi? Skinner și-a aprins atunci o ţigară cu marijuana. 
Frumos din partea ta! a spus Honey. 

— Tu ai leacul tău, eu îl am pe al meu, a răspuns el, 
ignorându-i tristeţea din glas. Apropo, Fry poate să stea la mine 
cât vrea. 

— Poftim? 

— Mi-a spus că ai nevoie de camera lui atunci când îţi vor veni 
prietenii în vizită. 

— O, da, așa e! a spus Honey. Mulţumesc. 

— Vezi că n-a fost atât de greu de spus? 

Ea nu i-a răspuns. Privea un vultur-pescar, care zbura în 
amonte cu un pește în gheare. În minte îi cântau simultan două 
melodii. Una semăna cu Bell Bottom Blues, care îi plăcea; 
cealaltă - Karma Chameleon - îi provoca, în schimb, dureri de 
cap. Honey simţea că se prăbușește, cuprinsă de amețeală. 

— Te simţi bine? a întrebat Skinner, ridicându-se în picioare 
ca s-o ajute să ajungă la balansoar. 

A așteptat până când radioul din capul ei a tăcut, apoi a spus: 

— Ai auzit ce-a pățit Louis Piejack, nu-i așa? 

— Firește. 

— Tu i-ai angajat pe derbedeii ăia să-l maltrateze? 

— De ce-aș fi făcut asta, Honey? a întrebat-o Skinner, 
zâmbind. Ca să-ţi apăr onoarea? 

— l-ai angajat sau nu? 

— Adu-mi geanta! Vreau să mă conving că îţi urmezi 
tratamentul. 

— Da, ești foarte spiritual. 

— Louis a împrumutat bani de la foarte mulţi oameni, a spus 
Skinner, trăgând cu poftă din ţigara cu marijuana, inclusiv de la 
un tip din Hialeah, care are un ciudat simț al umorului și nu 
acceptă scuze pentru neplata datoriilor. 

— Deci susţii că nu tu ești autorul? Nu tu i-ai plătit pe indivizii 
aia să-l dea pe Louis pradă crabilor? l-a întrebat Honey. 

— Pari dezamăgită, a spus Skinner, suflând fumul spre grinzile 
din cedru. A stins apoi ţigara și a băgat-o în buzunarul de la 
piept. Dacă așa o să te simţi mai bine, atunci află că l-aș fi 
pedepsit și mai cumplit atunci când s-a legat de tine! 

— Da? Și ce i-ai fi facut? 

— L-aș fi spintecat cu sabia din cap până în picioare. 

— O spui pentru că asta îţi imaginezi că vreau să aud, a zis 
Honey, înghițind în sec. Nu mă trata de sus, Perry! 

— Incredibil! a exclamat el încet. 

Ea i-a studiat expresia feței, sperând să detecteze și altceva, 
nu doar exasperare. Skinner i-a deschis apoi ușa terasei. 

Honey s-a ridicat din balansoar. 

— Promite-mi ceva, a spus ea. Promite-mi că, atât timp cât 
Fry stă aici, nu vei mai aduce pe nimeni, nici pe fata aia care 
vinde propan în parcurile de rulote, nici pe altcineva! Nu cât Fry 
stă cu tine, bine? 

— O să încerc să mă abţin. 

— Și ai grijă să-și curețe dinţii cu aţă dentară de două ori pe 
zi! Așa i-a zis dentistul. 

— Pentru numele lui Dumnezeu, Honey! 

— E la vârsta adolescenței. Cineva trebuie să joace și rolul 
sergentului-major. 

— Dar are voie să se masturbeze din când în când? a întrebat 
Skinner. 

— Numai dacă și-a făcut temele la algebră, a spus Honey, 
dându-i un ghiont în coaste. 

e 

În timp ce își făcea bagajele pentru călătoria spre Florida, 
Eugenie Fonda încerca să se convingă că nu era o femeie 
disperată. Agitată, poate, dar nu disperată. 

Se aștepta ca, în timpul sejurului lor, Boyd Shreave să se lase 
dus de val și să confere fiecărui gest sau suspin o conotație 
romantică. Era un lucru obișnuit în cazul donjuanilor fără 

experiență. Eugenie era hotărâtă să nu repete greșeala pe care 
o făcuse cu Van Bonneville - să subestimeze puterea uluitoare a 
sexului de rutină. Unii bărbaţi considerau adesea că o partidă 
obișnuită de sex reprezenta dovada unei iubiri nemărginite. Deși 
Boyd Shreave nu părea genul care să-și omoare soţia, era 
capabil, probabil, de alte gesturi necugetate, dictate de poftele 
sexuale. 

Eugenie credea cu tărie că îl putea ţine sub control. Convinsă 
că așa vor sta lucrurile, și-a împachetat doar patru bikini și cam 
tot atâția chiloţi și sutiene. Boyd nu era o mașinărie prea 
complicată. 

În timp ce se chinuia să închidă geamantanul, Eugenie Fonda 
și-a surprins imaginea în oglinda din dormitor. Și-a scos halatul 
și s-a admirat un timp. În final, a ajuns la concluzia că arăta 
foarte bine - avea picioare frumoase și sâni apetisanţi, iar pe 
chip nu se vedea nici urmă de riduri; machiajul putea ascunde 
orice alte mici imperfecţiuni dacă aveau să apară. 

Fără îndoială, ea era cel mai frumos lucru din viaţa lui Boyd. 
El, pe de altă parte, avea să fie doar un alt paragraf, foarte 
scurt, din viitoarea ei autobiografie. 

Eugenie s-a trântit pe marginea patului. „Ce fac?” s-a întrebat 
ea. „De ce plec cu acest pierde-vară?” 

l-a promis, firește, că se va schimba. Cu toţii spun asta, dar 
nu se schimbă niciodată. Cu toate acestea, Eugenie încerca să 
se convingă că bărbaţii din viaţa ei nu erau nerozi, ci doar timizi; 
erau poate niște diamante neșlefuite, care își așteptau făurarul. 

„Termină!” și-a spus ea. Doar nu se ducea să facă trotuarul; 
pleca în vacanţă cu un individ care nu era chiar atât de 
respingător și a cărui companie nu era chiar insuportabilă. Viaţa 
este o provocare, așa că de ce n-ar profita din plin de ea? 

A luat dintr-o cutiuţă de bijuterii, gravată de mână, perluța pe 
care i-o dăruise un bărbat pe care îl cunoscuse în timpul unui 
talk-show din Denver, în perioada promovării cărţii ei. Era un 
celebru guru, expert în arta autoperfecționării prin intermediul 
propriilor forţe - căsătorit și fericit, desigur, în căsnicia sa - care, 
printr-o stranie coincidenţă, stătea tot la hotelul Brown Palace. 
La ora douăsprezece și jumătate noaptea, și-a făcut apariţia în 
apartamentul ei, cu o sticlă de cabernet în mână, în valoare de 
două sute de dolari, o casetă porno, cu lesbiene, și provizii de 


VP - 92 


Levitra!!, al căror efect „miraculos” n-a durat mai mult de șase 
minute. 

Eugenie și-a scos limba în oglindă și și-a fixat periuţa 
strălucitoare. 

Ştia că trebuie să fie precaută și fermă pe poziţie. Călătoria în 
Cele Zece Mii de Insule avea o semnificaţie cu totul diferită faţă 
de ceea ce însemna pentru Boyd Shreave. 

El voia să devină un alt om. 

Ea voia să petreacă un timp departe de Texas. 


11 Levitra - medicament folosit în tratarea disfuncţiei erectile. (n. tr.). 

9. 


Fry alerga destul de repede ca să poată participa la proba de 
ștafetă, dar prefera maratonul clasic pentru că îi oferea timp de 
gândire. Când totul era în ordine acasă, băiatul câștiga probele 
detașat. Când își făcea însă griji din cauza mamei sale, trecea 
ultimul linia de sosire. 

Odată, n-a reușit nici măcar să termine cursa. Era pe locul al 
doilea și mai avea de parcurs doar patru sute de metri când a 
auzit sirenele mașinilor de poliție, moment în care a ieșit de pe 
pistă și a fugit spre casă pentru a vedea dacă nu cumva mama 
lui a fost arestată. În dimineaţa aceea, ea ameninţase că îl va 
castra pe instalatorul care îi vânduse o piesă defectă pentru 
toaletă, din cauza căreia apa inundase rulota. Pentru că nu 
făcea niciodată ameninţări în vânt, Fry și-a închipuit, auzind 
sirenele, că își dusese planul de răzbunare la bun sfârșit. Din 
fericire, avusese loc doar un alt ambuteiaj în trafic. Instalatorul 
vinovat era viu și nevătămat și scotea apa din rulotă sub atenta 
supraveghere a lui Honey Santana. 

Cu o zi înainte de sosirea cuplului misterios, Fry s-a întors de 
la antrenamente și a găsit-o pe mama lui vopsind în culori și 
modele extravagante pereţii exteriori ai rulotei. 

— Ce e cu papagalul ăsta? a întrebat-o el. 

— Este un ara stacojiu. Nu-mi spune că nu există specia asta 
de papagali în Everglades, pentru că o știu prea bine! N-am 
găsit vopsea roz la magazin, așa că n-am putut să pictez o 
pasăre flamingo. 

— De ce nu ai desenat un lopătar? 

— E cam același lucru. 

— Ba nu. Are penajul mai roșu. 

— Mulţumesc pentru informaţie, domnule Audubon!?, a spus 
Honey, dar am vrut ceva - cum să spun? - mai sugestiv. N-am 
nimic cu lopătarii, dar seamănă cu niște rațe pe catalige. Când 
vezi însă un papagal din specia ara regal, a continuat Honey, 
mândră de capodopera ei, te gândești la pădurile tropicale. 


12 John James Audubon (1785-1851) - ornitolog american. (n. tr.). 
VP - 94 


Ea și-a înmuiat apoi pensula în vopsea și s-a întors la treabă. 
Fry n-a reușit însă să-și pună lacăt la gură. 

— Dar nici păduri tropicale nu avem aici, mamă. 

— Decât să faci paradă de cunoștințele tale, mai bine te-ai 
duce să te ocupi de teme! 

— Dar pot să te întreb de ce vopsești rulota? 

— Ca să-i schimb aspectul, i-a răspuns Honey. Nu e nimic 
extravagant - am ales doar motive din junglă - palmieri, liane, 
bananieri. Am cumpărat, spre exemplu, patru nuanţe de verde. 

Fry s-a așezat apoi pe rucsac, contemplând încercările 
zadarnice ale mamei sale de a transforma o rulotă într-o căsuţă 
ecologică. Pictura nu-i oferea însă prea multe speranțe. 
Sărmanul ei papagal psihedelic avea genele mari ca ale unei 
vaci și limba delicată a unui liliac. 

— Maimuţele mai lipsesc din peisaj, a spus el. 

— Chiar la ele mă și gândeam, i-a răspuns ea, întorcându-se 
spre el. Uite ce e, băiete, nu suntem la institutul Smithsonian. 
Este vorba doar despre o afacere, ai înţeles? Odată ce-i vom 
plimba pe turiști prin insule, a continuat ea, gesticulând, 
entuziasmată, cu pensula, vor fi atât de încântați de frumusețea 
locurilor, încât nici nu vor mai observa pictura mea murală. În 
loc de papagali ara și giboni, vor vedea vulturi-pleșuvi și ratoni. 
lar în loc de păduri tropicale, vor cutreiera mangrovele. Așa că 
ce importanţă o să mai aibă desenele mele? 

— Ai dreptate, mamă, a spus Fry. 

— Și știi ceva? Dacă nu le place, să-i ia naiba! N-au decât să 
se întoarcă în oraș și să trăiască alături de porumbei și șobolani, 
pentru că asta merită. 

Fry regreta acum faptul că a pus sub semnul îndoielii 
realismul creaţiei ei. Odată ce Honey Santana demara un 
proiect, trebuia să-l tratezi cu multă delicateţe. Opiniile critice, 
chiar și cele mai nevinovate, puteau s-o tulbure sau, și mai rău, 
să dea naștere unei iniţiative și mai extravagante. 

— Mai ai întrebări? a spus ea pe un ton aspru. 

— Da, una singură, a răspuns Fry, ridicându-se în picioare. Mai 
ai o pensulă? 

e 

Boyd Shreave s-a grăbit să-și facă bagajele înainte ca soţia lui 
să se întoarcă acasă. Nu voia ca ea să-i descopere garderoba 
destinată sejurului în Florida - pantaloni scurţi Tommy Bahama 

și cămăși înflorate, în valoare de șapte sute de dolari, pe care le 
cumpărase cu cartea ei de credit. Le împachetase cu grijă într-o 
nouă valiză Orvis pe care o văzuse într-un magazin de lux, cu 
articole pentru pescuit, din centrul orașului. 

Terminase bagajele în clipa în care Lily a intrat pe ușă. 
Scepticismul i s-a citit în privire atunci când a zărit geamantanul 
Orvis. 

— Și cum se numește locul în care te duci? 

Urmând din nou sfatul lui Eugenie, el a ales numele unui alt 
președinte mort. 

— Clinica Garfield, a spus el. 

— Garfield, ca numele pisicii din desenele animate? 

— Nu, este numele doctorului care și-a dat seama de ce boală 
sufăr. 

— Nu te supăra, Boyd, dar /epra este o boală! Teama de a fi 
atins este doar o stare psihică. 

— O tulburare, a corectat-o el, cu glas ferm. 

— Ai putea să-mi mai spui o dată care este numele acesteia? 

— Aphenphosmphobia, a spus el, rostind cuvântul clar și 
răspicat. Poţi să cauţi termenul în dicţionar. Doctorul Millard 
Garfield este primul care i-a studiat simptomele. 

— Serios? a spus soția lui. 

— A murit acum câţiva ani. Boyd Shreave spera ca Lily să 
aștepte până a doua zi de dimineaţă, când el va fi deja plecat, 
ca să-i verifice povestea pe internet. De aceea, au dat numele 
lui clinicii, a adăugat el. 

— Ce onoare! a zis Lily pe un ton sec. 

— Mă simt tot mai rău cu fiecare zi care trece, a insistat 
Shreave. Sper ca tratamentul aplicat acolo să se dovedească 
eficient. 

— Și compania Relentless plătește toate costurile medicale? 

— Au spus că vor să investească în mine, pentru că mă 
așteaptă un viitor strălucit în cadrul firmei lor. 

Parcă vorbea la telefon cu clienţii de la compania de 
telemarketing, atât de ușor îi servea minciunile. 

— În ce constă mai exact terapia? a întrebat Lily. Stai într-o 
cameră izolată, împreună cu alți nebuni, și vă mângâiaţi toată 
ziua? 

— Foarte nostim! 

— Vorbesc serios, Boyd. Vreau să știu dacă o să-ţi mai revii 
vreodată. 

— De ce crezi că mă duc acolo? a spus el. Garfield este 
renumită pentru rezultatele extraordinare pe care le-a obţinut în 
tratarea acestei maladii, bucurându-se de aceeași reputaţie ca 
și clinica Mayo. 

— Dacă spui tu... Mă duc să pregătesc ceva de băut, a 
adăugat soția lui, ducându-se în bucătărie. Vrei și tu? Boyd 
Shreave stătea la fereastră și privea cum micuțul câine, din rasa 
Jack Russell, al vecinului lor a lăsat pe peluză un excrement 
mare cât cel al unui buldog. Lily a adus atunci două cocteiluri de 
căpșuni, oferindu-i unul lui Boyd. Ca să intri în atmosfera 
tropicală, a adăugat ea. 

Shreave a ridicat paharul, spunând: 

— In cinstea doctorului Garfield! 

— Să-l ia dracu' pe șarlatanul ăla! a spus Lily. Sunt convinsă 
că eu te pot vindeca mai repede. Tonul ei răutăcios l-a făcut pe 
Shreave să râdă nervos. Nu uitase încă partida eșuată de sex 
oral din restaurant și nici încercarea ei de a-l seduce, într-o 
ținută extrem de sumară. Stai jos! i-a zis ea, arătându-i un 
fotoliu. Stai jos și încearcă să te relaxezi! 

— Lily, ăsta nu e un joc. 

— Liniștește-te! Îţi promit să nu te ating nici măcar cu un 
deget. 

— Ar fi bine să-ţi ţii promisiunea. 

— Îţi jur pe mormântul tatii. 

„Care mormânt?” s-a întrebat Shreave. „Omul a fost incinerat, 
iar cenușa împrăștiată deasupra unui teren de golf proiectat de 
Fuzzy Zoeller!*”. 

— Stai jos, Boyd! a insistat soţia lui. El a renunţat la paharul 
de cocteil și s-a supus. Grozav! Acum închide ochii! i-a cerut ea. 

— De ce? 

Lily a lăsat jos cele două pahare, întrebându-l: 

— Vrei să te vindec sau nu? Shreave a închis ochii, 
așteptându-se ca ea să i se așeze în poală. Dacă se va întâmpla 
acest lucru, va simula un leșin, însoţit de convulsii și spume la 
gură. Incearcă să nu te mai gândești la nimic! a continuat soţia 
lui. Vreau să-ţi canalizezi energia asupra unei singure imagini 
până când nu te mai poţi gândi la nimic altceva. 

— Bine, Lily, a spus Shreave, imaginându-și că cita din 
Deepak Chopra!* sau alţi guru excentrici. 

— Boyd, vreau să te concentrezi numai asupra faptului că nu 
am chiloțţi pe mine. 

„Ce original!” și-a spus el. 

— Vreau să te gândești doar la blugii mulaţi pe care îi port, la 
imaginea pe care ai putea s-o vezi dacă ai încerca, a continuat 
Lily, dar să nu îndrăznești cumva să tragi cu ochiul! s 

Lucru pe care Boyd Shreave era tentat să-l facă. In ciuda 
hotărârii sale de a rămâne imun la toate încercările de seducţie 
ale soției sale, a început să-și imagineze, cu lux de amănunte, 
exact ceea ce ea îi descria prin cuvinte. Cât de mult îi plăceau 
lui Lily chiloţii care i se mulau și îi scoteau în evidenţă organul 
genital! 

— Unde vrei să ajungi? a întrebat el cu glas strident. 

— Ssst! 

A auzit atunci zgomotul unui fermoar și al blugilor care îi 
alunecau pe trup în timp ce îi dădea jos. 

— Lily, nu face asta! 

— Respiră adânc și lasă-ţi imaginaţia să zburde în voie! 

— Dar nu înţelegi! Nu pot controla o asemenea teamă 
iraţională, a spus el, citând informaţiile pe care le găsise pe 
internet despre respectiva tulburare psihică. Ce încerci să faci, 
să mă umilești? 

— Deschide ochii, Boyd, i-a spus soția lui, și uită-te în jos! El a 
ascultat-o. Incearcă să mă convingi că nu vrei să fii atins, că 
penisul tău nu s-a trezit brusc la viaţă! 

Era greu s-o contrazici. În timp ce își analiza potența, Boyd 
Shreave a început să privească cu alţi ochi devotamentul pe 
care i-l clamase lui Eugenie Fonda. Singurul motiv pentru care îi 
respingea avansurile lui Lily era încercarea de a evita rigorile și 
dezavantajele pe care le presupuneau două relații sexuale 
simultane. Cu toate acestea, agenda casnică a lui Shreave se 
schimbase, ca și perspectiva asupra existenţei sale. A doua zi, 
avea să înceapă un nou capitol din viaţa sa, o existență anostă 
și ternă până atunci; cine ar fi avut de suferit dacă își va lua 
rămas-bun de la soţia lui printr-o partidă de sex? 

— Boyd! l-a strigat Lily. 

El și-a ridicat privirea și a văzut-o întinzându-se ca o leoaică 
somnoroasă pe covorul persan. A observat satisfăcut că nu 
purta lenjerie intimă. Bluza, blugii și pantofii cu toc zăceau 
împrăștiate pe podea. 

— Bine, ai câștigat, a spus el. 

— Ce vrei să spui? 

Shreave s-a ridicat în picioare și a început să-și desfacă 
repede cureaua de la pantaloni. Lily îl urmărea curioasă. 

— Hai să trecem la treabă! a zis el, lăsându-și pantalonii în 
vine. Ea s-a ridicat în capul oaselor și și-a strâns genunchii, 
acoperindu-și comoara încântătoare. El abia își mai stăpânea 
dorinţa. E în regulă, a continuat Boyd. Poţi să faci tot ce-ţi trece 
prin cap. 

— Dar nu așa funcţionează terapia asta, a spus Lily, 
încruntându-se. În prima etapă trebuie doar să privești, nu să 
atingi. 

— Poftim? 

— După cum știi și tu, Boyd, este vorba despre o tulburare 
psihică foarte gravă. Nu mi-aș ierta-o niciodată dacă ai suferi un 
atac de cord în timpul unei partide de sex. 

— Sunt dispus să-mi asum acest risc, a declarat Shreave, cu 
un stoicism disperat. Mă simt bine, Lily. De fapt, mă simt 
minunat. Asta înseamnă că boala a regresat. 

— Nu. Hai să vedem ce spun experții de la Garfield! Trebuie 
să ne stăpânim pornirile până când vom ști cu certitudine că 
totul e în regulă. 

— Dar mă simt bine, a scâncit el, privind cu tristețe cum soția 
lui se îmbrăca. 

— Oricum, am făcut un progres în seara asta, a adăugat ea, 
veselă. Abia aștept să te întorci din Florida - o să facem 
dragoste toată noaptea, dacă doctorii ne asigură că nu e nicio 
problemă. O să ne lăsăm purtaţi pe aripile pasiunii. 

— Da. Toată noaptea, a spus el. 

Lily i-a trimis un sărut cu vârful degetelor și a dispărut în hol. 

Boyd Shreave și-a tras pantalonii, s-a așezat pe fotoliu și, în 
timp ce încerca să-și stăpânească dorinţa, a dat pe gât paharul 
de cocteil. Pentru că nu știa să aprecieze ironia fină, s-a lăsat 
copleșit de frustrare. 

Și asta pentru că nu intenţiona să se întoarcă din Florida. Nu o 
va mai vedea niciodată pe soţia lui stând goală pe covor. 

Dismal Key este o insulă în formă de crab situată în golful 
Santina, între Goodland și Everglades City. Primul proprietar, 
conform documentelor locale, a fost un barman din Key West, 
Stillman, care a plantat livezi de lămăi verzi și își transporta 
fructele la piaţă cu goeleta pe care o botezase Oriental. Stillman 
a murit în 1882 sau 1883, iar insula de mangrove a fost apoi 
cumpărată de un american temerar din Carolina de Sud, Newell, 
care s-a stabilit acolo împreună cu soţia și cei patru copii ai lor. 
Au rămas pe insulă până în 1895, o realizare cu adevărat 
uluitoare. 

La sfârșitul secolului, Dismal Key a devenit un popas pentru 
pescarii itineranţi, dar și un adăpost pentru diverși „lupi” 
singuratici, ultimul dintre ei fiind un individ ciudat, pe nume Al 
Seely. În 1969, Seely, care lucra ca supraveghetor și lăcătuș, a 
fost diagnosticat cu o boală în fază terminală, mai având - 
conform prognosticului medicilor - doar șase luni de trăit. Însoţit 
de un câine, Digger, a ajuns cu o bărcuţă în Dismal Key și s-a 
instalat într-o casă abandonată, cu două camere, care avea 
propriul ei rezervor de apă. Aici, a început să-și scrie 
autobiografia, care s-a transformat în cele din urmă într-un 
volum de două sute șaptezeci de pagini bătute la mașină. 
Pentru un sihastru, Seely era neobișnuit de sociabil, oferindu-le 
vizitatorilor un registru de oaspeţi în care să semneze. În anul 
1980, bucurându-se încă de viață, a primit vizita unui grup de 
liceeni, care lucrau la un proiect de cercetare. Lor le-a mărturisit 
că se mutase în Cele Zece Mii de Insule cu gândul de a vâna 
pentru a se hrăni, dar a descoperit că nu putea să facă asta. 
Trăia dintr-o pensie mică de veteran și din vânzarea ocazională 
a tablourilor sale. 

„Oamenii mă întreabă adesea de unde provine numele atât 
de sinistru al insulei Dismal Key”. Și eu aș vrea să știu, a scris 
Seely în jurnalul său, descoperit la câţiva ani după ce plecase de 
acolo. Dar pentru că nu am nici cea mai vagă idee de unde i se 
trage numele, le sugerez să-mi facă o vizită în luna iulie sau 
august, atunci când căldura, ţânţarii și muștele-de-nisip îi vor 
copleși. Vor afla atunci de ce nu se numește Insula Paradisului”. 

In dimineaţa de ianuarie, când Sammy Tigertail a ancorat 
bărcuța furată pe Dismal Key, erau douăzeci de grade, vântul 

bătea dinspre nord cu o viteză de treisprezece noduri, iar 
insectele nu reprezentau un factor disturbator. Gillian, în 
schimb, era o adevărată pacoste. 

— Sunt lihnită, i-a spus ea. 

Indianul i-a aruncat un baton de ciocolată și a început să 
descarce grăbit lucrurile din barcă. 

— Asta e micul dejun? a întrebat ea. 

— Și prânzul, a răspuns Sammy Tigertail. La cină, o să prind 
niște pește. 

Se mișca iute, așteptându-se ca în orice moment să audă 
elicopterul poliţiei care patrula deasupra Parcului Naţional din 
Everglades. Sammy Tigertail, care nu știa nici numele insulei 
unde ancorase, nici drumul care îl purtase într-acolo, s-ar fi 
bucurat dacă ar fi știut că se afla la trei kilometri depărtare de 
graniţa parcului. 

Gillian a înfulecat batonul de ciocolată, plângându-se apoi de 
o durere cumplită de cap, efectul mahmurelii. 

— Ai niște aspirină? 

— Culcă-te și o să-ţi treacă! a sfătuit-o indianul pe un ton sec. 

A tras barca în mangrove și a acoperit-o cu resturile care 
proveneau, se pare, dintr-un doc lăsat în paragină. Folosind 
vâsla pe post de macetă, a început să-și croiască drum spre 
deal prin hăţișul de cactuși. Gillian îl urma îndeaproape, cărând 
cutia în care se afla chitara. Cochiliile de scoici le scârțâiau sub 
picioare. 

La poalele unui arbore uriaș și bătrân, din specia Delonix 
regia, se afla o structură din beton, pe jumătate îngropată în 
pământ, pe care Sammy Tigertail a identificat-o ca fiind un 
rezervor de apă. Acoperișul din ţigle părea intact, lucru care le 
oferea nu doar umbră, ci și un loc unde să se ascundă. Nu mai 
trebuia să construiască un adăpost, și-a spus indianul ușurat, 
căci nu făcuse niciodată așa ceva. 

Puțin mai departe, au dat peste un maldăr de scânduri 
decolorate de soare, cărămizi, bârne și rame de ferestre - 
resturile casei lui Al Seely. Intr-o râpă din apropiere, zăceau sute 
de cutii goale de bere Busch, a căror vârstă o depășea pe ceaa 
lui Gillian. Ea a luat una de pe jos și a început s-o studieze, de 
parcă era o comoară arheologică. 

Sammy Tigertail s-a întors la țărm ca să recupereze și restul 
lucrurilor. Când a revenit, a văzut-o pe Gillian crestând un 
cactus cu vâsla. 

— Am auzit că în deșert se mănâncă. Se pare că are gust bun, 
a zis ea. 

— Nu suntem în Sahara, fetiţo. 

— Bine. Tu ești indianul care le știe pe toate. Spune-mi atunci 
ce se poate mânca pe aici. 

Sammy Tigertail nu avea nici cea mai vagă idee. De când se 
întorsese în rezervaţie din lumea albilor, nu reușise să-și 
reprime plăcerea de a mânca cheeseburgeri, friptură de vacă și 
paste. Deoarece comerțul modern pătrunsese și în Big Cypress, 
nu a fost obligat să se familiarizeze cu modul în care se hrăneau 
strămoșii lui, care cultivau cartofi dulci și făceau făină din 
rădăcină de koonti'f. Sammy Tigertail n-ar fi recunoscut o 
asemenea rădăcină nici dacă s-ar fi împiedicat de ea. 

— Mai târziu mă duc să prind niște pește, a replicat el. 

— Urăsc peștele, a decretat Gillian. Odată, pe când aveam 
doar patru ani, tata a adus acasă un somon pe care l-a prins în 
lacul Erie și ne-a fost rău tuturor. Motanul nostru, Tom-Tom, a 
mușcat de două ori din el și s-a prăbușit mort pe podea. Eu și 
sora mea am vomitat timp de cinci zile. Puteai să juri că voma 
era radioactivă. Părea incandescentă. 

— Spui numai tâmpenii, a ripostat Sammy Tigertail. 

— Nici pe departe! Chiar așa s-a și întâmplat, a insistat Gillian. 
De atunci, nu mai mănânc pește. 

— O să mănânci acum. Te supun la regimul ostaticilor din 
South Beach. 

Rezervorul de apă era acoperit de frunze și excremente de 
animale. Părea o ascunzătoare bună, pentru că nu mai păstra 
nici urmă de apă. Sammy Tigertail s-a furișat înăuntru printr-o 
deschizătură de sub acoperiș și a alungat un șoarece-de-pădure. 

— Am ajuns exact unde trebuia. 

— Ne aflăm pe un deal? a întrebat Gillian, netulburată de 
prezenţa rozătorului. Nu mi-am imaginat că ar exista dealuri pe 
aici. 

— Sunt făcute din cochilii de stridii, a lămurit-o Sammy 
Tigertail, scoțându-și tricoul. 

— Dar cine le-a ridicat? a întrebat ea. 

— Indienii americani, dar nu cei din tribul meu. Dă-mi pușca, 
te rog! 

A legat tricoul de ţeava armei și a început să se plimbe prin 
rezervorul de apă, rupând pânzele de păianjen. 

Cu mult înainte de sosirea indienilor din tribul Seminole, sud- 
vestul Floridei a fost populat de tribul Calusa, care le-a ţinut 
piept spaniolilor, dar nu și bolilor pe care aceștia le-au adus cu 
ei. Cele mai uluitoare vestigii ale civilizaţiei Calusa erau colinele 
ridicate din cochilii de stridii, menite să le apere așezările de 
inundaţii; ele jucau însă și rolul de capcane pentru pești în 
timpul mareelor. Sammy Tigertail se simţea mândru, dar și 
emoţionat, pentru că avea șansa să-și facă tabăra pe una dintre 
colinele ridicate de tribul Calusa. Spera să primească în vis vizita 
spiritelor războinicilor lor - poate chiar pe a celui care a reușit 
să-l ucidă pe invadatorul Ponce de León”. 

— Probabil că erau cei mai excitaţi indieni din lume, a spus 
Gillian, dacă mâncau numai stridii. 

— Ce note ai la facultate? a întrebat-o Sammy Tigertail, 
țintuind-o cu privirea. 

— Doi ani am terminat pe primul loc. 

— Doamne ferește! 

— Dracu' să te ia, Tonto! 

După ce au terminat de curățat rezervorul de apă, au adus 
bagajele înăuntru. Gillian s-a așezat pe sacul ei de dormit, 
plângându-se că era frântă de oboseală. 

— De unde se aude muzica asta? a întrebat Sammy Tigertail. 
Ai un iPod? 

Păreau primele acorduri ale melodiei Dixie. 

— La naiba! E telefonul meu, a spus Gillian, scoțându-l din 
rucsac și verificând identitatea celui care suna. Grozav! E Ethan. 

— Ce-ai de gând să-i spui? a întrebat-o indianul, smulgânau-i 
mobilul din mână. 

— Că e un ticălos. Sună abia după șapte ore ca să vadă dacă 
mai trăiesc sau nu! 

— Dacă îi zici ceva despre mine, o să... 

— Ce-o să faci? O să mă omori? O să mă violezi? O să mă 
țintuiești de un mușuroi de furnici? Celularul a încetat atunci să 
mai sune. Hei, unde te duci? l-a întrebat ea. 

— Să dau un telefon, i-a răspuns Sammy Tigertail. 

— Ai grijă să nu se descarce bateria! Nu am adus încărcătorul 
cu mine. 

— Nici eu nu am adus curentul electric, a spus el, râzând. 

A ieșit și a format numărul mamei lui care locuia în rezervație. 
l-a răspuns robotul, iar el i-a lăsat un mesaj în care i-a spus că 
se afla în Fakahatchee, unde aduna melci. 

L-a sunat apoi pe unchiul lui, Tommy, care a răspuns după al 
zecelea apel. 

— Cine este Gillian St Croix? l-a întrebat el, citind numele care 
îi apărea pe ecran. Și de ce suni de pe telefonul ei? 

— E o poveste lungă. Mă caută cineva? 

— Nu, dar a fost cineva în rezervaţie care a întrebat de un 
bărbat din Milwaukee. 

Inima a început să-i bată cu putere în piept, gândindu-se la 
Wilson, turistul care zăcea pe fundul râului Lostmans. 

— S-a aflat că a fost pasagerul meu? 

— Cred că nu. Dar beţivanul ăla a străbătut șoseaua SunPass 
de pe Alligator Alley, așa că au o fotografie a mașinii lui care se 
îndrepta spre vest. Își imaginează, probabil, că a căzut în canal 
în drum spre Big Cypress. 

— Îmi place teoria asta. 

— Facem tot ce putem ca să te ajutăm. 

— Ce v-au întrebat? 

— Nu-ţi mai bate capul cu asta! l-a sfătuit unchiul său. Sammy 
Tigertail era îngrijorat. Dacă turistul mort avea rude sus-puse în 
Wisconsin? Căutările s-ar putea prelungi luni de zile. Unde 
dracu’ ești? l-a întrebat bărbatul. 

— Pe o insulă de lângă Everglades City. Nu știu cum se 
numește. 

— Nicio problemă. Te putem găsi cu ajutorul forțelor aeriene. 
Tommy Tigertail fusese arhitectul financiar al primelor cazinouri 
deschise de șefii tribului, lucru care i-a conferit un statut 
important în ierarhia indienilor Seminole. Nu se omora după albi, 
dar îi plăceau jucăriile lor. Avea întotdeauna la dispoziţie un 
avion Falcon și alte aeronave de lux. Ai putea să stai în casa din 
Grand Bahama până se liniștesc apele, i-a sugerat el nepotului 
său. 

— Mulţumesc, dar mă simt bine aici, a zis Sammy Tigertail. 
Învăţ să cânt la chitară. 

— Mi-a spus fratele tău. Fata asta, Gillian, este cu tine? 

— Deocamdată. 

— Nu-ţi pierde capul, băiete! Piţipoancele albe nu sunt un 
remediu sănătos. 

Sammy Tigertail a izbucnit în râs. 

— Și pentru că tot am ajuns aici, ai văzut-o pe Cindy? 

— Da. Mi-a spus că a renunţat la droguri și are un prieten din 
Boca Grande, care se ocupă cu afaceri imobiliare. l-am spus, de 
asemenea, că i-ai cedat ei cecurile tale și m-a rugat să-ți 
transmit că ești un adevărat prinţ. 

— Stai puţin! 

Sammy Tigertail s-a lipit de peretele rezervorului de apă și a 
scrutat cerul. 

— A zis că din primul cec își pune silicoane noi, a continuat 
unchiul lui. Și îți mulțumește prin intermediul meu. 

Sammy Tigertail auzea acum zgomotul apropiindu-se dinspre 
sud. 

— Unchiule Tommy, trebuie să închid, a spus el, sărind apoi 
prin deschizătura îngustă. 

A aterizat pe podeaua goală din ciment și a rămas acolo, 
ascultând cum un avion mic survola insula. O umbră a obturat 
lumina soarelui, iar când s-a întors a văzut-o pe Gillian stând 
deasupra lui, cu pușca aţintită spre pieptul său. 

Sammy Tigertail a observat că scosese tricoul de pe ţeava 
armei, ceea ce indica un scop nu tocmai plăcut. 

— Mă arestezi? a întrebat-o el. 

— Dă-mi naibii telefonul ăla! a spus Gillian, oftând 
exasperată. 

10. 


Eugenie Fonda nu s-a plâns de condiţiile de zbor, deși i-a 
sugerat lui Boyd Shreave că editorul care i-a publicat cartea îi 
rezerva întotdeauna loc la clasa întâi. 

— Ce editor? a întrebat-o el. 

— Nu ţi-am povestit? i-a răspuns ea, spunându-și apoi: „Să le 
ia naiba de pastile de valium!” 

— Că ai scris o carte? Nu, mi-aș fi amintit, fără îndoială, a zis 
Shreave. Ce era, o carte de bucate? 

— Nu, iubitule. 

Avionul, al unsprezecelea pe linie, se pregătea să decoleze de 
pe aeroportul Dallas Fort Worth. Eugenie ar fi dat orice să bea o 
vodcă cu apă tonică, dar nu avea nici cea mai mică șansă. Nu la 
clasa a doua. 

— Totul s-a întâmplat în urmă cu câţiva ani, a continuat ea. 
Aveam o relaţie cu un bărbat care s-a dovedit un individ extrem 
de periculos. Mai târziu, mi s-a cerut să scriu o carte - n-a fost 
ideea mea. 

— Cum s-a numit? Poate că am citit-o, a zis el. 

Eugenie Fonda n-ar fi fost surprinsă să afle că Boyd Shreave 
nu mai deschisese o carte din clasa a douăsprezecea. 

— Storm Ghoul, i-a răspuns ea. Ce zici de titlul ăsta? Pare un 
film de Halloween. 

— Ai câștigat ceva bani de pe urma ei? 

— Da, o sumă frumușică. S-a menţinut un timp în topul 
bestsellerurilor. 

— Serios? a spus Shreave, bosumflându-se. Am crezut că nu 
există secrete între noi doi. 

— Nu-mi aduc aminte de vreo înţelegere în acest sens, Boyd. 

— Ai scris un bestseller! Este un lucru extraordinar, Genie. De 
ce nu mi-ai spus? 

— Pentru că este o poveste veche, iar banii s-au terminat de 
mult. 

— Bine. Mai e ceva ce nu știu? 

— Da, a ripostat ea. Nu suport băieţeii de nouă ani sau 
indivizii care se poartă exact ca ei. Așa că afișează un zâmbet 

larg pe chip și arată-le tuturor pasagerilor din avion că ești 
mândru pentru că ai șansa să călătorești cu o persoană atât de 
sexy ca mine. 

Nu și-au mai adresat niciun cuvânt până când au ajuns 
undeva deasupra Lousianei, unde Boyd Shreave și-a făcut curaj 
și a întrebat-o cum era fostul ei iubit. 

— S-a dovedit un criminal, i-a răspuns Eugenie, turnând în 
ceașcă ultimele picături de vodcă dintr-o sticlă minusculă. Il 
chema Van Bonneville. Toată mass-media a relatat povestea. 

— Și tu erai căsătorită cu nebunul ăsta? 

— Nu, eram prietena lui. Și-a înecat soţia și a dat vina pe 
uragan pentru dispariţia ei. 

— Doamne, Dumnezeule! Îmi amintesc de cazul ăla, a 
murmurat Shreave. A fost difuzat pe Court TV, nu-i așa? 

— Hai să vorbim despre un subiect mai interesant, cum ar fi, 
de exemplu, foametea sau poliomielita! i-a propus ea, făcându-i 
semn unei însoţitoare de bord să-i mai aducă o băutură. 

Treceau pe deasupra orașului Panama City când Boyd s-a 
aplecat spre ea și i-a șoptit: 

— Așadar, pe lângă faptul că ești extrem de frumoasă și de 
seducătoare, ești și o scriitoare celebră. Minunat! 

Eugenie vedea pe fereastră ţărmul în formă de semilună din 
Florida Panhandle. Ea a reușit pentru o clipă să-și imagineze că 
nu o însoțea nimeni în această călătorie. 

— Nu sunt o scriitoare celebră, Boyd, a spus ea, sunt doar o 
amantă celebră. E o mare diferenţă. 

— Dar gândește-te puţin, Genie! a ripostat el, punându-și 
mâna pe piciorul ei. Un bărbat a ucis pentru tine. Câte femei se 
pot lăuda cu asta? 

— Dar la vremea respectivă nu părea atât de măgulitor, i-a 
răspuns ea, iritată de faptul că relaţia ei cu un criminal nebun îl 
incita atât de tare. N-aș putea spune că am trăit atunci aventura 
vieții mele, a adăugat ea, întrebându-se însă: „Dar dacă așa a și 
fost?” 

Boyd a sărutat-o pe gât, strecurându-și în același timp 
degetele pe sub fusta ei. Eugenie și-a strâns genunchii atât de 
tare, încât el a icnit și și-a smuls mâna dintre picioarele ei, 
atrăgând privirea amuzată a unui cowboy tânăr, care stătea pe 
scaunul de alături. 


VP - 107 


— Fii cuminte! l-a avertizat ea pe Boyd, care a afișat din nou o 
expresie bosumflată. 

În timp ce dădea pe gât ultimul cocteil, a observat pe 
deasupra ceșcuței din plastic că tânărul cowboy îi zâmbea. Ea 
nu i-a zâmbit, deși se simţea dintr-odată mult mai bine. 

Sub ei, la o distanță de opt kilometri, golful Mexic se întindea 
de-a lungul coastei. Undeva spre est, mângâiat de apele râului 
Suwannee, se afla ţinutul Gilchrist, pe care Eugenie Fonda și 
Boyd Shreave încercaseră să-l vândă, în loturi de câte zece acri, 
tuturor clienţilor lor naivi, hăituindu-i cu telefoane interminabile. 
Din înaltul cerului, plutind printre nori, nu mai părea însă o 
afacere atât de proastă. 

Eugenie a închis ochii, sugând ultimul cub de gheaţă, care se 
lovea de perluţa prinsă de limbă, scoțând un sunet cristalin. 

e 

Dealey călătorea la clasa întâi, un lux pe care îl va adăuga pe 
nota de plată destinată lui Lily Shreave după ce își va duce 
misiunea la bun sfârșit. Echipamentul foto era bine protejat în 
valize impermeabile, marca Halliburton; subiecţii lui se aflau cu 
șaisprezece rânduri mai în spate, la clasa a doua. 

Ar fi putut să ia un alt zbor spre Tampa, dar nu avea niciun 
rost, de vreme ce îndrăgostiţii nu știau cine era sau cu ce se 
ocupa. Pentru ei, era doar un alt pasager între două vârste, care 
răsfoia paginile sportive din Star-Telegram, în timp ce alți 
călători își ocupau locurile. 

Momentul penetrării. 

Lily Shreave era o femeie extrem de ciudată, dar avea 
dreptate într-o singură privinţă: dacă Dealey va reuși să-și ducă 
misiunea la bun sfârșit, va deveni o legendă în breasla 
detectivilor particulari. 

Își făcuse temele cu multă grijă - o zi întreagă studiase site- 
urile porno, dar nu găsise nimic care să-i fie de folos. Se punea 
accentul pe fotografiile care surprindeau pe sub fustă zona 
intimă a femeilor sau pe cele făcute cu ajutorul camerelor de 
luat vederi montate în toalete, dar niciuna dintre acestea nu 
cerea cunoștințe avansate de cinematografie. Cât privește 
scenele de sex ale cuplurilor filmate, acestea erau regizate, iar 
protagoniștii știau că erau înregistraţi. Nu exista nicio altă 
explicaţie pentru faptul că - în toiul actului sexual - ei se opreau 

mereu ca să se așeze în unghiuri cât mai favorabile camerei de 
luat vederi. Scenele erau chiar comice. 

Din păcate, nimeni nu le regiza poziţiile sexuale în pat lui 
Eugenie Fonda și Boyd Shreave pentru ca Dealey să surprindă 
actul penetrării. Chiar dacă reușea să ascundă camerele de luat 
vederi, exista posibilitatea ca acestea să prindă doar niște forme 
obscure care se mișcau și gemeau pe sub cearșafuri. 

Chiar dacă ar trăi o sută de ani și tot n-ar mai egala vreodată 
performanța pe care a înregistrat-o atunci când i-a surprins 
făcând sex oral în cofetărie, și-a spus el, nostalgic. 

A fost un moment unic, o scenă care va intra în istorie. 

Dealey obturase feţele protagoniștilor din fotografie și o 
trimisese prin e-mail unei reviste online, care a și postat-o a 
doua zi. Kudos și alte site-uri de pe internet au expediat-o apoi 
în toate colțurile ţării. Și alţi detectivi particulari au trimis 
fotografii în care subiecţii filați făceau sex oral cu prietenele lor - 
dar niciuna nu a fost făcută ziua în amiaza mare într-un local 
înțesat de oameni. 

Unele soții ar fi plătit zece mii de dolari doar pentru o 
fotografie ca aceea, s-a gândit Dealey, dar clienta mea nu se 
mulțumește numai cu atât. Ea vrea actul penetrării. 

Ca să-i poată studia cu mai multă atenţie pe subiecţii săi, 
Dealey a așteptat până când toţi pasagerii de la clasa întâi și-au 
ocupat locurile. Apoi s-a ridicat în picioare și s-a îndreptat spre 
rândurile din spate. Eugenie Fonda și Boyd Shreave stăteau pe 
bancheta de lângă ieșirea de urgenţă. Ea se uita pe fereastră; el 
răsfoia o revistă. 

Nici măcar nu păreau un cuplu, a observat Dealey îngrijorat, 
ci doi străini. 

Stând în fața toaletei, detectivul analiza posibilitatea - deloc 
încurajatoare - ca idila clandestină a lui Boyd Shreave să se 
apropie de sfârșit. Dacă așa stăteau lucrurile, atunci partidele 
de sex din Florida vor fi rare, scurte și lipsite de pasiune. 

lar asta îi va îngreuna și mai mult misiunea. 

Ei bine, s-a consolat el atunci, există locuri și mai cumplite în 
care ar fi putut să ajungă pe timp de iarnă. Ar fi putut, de 
exemplu, să zboare acum spre Little Rock și nu spre Tampa. 

In momentul acela, avionul a intrat într-o zonă de turbulențe 
puternice, care i-au întrerupt traiectoria lină și l-au zgâlţâit pe 
detectiv. 


VP - 109 


— La naiba! a murmurat Dealey, luând o bucată de hârtie 
igienică pentru a șterge picăturile de urină care i se prelingeau 
pe piciorul drept. Pata de pe pantaloni, a observat el cu tristeţe, 
avea forma statului Arkansas. 

Când s-a întors la locul lui, Dealey nu și-a mai aruncat privirea 
spre soţul lui Lily Shreave și Eugenie Fonda. 

Care acum se țineau de mână. 

e 

Peste insulă s-a așternut din nou tăcerea după trecerea 
micului avion. 

Gillian i-a aruncat pușca lui Sammy Tigertail, întrebându-l: 

— Te-am speriat, nu-i așa, Thlocko? 

— Te rog să pleci, i-a spus el. la nenorocita aia de barcă! 
Oricum, nu-mi pasă. 

Nu mai știa cine era acum ostaticul: fata sau el. 

Ea a format un număr pe telefonul mobil. 

— Ethan? Eu sunt! Vie și nevătămată, dar și foarte supărată. 
Sammy Tigertail a vrut să iasă din rezervorul de apă, dar Gillian 
i-a făcut semn să rămână. De ce ai așteptat atât de mult ca să 
suni? l-a întrebat ea pe Ethan. Spui numai prostii. Și eu am 
telefon Verizon și merge foarte bine. Susține că n-a avut 
semnal, i-a explicat ea lui Sammy Tigertail. O scuză jalnică, nu ţi 
se pare? 

Indianul s-a așezat pe podea, încercând să facă abstracţie de 
discuţia telefonică a lui Gillian. Incepea să-l doară capul. Și-a 
frecat palmele de podeaua din ciment, imaginându-și pentru o 
clipă că se afla în închisoarea din Louisiana, unde se spune că 
stră-stră-străbunicul lui și-a găsit sfârșitul. 

Deși aveau mâinile pătate de sângele strămoșilor lui, Sammy 
Tigertail n-a crezut niciodată că oamenii albi erau răi cu toții; 
tatăl lui fusese un individ cumsecade și cinstit. In timpul 
copilăriei petrecute în suburbii, Sammy Tigertail se împrietenise 
cu foarte mulți copii albi, observând, de asemenea, că și părinţii 
lor puteau fi generoși și amabili. Întâlnise, firește, și foarte mulţi 
ticăloși, deși era greu de spus dacă rasa din care făceau parte 
era vinovată pentru josnicia lor. Sammy bănuia că unii dintre ei 
și-ar fi păstrat caracterul mârșav, indiferent de cultura lor sau de 
continentul pe care ar fi trăit. 

Unchiul lui, Tommy, vorbea uneori despre un bărbat alb, 
Wiley, care scria articole pentru un ziar din Miami. Spunea că 


VP - 110 


Wiley voia să salveze Florida cu aceeași îndârjire ca tribul 
Seminole și că a mers până în pânzele albe ca să-și vadă visul 
împlinit. Sammy Tigertail avea impresia că unchiul lui și acel 
scriitor nebun erau prieteni. Când l-a întrebat ce s-a întâmplat 
cu Wiley, Tommy i-a răspuns că marele Creator al Vieţii îi 
încredințase spiritul unui bătrân vultur-pleșuv. 

Sammy Tigertail își amintea povestea ori de câte ori vedea un 
vultur, lucru care se întâmpla însă destul de rar. Spera să 
întâlnească și el un om alb ca Wiley, deși se îndoia de asta. 
Spiritul nestatornic al lui Gillian semăna mai degrabă cu cel al 
unei vrăbiuţe. 

— Un tip pe care l-am cunoscut, îi spunea ea prietenului ei, 
enervându-l. Chiar vrei să știi? Păi are cam un metru optzeci, e 
bronzat și are niște ochi albaștri răvășitori. 

„Bronzat? Doamne, Dumnezeule!” și-a spus Sammy Tigertail. 

— Nici măcar nu știu cum îl cheamă, a continuat ea, făcându-i 
cu ochiul, un lucru extrem de interesant, nu-i așa? Indianul i-a 
șoptit să pună capăt conversaţiei. Când i-a arătat cu degetul că 
îi va tăia gâtul, ea a zâmbit și a clătinat din cap. Ethan vrea să 
știe dacă tu ești nebunul care a tras în ei pe insulă. Ce să-i zic? 

— Spune-i s-o lase baltă! N-a tras nimeni. 

— Prietenul meu e cam timid, a ciripit Gillian la telefon. 
Migrena era atât de puternică încât Sammy Tigertail avea 
impresia că o să-i explodeze capul. S-a întins pe jos, ţinând 
pușca la piept. Nu știu când mă întorc, a auzit-o el pe Gillian 
zicându-i prietenului ei. Tallahassee este un loc atât de 
plictisitor. Indianul a închis ochii, deși nu spera să adoarmă. 
Arăţi îngrozitor, i-a spus Gillian, după ce a închis telefonul. 

— Îţi mulțumesc pentru că nu m-ai dat de gol. 

— Cum aș fi putut să-i spun cum te cheamă, când nici măcar 
nu pot să-ți pronunt numele? l-a întrebat Gillian, râzând. 

— Dacă ar ști că sunt indian, ar veni imediat să mă caute, a 
zis Sammy Tigertail, ridicându-se în picioare. 

Spera că se simţea ameţit din cauza foamei, nu a bolii omului 
alb - meningita. 

— Ethan mi-a promis că va întrerupe căutările, dar sunt 
convinsă că e supărat. Refuză să accepte faptul că vreau să fiu 
cu altcineva, a continuat Gillian. Voi și egoismul vostru! 

— Și pentru că tot a venit vorba de nume, chiar te cheamă St 
Croix1%? 

— Ai fost vreodată acolo? Plajele sunt minunate - ar trebui să 
te duci cu prietena ta sau cu cine vrei tu. 

— Nu, nu voi mai pleca din Everglades, i-a răspuns indianul. 
Niciodată. 

Când au ieșit din rezervor, Gillian a numărat patru specii de 
fluturi. Sammy Tigertail a identificat doar două dintre ele: 
fluturele-zebră și coada-rândunicii. Gillian era impresionată. Ea 
s-a cocoţat apoi în arborele secular și s-a așezat pe o creangă 
groasă cât un butuc, printre florile lui roșii. 

— Hei, Thlocko! a strigat ea. De ce nu vreau să plec acasă? 

Sammy Tigertail era încântat deoarece Gillian și-a amintit 
numele lui indian, chiar dacă a uitat să pronunțe și cel de-al 
doilea /. Și alţii aveau probleme cu numele lui - Thlocklo. La 
biblioteca publică din Miami, a găsit odată copia unui registru în 
care erau scrise numele a „99 de indieni și negri din Florida”, 
trimiși pe data de 7 ianuarie 1843 în cazărmile armatei Statelor 
Unite din New Orleans. Printre ei se afla și „șeful indienilor Tiger 
Tail sau Thlocko Tustenugee”, mutat cu forţa la vest de fluviul 
Mississippi. Acesta era stră-stră-străbunicul lui Sammy Tigertail. 

— Trebuie să fac o baie, a spus Gillian, dându-se jos din 
copac. 

— Bine că avem instalaţie! 

— Ai spus că vrei să plec. Chiar ai vorbit serios? Nu mi se pare 
că ai fi prea încântat. 

Sammy Tigertail a descoperit, în ciuda dorinței sale, că îl 
fascina felul în care arăta Gillian în momentul acela, cu părul în 
vânt și obrajii rumeni de soare. 

— L-ai fiert destul pe Ethan în suc propriu, a spus el. E timpul 
să pleci. 

— Să-l ia dracu’ pe Ethan! 

— Chiar nu înţelegi? S-ar putea întâmpla orice aici. 

— Exact despre asta este vorba! a exclamat Gillian, făcându-l 
pe Sammy Tigertail să zâmbească. Ce-ai zice, a continuat ea, 
dacă ţi-aș spune că te-aș putea învăţa să cânţi la chitară? 

— Nu te-aș crede. 

— Stai să vezi, Cochise!*! a spus Gillian, fugind pentru a se 
întoarce apoi cu chitara Gibson. Ai vreo preferință? 

— Nu, a răspuns Sammy Tigertail, curios. 

— Nu-i nimic. Urmărește-mă! 

Ea a început să cânte, iar el a ascultat. 

e 

În seara aceea, un alt agent de vânzări de la o companie de 
telemarketing a încercat să-i vândă prin telefon lui Honey 
Santana o poliţă de asigurare pe viață pentru care trebuia să 
plătească șaptesprezece dolari și cincizeci de cenți pe lună. In 
loc să-i sară ţandăra, i-a vorbit cu o răbdare și o politeţe ieșite 
din comun. 

— Dumnezeu să te binecuvânteze, frate! i-a zis ea înainte de 
a închide telefonul. 

Uluit, Fry a scăpat furculiţa în farfuria cu lasagna. 

— Trebuie să-i spun tatii. 

— Ba nu trebuie să-i spui nimic. Mă simt foarte bine, a insistat 
Honey. 

— Nu mi se pare deloc că te simţi bine, mamă. Manifești din 
nou simptomele tulburării bipolare”. Poate chiar tripolare. 

— Doar pentru că i-am vorbit frumos unui străin la telefon? 
Credeam că asta vreţi de la mine. 

— Da, dar politeţea asta îţi dă fiori, a spus Fry, strângând 
masa. 

Honey a preferat să treacă sub tăcere faptul că - mânată deo 
simpatie aberantă - îi făcuse în ziua aceea o vizită lui Louis 
Piejack. Ademenită de primirea lui călduroasă și de invitaţia de a 
bea o limonadă, Honey s-a așezat pe un scaun în sufrageria 
fostului ei patron numai ca să-l audă spunând că (a) soţia lui se 
afla în Gainesville, unde făcea chimioterapie, și (b) că testiculele 
i se vindecaseră complet după lovitura pe care i-o aplicase 
Honey în piaţa de pește. Piejack și-a continuat disertaţia, 
spunând că amputarea degetelor și intervenţia chirurgicală 
suferită ulterior - deși îi zădărniceau ambițiile legate de visul 
său de a cânta la pian - promiteau, în schimb, un preludiu cu 
totul inovator și un repertoriu extrem de variat. În clipa aceea, 
Honey Santana s-a năpustit la ușă în timp ce Piejack a lovit-o cu 


19 Sef al tribului apaș. (n. tr.). 
20 Tulburarea afectivă bipolară este o afecţiune care se manifestă prin schimbări 
extreme de dispoziţie, de la depresii severe până la episoade maniacale. (n. tr.). 

mâna lui stângă bandajată. Femeia nu voia să-i spună nimic lui 
Fry de teamă că băiatul îi va povesti incidentul tatălui său, care 
va recurge, fără îndoială, la un gest extrem, ce l-ar putea trimite 
pe Skinner direct la închisoare. 

Băiatul s-a dus să-și facă bagajele în timp ce Honey a ieșit din 
rulotă ca să testeze un alt remediu împotriva ţânţarilor: ulei 
esenţial de citronella amestecat cu ulei de măsline, cu care și-a 
uns picioarele. După câteva minute, a ajuns la concluzia că 
noaptea era prea răcoroasă pentru invazia insectelor, așa că a 
început să repete discursul pe care avea să i-l ţină lui Boyd 
Shreave, cel care a numit-o poamă acră și zbârcită. Avea de 
gând să aștepte până în cea de-a doua zi a aventurii lor 
ecoturistice, când vor ajunge în inima sălbăticiei, iar Shreave nu 
va mai îndrăzni să fugă. Va fi obligat atunci să asculte lecţia de 
moralitate pe care Honey Santana i-o va servi. 

Tema prelegerii sale moralizatoare o va constitui pierderea 
bunelor maniere în societatea modernă, decăderea bunului- 
simţ. Honey era dispusă să-și asume responsabilitatea pentru 
cuvintele aspre pe care i le-a aruncat, la rândul ei, în timpul 
conversaţiei lor telefonice. Poate că va începe prin a-și cere 
scuze pentru că a adus-o în discuţie pe mama lui Shreave. 

— Am greșit, Boyd, și-mi cer iertare. Eram însă supărată și 
acum vreau să-ţi spun de ce... 

— Mamă! s-a auzit vocea lui Fry din spatele ușii de la intrare. 
Cu cine vorbești? 

— Cu nimeni. Vino să stai cu mine! a zis ea, făcându-i loc să 
se așeze pe scările rulotei. El își ţinea rucsacul pe umăr și 
mânca un măr. Când vine tatăl tău să te ia? l-a întrebat ea. 

— Peste zece minute. Cu cine vorbeai? 

— Singură. Foarte mulţi oameni perfect sănătoși fac asta, Fry. 

Honey s-a rezemat de el. Avea părul ud și mirosea a 
șamponul pe care îl folosea ea. li venea să-l ia în brațe și să 
plângă. 

— Un avion a survolat astăzi zona în căutarea unei studente, 
care se pare că a fost răpită de pe una dintre insule, i-a povestit 
el. Apoi a sunat prietenul ei și a spus că e teafără. L-a părăsit și 
a fugit cu un braconier. 

— Pare o poveste de dragoste, a spus Honey, râzând. 

Fry s-a întors ca să privească scena din natură pe care mama 
lui o pictase pe rulota scăldată acum în lumina unui felinar. 

— Papagalul ţi-a ieșit grozav. Și maimutele sunt bestiale, a 
spus el. 

— Mulţumesc. Vecinii însă nu par prea impresionați. Hei, ce s- 
a întâmplat cu fata pe care o plăceai la școală? Naomi. 

— S-a mutat în Rhode Island. Și o chema Cassie, i-a spus Fry. 
Și cum vrei să-i distrezi pe prietenii tăi? 

— Nu știu. O să le arăt locurile. Am auzit că ar fi un târg de 
articole artizanale în Naples. 

— O distracţie de nota zece! a spus Fry. 

— Sau poate ne vom plimba în caiace dacă vremea este 
frumoasă. 

— De ce ai ochii roșii? 

— Fac alergie la părul de pisică, i-a răspuns ea, arătându-i 
motanul gri al doamnei Saroyan, care își marca teritoriul, 
respectiv cutia lor de scrisori. 

Fry a scos atunci din rucsac un aparat care semăna cu un 
telefon mobil BlackBerry, doar că era mai mic. 

— Uite, ia asta! Este un GPS care te ajută să te orientezi pe 
apă în cazul în care te rătăcești. 

— i l-a dat fostul meu soţ, măcinat de remușcări? l-a întrebat 
ea, zâmbind. 

— Mai avea unul. A fost ideea mea, i-a explicat el, arătându-i 
apoi cum să-l folosească în timp ce ea se prefăcea atentă. 

— Toată lumea își face griji în privinţa mea. Cred că ar trebui 
să mă simt flatată. 

La capătul străzii au apărut atunci două faruri. 

— A venit, a spus Fry, ridicându-se în picioare. 

Honey l-a sfătuit pe fiul ei să se distreze. 

— Dar nu uita să-ţi faci temele! O să sun mâine ca să luăm 
masa împreună și ca să-i cunoști pe prietenii mei. Firește că nici 
prin cap nu-i trecea să facă asta, dar Honey trebuia să joace 
teatru până la capăt pentru ca povestea să pară cât mai 
credibilă. Și, pentru numele lui Dumnezeu, a adăugat ea, spală- 
ţi chiloţii după ce vii de la antrenamente! 

— Să nu plângi, mamă! Vorbesc serios. 

— Ti-am spus că sunt alergică. 

Când Perry Skinner a oprit în fața gardului lor, Honey l-a văzut 
făcându-i cu mâna sau, cel puţin, așa și-a închipuit. Fry a 
sărutat-o pe obraz, spunându-i: 

— Te iubesc, mamă. 

— Și eu te iubesc. Și nu-ţi mai face atâtea griji pentru mine, 
bine? a zis ea, zâmbind și împingându-l spre camioneta tatălui 
său. 

— Ai grijă să nu fugi cu vreun braconier! a sfătuit-o el. 

— S-ar putea și mai rău, i-a strigat Honey. 

11. 


Aterizarea în Tampa nu a fost deloc lină. Pe aeroport, Eugenie 
Fonda a intrat în primul bar deschis. Pe un ecran i se făcea 
reclamă cocteilului Margaritaville, așa că a cerut și ea unul. 

Boyd Shreave a comandat o bere. Apoi, a ridicat paharul, 
spunând: 

— Pentru libertate! 

— Să zicem! a spus Eugenie. 

— Acesta este începutul unui nou stil de viaţă. 

— Ce mașină închiriezi? 

— Un Saturn. 

— Nu mai spune, iubitule! a exclamat Eugenie. 

— Dar ce are mașina asta? 

— O mișcare inteligentă, Boyd, a răspuns ea, zâmbind. O 
plătești cu cardul lui Lily? Shreave s-a prefăcut atras de un meci 
de baschet difuzat la televizorul montat deasupra ecranului 
unde se prezenta un spot publicitar la berea Budweiser. De ce 
nu ţintești mai sus? La un Cadillac Escalade? a continuat 
Eugenie. Doar nu ești un pârlit obligat să-și deconteze 
cheltuielile, Boyd. Ai pornit într-un safari. 

— Bine. O să închiriez cea mai mare măgăoaie pe care o voi 
găsi aici. 

— Asta dacă nu te simţi vinovat pentru că o jecmănești pe 
soţia ta, a spus Eugenie. 

— Da, într-adevăr, sunt măcinat de vină, a răspuns Shreave, 
trântind trei monede pe tejghea. Ai terminat? 

Au stat patruzeci și cinci de minute la rând în faţa ghișeului de 
închiriat mașini Avis și au plecat cu un Ford Explorer obișnuit, 
pentru că ultimul Cadillac Escalade a fost luat de un individ între 
două vârste, care căra două valize Halliburton. 

Traficul era cumplit. Eugenie Fonda a închis ochii și s-a 
rezemat de geam. Boyd Shreave se întreba cum să-i inducă 
euforia tipică unei aventuri în Florida. În ciuda vieţii lor sexuale 
exuberante, Eugenie păstrase întotdeauna o distanţă 
emoțională. Acum, în timp ce străbăteau drumul ce părea să nu 
se mai sfârșească, Shreave a descoperit că era copleșit de 

dorinţa de a o poseda în toate privințele. Pe când ea moțăia - 
tresărind ori de câte ori cotea sau frâna brusc - Shreave își 
dorea cu ardoare ca Eugenie să fie expansivă și fericită în 
prezenţa lui. Se întreba ce calități au atras-o la Van Bonneville, 
individul care s-a transformat într-un ucigaș cu cinci ani în urmă. 
În ciuda virtuţilor pe care și le atribuia, Shreave era conștient că 
nu avea nimic în comun cu tăietorul de copaci, al cărui portret - 
descurajant - a fost prezentat la Court TV. Acesta era un individ 
temerar și hotărât, trăsături care nu l-au caracterizat niciodată 
pe Shreave. 

La nord de orașul Fort Myers, a ieșit de pe șoseaua 
interstatală, a văzut un centru comercial și a informat-o pe 
Eugenie că se ducea la toaletă. Ea a încuviinţat somnoroasă, a 
înclinat scaunul și s-a cufundat într-o stare de visare indusă de 
valium și de alcool. Shreave a intrat direct într-un magazin de 
cărţi și CD-uri Barnes & Noble, unde un vânzător uimit i-a oferit 
ultimul exemplar din Storm Ghoul, pe care l-a cumpărat 
împreună cu o hartă a sud-vestului Floridei. 

Soarele se pregătea să apună când el și Eugenie au ajuns în 
cele din urmă în Everglades City, care nu era deloc un oraș în 
sensul texan al cuvântului. De fapt, nici nu se putea numi oraș. 

Eugenie a deschis fereastra pentru ca aerul răcoros s-o 
trezească la viaţă. 

— Unde e plaja? l-a întrebat ea pe Shreave. 

— Nu știu. 

— Dar există ceva aici? 

— Ai răbdare! i-a spus el. 

Când a oprit în faţa unui magazin Circle K și a întrebat cum 
putea să ajungă la cabana ecoturistică Dancing Flamingo, 
vânzătorul l-a privit de parcă îi făcuse o propunere indecentă. A 
avut mai mult noroc la clubul Rod and Gun, unde barmanul a 
studiat adresa oferită de  operatoarea companiei de 
telemarketing și i-a spus că se afla la câţiva pași distanţă. Ela 
schițat o hartă pe un șerveţel, pe care i l-a dat apoi lui Shreave. 

— Hai să mâncăm mai întâi! Sunt lihnită, a spus Eugenie, 
îndreptându-se spre restaurant. 

Admirându-i formele apetisante ale șoldurilor, barmanul l-a 
asigurat pe Shreave că era un tip foarte norocos. 

— Dar în locul tău aș fi cu ochii-n patru, a adăugat el. Băieţii 
de pe aici nu prea văd multe femei ca ea. 

— Nici nu sunt multe ca ea, indiferent unde te-ai afla, i-a 
răspuns Shreave, cu glas autoritar. 

Meniul a fost delicios - inimă-de-palmier?!, frigărui din scoici- 
de-mare, crabi-de-stâncă și plăcintă cu lămâi verzi. De la masa 
lor vedeau râul Barron, unde peștii care săreau la suprafaţă 
străluceau ca niște licurici în lumina docurilor. Eugenie a mâncat 
cu poftă, iar Shreave a observat că era bine dispusă. După 
desert, și-a scos un pantof și a început să-i dezmierde zona 
genitală cu degetele de la picior. 

— O să ne distrăm de minune diseară, a spus ea. 

Arzând de nerăbdare, Shreave a hotărât să meargă cu mașina 
până la cabană pentru a nu fi nevoiţi să care singuri bagajele. 
Urmând indicaţiile de pe harta barmanului, au ajuns pe o stradă 
nepavată, care se numea Curlew Boulevard. 

— Boyd! l-a strigat Eugenie, stând rigidă pe scaun. 

— Da, știu. 

— Asta e un parc de rulote. 

— Văd și eu, i-a răspuns el, cu glas aspru. 

Adresa era 543 Curlew, iar „cabana” era o rulotă. Un nebun 
pictase pe pereţi papagali și maimuțe psihedelice. 

— Spune-mi că totul e o glumă! a zis Eugenie Fonda. Shreave 
era nervos și debusolat. Boyd, înţelegi ceva din toate astea? 

— Nu știu ce se întâmplă, pe cuvântul meu! i-a răspuns el. 

Tocmai atunci, cineva a deschis ușa rulotei. 

e 

Înainte de a se angaja ca ghid turistic, carieră care s-a 
încheiat însă atât de tragic, Sammy Tigertail a cochetat pentru 
scurt timp cu un sport mai puţin obișnuit - luptele cu aligatori. 
Nimeni nu i-a înţeles motivul. Nu se mai bucura de succes în 
rândul indienilor, cu atât mai mult cu cât luptătorii profesioniști 
din tribul Seminole au început să renunţe la afacere în clipa în 
care jocurile de noroc au prins teren. 

Prin intermediul anunţurilor din ziare, tribul a recrutat câțiva 
băieți albi, tineri și vânjoși, care să execute numerele 
spectacolului, a cărui autenticitate culturală îi atrăgea încă pe 
turiști. Sammy Tigertail și-a făcut ucenicia alături de un fost 
mecanic de motociclete Harley-Davidson, care, din cauza 
faptului că îi lipseau trei degete de la picioare, fusese poreclit 
„Ciungul”. Şi le pierduse în timpul unei lupte de stradă, dar le 


21 Legumă care se hrănește cu seva și mugurii anumitor specii de palmieri. (n. tr.). 

spunea, firește, spectatorilor că i le înfulecase un aligator uriaș. 
Ciungul i-a arătat lui Sammy Tigertail câteva manevre 
rudimentare de imobilizare a crocodilului, sfătuindu-l să nu 
mănânce pește în ziua reprezentaţiei, pentru că „aceste reptile 
nenorocite îi pot detecta mirosul din respiraţia ta”. 

Primul spectacol al lui Sammy Tigertail a decurs atât de bine, 
încât a întrebat în glumă cine i-a drogat aligatorul - un monstru 
lung de peste doi metri, „feroce” ca o saltea de dormit. Pentru 
următorul show, Sammy Tigertail - relaxat și mândru de 
succesul repurtat - avea să înfrunte un specimen și mai docil 
sau, cel puţin, așa i s-a spus tânărului indian. 

Practic, pentru un luptător profesionist, confruntarea cu un 
aligator este la fel de inofensivă ca lipitul tapetului pe pereţi. 
Rata scăzută a accidentelor se datorează nu atât agilităţii 
luptătorului, cât toleranţei reptilelor. Pentru că au învăţat că 
răbdarea le va fi răsplătită cu un pui copt, aligatorii își tolerează 
adversarii, lăsându-se târâțţi în ringul cu nisip și supuși la alte 
umilinţe prostești. Succesul acestor cascadorii depinde, firește, 
de nivelul critic al stării de letargie a animalelor. Un aligator abia 
capturat nu este un adversar ideal; neantrenat și irascibil, poate 
să provoace răni grave, chiar dacă nu este un specimen foarte 
puternic. 

Pentru cel de-al doilea (și ultimul) spectacol din cariera lui 
Sammy Tigertail, colegii de breaslă, răutăcioși, s-au gândit să-i 
facă o glumă: au înlocuit aligatorul dresat cu un exemplar lung 
de peste doi metri, care cântărea cincizeci de kilograme și nu 
avea experienţa reprezentaţiilor, fiind capturat într-o lagună 
doar cu o seară în urmă. Fără să știe ce-l aștepta, Sammy 
Tigertail a scos strigătul de război și a sărit plin de elan în 
bazinul cu apă, năpustindu-se asupra reptilei, care i-a ripostat 
cu o furie ieșită din comun. Publicul era în delir. 

Deși îl prinsese în gheare și îl lovea cu coada, Sammy Tigertail 
a reușit cumva să scape din colții aligatorului. În timp ce 
continuau să se lupte, indianul și-a încleștat brațele în jurul 
capului adversarului său, rostogolindu-se amândoi pe fundul 
bazinului. Apa nu era mai adâncă de un metru și ceva, dar 
Sammy Tigertail știa că aligatorii au înecat oameni în ape și mai 
puţin adânci. Mai știa, de asemenea, că animalul captiv în 
braţele sale putea să-și ţină respiraţia ore întregi. Acest lucru, 
dar și gândul că bazinul era murdar din cauza excrementelor 

crocodilului l-au determinat pe Sammy Tigertail să-și elibereze 
adversarul din strânsoare și să înoate repede spre suprafaţă. 

Când a ieșit singur din apa murdară, publicul l-a aplaudat 
frenetic. Indianul s-a înclinat, timid, în faţa spectatorilor, în timp 
ce crainicul le explica la microfon că monstrul înfrânt va sta un 
timp sub apă ca să-și lingă rănile, apoi își va face singur apariţia. 
Patruzeci și cinci de minute mai târziu, aligatorul s-a ridicat într- 
adevăr la suprafață, dar cu burta în sus, poziţie care sugera 
faptul că reptila nu suferea doar din pricina mândriei rănite, ci 
din cauze mult mai grave. Numărul îmblânzitorului de crotali a 
fost oprit imediat, iar Sammy Tigertail a fost chemat din nou la 
faţa locului. Acolo, printre strigătele de protest și flash-urile 
aparatelor de fotografiat, el a scos din bazin leșul aligatorului. 

Necropsia a scos la iveală faptul că Sammy Tigertail a rupt din 
greșeală gâtul reptilei în timpul luptei lor subacvatice, accident 
în urma căruia tribul va trebui să plătească amenzi statale și 
federale usturătoare. Dintre nenumăratele legi referitoare la 
ținerea în captivitate și folosirea în spectacole a speciei Alligator 
mississippiensis, cea care interzicea rănirea reptilelor avea cele 
mai stricte prevederi. Niciun luptător din istoria rezervației 
Seminole nu a ucis vreodată un aligator în timpul unui 
spectacol, astfel că apelul la clemenţă al lui Sammy Tigertail s-a 
dovedit lipsit de sens. | s-a interzis, așadar, pentru totdeauna să 
mai practice acest sport, iar incidentul a consolidat și mai mult 
credinţa tribului potrivit căreia sângele lui impur era un blestem. 

Sammy Tigertail a preferat însă să treacă sub tăcere 
întâmplarea atunci când Gillian l-a rugat să-i ofere o 
demonstraţie de luptă, iar el a refuzat-o. 

— Hai, te rog! Eu te-am învăţat să cânţi la chitară. 

Îi cântase însă acordurile unui singur cântec, Tequila Sunrise, 
al formaţiei Eagles. Era una dintre melodiile preferate ale 
răposatului său tată. 

Sammy Tigertail îi era recunoscător - până într-un punct. 

— Crezi că toţi indienii Seminole se luptă cu aligatorii? Este 
jignitor, a spus el. E ca și cum ai spune că toţi negrii joacă 
baschet. 

Aduseseră subiectul în discuţie pentru că văzuseră fie un 
aligator, fie un crocodil înotând prin canalul din apropierea 
insulei. 

— Nu-mi spune că n-ai încercat niciodată! a zis Gillian. 

— Totul se bazează pe un truc, a răspuns repede Sammy 
Tigertail. 

— Arată-mi! 

— Am spus nu. 

— Hai să ne prefacem că eu sunt aligatorul! a insistat Gillian, 
întinzându-se pe burtă, cu braţele lipite de trup, pe podeaua 
rezervorului de apă. Acum sari pe mine! 

— Altă dată. 

— Hai odată! Nu mai fi așa timid! 

Purta șlapi în culori pastelate, slip gen plasă și un maiou alb, 
aceasta fiind ţinuta ei oficială pe insulă, îmbrăcămintea ei 
sumară îl înnebunea pe Sammy Tigertail. Nu știa însă dacă 
Gillian voia să-l chinuiască sau dacă, dimpotrivă, nu era 
conștientă de sentimentele lui. 

— Sunt foarte obosit, a spus indianul. 

Toată dimineaţa tăiase cactuși ca să-și croiască drum pe 
insulă. Aceștia se  dovediseră, măcar atât, suculenţi și 
comestibili. 

— Te rog! l-a implorat Gillian. Doar ne prefacem. 

Indianul s-a întins deasupra ei, rezemându-se în coate ca să 
nu se lase cu toată greutatea peste ea. Era mai caldă decât un 
aligator și mult mai moale, neavând corpul acoperit cu plăci 
cornoase, precum crocodilii. 

— Și acum? a întrebat Gillian, râzând sub greutatea 
indianului. 

El și-a strecurat o mână pe sub bărbia ei, iar pe cealaltă i-a 
pus-o pe creștet, strângând-o ca într-o menghină și închizându-i 
gura. 

— Trucul constă, i-a explicat el, în a imobiliza aligatorul fără 
să-l enervezi. 

Gillian a început atunci să se zbată, mormăind. Sammy 
Tigertail s-a rostogolit într-o parte. Spera că starea lui de 
excitație va trece neobservată, dar s-a înșelat. 

— Era și timpul. Chiar începusem să-mi fac griji în privinţa ta, 
a remarcat ea, ridicându-se în picioare. 

— Nu e un joc. Este o problemă foarte serioasă, a spus 
Sammy Tigertail, gândindu-se: „Unchiul Tommy avea dreptate. 
Fetele astea nu sunt un remediu bun”. 

— Nu-mi vine să cred că n-ai încercat încă să faci sex cu mine, 
a spus Gillian. Ethan mi-a propus-o după doar trei minute și 

jumătate chiar de la prima întâlnire. Atâta i-a trebuit din 
momentul în care ne-am urcat în mașină și până mi-a luat mâna 
și mi-a pus-o între picioarele lui. 

— Eu nu mă excit atât de ușor ca Ethan. 

— Am refuzat să-l masturbez. 

— Ascultă! a spus el, ridicându-se în picioare și trăgând-o pe 
Gillian de pe podea. Ai auzit? Era un alt avion care zbura la joasă 
altitudine. Du-te să-i faci cu mâna! a îndemnat-o el. 

— Mai lasă-mă-n pace! 

— Ce încerci să dovedești? a întrebat-o indianul, prinzând-o 
de umeri. Nu e niciun pic de apă dulce pe insula asta - nu există 
săpun, gheață sau curent electric. O să mănânci doar ouă și 
pește, de care îţi este atât de silă. Așa că du-te acasă! Întoarce- 
te în Tallahassee, rupe relaţia cu Ethan și ia-o de la capăt! 

Ea s-a eliberat din strânsoarea lui și a spus ceva mânioasă, 
dar indianul nu a înţeles din cauza zgomotului făcut de avion. 
Când aparatul s-a îndepărtat, a auzit-o zicând: 

— Am crezut că trăim într-o ţară liberă. 

— De ce dracu' vrei să rămâi aici? a întrebat-o Sammy 
Tigertail. 

— Spune tu primul! 

— Un individ a murit în barca mea și a trebuit să mă duc 
undeva. Într-un loc fără oameni albi. 

— De aceea nu vrei să faci sex cu mine? l-a întrebat Gillian. 
Este o idee la fel de preconcepută precum cea referitoare la 
faptul că toţi indienii se luptă cu aligatorii. Și știi ceva? E și mai 
proastă. 

— Prietena mea este albă, a zis indianul. 

— Nu mai spune! a exclamat, ironică, Gillian, încrucișându-și 
brațele. 

— Adică fosta mea prietenă. 

— Cum o cheamă? 

— Cindy. Este narcomană. 

— Ha-ha! Noi doi avem ceva în comun. Ne încurcăm cu ratați, 
a spus Gillian. Uite ce e, mare șef de trib! Într-o zi, când voi fi 
bătrână, vreau să le povestesc nepoților mei că un indian 
adevărat m-a răpit și m-a ţinut ostatică pe o insulă de mangrove 
din Everglades. Eu l-am învățat să cânte la chitară, iar el mi-a 
povestit despre aligatori. Am mâncat fructe de cactus, am 
numărat fluturi și am dormit într-un rezervor de apă părăsit. E o 

poveste frumoasă. Sammy Tigertail nu o putea contrazice. Și ar 
fi și mai frumos, a continuat Gillian, dacă ar exista și o poveste 
de dragoste. Dar în cazul ăsta mi-aș putea pune imaginaţia la 
contribuție, nu-i așa? Aș putea crea - cum se numește? - o 
„licenţă poetică”, nu? 
— Dă-i drumul! a spus Sammy Tigertail. 
e 

Lily Shreave era la ședința de masaj când a sunat telefonul. 
Maseurul, Mikko, susținea că și-a făcut ucenicia, timp de 
unsprezece ani, în Bali. Era o minciună fermecătoare, considera 
Lily, având în vedere tatuajele echipei de fotbal Sooners și 
accentul din Oklahoma. l-a îndesat o bancnotă de cincizeci de 
dolari în mâna dată cu ulei, făcându-i semn să iasă din cameră, 
apoi a răspuns la telefon. 

— Este inutil, a spus Dealey de la celălalt capăt al firului. 

— Doar nu vreţi să renunţaţi deja? Abia ați ajuns. 

— Sunt într-o rulotă nenorocită, doamnă Shreave. Nu pot să-i 
filmez. 

— Într-o rulotă gen Winnebago? a întrebat Lily, dându-se jos 
de pe masa de masaj. 

— Nu o autorulotă, a răspuns Dealey, ci una transformată în 
casă de locuit. Nu voi reuși niciodată să prind unghiul de care 
am nevoie. 

— E și ea cu el? Nu înțeleg nimic, a spus Lily, înfășurându-se 
cu un prosop. 

— O să vă descriu situaţia în câteva cuvinte! Mă aflu într-un 
parc de rulote undeva în Everglades, într-un loc uitat de lume. 
Nici nu pot să ies din mașină pentru că doi pitbulli abia așteaptă 
să mă facă praf. Între timp, soţul dumneavoastră și prietena lui, 
așa-zisa Fonda, și-au dus bagajele într-o rulotă care pare să fi 
fost fabricată pe vremea lui Roosevelt și decorată de maimutele 
lui Tarzan. 

Dealey părea descurajat. 

— Dar toată povestea asta nu are niciun sens, a spus Lily. 
Boyd se cazează întotdeauna la Marriott. 

— Nu există niciun hotel Marriott aici, doamnă Shreave. E o 
minune dacă oamenii ăștia au apă curentă. Lily l-a întrebat apoi 
pe detectivul particular dacă ar putea să arunce o privire în 
rulotă. Nicio șansă! a răspuns el. Toate ferestrele sunt acoperite 
de draperii. Și, după cum v-am spus deja, câinii nici nu m-ar lăsa 

să mă apropii. Am parcat mașina cam la o sută de metri 
distanță. 

— Și ce intenţionaţi? l-a întrebat Lily. 

— Să mă întorc în civilizaţie, să mă cazez într-o cameră de 
hotel cu aer condiţionat și pat matrimonial, să comand o friptură 
de vacă și să urmăresc filmele de luptă de pe HBO. Apoi mâine- 
dimineaţă vreau să prind primul avion spre Dallas. Asta 
intenţionez, doamnă Shreave. 

Era evident că lui Dealey nu-i plăcea viaţa la ţară. 

— Nu mă puteţi lăsa baltă tocmai acum. Mai rămâneţi o zi! 

— lmi pare rău. Nici nu se pune problema. 

— Dar cât de rău poate să fie? Doar sunteţi în Florida, pentru 
numele lui Dumnezeu! 

— Da, poate că sunt la Disney World și nu-mi dau seama, a 
mormăit Dealey. Poate că mă aflu într-o croazieră de lux și nu 
știu - Parcul de Rulote din Marea Caraibilor. 

Lily nu înțelegea de ce soţul ei și-a dus amanta într-un loc ca 
acela, dar povestea îi stârnise interesul. Poate că era un club de 
perversiuni sexuale pe care îl găsise pe internet. 

— Nu puteți pleca tocmai acum, i-a spus Lily Shreave 
detectivului. 

— Serios? Eu n-aș fi atât de sigur. 

— Dar dacă ridic suma la douăzeci și cinci de mii de dolari? 

Chiar din clipa în care a rostit aceste cuvinte, Lily și-a dat 
seama că a mers prea departe. Nu era vorba de dorinţa de a-și 
umili soțul infidel, ci de satisfacerea propriilor fantezii sexuale. 

— Poftim? a spus Dealey. 

— Vă dau douăzeci și cinci de mii de dolari. 

— Să-mi fie cu iertare, dar nu sunteţi sănătoasă! 

— Consider replica dumneavoastră ca pe un răspuns 
afirmativ, a spus Lily, auzind în fundal lătratul pitbullilor. Boyd și 
târfulița lui vor trebui să iasă la un moment dat din rulota aia, a 
continuat ea. Sunt convinsă că vor face sex pe plajă când nici nu 
se va crăpa bine de ziuă. Vor întinde o pătură și vor face sex cu 
o pasiune animalică - scena i se potrivește mănușă 
„domnișoarei” Fonda. 

— Nu cred că există vreo plajă, doamnă Shreave. 

— Nu fiți ridicol! Doar sunteți în Florida. 

— Mai stau doar douăzeci și patru de ore, a spus Dealey. Apoi, 
am întins-o! 

— Mi se pare corect. Scena din zori nu se va lăsa mult 
așteptată, credeţi-mă! 

— O să-mi pun ceasul să sune, a spus detectivul. Sper că n-aţi 
glumit în privinţa celor douăzeci și cinci de mii de dolari. 

— Pizzeriile merg bine, domnule Dealey, a răspuns Lily 
Shreave, zâmbind la celălalt capăt al firului. 

e 

Boyd Shreave nu părea un individ atât de rafinat cum și-l 
închipuise Honey Santana. 

— Doriţi - dumneavoastră și doamna Shreave - un suc 
proaspăt de portocale? 

Femeia care îl însoțea pe Boyd Shreave a încercat să spună 
ceva, dar el a întrerupt-o cu brutalitate: 

— Da, un suc de portocale ar fi foarte bun, nu-i așa, Genie? 

Honey știa - din căutările pe care le efectuase pe Google - că 
pe soţia lui Shreave o chema Lily. Cu câteva zile în urmă, când 
el îi trimisese prin fax informaţiile necesare pentru rezervarea 
biletelor de avion, trecuse în dreptul soţiei sale Eugenie Fonda, 
explicându-i că ea prefera să-și folosească numele de fată. 
Această minciună sfruntată nu a surprins-o deloc pe Honey. 
Faptul că Shreave își aducea prietena cu el îi consolida părerea 
negativă pe care și-o formase despre agentul de vânzări. 

— Aceasta este „cabana”? a întrebat Shreave, scrutând 
interiorul rulotei. Ne aşteptam la cu totul altceva, a adăugat el. 

— Este un local temporar până terminăm noile proiecte, a 
minţit Honey cu seninătate. Vrem să construim cabanele în 
copaci, după modelul celor din Costa Rica. 

— Companiile oferă, de obicei, o călătorie gratuită spre 
paradis, nu într-un parc de rulote, a spus el, sceptic. Nu-i așa? 

— Cred că până la urmă veţi fi încântați, a spus Honey, jignită 
de faptul că nici Shreave, nici prietena lui nu au fost 
impresionați de picturile de pe pereții exteriori ai rulotei. 

— Când ne prezentaţi, așadar, marea ofertă? a întrebat el. 

— Poftim? 

— Pentru terenul virgin pe care ar trebui să-l cumpărăm. 
Royal Gulf Hammocks, vă mai amintiţi? a chicotit Shreave, 
sardonic. Afacerea de patru stele pe care o conduceti. 

— A, da, Hammocks! a exclamat Honey Santana. O să vorbim 
despre asta mai târziu. 

Uitase că se „ocupa” cu vânzarea de terenuri. 

— Pe aici există vreo plajă? a întrebat femeia căreia Boyd îi 
spusese Genie. Sau măcar un bar cu băuturi exotice? 

— O să vă duc într-un loc mult mai frumos decât plaja: mâine 
în zori vom porni spre insule, a spus Honey, zâmbind. Vă rog să 
mă scuzaţi acum. 

Pentru că rulota avea dimensiunile unei rulote, Honey îi auzea 
pe cei doi certându-se cu voci scăzute în timp ce ea era la 
bucătărie. Se simţea ușurată pentru că Shreave nu o 
recunoscuse ca fiind Pia Frampton, operatoarea companiei 
fictive de telemarketing, care îi oferise călătoria. Tonul sobru pe 
care îl adoptase, asemenea celui al Laurei Bush, a avut roadele 
scontate. 

Deși Honey avea un aparat electric de făcut suc, a preferat să 
stoarcă manual portocalele. Era o metodă de terapie, pentru că 
în acest fel reușea să mai atenueze cele două melodii - Smoke 
on the Water și Rainy Days and Mondays - care continuau să-i 
tulbure existenţa încă de când făcuse greșeala atât de gravă de 
a-l vizita pe Louis Piejack. In seara aceea, cu puţin înainte de 
sosirea oaspeţilor ei din Texas, Honey a avut impresia că zărise 
camioneta închisă la culoare a lui Louis trecând pe strada ei. Nu 
era însă ferm convinsă; foarte mulţi bărbaţi din oraș aveau 
mașini ca aceea. 

Genie și-a făcut atunci apariţia în bucătărie, oferindu-se să 
ducă tava. Honey i-a spus că nu era nevoie. 

— Dar vă mulţumesc oricum, doamnă Shreave. 

— Nu sunt doamna Shreave, a șoptit insinuant Genie. 

— Știu, i-a răspuns Honey, pe același ton șoptit. 

— Serios? Ce anume m-a trădat? 

— Pentru început, perla înfiptă în limbă. 

— Numele meu este Eugenie Fonda, a spus femeia, 
încuviinţând trist din cap. Cred că am făcut o greșeală cumplită. 

— Nu trebuie să vă faceți probleme, i-a răspuns Honey. Nu voi 
încerca să vă vând nimic. 

— Nu, nu înţelegeți... 

Shreave a strigat-o atunci pe Genie, iar Honey i-a făcut semn 
cu degetul să tacă. Cele două femei s-au întors în sufragerie, 
unde bărbatul studia obiectele de pe rafturile bibliotecii lui 
Honey, pe care ea uitase să le ascundă. 

— Cine este campionul care a câștigat atâtea premii la 
atletism? a întrebat-o el, arătându-i trofeele. 

— Fiul meu. 

— Serios? Probabil că aleargă foarte repede. 

— Serviţi niște suc de portocale, domnule Shreave! a spus 
Honey, care voia să schimbe subiectul. 

— Da, este foarte bun, a spus Eugenie Fonda. Ea strângea 
paharul în mână de parcă era un colac de salvare. Aveţi niște 
vodcă? 

— Și eu am obţinut niște premii la atletism cu mult timp în 
urmă, a spus el. Honey a crezut la început că Shreave glumea, 
dar privirea dispreţuitoare a lui Eugenie i-a spulberat orice 
îndoială. Până mi-am rupt genunchii, a continuat el. 

În curând, vâltoarea din capul lui Honey a împiedicat-o să-și 
mai urmeze șirul gândurilor. Analiza varianta că poate și ea 
făcuse o greșeală cumplită. Boyd Shreave nu părea genul pe 
care să-l mustri, să-l impresionezi sau să-l modelezi cu ușurință. 
Nu se ghida după niște principii și nu avea nicio părere obiectivă 
despre sine. Făcuse călătoria în Everglades doar ca să-i 
dovedească prietenei lui că nu era un papă-lapte. 

Honey trebuia să se pregătească pentru cea mai mare 
aventură din viaţa ei. 

— Stiti să vâsliţi în caiace, nu-i așa? i-a întrebat ea. 

12. 


Adevăratul nume de familie al lui Gillian era Tremaine, dar în 
colegiu îl schimbase în St Croix doar ca să-i supere pe părinţii ei. 
Acesta era și motivul pentru care studia pedagogia; ai ei voiau 
ca ea să-și ia diploma în finanţe și să lucreze împreună cu ei la 
agenţia de bursă din Clearwater. Asta făcuse și sora ei mai 
mare, care acum însă își plângea de milă. 

Deși Gillian se împăcase, teoretic, cu ideea de a deveni 
profesor, nu era vocaţia ei; era doar o profesie pe care avea s-o 
tolereze până când va trăi o revelaţie cosmică sau până îl va 
întâlni pe poetul-muzician la care visa. Se hotărâse să-și 
schimbe numele în St Croix după ce vizitase insula cu prietenul 
ei de atunci, un chitarist dintr-o formaţie rock. Vacanţa nu s-a 
dovedit plină de magie, dar și Gillian era o persoană dificilă, pe 
care nu o distrai cu ușurință. Plictiseala era o stare care îi 
tulburase întotdeauna existența. Fiecare fustă pe care o alegea 
părea ternă imediat ce ajungea acasă. Fiecare CD pe care îl 
cumpăra părea vechi și anost atunci când îl asculta a doua oară. 
Fiecare carte pe care o deschidea plină de speranțe se 
transforma într-o corvoadă până ajungea la pagina o sută. 
Același lucru se întâmpla și în cazul relaţiilor ei. 

— Am douăzeci de ani și nimic nu pare interesant în viața 
mea, cu excepţia ta, i-a spus Gillian lui Sammy Tigertail. 

— Acest lucru îţi cam dă fiori, i-a răspuns el. 

— Nu-ţi face probleme. Imi trece repede. 

Dornici de câștig, Len și Ginger Tremaine s-au mutat în Sud, 
urmându-i pe locuitorii din Vestul Mijlociu care urmau să se 
pensioneze sau care o făcuseră deja. Gillian era adolescentă 
când familia ei a părăsit Ohio pentru Florida. În prima zi de 
școală, profesorul ei de franceză din clasa a zecea, domnul 
Hodgman, i-a spus că era prea frumoasă, lucru din cauza căruia 
va avea numai de suferit. Cuvintele lui au determinat-o să-și 
scoată, pe sub bluză, sutienul în faţa clasei. După fapta ei atât 
de îndrăzneață, colegii au botezat-o - cu dragoste - „Puicuţa 
Nebună”. A absolvit liceul cu rezultate bune la învăţătură, dar cu 
note mici la purtare, care i-au minat toate șansele de a intra la 

Wharton sau la alte colegii particulare aflate pe lista 
preferințelor părinţilor ei. Au rămas însă muţi de uimire în clipa 
în care le-a spus că a fost admisă la Florida State, un colegiu 
gen party school?” situat în Tallahassee, capitala statului Florida. 

La scurt timp după ce au ajuns în Florida, soţii Tremaine au 
citit o poveste scandaloasă în St Petersburg Times, în care se 
spunea că un legislator influent al statului a tras niște sfori 
pentru a-i găsi un post important la stat amantei sale, chelneriță 
la restaurantul Hooters. Ei se temeau că aceeași soartă o 
aștepta și pe mezina lor, dar nu o cunoșteau prea bine pe 
Gillian. Pe ea nu o impresionau puterea, poziţia socială sau 
banii; pe ea o impresionau oamenii rebeli. 

— Bateria mobilului s-a descărcat, i-a spus ea indianului. 
Ethan nu m-a mai sunat. 

— Nici nu e de mirare. 

— Mie îmi convine. 

— Cât mai ai de gând să stai în copac? a întrebat-o Sammy 
Tigertail. 

— Știi de ce am început să mă întâlnesc cu el? Într-o noapte, 
el și câţiva prieteni se îndreptau spre Keys. În drumul lor, au 
eliberat niște delfini dintr-un parc marin. Ethan mi-a spus că și- 
au pus tuburile de oxigen și au tăiat o porţiune din gardul care 
împrejmuia laguna, a spus Gillian. Fapta lor a ajuns pe prima 
pagină a ziarelor din Miami. Era un infractor - dar nimeni nu l-a 
prins. Indianul prăjea peștele pe care îl prinsese ceva mai 
devreme. El a ameninţat-o pe Gillian că îl va mânca pe tot dacă 
nu va cobori din copac. Mi-a spus mai târziu ce s-a întâmplat cu 
adevărat, a continuat ea. Delfinii au ieșit prin spărtura din gard 
pentru ca a doua zi de dimineaţă să se întoarcă - exact la timp 
pentru micul dejun. Și nu au mai plecat niciodată. Au rămas în 
lagună, unde au făcut tot felul de giumbușlucuri în schimbul 
peștelui. intre timp, proprietarii au reparat gardul, punând capăt 
escapadei delfinilor. Firește că Ethan mi-a mărturisit adevărul 
numai după ce m-am culcat cu el. 

— Te-ai drogat cumva? a întrebat-o Sammy Tigertail, 
ridicându-și privirea spre ea. 

— Aș vrea să stau toată noaptea aici sus, a spus ea, închizând 
ochii. Este atât de bine! 

— Coboară! Trebuie să mănânci, a insistat indianul. 

Gillian s-a ridicat în picioare, clătinându-se desculță pe 
creanga lungă a copacului. 

— Nu sunt chiar un dezastru așa cum ţi-ai putea imagina. 
Aștept doar să mi se întâmple ceva extraordinar. 

— Pe insula asta? 

— De ce nu? 

Ea a sărit atunci din copac și s-a așezat lângă el în faţa focului 
de tabără. A mâncat puţin biban-de-mare, care i s-a părut mai 
dulce decât orice altă specie de pește din care gustase 
vreodată. 

Indianul a sfătuit-o să nu-l judece atât de aspru pe Ethan. 

— Măcar a încercat să-i salveze. Nu e vina lui că delfinii nu au 
vrut să fie liberi. 

— Dar ar fi trebuit să-mi spună cum stau lucrurile de la bun 
început, a spus Gillian, ca să nu mă mai bucur în zadar. 

— Poate că a vrut să te facă fericită. 

— Da, ca să mă culc cu el, a spus ea, făcând o pauză ca să-și 
scoată un os dintre dinţi. Povestește-mi despre Cindy! 

— N-am ce să-ţi povestesc. Este un dezastru. 

— Doar pentru că este albă? 

— A fost greșeala mea, a zis Sammy Tigertail. Am fost slab de 
înger. 

— Ce cauţi mai exact în locurile astea? 

— Ti-am spus deja: pace, a răspuns el, turnând cu grijă untura 
caldă din tigaie într-o cutie ruginită de bere. Nu pacea mondială. 
Doar pentru mine. Trebuia să fug de nebunia din lume. 

— Prostii! Te ascunzi. 

— Așa este, a răspuns indianul. 

— Ești vinovat pentru că omul acela a murit în barca ta? l-a 
întrebat Gillian. 

— Nu l-am ucis eu. Și el o știe foarte bine. Mi-a spus în vis. 

— Ciudat, dar eu nu visez deloc, a spus Gillian. 

— O să visezi dacă o să stai mai mult timp aici. 

— Așa cum fac indienii? a întrebat ea, renunțând să mai 
vorbească despre moartea turistului, un subiect sensibil, de 
altfel. 

Sammy Tigertail s-a dus apoi să adune niște fructe de cactus, 
pe care le-au mâncat ca desert. 

— Timp de o mie cinci sute de ani, locul acesta a fost populat 
de indienii Calusa, a spus el. Spiritele nu pleacă niciodată. 

„Oamenii-stridie”, și-a spus Gillian. N-a crezut niciodată în 
viaţa de după moarte, dar se lăsa ușor convinsă. 

— Nu plouă niciodată aici iarna? a spus ea. Mor după un strop 
de apă. 

— O sa căutăm diseară, dacă luna va apărea dintre nori și ne 
va lumina calea. 

— Dar unde? a întrebat Gillian. 

Sammy Tigertail i-a spus că nu știa. 

— Dar dacă n-o să găsim, o să furăm. 

Gillian și-a amintit atunci de pușca încărcată și îngrijorarea a 
pus stăpânire pe ea. Nu părea genul care să împuște pe cineva 
pentru o picătură de apă, dar ce știa ea despre oamenii ca el? 
Indianul se lăsa uneori copleșit de pasiune, alteori acţiona 
împins de rațiune. 

— Nu mi-e chiar atât de sete, i-a zis ea. 

— Dar mie îmi e, i-a răspuns el. 

e 

Prima dată când l-am văzut pe Van Bonneville, tăia un arbore 
de grepfrut în fața vilei Elks de pe Freeman Street. Purta o 
băsmăluță indigo, decolorată, și un medalion de argint cu 
Sfântul Christopher, pe care poliția avea să-l găsească, după 
trecerea uraganului, în mașina soției sale decedate. 

În timp ce Van lucra, picăturile de sudoare i se prelingeau pe 
gât, strălucind ca niște periuțe pe pieptul lui gol. Avea braţele 
groase ca niște parâme de vapoare și umerii laţi cât o ladă 
frigorifică. Dar ceea ce m-a fascinat cel mai mult au fost mâinile 
lui bătute de vânt - erau acoperite de cicatrici lunguleţe, palide 
și delicate. Probabil că Van mi-a observat privirea stăruitoare, 
căci mi-a zâmbit. 

leșisem la plimbare cu Tito, pudelul vecinilor mei, în vârstă de 
paisprezece ani, care avea probleme cu vezica urinară. El 
încerca să se ușureze pe arbuștii din faţa vilei Elks (Van mi-a 
spus mai târziu că era ficus), iar eu trăgeam fără milă de el pe 
trotuar. Sărmanul câine lătra, sărea și încerca disperat să-și ţină 
un picior ridicat în aer, fără ca eu să observ ceva. Nu puteam să- 
mi desprind ochii de la străinul atât de fermecător, care ţinea un 
fierăstrău în mână. 

Deodată, arborele de grepfrut s-a prăbușit la pământ, iar Van 
s-a ferit exact la timp. Un fruct l-a lovit în tâmplă, dar el s-a 
mulțumit doar să ridice din umeri și să lase jos fierăstrăul. 


VP - 132 


— Mălură, a fost primul lucru pe care mi l-a spus. 

— Poftim? 

— Suferea de mălură, un soi de cancer al copacilor, mi-a 
explicat el. De aceea a trebuit tăiat. 

In noaptea aceea, am atins pentru prima oară mâinile acelea 
minunate, iar ele mi-au mângâiat trupul. 

e 

Boyd Shreave a închis cartea și a privit-o, arzând de dorinţă, 
pe autoarea ei, care căzuse într-un somn adânc lângă el. Voia s- 
o trezească pe Eugenie Fonda și să facă dragoste cu ea cu o 
pasiune răvășitoare. Voia să clatine rulota din țâțâni. Asta ar fi 
făcut Van Bonneville sau asta credea Shreave că ar fi făcut după 
ce-a citit (și recitit) introducerea lui Eugenie, care te lăsa practic 
fără suflare. Nu-și mai amintea când citise ultima oară o carte 
fără poze, dar niciuna nu-l impresionase atât de mult ca asta. 
Spera că Eugenie se va trezi și va da cu ochii de Storm Ghoul. 
Nu-l interesa cum va reacţiona, ci doar s-o scoată din starea în 
care se afla, pentru că - de când sosiseră în acest loc „feeric” - 
se transformase într-un aisberg. 

Și acum începuse să sforăie - un sunet cristalin, intensificat 
de perluţa din limbă. Când Boyd Shreave s-a apropiat de ea, și-a 
analizat mâinile, observând cu tristețe că nu aveau cicatrici sau 
măcar niște bătături, care să-i scoată în evidenţă virilitatea 
fascinantă. Erau mâinile unui individ care le ţinuse numai în 
buzunar. Shreave avea o singură cicatrice - cea din zona 
pubiană, provocată cu mult timp în urmă de cactusul din ghiveci 
- dar, cel puţin până acum, interesul pe care îl manifestase 
Eugenie era mai degrabă de ordin medical decât erotic. 

In timp ce încerca s-o ia în braţe, ea a protestat în somn, 
respingându-l cu brutalitate. O femeie puternică, s-a gândit 
Shreave, arzând de pasiune. Pentru că investise atâtea speranţe 
în aventura lor clandestină din Everglades, nu agrea ideea că 
Eugenie se săturase deja de el. Ea reprezenta viitorul și 
libertatea lui. Perspectiva de a se întoarce în Fort Worth - la 
soția lui - nici nu intra în discuţie. Lily nu era proastă. Își va da în 
curând seama că Boyd își pierduse postul de la Relentless și că 
în sudul Floridei nu exista nicio clinică de renume pentru cei 
care sufereau de aphenphosmphobia, descoperind astfel 
adevăratul motiv al călătoriei sale. Lily va avea grijă să-l aducă 
în sapă de lemn în urma divorțului, iar mama lui îi va călca în 

picioare și fărâma de respect pe care o mai avea faţă de sine. 
Mai tragic era însă faptul că - falit și șomer - nu va mai avea 
nicio șansă să găsească vreo iubită la fel de înaltă, de frumoasă 
și de seducătoare ca Eugenie Fonda. 

După ce a pus Storm Ghoul în valiza Orvis, Shreave s-a ridicat 
în picioare ca să analizeze decorul oarecum artificial al 
dormitorului lor. Honey, ghidul lor turistic, îl redecorase, 
conferindu-i aspectul unui cort de safari - cearșafuri de muselină 
erau prinse de tavan, iar pe noptieră ardea o veioză Coleman. 
Deși părea incredibil, în cameră nu exista televizor sau măcar 
un CD-player. 

Cabana Păsării Flamingo Dansatoare, și-a spus sardonic 
Shreave. | s-ar potrivi mai bine Cabana Păsării Flamingo 
Infestate de Purici. Era evident că oferta promovată de Royal 
Gulf Hammocks era sortită eșecului de la bun început; numai un 
nebun cu acte în regulă ar cumpăra un teren de la o agenţie al 
cărei sediu era atât de jalnic. 

S-a dus în baie cu periuța de dinţi NASCAR și pasta Colgate, 
hotărât să-și perfecţioneze zâmbetul. Când a ieșit, Eugenie 
stătea în capul oaselor în pat și se dezbrăca. 

— Am avut un coșmar îngrozitor, a spus ea. Eram la call- 
center și vorbeam cu Bill Gates, care voia să cumpere o casă de 
vacanţă în Port Aransas. Atunci, nenorocitul ăla de Sacco s-a 
furișat pe sub biroul meu și a început să mă lingă pe genunchi... 
Boyd, ce semnificaţie are cifra trei de pe periuța ta de dinţi? 

— Sper că glumești, nu? a spus el. 

— Bine, las-o baltă! a răspuns iritată Eugenie, aruncându-și 
chiloţii. 

— Nu-mi spune că nu știi! Trei era numărul mașinii lui Dale 
Earnhardt”. 

— Și ăsta cine mai e? 

— Genie, jocul tău nu e deloc nostim, a spus Shreave. 

— In fine! Mă duc să-mi şterg machiajul. 

Plin de speranţe, Shreave s-a stropit pe gât cu apă de colonie 
și a micșorat lumina veiozei. Așezându-se apoi în genunchi, a 
început să scotocească febril prin geanta Orvis în căutarea cutiei 
cu prezervative. Un obiect negru de sub pat i-a atras atunci 
atenţia - părea un pistol. 


23 Ralph Dale Earnhardt Sr. (1951-2001) - șofer profesionist de curse. (n. tr.). 

Shreave îl analiza pe toate părțile când Eugenie Fonda a ieșit 
din baie, oprindu-se brusc în faţa lui. El era pregătit. 

— Și ăsta pentru ce e? a întrebat ea. 

— Pentru orice eventualitate. Sunt pantere pe aici. 

— Cum l-ai strecurat în avion? 

— Nu l-am adus cu avionul, a spus Shreave. L-am cumpărat 
când ne-am oprit la centrul acela comercial. 

Când Eugenie i-a cerut să i-l dea și ei, el a refuzat-o sub 
pretextul că era încărcat. 

Vorbea - era convins de asta - la fel de sigur pe el ca și Van 
Bonneville, etalându-și cunoștințele în materie de arme de foc. 

— Nu mi-am închipuit că te pasionează armele, Boyd, a spus 
ea, zâmbind. 

— Trebuie să fii întotdeauna pregătit. 

— Ce pistol e, un .38? 

— Ai nimerit, i-a răspuns el, fără să aibă însă nici cea mai 
vagă idee. 

Dacă l-ar fi pasionat armele, ar fi știut atunci că pistolul pe 
care îl găsise sub patul lui Honey Santana era de fapt un Taser, 
un aparat cu electroșocuri folosit de poliţie ca să-i imobilizeze pe 
scandalagiii beţivi și drogaţi. În loc de gloanţe, „trăgea” cu volti. 

Cu aceeași stăpânire de sine, Shreave l-a îndesat în geantă, 
sub un maldăr de pantaloni scurţi Tommy Bahama. 

— Și chestia aia mică va reuși să alunge o panteră uriașă și 
flămândă? a întrebat Eugenie. 

— O, da! 

— Eşti obosit, Boyd? a continuat ea, urcându-se în pat și 
acoperindu-se cu păturile. 

— Nu prea. 

— Minunat! Atunci vino încoace! 

e 

Dealey a cumpărat de la un magazin Winn-Dixie din Naples 
aproape un kilogram de carne tocată, în care a introdus ultimele 
patru pastile de sedative Ambien pe care le mai avea. Pitbullii 
erau încă liberi când s-a întors în parcul de rulote, dar au 
adormit la scurt timp după ce au înfulecat carnea. 

Detectivul a parcat mașina peste drum de rulota în care 
stăteau Boyd Shreave și prietena lui. La douăsprezece și 
jumătate noaptea, s-a dat jos și a luat-o pe jos. Avea o cameră 

video cu infraroșii, pe care o închiriase de la o firmă concurentă 
din Fort Worth. 

Când s-a apropiat de rulotă, Dealey a văzut o lumină palidă 
care răzbătea printre draperiile trase la una dintre ferestre. S-a 
ascuns imediat în întuneric. Cu ajutorul unei lanterne foarte 
subțiri, a găsit lângă peretele rulotei câteva bârne din lemn de 
cedru. Le-a așezat una peste alta sub fereastră și s-a urcat pe 
ele ca să arunce o privire înăuntru. 

Nu a reușit însă să distingă decât umbra unor siluete; 
draperiile erau de fapt niște cearșafuri de pat prin care Dealey 
nu avea nici cea mai mică șansă să tragă cu ochiul. Nu putea, 
de asemenea, să audă niciun zgomot dinăuntru din cauza 
aparatului de aer condiţionat, prins de peretele exterior, care 
huruia îngrozitor. 

— E a mea, a șoptit atunci o voce răgușită. Dealey și-a pierdut 
echilibrul și s-a prăbușit la pământ. A reușit însă să protejeze 
camera video, ținând-o în aer. La început, a fost prea șocat ca 
să scoată vreun cuvânt. Nu te mișca! a șoptit bărbatul. 

Părea să poarte o mănușă albă și ţinea o pușcă de vânătoare 
îndreptată spre Dealey. Neras și cu părul răvășit, individul 
duhnea a băutură, transpiraţie și pește. 

— Nu e ceea ce credeți, domnule, a îngăimat Dealey, după ce 
și-a recăpătat suflul. 

— E a mea, cum ţi-am spus deja. 

— Cine e a dumneavoastră? 

— Honey. Așa că trage-ţi pantalonii pe tine și cară-te de aici! 
Honey Santana e numai a mea. 

— Nu știu despre cine vorbești, prietene, a spus Dealey, 
ridicându-se încet în capul oaselor. Apoi, s-a prezentat și a 
început să-i explice cu ce se ocupa. O doamnă bogată din Texas 
m-a angajat ca să-i urmăresc soțul, a continuat el. 

— Și ăsta a venit aici tot ca să i-o tragă lui Honey? a întrebat 
necunoscutul cu glas fonfăit. 

— Nu, domnule. El și-a adus prietena. 

— Nu cred un cuvânt din tot ce-mi spui. Cred însă că ești un 
obsedat sexual. Un individ care își pândește victimele din 
umbră, a spus bărbatul, dar nu-mi pasă. Eu sunt primul la rând. 

Dealey nu-și desprindea ochii de la ţeava puștii de vânătoare, 
care se mișca periculos în mâinile agitate ale străinului. Era 
evident acum faptul că nu purta nicio mănușă. Avea mâna 

stângă complet bandajată; nu i se vedeau decât buricele 
degetelor, dintre care pe unul îl ţinea pe trăgaciul armei. 

— AȘ putea să știu cum te cheamă? l-a întrebat Dealey. 

— Louis Peter Piejack. 

— Ce-ai păţit la mână? 

Din cauza zgomotului pe care îl făcea aerul condiţionat, 
individul nu a înțeles întrebarea detectivului, așa că Dealey a 
repetat-o. 

— M-au mușcat niște crabi, a răspuns Louis. Probabil că 
expresia de pe chipul lui Dealey îi trăda dezgustul, pentru că 
bărbatul a ripostat mânios. Nu crabii ăia mici, măi, nătărăule! 
Crabi-de-stâncă uriași, ai înţeles? 

— Aha! a spus Dealey, gândindu-se: „Ar fi trebuit să plec din 
orașul ăsta blestemat când am avut ocazia”. 

— Și asta din cauza sentimentelor pe care le nutresc pentru 
Honey, a continuat individul. Fostul ei soț a angajat niște 
cubanezi nenorociţi ca să mă sperie, dar nu renunţ eu așa ușor. 
O să regrete că s-a pus cu mine! Dă-mi camera aia! 

Dealey a observat că lumina de la fereastra dormitorului s-a 
stins, vorbind apoi în șoaptă. 

— Camera nu e a mea, Louis. 

— Ai furat-o sau ce? 

— Nu, am împrumutat-o pentru misiunea mea. 

Piejack i-a spus detectivului particular să se ridice în picioare 
și să pornească la drum. Dealey nu s-a împotrivit. Aștepta 
ocazia să-l atace pe beţivan și să-l dezarmeze. Când au ajuns la 
camioneta lui Piejack, acesta i-a luat camera video și l-a obligat 
pe Dealey să treacă la volan. 

O jumătate de oră mai târziu, parcau mașina pe un drum de 
țară învăluiţi într-o beznă totală. Dealey îi arăta lui Piejack cum 
funcționa camera video cu infraroșii, sperând că îi va distrage 
atenţia de la pușca de vânătoare pe care acum o ţinea cu brațul 
drept, rezemată de piept. 

— Seamănă cu armele cu care trag pe întuneric soldaţii noștri 
din Irak, și-a manifestat Piejack uimirea și încântarea față de 
aparatul-minune. 

— E grozav, nu-i așa? l-a întrebat Dealey. 

— Uite o mămică oposum! a exclamat Piejack. 


VP - 137 


Cam la câţiva metri în faţa lor, un oposum traversa strada, 
urmat îndeaproape de doisprezece pui, ai căror ochișori 
străluceau ca niște rubine în lumina razelor infraroșii. 

Piejack se agita pe scaun, încântat de această priveliște. 
Detectivul a încercat atunci să pună mâna pe armă, dar Piejack 
l-a lovit cu patul puștii deasupra ochiului drept. Gemând, Dealey 
și-a pierdut cunoștința și s-a prăbușit peste volan. 

S-a trezit simțind cum ceva cald i se prelingea pe obraji, dar și 
țeava dură a puștii care îl înghiontea în coaste. Și-a șters cu 
mâneca de la cămașă sângele care îi curgea pe faţă. 

— Și ce scene trebuie să filmezi pentru doamna aia din 
Texas? l-a întrebat Piejack. 

— Tu ce crezi? 

— Vorbești serios? Dar ce slujbă interesantă ai, domnule! 
Dealey a ridicat din umeri. Capul îl durea îngrozitor și nu avea 
chef să-i asculte prelegerile moralizatoare. Și eu care credeam 
că negoţul cu creveţi e o slujbă împuţită, a adăugat Piejack. 

— Pot să plec acum? l-a întrebat Dealey. Păstrează nenorocita 
aia de cameră, dacă vrei! 

— Nu m-ar deranja să am niște filme cu doamna Honey 
Santana, a răspuns individul, zâmbind. 

— Atunci, e a ta, Louis. 

— Dar vezi tu, am o mică problemă, a spus el, ridicându-și 
mâna bandajată. Nu prea pot să mânuiesc toate butoanele 
camerei video cu mâna asta - zoomul, butonul de focalizare și 
câte și mai câte. Abia reușesc să trag cu arma, la naiba! 

A îndepărtat ţeava puștii de Dealey și a apăsat pe trăgaci, 
spulberând geamul din partea șoferului. Detectivul a ţipat, 
acoperindu-și urechile cu mâinile. 

Piejack părea și el uimit de impactul împușcăturii. A crăpat 
portiera ca să se aprindă lumina în mașină, apoi a examinat 
îmbufnat geamul spart. 

Dealey, care - la fel ca mulţi alţi detectivi particulari - 
învățase să citească de pe buze, l-a văzut pe Piejack spunând: 

— La dracu’, am crezut că fereastra era deschisă! 

— Dă-mi drumul! l-a rugat Dealey. la camera video, cărțile de 
credit și ce dracu' mai vrei! Dar lasă-mă să plec! 

— Nu până nu-mi filmezi niște scene fierbinţi cu Honey. Apoi 
îți dau drumul, a continuat individul. Dar până atunci, domnule 
Dealey, vei lucra pentru mine! 

— Nu face asta, te rog! 
— Bine ai venit la bord! i-a urat Louis Piejack. 

13. 


Fry s-a trezit în zori ca să se antreneze. Vremea era ideală - 
senină și răcoroasă. A parcurs tot drumul până la semaforul de 
pe autostrada Tamiami, unde membrii unei familii de turiști 
coborâseră dintr-o rulotă ca să fotografieze un piton care zăcea 
mort pe stradă. Intorcându-se în oraș, Fry s-a abătut din drum, 
trecând prin parcul de rulote unde locuia mama lui. Doi pitbulli 
dormeau dezlegați lângă o mașină neagră, Escalade, în care nu 
se afla nimeni. Acest lucru i s-a părut de bun augur, pentru că 
de obicei câinii alergau după el. 

Când a ajuns pe strada mamei sale, Fry s-a așezat la umbra 
unui mango din grădina unui vecin. De acolo putea să vadă 
rulota proaspăt vopsită, dar și curtea din faţă, unde se zăreau 
trei siluete: mama lui și cuplul care venise în vizită. Ei încercau 
să lege bărcile de capota mașinii ei. 

Fry s-a gândit să-i ajute, dar până la urmă s-a hotărât să 
rămână pe loc. Dacă îl vedea mama lui, îl va lua în brațe și va 
începe să se laude în faţa oaspeţilor cu trofeele obținute de fiul 
ei. Băiatul nu avea chef de așa ceva cu noaptea în cap. 

Era îngrijorat însă că mama lui avea să plece într-o expediţie 
prin Cele Zece Mii de Insule. Orice idiot putea să schiţeze, în 
bucătărie, traseul pe hartă, dar, în momentul în care ajungi 
acolo, te poţi pierde în labirintul junglei; chiar și cei mai 
experimentați navigatori se puteau rătăci. Fry știa că mama lui 
nu mai practicase de mulţi ani canotajul, încă de dinainte de a 
divorța, deși pretindea că se antrena când el era la școală. 
Spera să nu-și fi făcut niște planuri prea ambiţioase. O plimbare, 
ziua, prin golful Chokoloskee era ideală - de acolo, până și un 
orb se putea întoarce acasă în siguranţă. 

În timp ce îi privea pe vizitatori urcându-se în mașină, 
îndoielile nu-i mai dădeau pace lui Fry - ceva îi spunea că 
oaspeții nu erau niște prieteni vechi ai mamei sale. Vorbise în 
termeni mult prea lapidari despre relaţia lor. Nu știa de ce i-ar fi 
ascuns adevărata lor identitate, dar era convins că punea ceva 
la cale. 

După ce au pornit la drum, Fry a ieșit din ascunzătoarea pe 
care i-o oferea arborele de mango și a început din nou să alerge 
- în sens opus însă. Când a ajuns în colţul străzii, a fost cât pe ce 
ca o camionetă verde, cu doi oameni în ea, să dea peste el. Fry 
s-a ferit la timp, dar nu înainte de a-l identifica pe cel care 
stătea în stânga șoferului. 

Era domnul Piejack. 

Fry nu vedea niciun motiv pentru care perversul ăla să se 
plimbe pe strada mamei sale. A văzut apoi cum mașina a 
încetinit în fața rulotei ei, apoi a demarat în trombă. 

Băiatul a alergat după camionetă. Chiar și după ce aceasta a 
dispărut în zare. 

e 

Pe Honey Santana au trezit-o niște melodii îndepărtate. A 
umplut espressorul de cafea și s-a dus să-i trezească pe oaspetii 
ei - operatorul companiei de telemarketing, un individ atât de 
nesuferit, și prietena acestuia. 

Douăzeci de minute mai târziu, luau cu toţii micul dejun. 

— Sper că nu v-am trezit azi-noapte, a spus Boyd Shreave, cu 
rânjetul lui îngâmfat. Pereţii rulotei sunt cam subțiri. 

„Ce subtil ești!” și-a spus Honey. 

— Am auzit niște zgomote, i-a răspuns ea, cu o expresie 
inocentă, dar n-au durat mai mult de două minute. Shreave s-a 
făcut roșu ca racul, în timp ce Eugenie Fonda abia își stăpânea 
râsul. Doriţi niște brioșe? i-a întrebat Honey. 

Shreave nu a mai vorbit prea mult după aceea. A mâncato 
porţie de jumări și apoi s-a dus în sufragerie ca să se uite la 
televizor. În timp ce Genie spăla vasele, Honey s-a furișat afară 
și a verificat încă o dată lucrurile pe care aveau să le ia cu ei: 
două corturi mici, trei saci de dormit, o cutie de chibrituri 
rezistentă la apă, o trusă de prim ajutor, o tigaie, linguri și 
furculițe din plastic, o toporișcă, douăsprezece batoane de 
ciocolată și cereale, șase porţii de mâncare thailandeză 
deshidratată, șapte litri de apă distilată, șase pacheţele de mere 
și smochine uscate, plicuri de băuturi răcoritoare Gatorade sub 
formă de praf, spray antiinsecte (o sticlă de Cutters, 
„condimentată” cu usturoi și cuișoare) și o cutie uriașă de 
cereale Cheerios. Toate astea trebuiau să încapă în două 
rucsacuri - unul pentru fiecare barcă. Situaţia era cu atât mai 
complicată cu cât Boyd Shreave și prietena lui nu știau că aveau 

să petreacă noaptea sub cerul liber, iar Honey nu intenţiona să 
le spună, așa că încărca bagajele în mare taină. 

Când a intrat din nou în rulotă, Eugenie a tras-o deoparte, 
întrebând-o în șoaptă: 

— Nu există nicio plajă pe aici, nu-i așa? Fii sinceră! 

— În schimb, locurile sunt minunate, i-a răspuns ea. N-ai 
văzut niciodată ceva mai frumos, crede-mă! 

Prietena lui Shreave părea dezamăgită. 

— Boyd, pot să vorbesc puţin cu tine? l-a întrebat ea apoi. 
Hei, Boyd! 

El urmărea fascinat o emisiune publicitară pe care o găsise 
întâmplător în timp ce muta canalele de colo-colo. Un actor de 
televiziune, Erik Estrada, făcea reclamă unor proprietăţi 
imobiliare situate pe malul unui lac din Arkansas, un „paradis” 
abia descoperit. 

— Ştii ce înseamnă asta? Că orice este posibil! a strigat 
Shreave. Trăim într-o ţară realmente minunată. Uită-te și tu! 
Erik Estrada face reclame! Dumnezeule, Genie, vino să vezi și 
tul 

Ea a închis însă televizorul și l-a rugat pe Shreave s-o 
însoțească. Chiar și după ce au închis ușa dormitorului, Honey a 
auzit-o spunând: 

— Nu mai vreau să stau aici. Vreau să mergem în Sarasota și 
să ne cazăm la Ritz-Carlton. Vreau un masaj, Boyd. Vreau o 
plajă unde să port noul meu slip tanga. Vreau să mă întorc apoi 
în cameră, să comand vin franțuzesc și să văd filme porno. 

Honey Santana a ieșit repede afară și a început să îndese 
lucrurile în rucsacuri. Planul său avea să se ducă pe apa 
sâmbetei dacă Shreave va ceda rugăminţilor ei, lucru destul de 
probabil. Dacă avea să reziste imaginii seducătoare a lui 
Eugenie Fonda îmbrăcată doar în bikini, atunci va ceda fără 
îndoială în fața promisiunii unei orgii sexuale la lumina 
lumânărilor. 

Honey se temea că se va frânge în mii de bucățele dacă 
Shreave îi va îndeplini dorinţa prietenei sale. Lucrând până 
târziu în noapte, își elaborase discursul pe care voia să i-l ţină lui 
Shreave în faţa focului de tabără. Un individ ca el - care deranja 
oamenii la ora mesei și apoi îi insulta când aceștia protestau - 
avea nevoie de o lecție de maniere și bun-simţ. Câteva zile 
petrecute în sălbăticie îi vor mai topi puţin din aroganță. O 

călătorie prin insule îi va lărgi orizontul, îi va deschide ochii și îl 
va determina să renunțe la atitudinea de superioritate afișată 
atât de ostentativ. Boyd Shreave va deveni un om modest, 
generos și bogat sufletește. Honey era convinsă de asta, motiv 
pentru care ar fi fost un dezastru ca misiunea ei să se spulbere 
încă de la început, doar pentru că prietena lui Shreave voia să 
dea bir cu fugiţii. 

În clipa aceea, Boyd și Eugenie au ieșit din rulotă - el purtând 
o pălărie nouă în stilul lui Indiana Jones; ea dându-și, 
bosumflată, cu loţiune de plajă în zona decolteului. Honey era în 
al nouălea cer de fericire. Cei doi au ajutat-o, tăcuţi, să urce 
caiacele pe capota mașinii ei și apoi să le lege. Shreave s-a 
dovedit cu totul inutil atunci când a fost nevoit să facă noduri, 
dar pe Honey n-o deranja să refacă legăturile. O uimea faptul că 
Shreave renunţțase la scenariul decadent de la Ritz-Carlton în 
favoarea înţepăturilor de insecte și a altor neplăceri specifice 
vieții în sălbăticie, întrebându-se dacă nu cumva îl judecase 
greșit. Timpul îi va răspunde la această întrebare. 

— Cărăm cam multe pentru o excursie de o zi, a remarcat el 
în timp ce așezau rucsacurile pe bancheta din spate a mașinii. 

— Trebuie să fim întotdeauna pregătiţi pentru orice, a spus 
Honey pe un ton domol. 

— Acum vorbește ca tine, i-a șoptit Eugenie prietenului ei. 

Au lansat caiacele la apă în apropiere de clubul Rod and Gun. 
Eugenie a acceptat recunoscătoare vesta de salvare pe care i-a 
oferit-o Honey, dar Shreave a spus că nu avea nevoie de așa 
ceva, evocând performanţele uluitoare pe care le obținuse cu 
echipa de înot a liceului său. Eugenie le-a dat de înțeles că nu 
credea o iotă din poveștile lui, iar Honey a încercat din răsputeri 
să afișeze o mină cât mai serioasă, mai ales atunci când 
Shreave s-a dezechilibrat și a căzut ca un bolovan pe fundul 
bărcii. Teama care i se citea în priviri trăda faptul că nu 
petrecuse prea mult timp pe apă. 

El și prietena lui au căzut de acord să aleagă barca de culoare 
galbenă. Honey a ţinut-o nemișcată pentru ca oaspeţii ei să se 
urce la bord. După câteva momente de cumpănă, au reușit în 
sfârșit să se așeze la locurile lor - Boyd la pupă, iar Eugenie la 
proră. Honey i-a lăsat apoi în voia curentului. S-a urcat și ea iute 
în cealaltă barcă și i-a urmat îndeaproape. 

Curentul era puternic, lucru care promitea o călătorie lipsită 
de evenimente neplăcute. Traversarea în aval a unui râu adânc 
și larg n-ar fi trebuit să presupună un efort prea mare din partea 
văslașilor, chiar dacă era vorba de amatori. Cu toate acestea, 
barca galbenă a început să plutească în derivă. Inainte ca Honey 
să-i prindă din urmă, a intrat într-un hăţiș de mangrove care 
străjuia ţărmul. Shreave înjura atât de tare, că a speriat un 
bâtlan alb și un stol de pelicani gri. Când a ajuns, Honey a văzut- 
o pe Eugenie agitând cu disperare vâsla ca să se apere de 
pânzele de păianjen, iar Shreave își proteja fața cu pălăria cea 
nouă de ramurile și frunzele rupte care se revărsau asupra lor. 

Honey se simţea stânjenită de zarva lor, care le strica 
dimineaţa. Ea a legat prora bărcii galbene de pupa bărcii ei, 
reușind, nu fără efort, să-i scoată din hățișul de mangrove. Mai 
aveau cam nouăzeci de metri până la gura râului, de unde se 
întindea - neted ca în palmă - golful Chokoloskee. 

Când au ajuns în larg, Honey a dat drumul bărcii pe care o 
remorcase, privind cum aceasta lua din nou o traiectorie haotică 
sub cârma lui Shreave. Și-a amintit atunci - din plimbările pe 
care le făcuse cu Perry Skinner - că văslașul mai slab trebuie să 
stea întotdeauna la proră. În asta consta problema lor: prietena 
lui Shreave era, fără îndoială, vâslașul mai puternic. Știind că nu 
era destul de agil ca să schimbe locurile fără să răstoarne barca, 
Honey i-a sugerat lui Eugenie Fonda să vâslească mai ușor. 

— Păi, da, a intervenit Shreave, am încercat să-i arăt cum se 
vâslește, dar nu vrea să mă asculte. 

— Asta pentru că ești un prost, a punctat Eugenie, adunându- 
și încă din păr firișoare străvezii de pânză de păianjen. Bunica 
mea de nouăzeci de ani vâslește mai bine ca tine, Boyd. 

Honey Santana a auzit atunci ecouri îndepărtate, așa că și-a 
acoperit urechile cu mâinile și a închis ochii. În curând, muzica a 
început din nou s-o bântuie - melodiile Celiei Cruz, pe care 
părinţii ei o adorau, alternau cu cele ale formaţiei Nine Inch 
Nails. Honey a tras adânc aer în piept, așa cum o sfătuiseră mai 
mulţi psihoterapeuţi. „Ce bine ar fi dacă ăştia nu s-ar mai certa 
atâta!” și-a spus. Ea. „Strică totul”. 

— Ce faci acolo? a strigat Boyd Shreave. Honey n-a realizat 
imediat că vorbea cu ea. Ți-e rău? Nu-mi spune că ţi-e rău! a 
insistat el. 

Ea a ridicat privirea, le-a zâmbit și le-a făcut semn texanilor s- 
o urmeze. Unde - nu știa nici ea. Hărțile erau îndesate într-unul 
dintre rucsacuri și nu avea chef să le caute tocmai atunci. O să 
facă asta mai târziu, când se vor opri să mănânce. 

Vâslind rapid și corect, se îndrepta spre partea cea mai largă 
a golfului, într-o direcţie care avea coordonatele nord-nord-vest 
sau, cel puţin, așa credea. Nu prea departe, se afla un canal 
bine demarcat, își amintea ea, care ducea spre golful Mexic. 

„Care va fi la fel de neted”, s-a încurajat Honey. 

Ea a auzit-o pe Eugenie Fonda întrebând din cealaltă barcă: 

— Boyd, n-ai putea să afli, te rog, unde dracu' ne duce femeia 
asta? 

lar Shreave s-a conformat imediat, căci l-a și auzit ţipând: 

— Hei, Fiică a Naturii, unde mergem? Trebuie să ne oprim 
undeva pentru că am băut cam multă cafea. 

Honey a început atunci să vâslească și mai repede, atenuând 
melodiile pe care numai ea le auzea. 

— Urmaţi-mă îndeaproape și încercaţi să evitaţi bancurile de 
stridii! le-a strigat ea peste umăr. Ajungem în curând la 
destinaţie. 

e 

Fry a făcut repede un duș și s-a îmbrăcat cu niște haine 
curățele, apoi și-a luat ghiozdanul și a pornit cu placa de 
skateboard spre docuri. Perry Skinner se afla pe unul dintre 
vasele sale, căruia îi repara motorul. Fry s-a urcat la bord și i-a 
povestit ce văzuse mai devreme în parcul de rulote. 

— O să verific, i-a spus tatăl lui, pe un ton aparent calm. 
Acum du-te la școală ca să nu întârzii! 

— Dar dacă domnul Piejack o urmărește pe mama? 

— Nu-ţi mai face griji din cauza ticălosului ăluia! 

După ce fiul lui a plecat, Skinner s-a dus acasă și a scos din 
ascunzătoarea lui - aflată în podeaua spălătoriei - un pistol 
semiautomat de calibru 45. Legea interzice, chiar și în Florida, 
ca foștii delincvenţi să deţină arme de foc, dar - ca viceprimar al 
orașului (care își recâștigase, prin nenumărate petiţii, drepturile 
civile) - Skinner și-a permis o mică abatere de la căile legale. 
Polițiștii n-ar fi îndrăznit să-l aresteze, iar cu ajutorii de șerif se 
înţelegea foarte bine, jucând adesea poker cu ei. Numai agenţii 
federali ai parcului ar putea reprezenta o problemă, dar în 
general ei își vedeau de treburilor lor. 

Skinner s-a urcat apoi pe motocicletă și a pornit în căutarea 
lui Louis Piejack. In Everglades City este extrem de ușor să 
găsești pe cineva, pentru că - din punct de vedere geografic - 
locul este neted ca-n palmă. Camioneta verde a lui Piejack era 
parcată lângă platforma din apropierea clubului Rod and Gun, 
de unde bărcile se lansau la apă. Skinner nu a reușit să-i 
identifice, de la distanţă, pe cei doi bărbaţi care stăteau în față, 
dar bănuia că unul dintre ei era Louis. Nu se vedea nici urmă de 
Honey Santana sau de oaspeţii ei. Skinner a parcat motocicleta 
lângă restaurant și a mers pe jos până la dig, unde Piejack va da 
cu ochii de el fără doar și poate. Işi ţinea pistolul îndesat în 
pantaloni, la spate, ascuns de cămașa pe care o purta la muncă. 

Scrutând râul în aval, a zărit două caiace, unul roșu și celălalt 
galben, îndreptându-se, mai mult sau mai puţin, spre golful 
Chokoloskee. Femeia din barca roșie semăna de la distanţă cu 
Honey. Poate chiar ea era. Nu avea egal în tot ţinutul. In cea de 
a doua ambarcaţiune se aflau un bărbat care purta o pălărie cu 
boruri largi și o femeie îmbrăcată cu o bluză în culorile fructului 
de papaia. Modul în care vâsleau nu sugera o muncă de echipă. 

Skinner a auzit atunci un zgomot de roţi și a aruncat o privire 
peste umăr: mașina lui Louis Piejack demarase în trombă. 
Skinner s-a așezat cu picioarele atârnate peste dig, urmărind 
cum caiacele deveneau tot mai mici, pierzându-se în zare. 
Incerca să se convingă de faptul că nu făcea toate astea pentru 
că o mai iubea încă pe fosta lui soţie, care o luase razna de-a 
binelea, ci pentru că era mama singurului său fiu, cineva 
trebuind, așadar, să-i poarte de grijă. 

După ce a dus pistolul acasă, s-a întors la docuri, unde unul 
dintre mecanicii lui tineri, Randy, se chinuia să repare motorul 
stricat. Skinner l-a înlocuit. La prânz, o femeie - cu care Skinner 
obișnuia să se mai întâlnească - a trecut pe la ei, aducându-le 
bere rece și sandvișuri cubaneze. O chema Debbie, dar prefera 
să i se spună Sienna. Skinner a întrebat-o odată de ce își alesese 
acest nume, dar se pare că atinsese un punct nevralgic. Avea 
doar douăzeci și șase de ani și transporta propan cu o 
camionetă în și din Port Charlotte. Fratele ei era un fan al 
echipei Jacksonville Jaguars, lucru care le oferea, ei și lui 
Skinner, un subiect comun de discuţie în timpul campionatelor 
de fotbal. In restul anului, relaţia lor nu părea să evolueze prea 
mult. 

— Abia aştept spectacolul de diseară, a spus Sienna. Tu nu? 
Skinner studia cu atenţie bulele de bere. Nu-și amintea despre 
ce spectacol era vorba. Green Day”, ai uitat? a continuat ea. 
Doamne, Perry, nu-mi spune că ai uitat! 

— Firește că n-am uitat. Cântă în Fort Myers. 

— Ai spus că-ţi plac. 

— Așa și e, a confirmat Skinner, deși nu auzise niciun cântec 
al formaţiei respective; el era un fan înrăit al muzicii country. 

— Nu trebuie să mergem dacă nu vrei. Aș putea să vând 
biletele pe eBay cât ai bate din palme. 

— Nu te bosumfla, te rog! Am spus că mergem. 

— Am mers de două ori cu tine la concertul lui Willie Nelson. 
De două ori. 

— Da, așa e. 

Skinner nu prea avea chef să vadă un concert rock, dar se 
gândea că i-ar mai fi distras atenţia de la problemele lui. 

— Am mers și la spectacolul lui Hank Jr.”, a continuat Sienna, 
sau ai uitat? 

— Nu, n-am uitat, a spus Skinner, dorind să pună capăt 
discuţiei lor. Ar fi vrut ca Sienna să plece înainte de a se vedea 
obligat s-o arunce peste bord. Scuză-mă o clipă, a zis el apoi, 
intrând în timonerie. 

Randy răsfoia o revistă MotoCross, rezemându-și picioarele pe 
pupitrul de comandă. Skinner și-a băut berea în tăcere, privind 
cum din amonte se apropia un schif vechi. La proră stătea un 
bărbat burtos, care avea un ochi vânăt și care nu părea să se 
simtă în largul lui. Purta un costum șifonat, gri, de afaceri, o 
ținută complet nepotrivită pentru pescuit, iar pe genunchi ţinea 
cu un gest protector două valize de metal. 

În spate stătea Louis Piejack, cu mana zdravănă rezemată de 
mânerul motorului. Când a trecut de docuri, nu a privit nicio 
clipă înapoi, astfel că nu avea nici cea mai vagă idee că cineva Îl 
urmărea. Altfel ar fi ascuns, fără îndoială, pușca de vânătoare, 
pe care o ţinea la vedere pe fundul bărcii. 

— La naiba! a murmurat Perry Skinner. 

— Ce s-a întâmplat, șefu'? l-a întrebat Randy, ridicându-și 
privirea din paginile revistei. 


za Formaţie americană de muzică rock. (n. tr.). 
25 Randall Hank Williams - interpret și compozitor american de muzică country. (n. 
tr.). 

Nu mai avea timp să-i cheme pe indivizii din Hialeah. Skinner 
va trebui să rezolve singur problema, lucru care îi convenea însă 
de minune. 

— Ce faci diseară, Randy? 

— Nimic, șefu'. 

— Nu vrei să te duci cu Sienna la concertul formației Green 
Day? M-a înnebunit, a spus Skinner. 

— Grozav! 

e 

Dealey nu era un tip dur. Nu fusese niciodată polițist sau 
agent federal ca alți detectivi particulari. Inainte de a pune 
bazele propriei sale agenții de detectivi, lucrase timp de 
optsprezece ani pentru o companie de asigurări, unde îi 
demasca pe cei care invocau diverse dizabilități fizice. 

Și, de obicei, misiunile lui nu presupuneau factori de risc, 
limitându-se în general la spionarea soților sau soțiilor infidele. 
Se confruntase o singură dată cu un incident violent, când arma 
s-a dovedit a fi un vibrator zburător. Atacul a avut loc în timp ce 
fotografia un cuplu de tineri din Candleridge. Femeia, care îl 
văzuse pe Dealey, a luat proiectilul de pe o noptieră și l-a 
aruncat cu o precizie fantastică prin fereastra deschisă a 
apartamentului ei situat la parter. Detectivul, lovit din plin în 
gât, a fugit la câteva blocuri distanţă înainte de a se prăbuși 
într-un gard viu. Trei săptămâni după aceea nu a mai putut să 
vorbească și nici să înghită mâncare solidă. Dealey păstra 
vibratorul în biroul său ca să-și amintească mereu faptul că 
meseria lui nu era lipsită de pericole. Bateriile le aruncase la 
gunoi. 

În toţi acești ani, în care a urmărit parteneri infideli, oameni 
care refuzau să muncească și artiști falși, nimeni nu l-a 
ameninţat vreodată pe Dealey cu arma și nici nu a tras pe 
deasupra capului său. Louis Piejack era un individ răzbunător și 
nebun - o combinaţie extrem de periculoasă. 

— Nu știu să înot prea bine, l-a avertizat el pe Piejack când s- 
au urcat în barcă. 

— Mare lucru! 

Auzul îi revenise la normal, așa că Dealey nu avea de ce să-și 
pună semne de întrebare referitor la răspunsul lui Piejack. 

— N-ar fi mai bine să așteptăm ca Honey să se întoarcă? i-a 
sugerat detectivul. Ce poze sexy ai vrea să-ţi fac în timp ce 
vâslește? 

— Taci dracului din gură! i-a spus Piejack. 

Dealey își așezase valizele Halliburton pe genunchi ca să-și 
apere organele vitale în cazul unei alte împușcături - trase din 
greșeală sau intenţionat. In timp ce bărcuța cu fundul plat 
plutea în aval, detectivul își concepea o strategie prin care să-i 
câștige încrederea lui Louis Piejack în așa fel încât să-i înșele 
vigilenţa și să-l prindă pe picior greșit. 

— Cum s-a întâmplat mai exact incidentul cu crabii-de- 
stâncă? l-a întrebat Dealey pe un ton plin de compasiune. 

Nu-și putea desprinde ochii de la buricele degetelor lui, care 
se iveau din bandaj ca niște cioturi de cretă murdară. Ceva nu 
era în regulă. 

— Fostul soț al lui Honey a angajat niște nenorociţi de 
cubanezi, care mi-au băgat mâna într-o capcană plină de crabi, 
iar ăștia au trecut imediat la treabă, a spus Piejack. Știu că el 
mi-a făcut-o - în primul rând, pentru că vorbește spaniola foarte 
bine și, în al doilea rând, e gelos pentru că îi dau târcoale lui 
Honey. 

— Da, pare logic, a spus Dealey. 

— Apoi, când am ajuns în sala de operaţie, un nenorocit de 
doctor mi-a cusut greșit degetele. Privește! Louis Piejack a 
ridicat mâna, arătându-i cum în locul degetului mare se afla 
degetul mic. Priveliștea l-a tulburat pe Dealey, deși nu știa dacă 
trebuia să creadă ceva din povestea individului. Piejack părea 
capabil să se mutileze singur. Mi-am angajat un avocat bun, a 
continuat el, nu-ţi face griji! Dacă te întorci peste un an, o să 
vezi că tot spitalul ăla o să fie al meu. 

— Nu poţi să găsești un alt doctor care să te opereze și să-ți 
pună degetele la locul lor? 

— Probabil că da, a spus Piejack, dar o să mai aștept un timp 
să văd cum funcţionează astea. 

— Ce vrei să spui? 

— Poate că lui Honey o să-i placă mai mult așa, a explicat 
Piejack, încercând în zadar să-și miște degetul mic. Ințelegi? 

Dealey a încuviinţat din cap, spunându-și: „E nebun de legat!” 

l-ar fi plăcut s-o acuze pe Lily Shreave pentru situaţia în care 
se afla, dar știa că era vina lui. Lily era bogată și excentrică; el, 

în schimb, ar fi putut să refuze călătoria în Florida. Din cauza 
lăcomiei lui a ajuns în această încurcătură. 

— Doctorii mi-au dat niște calmante puternice pentru dureri, a 
spus el, când au trecut pe lângă niște bărci de pescuit. 

— Serios? Ce anume? 

— Vicodin, a răspuns el. În prima zi am înghiţit tot flaconul. 
Dar cunosc un farmacist în Naples - îmi dă o sută de pastile 
pentru două kilograme de pește-sabie. 

„Minunat!” și-a spus Dealey. „Individul nu e doar nebun; e și 
drogat. Dacă mai punem la socoteală și pușca de vânătoare 
încărcată, atunci vom avea parte de o petrecere pe cinste”. 

— Dacă nu te simţi bine, aș putea să trec eu la cârmă, s-a 
oferit Dealey. 

— Da, cum să nu! a spus Piejack, tușind și scuipând într-o 
parte. 

Detectivul și-a schimbat poziția pe scaun ca să vadă unde îl 
ducea nebunul. După ce au traversat râul cafeniu, au ajuns într- 
un golf mare, cu ape line, străjuit de pâlcuri dese de copaci. Nu 
se vedeau nici hoteluri, nici alte clădiri înalte, un lucru 
surprinzător, în concepţia lui Dealey. Piejack a apăsat pe 
mânerul motorului și barca a prins viteză. Dealey și-a strâns 
valizele în brațe, tremurând ușor din cauza aerului rece. 

— Dar unde dracu' au dispărut? s-a întrebat Piejack, ridicând 
vocea ca să acopere zgomotul motorului. 

Dealey a văzut păsări scufundându-se în apă și peștișori aurii 
sărind la suprafaţă, dar nici urmă de caiace. 

— Poate că s-au întors deja, a spus el plin de speranţă. 

— Nu, sunt pe aici pe undeva, a răspuns Louis Piejack, râzând. 
Nu mă las până nu-i găsesc. De asta poţi să fii sigur. 

14. 


Planul era să fure apă, dar nu și mâncare de la alţi vizitatori 
de pe insulă. Apa era vitală, a spus Sammy Tigertail. Chipsurile 
Pringles, nu. 

— Ce facem dacă găsim bere? l-a întrebat Gillian. 

— E bună și aia. 

După ore întregi de căutare, n-au găsit nici focuri de tabără și 
nici urmă de oameni. Când luna a dispărut în spatele norilor gri- 
albaștri, Sammy Tigertail a hotărât să se întoarcă pe insulă. Se 
temea că s-ar putea rătăci în hăţișul de golfuleţe nedelimitate, 
deși nu i-a spus acest lucru lui Gillian. 

— Cunoști vreun dans al ploii? l-a întrebat Gillian de la prora 
bărcii. 

— Am nevoie de o fată virgină. 

— Vorbesc serios, a insistat ea. 

Sammy Tigertail nu știa dacă indienii Seminole aveau vreun 
dans ca să aducă ploaia. Cunoștea însă Dansul Porumbului 
Verde, o sărbătoare și un ritual de purificare, ce-și avea originile 
în cultura tribului Creek. Aceasta avea loc în fiecare primăvară și 
presupunea ca participanţii să bea o fiertură neagră, care îi 
făcea să vomite. Sammy Tigertail a participat și el împreună cu 
mama și unchiul lui, Tommy, care a adus cu el o sticlă de 
Johnnie Walker ca să înlăture gustul neplăcut al băuturilor 
negre. 

— Și pentru că a venit vorba de virginitate, a spus Gillian, vrei 
să știi cum mi-am pierdut-o? Îţi spun dacă îmi spui și tu. 

— Nu mă interesează. 

— Pe o mașină de tuns iarba. 

— Încetează! 

— Pe terenul de golf al clubului Firestone Country, a continuat 
ea. 

— Am înţeles. 

— Mândria orașului Akron din Ohio. Dar tu? 

— Nu-mi mai aduc aminte, a spus Sammy Tigertail. 

Indianul a zărit insula în apropiere și a început să vâslească 
mai tare, ignorând setea și bășicile care îi apăruseră în palma 
stângă. 

— Am făcut-o cu fratele mai mare al celei mai bune prietene 
de-ale mele, a continuat Gillian. Ţi se pare un clișeu? Și sunt 
convinsă că-ți amintești foarte bine. 

— Aproape că am ajuns, a zis indianul. 

— Deci - cum o chema? 

— Sally Otter. 

— Grozav! 

După ce au priponit barca, au mâncat fructe de cactus și au 
mutat sacii de dormit sub cerul liber ca să vadă stelele. Stăteau 
întinși unul lângă celălalt, atingându-și umerii. 

— Thlocko! a murmurat Gillian. 

— Sunt obosit. 

— Urmezi vreun colegiu? 

— N-am terminat nici liceul. 

La o săptămână după ce s-a născut fiul lui, tatăl lui Sammy 
Tigertail a deschis un cont la bancă - „Fondul destinat studiilor 
universitare ale lui Chad McQueen” - în care depunea câte o 
sută de dolari pe lună. Când Chad/Sammy a împlinit doisprezece 
ani, mama lui vitregă l-a convins pe tatăl lui să lichideze contul 
și să investească suma acumulată - 16 795,12 dolari - în trei 
sute șapte păpuși și figurine din pluș Beanie Baby, a căror 
valoare, a prezis ea, va crește de cinci ori până când băiatul va 
termina liceul. Se spunea că piesa cea mai rară și cea mai 
valoroasă a colecţiei de figurine, ce purtau nume cât se poate 
de pompoase, era lemingul Leroy, din care mama vitregă a lui 
Sammy deţinea patru exemplare. jucăriile au fost apoi ferecate 
într-un cufăr care ocupa foarte mult spaţiu în dormitorul 
băiatului. După moartea bruscă a tatălui lui Sammy, mama lui 
vitregă a vândut întreaga colecţie de figurine Beanie Baby 
pentru trei mii patru sute de dolari, bani cu care a plătit avansul 
noului ei automobil Lexus. 

Indianul a preferat să nu-i împărtășească însă aceste amintiri 
lui Gillian. Trecutul și sângele lui pe jumătate alb îl priveau 
numai pe el. 

— Și atunci care e problema ta cu colegiul? l-a întrebat ea. 

— Taci odată! a zis Sammy Tigertail. 

— Dar cu echipa Fighting Irish? 

— Cu cine? 

— iți mai aduci aminte că mi-ai servit o întreagă teorie legată 
de tricoul care purta sigla universităţii tribului Seminole? Dar ce 
zici de Notre Dame? De ce pe irlandezi nu-i deranjează numele 
acestei echipe?6? 

Sammy Tigertail i-a pus mâna peste gură lui Gillian. 

— Taci dracului din gură! Te implor. 

Ea i-a dat mâna la o parte, întrebându-l: 

— Așa vorbeai și cu Sally Beaver? 

— Otter o chema. 

— Mă rog, a spus Gillian. 

Indianul a închis ochii, dorindu-și un somn liniștit. Cu o mie de 
ani în urmă, războinicii Calusa dormeau sub același cer plin de 
stele. Când era în clasa a opta (și purta încă numele de Chad 
McQueen), Sammy Tigertail a scris o lucrare despre tribul 
Calusa, care se afla în Florida cu douăsprezece secole înainte de 
sosirea strămoșilor lui Seminole. Indienii Calusa aveau o 
societate bine structurată și se îndeletniceau în special cu 
pescuitul, dar erau și buni meșteșugari, confecționând plase din 
fibre de palmier, sulițe, armuri pentru gât și cârlige. Călătoreau 
cu pirogi, dominând - prin forța și arta negoţului lor - toate 
celelalte triburi de indieni din peninsulă. Sammy Tigertail își 
amintea că a văzut fotografii care înfățișau măști decorative 
purtate de membrii tribului, bijuterii din cochilii de scoici și 
păsări sculptate în lemn, descoperite într-o movilă Calusa de pe 
insula Marco. Războinicii Calusa amestecau vopseaua cu care se 
ungeau pe trup cu ulei din ficat de rechin, ca să alunge tântarii. 
(Sammy Tigertail l-a întrebat odată pe unchiul lui de ce indienii 
Seminole nu foloseau și ei această metodă, iar el i-a răspuns că 
prefera să omoare insectele cu mâna decât să ucidă un rechin.) 

Dar ceea ce l-a impresionat cel mai mult pe Sammy Tigertail a 
fost soarta cumplită a nobililor Calusa, care au fost exterminați 
la două sute de ani după prima lor întâlnire cu soldaţii spanioli, 
ale căror boli s-au dovedit mai periculoase decât muschetele lor. 

„Războinicul Calusa, care l-a ucis cu o săgeată pe Ponce de 
Leon, a avut dreptate”, și-a spus Sammy Tigertail. „Și-a dat 
seama că fețele palide nu aduceau vești bune”. 

In cele din urmă, ultimii indieni Calusa, alungaţi de pe 
pământurile lor, au fost vânaţi de mercenarii tribului Creek și de 

alți indieni, bine înarmaţi, care i-au vândut apoi ca sclavi. Se 
spune însă, și-a amintit Sammy Tigertail, că, prin anii 1700, 
câteva sute de indieni Calusa au reușit să fugă, împreună cu 
șeful lor, în Havana, iar el se întreba acum ce s-a întâmplat cu 
ei. | se părea trist faptul că tribul a dispărut din ţinuturile 
sălbatice situate în sudul Floridei înainte ca indienii Seminole - 
alungaţi și ei de lăcomia fețelor palide - să se stabilească acolo. 
Pentru că cele două triburi nu s-au întâlnit niciodată, nu exista 
nici cea mai mică șansă ca prin venele lui Sammy Tigertail să 
curgă vreo picătură de sânge Calusa. Uneori, cuprins de tristeţe, 
se întreba dacă nu cumva era urmașul indienilor Creek, care au 
vânat și au distrus seminţia Calusa, căci - ca o ironie a sorții - 
națiunea Seminole a luat naștere din contopirea clanurilor Creek 
cu alte triburi africane, care au scăpat de sclavie și s-au stabilit 
în locurile acelea. 

Sammy Tigertail a tras adânc aer în piept și și-a lipit brațele 
de trup. Spera să absoarbă puterea și înțelepciunea războinicilor 
Calusa îngropaţi în movilele de sub el... 

Dar când a deschis ochii, nu se simţea deloc mai bine - părea 
că nu-și găsește locul nici în lumea albilor, nici în cea a 
indienilor. 

A clipit de câteva ori, orbit de razele puternice ale soarelui, 
care ardea pe cer. Zăcea, fără cămașă, pe sacul de dormit, 
ținând strâns la piept chitara Gibson. Undeva, lângă țărm, a 
auzit-o pe Gillian spunând: 

— La dreapta, Boyd, /a dreapta! Ferește-te de crengile alea, 
Genie! 

Dar cuvintele nu aveau nicio noimă, până când indianul a 
realizat că nu vocea lui Gillian se auzea de pe apă. Fata stătea 
pe crengile arborelui secular, făcându-i semn să se trezească. 

Sammy Tigertail a sărit în picioare și și-a luat pușca. Gillian a 
coborât încet din copac. Și-a făcut simțită prezenţa, atingându-i 
braţul și întrebându-l: 

— Crezi că au apă, Thlocko? 

— E timpul să fii cuminte, a sfătuit-o el, pentru că altfel o să 
te las să mori singură în pustietatea asta. 

— Știu să tac. Iți jur că știu, l-a asigurat ea, mimând că își 
închide gura ca pe un fermoar. 

Eugenie Fonda recunoștea că Boyd Shreave chiar se 
schimbase: într-o ultimă încercare de a deveni un alt om, 
trecuse de la statutul de prostovan ambivalent? la cel de ticălos 
atotștiutor. Nu era pentru prima oară când unul dintre iubiții ei 
căuta să se reinventeze, dar Boyd îi întrecea pe toţi prin firea lui 
detestabilă. Firește că va plăti cu vârf și îndesat. În loc să 
lenevească pe o plajă cu un cocteil rece în mână - aceasta fiind 
vacanţa de vis în concepţia lui Eugenie - străbăteau o mlaștină 
urât mirositoare și plină de microbi. Dar, mai rău decât atât, ei îi 
revenea rolul cel mai dificil în această misiune; Boyd habar nu 
avea să vâslească, nereușind să-și sincronizeze loviturile și 
împroșcând apă în toate părţile. Ignora cu nonșalanţă sfaturile 
ghidei lor, care - a observat Eugenie la lumina zilei - era 
atrăgătoare. Majoritatea foștilor ei prieteni i-ar fi făcut deja 
avansuri lui Honey Santana, dar nu și Boyd. El s-a hotărât să-și 
promoveze virilitatea, afișând un comportament arogant și 
sfidător. 

— lar fac pe mine, a spus el. 

Eugenie Fonda l-a ignorat. Honey și-a întors barca spre ei, 
întrebându-i: 

— Totul e în regulă la voi acolo? 

— Nu. Trebuie să urinez din nou, i-a răspuns Shreave. 

— Ne oprim puţin mai încolo să luăm masa, i-a spus Honey, 
arătându-i o insulă la câţiva metri distanță. 

— Ar fi bine să te grăbești, a mormăit el, adresându-i-se lui 
Eugenie, dacă nu vrei să te trezești înotând în ceva nu tocmai 
plăcut. A început apoi să vâslească la fel de haotic, deviind 
barca de la ruta corectă. Ca să-i distragă atenţia, Eugenie și-a 
scos vesta de salvare și și-a desfăcut breteluțele care susțineau 
bluza, rămânând goală până la brâu. Ce faci? a întrebat-o Boyd. 

— M-am hotărât să mă bronzez uniform. 

— Dar dacă trece vreo barcă? 

— Cui îi pasă, Boyd? Toată lumea are sâni. 

Din momentul acela, priveliștea i-a captat atât de tare 
interesul, încât a uitat să mai vâslească, aceasta fiind și intenţia 
lui Eugenie. Vâslind acum degajată, a reușit să repună barca pe 
făgașul corect și a pornit din nou la drum, împinsă de curent. 
Când s-au apropiat de insula de mangrove, Honey le-a strigat: 

— La dreapta, Boyd, /a dreapta! Fereşte-te de crengile alea, 
Genie! 

Nici nu au ajuns bine la mal, că Shreave a și sărit în apă, 
făcându-se imediat nevăzut. Honey Santana și Eugenie Fonda 
au tras caiacele pe țărm. 

— Pot să te întreb ceva? a spus Honey. 

— Da, dar răspunsul nu-ţi va fi pe plac. Cred că mă plictiseam, 
i-a răspuns Eugenie. Adică mă plictiseam rău de tot. 

— Nu pare genul tău. 

— Nu l-am întâlnit niciodată pe cel care este genul meu. Asta 
e problema, a spus Eugenie. Dar tu? 

— Eu l-am întâlnit, a răspuns Honey, dând afirmativ din cap. 
Am stat împreună mult timp. 

— O să îndrept situaţia, nu te teme! 

Shreave și-a făcut apariţia tocmai atunci. Pălăria îi stătea 
strâmb pe cap, iar el se lupta să scoată o rămurică din fermoarul 
pantalonilor. 

— Doamnelor, a spus el, n-o să vă vină să credeţi ce am găsit 
pe deal. 

— Puțin farmec? a întrebat Eugenie. 

— Resturile unui foc de tabără! 

— Aici? a exclamat Honey, vădit îngrijorată. 

— E cald încă, a continuat Shreave, și miroase a pește. Honey 
a spus că ar trebui să se mute imediat pe o altă insulă. Dar de 
ce te temi? Au plecat acum, a insistat Boyd, agitându-și brațele 
indiferent. În plus, sunt lihnit. 

— Ei, atunci așa rămâne. Maiestatea Sa ar vrea să mănânce, 
a spus Eugenie, scoțând din rucsac un pulover subțire din 
bumbac, cu care s-a îmbrăcat, în ciuda protestelor 
adolescentine ale lui Boyd. Nu avea de gând să meargă goală 
printre pânzele de păianjen. 

e 

Fry s-a trezit chicotind. Nu știa unde era și nici nu-i păsa. L-a 
auzit pe tatăl lui spunând: 

— Frumoasă treabă, campionule! 

— Poftim? 

— Ai dat peste camionul care ridică gunoiul. Băiatul a încercat 
să-și amintească ce se întâmplase. Mergeai cu placa de 
skateboard, i-a explicat tatăl său. 

— La dracu’! a murmurat Fry. 

De obicei, nu înjura în faţa părinţilor lui, dar acum nu se putea 
controla. Soarele îl orbea, iar gâtul îl durea când întorcea capul. 

— Apropo, camionul era parcat, a spus tatăl lui. E ditamai 
măgăoaia, dar tu nu l-ai văzut. 

— Imi pare rău, tată, a spus Fry, râzând din nou și încercând 
să-și revină. Știu că nu e nimic nostim în toată povestea asta, 
crede-mă. 

— Eşti terminat, a spus tatăl lui. Dar o să-ți revii. 

— Oooo! s-a văitat Fry, închizând ochii. 

Ştia că se afla în camioneta tatălui său și mergeau pe 
autostrada Tamiami. 

— Ți-au administrat niște calmante foarte puternice, a spus 
Perry Skinner. 

— De ce? 

— Pentru că ai trei coaste rupte și o fractură craniană 
superficială. Plus un cucui mare cât o căpșună. 

Fry a încercat să-l pipăie, dar a dat peste ceva moale de 
plastic. 

— Ce e asta? a întrebat el. 

— Doctorii au vrut să te ţină sub observaţie, dar eram pe 
fugă, așa că am cumpărat de la un magazin o cască de fotbal. 

— Cu echipa Bucs sau Dolphins? 

— Dolphins, i-a răspuns tatăl lui. Dacă se va întâmpla cumva 
să ameţești și să cazi, nu vreau să-ţi adun creierii de pe jos. 

Fry își recăpăta cu greu memoria. 

— Unde eram în momentul accidentului? La școală, nu-i așa? 

— Da. 

— Tată, conduci cumva prea repede sau acesta este efectul 
medicamentului? 

— Amândouă. 

Fry și-a amintit atunci că a văzut prea târziu camionul de 
gunoi în calea lui și nu a mai avut cum să-l evite. Se întreba la 
ce se gândea în clipa aceea, ce anume i-a distras atenţia. 

— Unde mergem? a întrebat el. 

— Să ne plimbăm cu barca, i-a răspuns Perry Skinner. 

— De ce? 

Fry nu prea avea chef de o plimbare cu barca. Ar fi preferat să 
meargă acasă, să tragă jaluzelele și să se bage în pat. 

— Pentru că doctorii mi-au spus să nu te las singur. Dacă vor 
apărea complicaţii, n-are cine să aibă grijă de tine, i-a răspuns 
tatăl lui, pe un ton aspru. 

— Dar mama unde e? Skinner nu i-a răspuns. Fry își amintea 
acum că îl văzuse pe Louis Piejack trecând pe lângă rulota 
mamei lui în dimineaţa aceea. Își amintea, de asemenea, că se 
dusese la docuri ca să-i povestească totul tatălui său. Dar mama 
unde e? a repetat el întrebarea, deschizând ochii de această 
dată. Tată? 

— Păi de-aia mergem, ca s-o găsim pe mama ta. 

— Dar unde e? 

— Nu știu sigur. 

— O urmărește cumva domnul Piejack? a întrebat Fry. 

— E posibil. 

Fry s-a prăbușit într-o parte, lovindu-se cu casca de geamul 
camionetei. 

— Ar fi trebuit să te las la spital, a spus Perry Skinner. Unde 
dracu' mi-o fi fost capul? 

— AȘ fi găsit o cale să fug. 

— Da, mă gândeam eu că așa o să faci. 

Niciunul dintre ei nu a mai rostit vreun cuvânt până când au 
ajuns la indicatorul luminos care semnala drumul spre 
Everglades City. 

— Placa de skateboard n-a avut prea mult de suferit, a zis 
tatăl lui. l-a zburat o roată, dar în rest e întreagă. 

— Tată, îţi iei și arma? 

— Poftim? 

— Când plecăm s-o căutăm pe mama, îţi iei și arma? l-a 
întrebat Fry. 

— Da, a răspuns Perry Skinner, dregându-și glasul. 

— Grozav! 

e 

Louis Piejack s-a uitat prin binoclu și a exclamat: 

— Bingo! 

A repetat apoi cuvântul de șase sau șapte ori. 

— Ce s-a întâmplat? a întrebat Dealey, cu glas trist, stând la 
prora. 

— Pregătește-ţi camera! Văd ţâţțe la orizont. Detectivul a 
scrutat golful și a zărit două caiace cam la patru sute de metri 
distanță. 

— N-are niciun rost, i-a spus el lui Louis Piejack. Bărcile sunt 
prea departe și, în plus, lumina le bate din spate, nu din faţă. 

— Nu sunt ale lui Honey, dar sunt niște ţăâţe a-ntâia. Montează 
dracului camera aia odată! 

Dealey a desfăcut una dintre valizele Halliburton, de unde a 
scos un aparat de fotografiat Nikon, pe care l-a fixat pe un 
trepied mic. Din cealaltă valiză a luat un teleobiectiv de șase 
sute de milimetri, pe care l-a montat cu mâinile tremurânde, 
căci se temea să nu scape în apă echipamentul atât de 
costisitor. 

Louis Piejack a încetinit viteza, strigând: 

— Bingo! Bingo! S-au oprit pe insulă! 

Cu mâna dreaptă ţinea binoclul la ochi în timp ce cu cea 
bandajată mânuia cârma bărcii. 

— Lumina bate tot din spate, nu înţelegi? Nu pot să 
fotografiez nimic de aici, s-a plâns Dealey. 

— Cunosc foarte bine Dismal Key. Putem s-o luăm pe altă 
cale. 

— Dar mergi încet, bine? a spus detectivul. Dacă apa intră în 
aparat, s-a terminat cu jucăria noastră. 

„lar eu pierd două mii de dolari”, s-a gândit el. 

— Dar vreau filme, a spus Piejack, nu fotografii. 

Dealey a demontat aparatul Nikon, spunând că trebuiau să se 
apropie mai mult de subiectul lor ca să poată filma ceva. 

— Nicio problemă! 

Piejack era ameţit din cauza pastilelor de Vicodin pe care le 
luase la prânz. Nu era ușor să scape de dependenţa de 
medicamente cu o mână pe care nu o putea folosi. Prin urmare, 
l-a obligat pe Dealey - sub amenințarea armei - să desfacă 
flaconul și să scoată cinci pastile, pe care i le-a luat din palmă cu 
limba. Scârbit, detectivul nu a putut să spună nimic. 

Piejack a ocolit insula și a intrat cu barca într-un pâlc de 
mangrove. Crengile ca niște gheare îl zgâriau pe Dealey și îi 
sfâșiau haina de la costum, dar Piejack își vedea mai departe de 
drum. Când a ajuns la uscat, a luat pușca de vânătoare și a sărit 
pe mal. Detectivul l-a urmat îndeaproape, cărând echipamentul 
de fotografiat. 

— Sper că n-o să-ţi vină vreo idee, l-a avertizat Louis Piejack. 

— Crezi că sunt nebun? 

De fapt, de când plecaseră din Everglades City, Dealey căuta 
cu disperare o cale de scăpare. Acum, în timp ce îl urma pe 
Piejack pe insulă, aștepta ca narcoticele să-și facă efectul. Cu 
puţin noroc, Piejack va adormi în curând, oferindu-i lui Dealey 
mai multe opţiuni. Fuga era prima pe listă, dar unde să se ducă? 
Chiar dacă ar fi reușit să fugă cu barca, nu era convins că va 
ajunge înapoi de unde a plecat. 

O variantă mult mai practică era să-i ia pușca în timp ce Louis 
Piejack dormea și să-l oblige apoi să-l ducă înapoi în oraș. Chiar 
dacă avea să-și conceapă un plan, Dealey trebuia să fie numai 
ochi și urechi, pentru că nimic din experiența acumulată în Fort 
Worth nu-l pregătise pentru o situaţie ca aceea - să ajungă 
prizonierul unui negustor de pește mutilat, capabil oricând să 
apese pe trăgaci. 

— Taci din gură! i-a ordonat Piejack. 

— Dar n-am spus nimic. 

— Atunci cine dracu’ a vorbit? Piejack s-a oprit, ridicând o 
mână. Dealey nu auzea nimic, cu excepţia respirației sale 
întretăiate; echipamentul de fotografiat era greu. De acolo se 
aude, a spus Piejack, arătând un deal înalt de patru metri, 
presărat cu arbuști și cactuși. la-o înainte! 

— Mai lasă-mă-n pace! 

— Dar un glonţ în fund te-ar convinge să faci ce-ţi spun? 

Movila era ridicată din cochilii sparte de stridii și de scoici. 
Pantofii lui Dealey scârțâiau zgomotos în timp ce înainta, mânat 
de la spate de țeava puștii lui Piejack. Când au ajuns în vârf, 
detectivul a auzit voci de cealaltă parte a colinei. Piejack i-a 
făcut semn să se ascundă într-un hăţiș de liane. 

Cei trei vâslași se aflau într-un luminiș la umbra unui copac 
imens, cam la patruzeci și cinci de metri distanţă. Boyd Shreave 
și Eugenie Fonda stăteau pe un rucsac și mâncau din casolete 
de plastic, bând apă dintr-o sticlă de trei litri. Femeia din parcul 
de rulote, Honey, cea pentru care Louis Piejack făcuse o 
adevărată pasiune, își dădea pe braţe cu spray antiinsecte. 

— Doamne, e o splendoare! a exclamat, oftând, Piejack. 
Scoate-ţi camera, Ochi-de-Vultur! 

— Dar e îmbrăcată. Toţi sunt îmbrăcaţi, a spus Dealey, 
convins fiind că sânii goi pe care Piejack susţinea că îi văzuse 
mai devreme fuseseră doar o închipuire. 

— Fă-mi dracului un film! a șoptit Louis Piejack ameninţător. 

Dealey a scos camera de luat vederi și a început să 
înregistreze în timp ce răpitorul său stătea lipit de umărul lui 
stâng, urmărindu-i toate mișcările. Detectivul a văzut prin 
ecranul camerei că Boyd Shreave vorbea ca o moară stricată, 
fără ca femeile să-i acorde însă nici cea mai mică atenţie. 

Dealey simţea în ureche respiraţia fierbinte a lui Piejack. Apoi 
l-a auzit spunând cu o voce tărăgănată: 

— Unde se duce plăcinţica mea? 

— De unde naiba să știu eu? 

— Urmărește-o! Urmărește-o! 

— Ușurel, Louis! a spus Dealey, însoţind-o pe Honey cu 
camera de luat vederi în timp ce ea își croia drum printr-un pâlc 
de copaci. 

— Pun pariu că se duce să facă pipi, a spus Piejack, deja 
excitat. 

„Probabil că are dreptate”, s-a gândit Dealey, oprind discret 
camera. 

— O filmezi, da? Continuă s-o filmezi! a insistat Louis, gâfâind 
ca un câine istovit. O vezi? Eu nu mai reușesc s-o văd. 

Fraierul habar nu avea că detectivul oprise camera, așa că 
Dealey s-ar fi putut preface în continuare că o filmează pe 
Honey stând pe vine în boschete în timp ce Piejack era în al 
nouălea cer. 

Cu toate acestea, până și Dealey - a cărui meserie 
presupunea să spioneze și să exploateze cele mai intime 
momente ale semenilor săi - avea niște limite morale. O casetă 
cu o partidă de sex constituia o dovadă; o casetă care 
surprindea pe cineva urinând era o mizerie. 

Detectivul s-a răsucit, cu un gest artistic, spre răpitorul său, a 
apăsat pe butonul de înregistrare și a îndreptat camera direct 
spre el. 

Louis Piejack a făcut un pas înapoi. 

— Ce dracu’ faci? 

— Un film, a răspuns Dealey, despre cel mai josnic om pe care 
l-am cunoscut vreodată. 

Atunci, pe coama movilei de stridii, Piejack a trecut de la 
nedumerire la mânie. Și-a înfipt călcâiele în cochiliile de scoici și 
a îndreptat pușca de vânătoare spre Dealey. 

— Nu te apropia! Eşti un om terminat, a spus el. 

— Eu n-aș fi atât de sigur, i-a răspuns detectivul, potrivind 
expunerea camerei și continuând să filmeze. 

Louis Piejack se holba la luminiţa roșie care licărea sub lentile. 

— Inchide drăcia aia! 

— Nu vrei să devii celebru? 

— Pentru ce? 

— Pentru că împuţi planeta, i-a răspuns Dealey. 

— Gata! Până aici ţi-a fost! Pregătește-te să crăpi, ticălosule! 

— Atunci, baftă, Louis! O să ai nevoie. 

— Ce dracu’ vrei să spui? l-a întrebat furios Piejack. 

— Baftă să deschizi, fără ajutorul meu, flaconul de 
medicamente, a spus Dealey. 

— Au capace de protecţie ca să nu le deschidă copiii, a 
murmurat Piejack, căzând pe gânduri și mușcându-și buza de 
sus. Nu le poţi desface cu o singură mână. 

— O să găsești tu o modalitate, a continuat Dealey, 
observând pe trăgaciul puștii ciotul unui deget pătat cu iod. Era 
degetul mare, care stătea acum în locul arătătorului. Dealey a 
focalizat obiectivul asupra lui. Hotărăște-te, Louis! 

— Crezi că n-o să trag? a mormăit Piejack. Ha-ha! 

Dealey a auzit atunci un pocnet surd, iar răpitorul a dispărut 
de pe ecranul aparatului de filmat. În locul lui stătea un tânăr 
vânjos, care ţinea o pușcă în mână. Dealey a lăsat camera și l-a 
văzut pe Piejack zăcând fără suflare, cu faţa în jos, într-un 
cactus. 

— Îți sunt recunoscător, amice, i-a spus detectivul străinului, 
care a luat pușca de vânătoare a lui Piejack și a pus-o la subraţ. 

Apoi s-a dus la Dealey și l-a strâns tare de nas. 

— Nu ești un om în carne și oase, i-a spus tânărul pe un ton 
acuzator. 

— Ba da, a protestat Dealey, încercând să se elibereze din 
strânsoarea străinului. 

— Uită-te ce costum ai! 

— Pot să-ţi spun ce mi s-a întâmplat. 

— Nu mă minţi! a spus omul cu pușca. Eşti spiritul unui om 
mort. 

„Minunat!” și-a zis Dealey. „Un alt ţicnit din Florida”. 

Bărbatul i-a eliberat nasul din strânsoare, ordonându.-i: 

— Scoate-ţi pantofii și ciorapii! Dealey a împachetat aparatul 
de filmat și a făcut ce i s-a spus. Tânărul a îndesat apoi ciorapii 

uzi de transpiraţie în gura lui Dealey. Ai niște apă? l-a întrebat 
el. Detectivul a clătinat din cap, cerându-și parcă scuze. La 
naiba! a zis străinul, făcându-i apoi semn cu pușca. Ridică-te și 
vino după mine! 

Când Dealey i-a arătat cele două valize Halliburton, bărbatul a 
ridicat din umeri. Detectivul a luat valizele și a pornit la drum, 
urmându-l cu greu pe străin. Cochiliile sparte de stridii îi înțţepau 
tălpile, așa că a început să se vaite. 

„Este cea mai grea misiune pe care am avut-o vreodată”, și-a 
spus el. „Fără îndoială, cea mai grea”. 

15. 


| s-a părut că auzise voci, dar nu era ceva neobișnuit. Rareori 
se așternea tăcerea în lumea ei; nu cunoștea noţiunea de liniște 
sau pace. Nat King Cole cânta în duet cu Marilyn Manson; un 
trăgător de elită a declanșat alarma de incendiu într-un 
sanatoriu; un papagal a aterizat într-un blender... 

Cam așa se derula o zi în capul lui Honey Santana. 

— Ce vacanţă! a spus Boyd Shreave, cel care se prezentase la 
telefon cu numele de Eisenhower și încercase s-o convingă să 
cumpere la suprapreţ o proprietate imobiliară. Cel care o făcuse 
poamă acră. Nu la asta ne-am așteptat, a adăugat el. Nu, 
Genie? 

— N-aș putea să spun că seamănă cu Bahamas, a confirmat 
amanta lui. ; 

— Dar la ce v-aţi așteptat? a întrebat Honey. In afară de plajă 
și baruri cu băuturi exotice. Acestea sunt niște locuri pustii și 
virgine, ultimele din lume. Asta caută oamenii care vin în 
excursii ecoturistice. 

Boyd Shreave a chicotit atunci sardonic. 

— Prezintă-ne odată oferta aia promoţională ca să ne 
întoarcem în oraș. 

— Nu există nicio ofertă promoţională, a spus Honey Santana. 

— Da, cum să nul! 

— Cum se numește insula asta? a întrebat Eugenie Fonda, 
întinzându-și braţele. 

— Nu știu, i-a răspuns Honey, dar e ideală. 

— Pentru ce? a întrebat Shreave, încruntându-se. Apoi s-a 
îndreptat spre ea și i-a smuls din mână batonul de ciocolată și 
cereale pe care îl mânca. Pentru ce e ideală? 

— Urât din partea ta, a spus Honey, adunând resturile de pe 
jos și punându-le într-o pungă de gunoi. De fapt, gestul tău este 
incalificabil. 

Eugenie Fonda i-a atras atenţia lui Shreave să se comporte 
civilizat. 

— Nu există nicio ofertă promoţională? a spus el, lovind cu 
piciorul resturile focului de tabără rămase de la cei care 
trecuseră pe acolo înaintea lor. Ce dracu' se petrece aici? 

Nu avea niciun rost să mai aștepte, și-a zis Honey Santana. 
Era pregătită; la fel și el. 

S-a ridicat atunci în picioare, spunând: 

— Nu există nicio ofertă promoţională pentru că nu există 
nicio companie cu numele de Royal Gulf Hammocks, domnule 
Eisenhower. 

Shreave s-a încruntat, vădit îngrijorat. S-a clătinat ușor, 
încleștându-și maxilarul. 

— La dracu’, Boyd! a spus Eugenie Fonda, care a făcut 
imediat legăturile. La dracu’, /a dracu’! 

— Ne cunoaștem cumva? a întrebat-o el pe Honey, vorbind 
din ce în ce mai iute. Nu-mi spune că tu ai sunat la mine acasă! 

— Tu m-ai sunat primul, Boyd. Ca să-mi vinzi nu știu ce teren 
în ţinutul Gilchrist, îți mai aduci aminte? Ți-am ţinut atunci o 
scurtă lecţie de istorie despre Stephen Foster, care n-a văzut 
niciodată râul Suwannee. De ce nu te așezi? 

Shreave se învârtea de colo-colo. Se bâlbâia. Iși agita mâinile. 
Eugenie l-a apucat în cele din urmă de cureaua pantalonilor și l- 
a tras lângă ea. 

— Vorbește ca ea! i-a spus el lui Honey. Dacă tu ești într- 
adevăr cea care m-a sunat, atunci vorbește ca ea! 

Honey își făcuse bine temele. 

— Bună seara, domnule Shreave. Numele meu este Pia 
Frampton și v-am sunat ca să vă prezint o ofertă extraordinară... 

— O, Doamne! a exclamat Shreave, cu gura căscată. 

— Mi-ai spus că am o voce prea „catifelată”, îţi amintești? Mi- 
ai dat multe sfaturi utile în meseria asta. 

— Incredibil! a spus Eugenie Fonda. 

Glasul i-a trădat oboseala, dezamăgirea, speranțele 
spulberate. „De ce m-am încurcat cu ratatul ăsta?” părea să se 
întrebe. Și Honey își pusese de mai multe ori întrebarea asta 
înainte de a pune capăt unei relaţii. 

— Ţi-a făcut-o, Boyd, i-a spus Eugenie lui Shreave. 

— Pe dracu'! Ne-a oferit o călătorie gratuită în Florida. 

— Nimic nu e gratuit, Boyd. Nu-mi spune că ai uitat! 

— Da, dar ne-a trimis biletele de avion! 

— Te-a fraierit, înțelege odată! Eugenie s-a uitat apoi la 
Honey, spunându-i: Probabil că ne vom trezi acum cu vreo 
bandă de tâlhari care ne vor jefui. Honey Santana a izbucnit în 
râs. Și atunci ce rost au toate astea? Gata, am ghicit - vrei o 
răscumpărare, a continuat Eugenie. Poate că ai aflat că soţia lui 
Boyd are niște bani. 

— Tacă-ţi fleanca, Genie! i-a cerut Shreave. 

Honey a luat o bomboană Tic Tac. Ceva i-a atras atenţia - 
resturile unei căbănuţe: scânduri scorojite, grinzi arse, rame 
sparte de ferestre -, toate clădiseră cândva o casă. Pe una 
dintre pantele movilei de scoici se vedea o structură turtită, 
construită din cărămizi, care semăna cu un buncăr - poate că 
era un rezervor de apă. 

Un stol de pescăruși și pelicani și-a luat atunci zborul, iar 
Honey s-a întrebat ce-i speriase. Poate că se duceau să prindă 
pești, și-a spus ea. Era o zi frumoasă. 

— Dar de ce ai făcut asta? a întrebat-o Shreave cu glas 
răgușit. De ce ne-ai cumpărat bilete de avion? De ce ne-ai adus 
aici? Dumnezeule, probabil că ești nebună! 

— Nu ești nebună, nu-i așa, Honey? a spus Eugenie Fonda. 

Honey a desfăcut un pachet de smochine uscate. Din 
depărtare, îi veghea un arbore secular. Dacă s-ar fi urcat în el, 
ar fi putut să vadă mult mai bine locul. | se părea că se afla 
foarte departe de fiul ei. 

Liniştea a fost atunci spulberată de zgomotul unei 
împușcături, urmată imediat de alta. 

Eugenie a sărit în picioare. Shreave a exclamat cu ochii mari 
cât cepele: 

— E o capcană! 

— Ssst! Sunt doar niște braconieri, a spus Honey, gândindu-se 
că ei erau probabil cei care făcuseră focul. 

Impușcăturile l-au făcut să-și piardă cumpătul pe Shreave, 
care a sărit la gâtul lui Honey, prăbușindu-se amândoi la 
pământ. 

— Hai să plecăm de aici! i-a spus el ameninţător. 

Eugenie Fonda a reușit cu greu s-o elibereze pe Honey din 
mâinile agresorului ei. În timp ce aduna cochiliile de scoici care i 
se agăţaseră în păr, și-a amintit cum a făcut dragoste cu Perry 
Skinner pe plaja de la Cape Sable, plini de nisip și pietriș ud. 
Fuseseră surprinși de o furtună puternică de primăvară, motiv 

pentru care s-au trezit singuri pe plajă, cu excepţia unui linx, 
care îi privea dintr-un pâlc de palmieri pitici. Lui Honey îi plăcea 
să creadă că atunci l-au conceput pe Fry. 

— Cine a tras? a întrebat Shreave. 

— N-am nici cea mai vagă idee, ăsta e adevărul, a răspuns 
Honey. 

Au rămas tăcuţi câteva clipe, ascultând încordaţi. Nu s-a mai 
auzit nicio altă împușcătură, iar Shreave s-a liniștit. 

— la te uită! a exclamat Eugenie, văzând-o pe Honey 
instalându-și cortul. 

— N-avem de gând să ne petrecem noaptea aici, a mârâit 
Shreave. O să cer ajutor. 

— Cum? l-a întrebat Eugenie. Își lăsaseră telefoanele mobile 
în mașina închiriată, pentru că s-au temut că le vor pierde în 
timp ce vor vôsli. Suntem izolaţi aici, Boyd. 

— Pe dracu'! 

Le-a trebuit o jumătate de oră ca să instaleze corturile. După 
ce a terminat, Honey le-a spus texanilor: 

— Am un băiat, cel pe care l-aţi văzut în fotografiile din rulotă. 
M-am străduit să-l învăţ principiile morale - oamenii au devenit 
atât de cinici în vremurile noastre! Urmărim împreună știrile la 
televizor pentru că este important ca tinerii să știe ce se 
întâmplă în lume, dar uneori îmi vine să sparg aparatul, credeți- 
mă! Nu aţi face și voi același lucru? 

— Nu și Boyd, a răspuns Eugenie. El adoră televizorul. 

— Nu mă uit la știri, a intervenit el. Nu urmăresc nenorocitele 
alea de știri, nici măcar pe Fox. Apropo, ne pregătim de plecare, 
așa că strângeţi corturile și puneți-le în caiace! 

— Hai s-o ascultăm până la capăt, Boyd! a zis Eugenie. A 
făcut un efort considerabil ca să ne aducă până aici. 

Honey i-a mulţumit și a continuat: 

— „Lumea este plină de oameni ticăloși și hrăpăreţi”, îi spun 
eu fiului meu. „Ai grijă să nu devii ca ei!” Asta înseamnă că 
vreau să fie o persoană responsabilă și generoasă. E chiar atât 
de greu? Să fii generos, nu lacom. Mărinimos, nu indiferent. O, 
Doamne, există oare un păcat mai cumplit decât indiferența? 

Shreave a luat o sticlă de apă și a început să bea, gâlgâind 
zgomotos. Și-a șters apoi gura cu mâneca, mormăind: 

— N-ai vrea să treci odată la subiect, asta dacă mai știi unde 
vrei să ajungi? 

— Da, știu foarte bine unde vreau să ajung, a spus Honey, 
făcând o pauză ca să identifice melodiile pe care le auzea în 
cap. Una dintre ele era Yellow Submarine, pe care i-o cânta 
adesea lui Fry când era copil. Chiar și Perry Skinner, care îi 
prefera pe Merle sau Waylon?, știa toate versurile melodiei. 
Recunosc că sunt foarte sensibilă, că mă obsedează unele 
lucruri, dar nu în sens medical. Am tendinţa de a mă concentra 
excesiv asupra anumitor lucruri, cum spune fiul meu. Cina este 
un moment important pentru mine, pentru că numai atunci 
reușim să mai vorbim. 

— Tu și fiul tău? a întrebat Eugenie. 

— Da. Momentul acela al zilei este numai a/ nostru, înţelegeţi? 
Fry crește foarte repede, iar antrenamentele la atletism, temele 
și skateboardingul îi ocupă aproape tot timpul. În plus, se duce 
să-l vadă pe fostul lui tată de două ori pe săptămână, când vrea 
el. În fine... unde eram? 

— La ora cinei, i-a amintit Eugenie cu glas domol. 

— Da. Telefonul sună practic în fiecare seară, exact atunci 
când luăm masa, și un străin, de la mii de kilometri depărtare, 
încearcă să-mi vândă lucruri de care nu am nevoie, pe care nu 
le vreau și nici nu mi le permit. Compania unde lucrezi se 
numește Relentless, nu-i așa? Până și numele firmei sugerează 
dorinţa patronilor de a-i sâcâi continuu pe oameni, a continuat 
Honey, gesticulând și ridicând vocea. M-ai sunat acasă, domnule 
Boyd Shreave, fără să ai măcar decența sau curajul de a te 
prezenta cu numele real. 

— Am respectat PSO-urile, a mormăit Shreave. 

— Procedurile standard de operare, a explicat Eugenie. Nu ne 
dăm niciodată numele adevărate. Nimeni nu face asta. 

— Și tu lucrezi acolo? a întrebat, uluită, Honey Santana. 

— Data viitoare închide telefonul și gata! a spus Eugenie. Nu 
vor insista. Lista numerelor unde trebuie să sunăm este uriașă. 

— Dar este îngrozitor! a spus Honey, apăsându-și tâmplele cu 
degetele. Eu vorbesc despre principii morale precum respectul 
și bunul-simţ. Individul ăsta mi-a spus să mă duc la dracu’, 
numindu-mă poamă acră și zbârcită. 

— După ce ai insultat-o pe mama, a ripostat Shreave. 


28 Merle Ronald Haggard și Waylon Arnold Jennings - cântăreţi americani de muzică 
country. (n.tr.). 


VP - 168 


— Nu am făcut așa ceva! a protestat Honey, renunțând la 
intenţia de a-și cere scuze. Individul nu le merita. Am pus doar o 
întrebare cât se poate de simplă și logică: Mama ta te-a crescut 
ca să devii o pacoste pentru semenii tăi? S-a chinuit să te aducă 
pe lume, Boyd, ca să-i sâcâi pe oameni cu telefoanele tale? Eu 
aș zice că nu. Cred că așteptările părinţilor tăi au fost cu totul 
altele. Și cum rămâne cu Lily? Shreave s-a împleticit, pentru că 
un alt secret îi era dat în vileag. Adevărata doamnă Shreave, a 
continuat Honey. Spune-mi că se bucură pentru că ai atins 
apogeul în carieră! Spune-mi că e mânară și fericită pentru că s- 
a căsătorit cu un agent de vânzări al unei companii de 
telemarketing! 

— Bine, dragă, a intervenit Eugenie Fonda, suntem cu toţii în 
aceeași barcă. Boyd regretă că te-a sunat și te-a deranjat. Nu o 
va mai face niciodată. N-am putea să plecăm acum de aici? 

— Nu, nu cred că îi pasă nici cât negru sub unghie, a spus 
Honey, încercând să citească pe chipul lui Shreave o umbră de 
regret. N-a înţeles mesajul meu. 

— Ba l-am înțeles foarte bine, a spus el, dovedind că Honey 
avea dreptate. Ești nebună de legat. 

— Foarte elegant din partea ta! a spus Eugenie, aruncându-i o 
privire mânioasă. 

— Ne-a răpit, la dracu’! 

— M-am gândit că o să-ţi placă aici, a spus Honey. Fii sincer: 
ai mai văzut vreodată un loc atât de frumos? 

— În fiecare săptămână la Survivor, a strigat Shreave. 

— Emisiunea lui preferată, a explicat Eugenie, lovind un 
păianjen care i se plimba pe gleznă. Asta și emisiunea lui Maury 
Povich. 

Honey era complet debusolată. Se simţea îngrozitor de prost. 

— Puteţi să plecaţi, le-a spus ea, atacând cutia plină de 
cereale. 

Boyd a sărit imediat în picioare, pierzându-și pălăria de pe 
cap. 

— Nu fi ridicol! i-a spus Eugenie Fonda. Ne vom rătăci în cinci 
minute fără ea. Apoi s-a întors spre Honey: Hai să mergem! Te- 
ai distrat destul. 

— Dacă o luaţi spre est, o să vă descurcati. 

— Ba nu. N-o să ne descurcăm deloc. 

— Atunci rămâneţi cu mine! 

— Las-o dracului! Hai să mergem, Eugenie! a bombănit 
Shreave. 

Honey i-a urmărit apoi cu privirea, coborând în grabă poteca 
spre golful unde se aflau caiacele. Și-a rezemat capul de un 
rucsac, sperând - în ciuda tuturor celor întâmplate - că vor reuși 
să ajungă în Everglades City. Nu voia să-i mai vadă. li dăduseră 
tot planul peste cap. Nici discursul pe care și-l pregătise nu-și 
mai avea rostul. Deși nu-i plăcea să se dea bătută, se părea că 
Boyd Shreave era o cauză pierdută. 

Cerul își schimbase culoarea, iar Honey simţea că și aerul se 
răcise ușor. Nu o deranja să petreacă noaptea singură; 
braconierii acționau de obicei discret, iar cei care au tras cu 
pușca plecaseră probabil de mult. O să facă focul și, înainte de 
apusul soarelui, o să înoate goală în golf. Dimineaţă, se va 
întoarce acasă și îl va aștepta pe Fry să vină de la școală. Avea 
de gând ca, în drum spre casă, să folosească GPS-ul lui Perry 
Skinner, pe care îl programase să-i arate mai multe rute în timp 
ce îi conducea pe texani prin insule. 

A auzit în depărtare zgomotul unui avion, care s-a transformat 
apoi într-o melodie cântată în cor. Muzica, deși frumoasă, nu i se 
părea cunoscută. A încercat s-o fredoneze și ea, dar n-a reușit 
să-i descifreze notele. S-a auzit atunci un foșnet în apropiere și 
când a ridicat privirea l-a văzut pe Boyd Shreave luptându-se să 
scape de pânzele de păianjen care i se agățaseră de urechi. 
Bărbatul s-a apropiat de ea, spunându-i: 

— Gata, s-a terminat cu joaca! Mișcă-ţi fundu’! 

Honey s-a ridicat în capul oaselor. Genie a apărut și ea din 
pâlcul de copaci. 

— Ai câștigat. Am căzut în cursă. 

— Ce cursă? Aţi spus că vă întoarceţi acasă. 

— Inot, poate, a spus Shreave. 

— Au dispărut caiacele? a întrebat Honey, simțind un nod în 
stomac. 

— Surprize, surprize! a spus Eugenie, cu glas pierdut. 

Boyd Shreave a scos un pistol mic, pe care l-a îndreptat spre 
Honey. 

— Nu mai face pe naiva! Spune-le prietenilor tăi să aducă 
înapoi nenorocitele alea de bărci! 

Honey i-a explicat că nu avea niciun prieten pe insulă. 

— Nu știu cine a furat caiacele. Jur! 

Eugenie Fonda privea sceptică pistolul din mâna lui Shreave. 

— Nu știu, Boyd, dar la lumina zilei pare o jucărie. 

— Nu e o jucărie, a zis el pe un ton nu prea convingător, 
privindu-l cu atenţie. 

— Nu contează. Lasă-l naibii! l-a sfătuit Eugenie. Honey spune 
adevărul. 

— Minunat! Acum v-aţi coalizat împotriva mea. 

— Știu de unde l-a luat, de sub patul meu, a spus Honey 
Santana. Și are dreptate, nu e o jucărie. 

— Ti-am spus eu! a persiflat-o Shreave pe Eugenie. 

Cu un gest sfidător, a îndesat arma în pantaloni, declanșându- 
i, cu un pocnet surd, șocurile electrice. Shreave a început atunci 
să ţipe și să sară înapoi, de parcă ceva îl trăgea de la spate. 
Apoi s-a prăbușit la pământ și s-a zvârcolit cam o jumătate de 
minut, ţinându-se cu mâinile de organele genitale. 

Eugenie Fonda a urmărit spectacolul în tăcere. 

— De fapt, nu este nicio armă de foc, i-a explicat Honey. Este 
un Taser cu șocuri electrice. 

— Ce idiot! a spus Eugenie, oftând. 

— Nu l-aș atinge dacă aș fi în locul tău. 

— Stai liniștită, nici n-am de gând s-o fac. 

e 

Trăgând după el cele două caiace furate, Sammy Tigertail și-a 
mutat cartierul general în partea de sud-est a insulei. Făcea un 
alt foc de tabără în timp ce Gillian se distra pe seama lui Dealey. 

— Tu cine ești? a întrebat-o el după ce i-a scos șosetele din 
gură. 

— Ostatica lui Thlocko. 

— Asta înseamnă că suntem doi. 

— Tu ești doar pentru scurt timp. Un fel de prizonier de 
război, a zis ea. Își mai spune și „Coadă de Tigru”. Este un șef 
de trib Seminole. 

— Nu-mi dă și mie șansa să-i explic ce mi s-a întâmplat? 

— Mă îndoiesc. Este un tip intransigent. 

Gillian a deschis una dintre valizele Halliburton și a început să 
se joace cu aparatul Nikon. 

— Ai grijă, te rog! i-a spus Dealey. 

Când a încercat să-i ia aparatul, Gillian l-a pocnit peste mână. 

Sammy Tigertail i-a ameninţat că îi va arunca pe amândoi în 
golful Pumpkin, căci acolo credea că se aflau. In realitate însă 

erau în apropierea golfului Santina, o greșeală care nu va avea 
consecinţe imediate. 

— Din zece mii de insule, idioții ăștia au ales-o tocmai pe asta, 
și-a spus indianul. 

Era abătut pentru că fusese nevoit să se retragă. Insula părea 
împânzită de feţe palide și bântuită de spiritele acestora. Cele 
două împușcături pe care le trăsese nu reușiseră să-i alunge pe 
vâslașii din caiace, obligându-l pe Sammy Tigertail să-și 
abandoneze tabăra de pe movila de scoici, unde sperase că va 
stabili o legătură cu strămoșii din tribul Calusa. Acum cei trei 
turiști păreau să rămână acolo, în timp ce Sammy Tigertail se 
vedea obligat să-i care după el pe studenta captivă, dar și 
spiritul unui om de afaceri alb. 

— Nu sunt o fantomă! a protestat detectivul, arătându-și 
picioarele sângerânde ca dovadă a statutului său de muritor. 

Gillian a făcut câteva fotografii, apoi a lăsat aparatul. Indianul 
i-a dat chitara, rugând-o să cânte o melodie suavă. Ea a ales 
piesa Mexico a lui James Taylor, pe care Sammy Tigertail a 
recunoscut-o imediat. Ar fi sunat mult mai bine interpretată cu o 
chitară acustică, dar nici așa nu era rău. A observat, pentru 
prima oară, că Gillian avea o voce frumoasă, temându-se că 
astfel îl va subjuga și mai tare. Dar a lăsat-o să cânte până la 
capăt. 

Când a terminat, Dealey le-a spus că îi era sete, iar fata l-a 
sfătuit să stea la rând. 

— De zile întregi mâncăm doar fructe de cactus și pește prăjit. 
Aș da orice să beau o bere Corona, a spus ea. 

— Și ce-ai de gând să faci cu mine? l-a întrebat detectivul pe 
indian, care a luat chitara de la Gillian și a început să-i 
ciupească coardele. 

Fata s-a aplecat spre Dealey, șoptindu-i: 

— Thlocko nu vrea să vorbească cu tine pentru că te 
consideră un spirit. S-a săturat să se certe cu spiritele oamenilor 
albi. 

— Atunci spune-i să mă lase să plec! 

— Și unde să te duci? l-a întrebat Gillian, zâmbind. 

— Am un telefon celular. O să sun pe cineva să vină să mă ia. 

— Nu ai cum să pleci de aici, a spus ea. Cine era individul ăla 
cu mâna bandajată? 

Dealey i-a spus că nu îl cunoștea. 

— Un oarecare Louis Piejack, un nebun, care urmărește o 
femeie din parcul de rulote. M-a obligat, sub ameninţarea armei, 
să vin cu el. 

— Grozav! a exclamat Gillian. Să fii răpit de două ori în 
aceeași zi! Un adevărat record mondial. 

— Nu am inventat nimic. Individul ăsta mi-a învineţit ochiul. 

Gillian i-a spus lui Dealey că îl credea. Sammy Tigertail i-a 
interzis însă să mai vorbească cu spiritul omului alb. 

— Dar susţine că e viu, i-a spus Gillian, făcându-i cu ochiul 
detectivului. 

— Cu atât mai rău pentru el, a răspuns indianul, care nu 
excludea o asemenea posibilitate. 

Spre deosebire de spiritul lui Wilson, Dealey nu s-a făcut 
nevăzut când Sammy Tigertail a deschis ochii. Și, mai mult 
decât atât, se materializa și în faţa lui Gillian, care - deși nu era 
indiancă - putea să-l vadă și să-l audă. 

Sammy Tigertail continua să ciupească coardele chitarei. Își 
dorea să aibă un amplificator. Gillian a luat aparatul de 
fotografiat al lui Dealey și i-a făcut câteva poze indianului în 
timp ce acesta cânta. Apoi i le-a arătat pe ecranul aparatului. 

— La naiba, chiar ai putea să fii un star rock! a spus fata. 

Indianului îi plăcea cum arăta cu chitara în mână, deși a 
încercat să nu-și trădeze sentimentele. 

— Nu vreau să fiu un star rock, a zis el. 

— Normal că nu vrei, a spus Gillian. Cui i-ar plăcea să se 
îndoape cu droguri și să facă sex după pofta inimii? 

— Am nevoie de liniște. Nu pot să gândesc. 

Sammy Tigertail a șters cu grijă chitara și a pus-o deoparte. 
Apoi a întins sacul de dormit și i-a ordonat lui Dealey să se bage 
înăuntru. 

— Închide-i fermoarul! Până sus, i-a spus indianul lui Gillian. 

— Și capul? 

— Mai ales capul. 

— Nu faceţi asta! Sufăr de claustrofobie! a strigat Dealey, 
făcându-se roșu ca racul. 

— Unde dracu’ sunt ciorapii ăia? a întrebat Sammy Tigertail. 

— Nu, nu! Jur că o să tac! 

— Thlocko, nu vezi că este speriat de moarte? i-a spus Gillian. 

— Atunci intră și tu cu el acolo! Ca să-i ţii companie, a replicat 
indianul. E loc pentru amândoi. 

— Ce scârbos! 

— N-o să-ţi facă nimic. E mort. 

— N-aș prea crede, a răspuns ea. 

Dealey s-a întors pe o parte ca să-i facă loc. Gillian a intrat în 
sacul de dormit, proptindu-se în coate ca să păstreze distanţa 
între ei. Indianul a închis apoi fermoarul complet, învăluindu-i 
într-o atmosferă caldă, întunecată, cu iz de mucegai. 

— V-am spus că trebuie să gândesc, a repetat el. 

După câteva clipe, respiraţia lor a devenit mai ușoară. S-a 
așezat și el în apropiere. Nu a fost frumos din partea lui s-o 
oblige pe Gillian să intre în sacul de dormit alături de spiritul 
unui om alb, dar poate că astfel se va răzgândi și va renunţa la 
ideea de a rămâne pe insulă. Nicio fată normală nu ar accepta 
un asemenea tratament, dar Gillian era oricum, numai normală 
nu. 

O voce interioară îi spunea să n-o alunge, vocea eului său slab 
și singuratic. Dar de ce avea nevoie de ea? Nu ca să-l învețe, 
firește, să cânte la chitară. Putea la fel de bine să înveţe singur, 
ca mulţi alţi artiști de renume. Tatăl lui îi zisese că Jimi Hendrix a 
luat o singură lecție de chitară în toată viața lui, iar membrii 
formaţiei Beatles nu știau nici măcar să citească notele. 

— Hei! a șoptit Dealey. 

— Ce e? l-a întrebat Gillian. 

Sammy Tigertail s-a apropiat mai mult de sacul de dormit ca 
să tragă cu urechea. 

— E o barcă cu motor, a spus detectivul. 

— Nu aud nimic. 

— Nu, pe insulă e o barcă cu motor. Cu ea am ajuns noi aici. 

— Tu și omul cu mâna bandajată? l-a întrebat Gillian. 

— Da, e barca lui, a șoptit Dealey. Cred că aș putea s-o 
găsesc. 

— Pentru ce? 

Întrebarea ei a fost urmată de o clipă de tăcere. Cele două 
trupuri din sacul de dormit au început să se miște. Sammy 
Tigertail și-a masat mușchii gâtului, așteptând răspunsul lui 
Dealey. 

— Ca să scăpăm din mâinile /u/i! a răspuns acesta vădit 
nervos. 

— Dar de ce aș face asta? a întrebat Gillian cu o sinceritate 
care l-a făcut până și pe indian să zâmbească. 

16. 


Viceprimarul din Everglades City a împrumutat de la vecinul 
său o barcă dotată cu un motor de treizeci și cinci de cai-putere 
și un ghionder?* lung de cinci metri și jumătate pentru cazul în 
care ar fi trebuit să împingă barca în ape puţin adânci. Perry 
Skinner a cumpărat o cutie frigorifică pentru apă și mâncare, o 
lanternă, doi saci de dormit și a luat și pistolul semiautomat. 
Fry, care se simţea încă ameţit din cauza calmantelor, a moţăit 
o oră, la proră, în timp ce tatăl său scotocea în lung și-n lat 
golful Chokoloskee. Nu se vedea nici urmă de Honey, de oaspeții 
ei sau de barca lui Louis Piejack. 

Când băiatul s-a trezit, soarele se pregătea să apună. 

— Și acum ce facem? l-a întrebat pe tatăl său. 

— Căutăm în continuare. 

— Pot să-mi scot casca? Mă simt bine. 

— Mincinosule! 

Perry Skinner știa că Honey va da vina pe el dacă băiatul avea 
să pățească ceva. De fapt, va înnebuni de furie. 

Fry și-a pipăit coastele și s-a strâmbat de durere. 

— Se întunecă, a spus el. 

— Cu atât mai bine pentru noi. 

— Dar ne vor auzi de la mare depărtare. 

— Ai încredere în mine, fiule! 

Perry Skinner nu uitase arta de a fugi pe timp de noapte, o 
artă vitală dacă voiai să faci carieră ca traficant de droguri pe 
insulă. Nu fusese niciodată arestat pe apă, deoarece polițiștii nu 
puteau să-l găsească și cu atât mai puţin să-l prindă. Au reușit 
să-l aresteze pe uscat, în zorii zilei, împreună cu jumătate din 
bărbaţii care locuiau în Everglades City. Cinci agenţi federali au 
intrat cu violenţă pe ușă, iar Honey, pe jumătate goală, a 
aruncat cu un ibric în șeful acestora, care - fascinat de 
priveliștea ce i se oferea - nu a reușit să se ferească. 

În timpul carierei sale de proscris, Skinner a fost întotdeauna 
extrem de prudent și discret. Singura lui greșeală a fost 


29 Prăjină care servește pentru a pune în mișcare o ambarcaţiune mică, împingând cu 
ea în fundul apelor puţin adânci. (n. tr.). 

încrederea oarbă pe care a avut-o într-un om pe care îl cunoștea 
de la grădiniţă. Ca să-și scape pielea, prietenul lui i-a turnat pe 
Perry și pe fratele acestuia, trădarea fiind de obicei metoda 
standard prin care se pune capăt afacerilor cu droguri. Skinner 
s-a gândit să se răzbune pe individ, dar a renunţat. La urma 
urmei, era vărul lui primar. 

Povestea s-a încheiat înainte de venirea pe lume a lui Fry, 
care nu s-ar mai fi născut dacă Honey Santana nu l-ar fi așteptat 
pe Skinner în fața închisorii atunci când acesta a fost eliberat; 
purta o rochie de vară, galbenă ca lămăia, și sandale albe. 
Prezenţa ei a fost o surpriză, mai ales zâmbetul ei fermecător. li 
trimisese o sută patruzeci și șapte de scrisori lui Skinner în 
timpul detenţiei, dar - în ciuda tonului lor împăciuitor - niciuna 
nu i-a dat de înțeles că l-ar ierta. Și cu toate acestea, când a 
ieșit pe porțile închisorii Eglin, a văzut-o strălucind în bătaia 
soarelui din Pensacola. „Dacă mai faci vreodată trafic de 
droguri, îţi tai cocoșelul și-l arunc la pești”, au fost primele 
cuvinte pe care i le-a spus. 

Perry Skinner și-a reluat apoi viaţa cinstită de negustor de 
crabi și lucrurile au mers bine acasă - un timp. 

— l-ai dat GPS-ul mamei tale? l-a întrebat el pe Fry. 

— Da. 

— Și i-ai arătat cum să-l folosească? 

— Am încercat, a răspuns Fry. 

— Crezi că se descurcă cu el? 

— În proporţie de cincizeci la sută. Nu știe să-și verifice nici 
bordul de la mașină. 

„Nu se va schimba nimic niciodată”, și-a spus Perry Skinner. 

— Cum te simţi? l-a întrebat el apoi pe Fry. Și vreau să știu 
adevărul. 

— Îngrozitor. 

— Mi-am imaginat eu! 

Skinner era îngrijorat pentru că îl luase pe Fry cu el. Nu-i 
plăceau spitalele, iar ideea de a-l lăsa pe băiat în mâinile 
străinilor de la secţia de urgenţțe i se păruse atunci 
inacceptabilă. 

— O să-l împuști, tată? 

— Pe Piejack? Dacă voi fi nevoit, da. 

— Dar dacă vom ajunge prea târziu? Dacă i-a făcut deja ceva 
mamei? 

— Atunci e un om mort, i-a răspuns Skinner. 

Fry a încuviințat din cap. Era exact răspunsul pe care îl 
aștepta. 

e 

Louis Piejack n-a auzit pe nimeni furișându-se în spatele lui. 
Cineva i-a aplicat o lovitură la baza craniului, pierzându-și 
cunoștința înainte de a se prăbuși în cactuși. 

Și-a revenit în amurg, copleșit de o durere atroce. S-a eliberat 
din frunzele plantelor care îl ţineau captiv, dar s-a dezechilibrat 
și a alunecat într-o râpă plină de cutii goale de bere Busch. 
Aterizarea a avut un impact copleșitor. 

În lumina difuză a asfinţitului, contemplându-și hainele care 
miroseau a pește și trupul ars de soare, Piejack a observat 
nenumărate gheme de ace, care se întindeau - a înţeles el după 
înțepăturile cumplite pe care le simţea - din cap până-n 
picioare. Degetele care se iveau din bandajul mâinii stângi 
scăpaseră ca prin minune de atacul acelor de cactus. Din 
nefericire însă, din cauza operaţiei nereușite, arătătorul și 
degetul mare se aflau atât de departe unul de celălalt, încât îi 
era cu neputinţă să apuce micile arme. Așa că, Piejack trebuia 
să smulgă numai cu mâna dreaptă sutele de spini de cactus. 

Altcineva în locul lui s-ar fi simţit descurajat de acest 
handicap, dar bărbatul și-a revenit repede. Nu-l interesa cine îl 
atacase sau de ce. Nu-l îngrijora nici faptul că își pierduse pușca 
și nici că uitase unde ancorase barca. Nici fostul său prizonier, 
individul cu aparatul de fotografiat, nu-i mai stârnea interesul. 

Louis Piejack avea un singur obiectiv în minte: Honey 
Santana. 

Era prototipul obsedatului patologic, care își urmărește 
victima cu o stăruinţă ieșită din comun. Așadar, în timp ce zăcea 
printre cutiile de bere, a retrăit cu o plăcere uluitoare momentul 
care l-a propulsat în această aventură, momentul în care a 
reușit să pună mâna pe sânul magnific al lui Honey, profitând de 
neatenția ei, ocupată cum era să așeze cuburi de gheaţă pe o 
tavă cu fileuri proaspete de macrou. Faptul că purta sutien nu i- 
a diminuat plăcerea lui Piejack; dimpotrivă, atingerea ţesăturii 
fine i-a făcut dorinţa și mai arzătoare. 

Atacul punitiv al lui Honey l-a luat prin surprindere; cu toate 
acestea, pasiunea era la fel de puternică, în ciuda faptului că, în 
urma loviturii, testiculele i s-au umflat îngrozitor de tare, 

ajungând la dimensiunea unor lămâi mai mici. Curând după 
aceea, Piejack a fost răpit de o bandă de infractori din Miami și 
supus torturilor sadice ale crabilor-de-stâncă. 

De când a reușit s-o atingă pe Honey Santana, existenţa lui se 
transformase într-un adevărat calvar, dar o voia cu și mai multă 
înverșunare. Ajunsese chiar să creadă că și ea îi împărtășea 
sentimentele, fantezie alimentată de vizita-surpriză pe care 
Honey i-o făcuse acasă. Era adevărat că ea a fugit apoi cât au 
tinut-o picioarele, dar Piejack i-a interpretat așa-zisa repulsie ca 
pe un gest de tachinare. 

Momentul în care o va poseda pe Honey va reprezenta 
victoria supremă, dar și o lovitură dată sub centură fostului ei 
soț, cel pe care Piejack îl considera responsabil pentru mutilarea 
mâinii sale. Abia aștepta să se afișeze, braţ la braţ, cu noua lui 
iubită, plimbându-se amândoi pe cheiul din Everglades City. 

Piejack nu-și concepuse niciun plan ca s-o prindă pe Honey; 
se lăsa condus doar de poftele carnale. Chiar și după întâlnirea 
neplăcută avută cu spinii de cactus, obiectivul său rămăsese 
același, căci durerea - deși acută - îi stârnea doar niște senzaţii 
fiziologice: sete, foame și oboseală. 

Sub razele palide ale lunii, s-a ridicat din maldărul de cutii de 
bere și a început să urce în genunchi movila din scoici de pe 
care se prăbușise ceva mai devreme. Când a ajuns în vârf, se 
simțea epuizat, iar durerea era cumplită. Din tabăra de la baza 
colinei se auzeau voci feminine, iar Piejack spera că una dintre 
ele îi aparținea lui Honey. Gândurile i-au zburat la cealaltă 
femeie din grup - blonda care se dezbrăcase până la brâu în 
barcă - și s-a imaginat atunci protagonistul unei partide de sex 
în trei. Și-a amintit că bărbatul care le însoțea nu era un tip solid 
și nici nu se pricepea prea bine la vâslit, așa că Piejack era 
convins că nu-i va da prea mult de furcă. Individul fie va da bir 
cu fugiţii, fie va pieri înecat în golf. 

Ca un crocodil bătrân și reumatic, Piejack a început să se 
târască, îndrumat de vocile îndepărtate și de lumina roșiatică a 
focului de tabără. 


Dragă Geenie, 

Noaptea trecută pe care am petrecut-o în mașină a 
fost magikă și prefectă. N-am mai avut niciodată o-știi- 
tu-ce precum cea de aseară! 

Cred că suntem meniti să fim Împreună pentru 
totdeauna și voi face tot ce-mi va sta în putinț să fie 
așa!!! Eu Îmi țin mereu promesiunea si-ti voi arăta 
asta. 

Al tău pentru totdeauna, 
V. Bonneville 


„Ce animal primitiv!” și-a spus Boyd Shreave. Era evident că 
Eugenie Fonda avea o slăbiciune pentru troglodiţi. 

— Ce faci acolo cu lanterna? l-a întrebat ea. Sau poate că nici 
nu vreau să știu. 

— Citesc, a răspuns Shreave îmbufnat. 

— Da, cum să nu. Sub o pătură, în pădure. 

— N-am chef să socializez în seara asta. Îmi pare rău. 

— Nu-ţi cer să mă inviţi la dans, Boyd, a zis ea. Vreau doar să 
știu cum te simţi. 

— Cum crezi că mă Simt? Mi-am tratat penisul cu șocuri 
electrice. 

— Te-ai ars? 

— Nu te mai preface că-ți pasă! 

— Lasă-mă să văd! 

— Nu, mulţumesc, a spus Shreave pe un ton categoric. Nu 
chiar acum, a adăugat el, sperând că Eugenie își va manifesta 
îngrijorarea și mai târziu într-un mod mult mai plăcut. 

— De ce nu vii să stai cu noi lângă foc? a întrebat ea. 

— Imediat. 

Mai degradantă chiar decât descărcarea electrică a fost 
rușinea pe care a simţit-o apoi. După ce spasmele au încetat, 
Shreave s-a ridicat, împleticindu-se, în picioare, a scos din 
buzunar pistolul descărcat acum și s-a îndepărtat în tăcere. De 
atunci, a stat îmbufnat, convins fiind că cele două femei 
vorbeau numai despre el. 

— Și ce citeşti? l-a întrebat Eugenie. 

— O carte, a răspuns el, arzând de dorința de a-i arăta 
coperta volumului Storm Ghoul, doar ca s-o scoată din sărite. 

— Probabil că e foarte bună, a comentat ea. 

— Nu prea. E chiar plictisitoare. 

Scrisoarea de dragoste a tăietorului de copaci l-a întristat pe 
Boyd Shreave, dar nu din cauza ortografiei demne de un copil 
de grădiniţă și nici din cauza aluziilor legate de energia sexuală 

cutremurătoare a lui Eugenie. Shreave era trist deoarece 
scrisoarea reprezenta o dovadă incontestabilă a faptului că Van 
Bonneville era un om de acţiune. Individul își ţinuse 
promisiunea, indiferent cât de prost se exprimase. Și-a ucis într- 
adevăr soţia ca să-și petreacă restul vieţii cu femeia visurilor 
sale. _ 

Era un dobitoc, firește, dar un om de acţiune. Işi ținea 
„promesiunile”. 

Lucru pe care Shreave nu-l putea spune despre el. 

A stins lanterna, a dat la o parte pătura de lână și a urmat-o 
pe Eugenie Fonda în faţa focului de tabără, ascunzându-i 
memoriile în valiza Orvis. Honey încălzea un ibric deasupra 
focului. 

— Vrei niște ceai verde? i-a oferit ea. 

— N-aș prea crede, i-a răspuns el, sardonic. 

— Am auzit un raton scotocind prin cutiile de bere, l-a 
informat Eugenie, arătându-i dealul. Cred că era mare. 

— Poate că el ne-a furat caiacele, a spus Shreave, pe un ton 
caustic. 

— Lui Honey i s-a părut că a auzit o chitară. 

— Nu mai spune, o chitară! a zis bărbatul, aruncând în foc o 
cochilie spartă de stridie. Sigur nu era harfă? Poate că am murit 
cu toții și am ajuns în paradis. Asta da noroc! 

— Boyd are dreptate, poate că nu a fost nimic, a spus Honey, 
oferindu-i lui Eugenie o ceașcă aburindă. Poate că doar mi s-a 
părut. 

Eugenie a întrebat-o despre pantere. Honey i-a explicat că 
trăiau undeva pe țărm. 

— Dar au mai rămas foarte puţine. Sunt pe cale de dispariţie, 
a adăugat ea. 

— Ce tragedie! a murmurat Shreave. 

— Nu mănâncă oameni, dacă de asta ţi-e teamă. 

— Singurul lucru de care mi-e teamă este că o să mă 
plictisesc de moarte, a răspuns Shreave, chinuindu-se să râdă. 
Cred că nu v-aţi gândit la un plan de distracţie. 

— Ba da, a spus Eugenie. Ne-am propus să-ţi ignorăm 
comentariile insipide. 

— Ssst! a șoptit Honey, ridicând o mână. Aţi auzit? 

— Nu-i acorda atenţie, i-a zis Shreave lui Eugenie. E nebună 
de legat, dacă n-ai observat încă. 

Honey a remarcat atunci cât de diferit părea Boyd la telefon 
în ziua în care a sunat-o să-i vândă un teren ieftin în ţinutul 
Gilchrist. E 

— Ai o voce minunată când spui minciuni, a continuat ea. In 
restul timpului însă ești doar un maimuţoi, care se vaită tot 
timpul. Eugenie a izbucnit în râs, împroșcând în jur cu ceai. 
Shreave spumega de furie, dar era neputincios. Honey a golit în 
foc conţinutul ibricului, spunând că era timpul să meargă la 
culcare. Mâine e o zi mare, a adăugat ea. Vom scotoci insula în 
lung și-n lat ca să găsim caiacele. 

— Dar dacă nu mai sunt aici? a întrebat Genie. 

— Atunci va trebui să înotăm. Indiferent ce vom face, trebuie 
să vă odihniti. 

Când a înțeles că Eugenie nu avea de gând să-i îngrijească 
organul rănit, Shreave și-a scos sacul de dormit din cort și s-a 
așezat mai aproape de foc. Fusese o singură dată într-o tabără, 
cu douăzeci de ani în urmă, când făcuse parte, pentru scurt 
timp, din echipa cercetașilor. Mama lui l-a înscris în organizaţie 
într-o ultimă încercare (zadarnică, de altfel) de a-i insufla 
caracter singurului ei băiat. Tânărul Boyd i-a îndepărtat imediat 
pe ceilalţi băieţi din cauza comentariilor lui enervante și a 
disprețului pe care îl manifesta faţă de munca fizică. Până când 
trupa de cercetași a făcut prima expediţie pe timp de noapte, 
Shreave fusese deja etichetat ca fiind trântorul echipei. Imediat 
după miezul nopţii, un coleg pus pe șotii i-a desfăcut fermoarul 
sacului de dormit și i-a strecurat înăuntru un pui de tatu, care a 
început să exploreze axilele lui Shreave în căutare de hrană. 
Acesta a reacţionat extrem de violent, lovind cu casetofonul 
sărmanul animal până l-a lăsat fără suflare. Această faptă 
reprobabilă a dus la alungarea trupei de cercetași din parcul 
natural Lady Bird Johnson State Floral Gardens and Nature 
Prezerve, iar lui Shreave nu i s-a mai permis niciodată să 
participe la acţiunile acestora. 

Acum, vegheat de razele lunii, Shreave încerca să identifice 
sunetele nopţii. Se simţea complet lipsit de apărare în faţa 
prădătorilor feroce. Ce știa toanta aia de Honey despre pantere? 
Pielea i s-a făcut ca de găină în clipa în care a auzit un animal 
greoi - cu siguranţă, nu un raton - hârșâind printre copaci. 
Shreave a bâjbâit prin întuneric, căutând o piatră sau o bâtă, dar 
n-a găsit decât cochilii sparte de stridii. 

— Miroase a pește. 

Era vocea lui Honey. 

— De la cei care au trecut pe aici înaintea noastră, a spus 
Shreave, bucuros că nu era singur. 

— Nu pește gătit. Pește crud, a insistat ea. Cunosc bine 
mirosul. 

— Am auzit animalul ăla despre care vorbeaţi, a spus 
Shreave, încercând să pară cât mai indiferent. 

— S-a materializat, nu-i așa? 

— Cu siguranţă. 

— Atunci du-te să vezi ce e! i-a sugerat Honey. Nu uita să-ţi 
iei lanterna! 

„Glumește”, și-a spus Shreave, întorcându-se pe o parte. 

— Noapte bună, Boyd. 

— Du-te dracului! 

După un timp, zgomotul dintre copaci a încetat, iar una dintre 
femei a început să sforăie încet. Lui Shreave îi venea să urineze, 
dar nu îndrăznea să se aventureze prin fauna nocturnă. În plus, 
„tratamentul” cu electroșocuri pe care îl suferise alungase 
pentru un timp plăcerea micţiunii. 

A încercat apoi, în zadar, să omoare ţânțarii care făcuseră o 
pasiune pentru părul lui. Frumusetea mistică a Floridei se 
volatiliza treptat. Visul măreț de a începe o nouă viaţă alături de 
Eugenie Fonda părea să se spulbere. Dacă aventura avea să-și 
continue traiectoria descendentă, proporțiile eșecului le vor 
eclipsa pe toate celelalte din trecutul atât de anodin al lui 
Shreave. Ca de obicei, nu-și asuma vina și responsabilitatea 
pentru ce i se întâmpla; destinul crud îl ţintuise aici - pe o insulă 
necunoscută cu o femeie divorțată și nebună, o prietenă din ce 
în ce mai rece și un penis aproape prăjit. 

Lăsându-se purtat pe aripile viselor de sfârâitul tăciunilor care 
ardeau mocnit, gândurile i-au zburat, spre uimirea lui, la Lily, pe 
care o lăsase în Fort Worth. Dorinţele lui erau primare și lipsite 
de sentiment; amintirea care îi stârnea imaginaţia era cea a 
soției sale îmbrăcată doar cu niște chiloţi roșii, încercând să-l 
excite pe canapeaua din sufragerie. Shreave regreta faptul că 
nu profitase de acel interludiu extraordinar, căci Lily, care aflase 
de-acum că el părăsise căminul conjugal, era doar un vis 
frumos. 

Ar fi fost șocat să afle că nu era singurul bărbat din Dismal 
Key care se gândea la ea. 

e 

Indianul plecase, lăsându-l pe Dealey în grija lui Gillian. 
Detectivul a înțeles că nu-i va fi ușor să se înțeleagă cu ea 
atunci când a auzit-o spunând: 

— Cred că m-aș descurca de minune să prezint vremea la 
televizor. Cei care prezintă vremea nu se mai numesc 
meteorologi, ci moderatori TV. Urăsc uraganele și tornadele, dar 
mi-ar plăcea să fac reportaje despre schi. Ai fost vreodată în 
Aspen? Dealey a clătinat din cap. Nici eu, a continuat ea. Dar în 
Park City? 

— Vreau să dorm, a spus detectivul. 

— Hai să înregistrăm o casetă demonstrativă! 

Dealey a refuzat la început, dar fata l-a înghiontit cu pușca de 
vânătoare, pe care habar nu avea cum s-o folosească. Așa că a 
luat camera video și a filmat-o cu arma în mână în timp ce se 
prefăcea că prezintă vremea. Când a văzut imaginile, a 
exclamat: 

— Doamne, în ce hal îmi stă părul! Ai cumva niște balsam? 

— Cum să nu! Și sare de baie cu petale de trandafir. 

— Poate îmi voi schimba specializarea pe comunicare, a spus 
Gillian. Nu mă văd într-o sală plină de copii de clasa a treia. 

— Da, e greu, a încuviinţat Dealey. 

— Sau poate nu mă mai duc deloc la colegiu. O să rămân aici 
pe insulă cu tine și cu Thlocko. 

— Vreau să te rog ceva. Trebuie să sun acasă s-o anunț pe 
soţia mea că sunt teafăr și nevătămat. 

Gillian se arăta mai mult amuzată decât înţelegătoare. 

— Ai un telefon mobil, Lester? 

Numele de Lester i se părea mult mai potrivit pentru el, motiv 
pentru care a hotărât să i se adreseze în felul acesta. 

— Doar două minute, atât vreau să vorbesc. Probabil că este 
foarte îngrijorată, a insistat Dealey. 

— Dar unde ţi-e verigheta? Detectivul a ezitat prea mult 
înainte de a-i da un răspuns. Crezi că dacă sunt atât de tânără, 
a spus Gillian, mustrându-l cu degetul, nu-mi dau seama când 
cineva minte de îngheaţă apele? Te prind repede cu minciuna, 
Lester, așa că ai grijă! Sunt un adevărat detector de minciuni. 

— Pot sau nu să dau telefonul ăla? 

— Cui? a întrebat Gillian, privind pușca printre degetele de la 
picioare. 

— Trebuie să vorbesc cu doamna care m-a angajat, a spus 
Dealey. Sunt detectiv particular. 

— Pe bune? Grozav! 

— În momentul de faţă, n-aş putea spune că e chiar atât de 
grozav. 

— Apropo, știu să folosesc chestia asta, a spus Gillian, 
ridicând pușca. Thlocko mi-a spus că pot să trag dacă încerci să 
faci ceva. Mi-a spus să ţintesc picioarele în cazul în care nu ești 
spirit, ci om în carne și oase. 

— Ce drăguţ din partea lui! a zis Dealey. 

— Așa că ia-o de la început, Lester, și spune-mi adevărul! i-a 
cerut fata. 

— Desigur, a răspuns Dealey, conformându-se. 

Povestea i s-a părut fantastică lui Gillian. 

— Îţi dă douăzeci și cinci de mii de dolari ca să-i filmezi 
bărbatul în timp ce face sex cu o târfulițţă! Minunat, Lester! 

— N-o să primesc nicio centimă, a spus Dealey, pentru că n-o 
să reușesc niciodată să filmez scena pe care o vrea clienta mea. 
Nu e zdravănă. 

— Vorbim despre cei care și-au făcut tabăra lângă Râpa 
Cutiilor de Bere, nu-i așa? 

— Da, despre cuplul din Texas. Femeia din parcul de rulote nu 
este implicată. 

Gillian era atât de încântată să afle detalii picante referitoare 
la intrușii misterioși, încât l-a lăsat pe Dealey s-o sune pe clienta 
lui. 

— Dar sun eu prima, a spus ea, cerându-i telefonul. Dealey l-a 
scos din buzunarul jachetei sale și i l-a oferit. Fata a format 
numărul și a așteptat. O sun pe mama, i-a zis ea lui Dealey. 

— Nu-mi consuma toată bateria! 

Gillian a încuviinţat din cap, șoptind: 

— O să răspundă robotul, slavă Domnului! Dealey a auzit 
bipul telefonului de la celălalt capăt al firului. Bună, mamă, eu 
sunt, a spus Gillian, pe un ton vesel. Telefonul meu nu mai 
merge, dar nu vreau să vă faceți griji. Totul este minunat - mi- 
am luat o mică vacanţă. M-am despărțit de Ethan, lucru pe care 
l-ai și prezis, de altfel. Am cunoscut un alt băiat - e cu totul 
diferit. Sunt convinsă că o să-ţi placă. Transmite-i dragostea 

mea tatii! Voi încerca să vă sun din nou peste câteva zile. Apoi i- 
a aruncat telefonul lui Dealey. Gata, m-am liniștit! Vrei să 
vorbeşti între „patru ochi”? 

— Dacă nu te superi... 

— Mă duc la toaletă, a zis ea, arătându-i crângul de la 
marginea luminișului. 

Dealey a așteptat până când Gillian s-a făcut nevăzută. Apoi, 
la lumina lunii, a căutat în portofel bucata de hârtie pe care Lily 
Shreave îi scrisese numărul de telefon. Ea a răspuns după 
primul apel. 

— Sper că îmi daţi vești bune, domnule Dealey. 

— Da și nu, a spus el. 

— la să vedem! 

— Vestea bună este că am reușit să surprind ce mi-aţi cerut, a 
spus el, convins fiind că soţia lui Boyd Shreave o să-l creadă. 

— Aţi filmat scena penetrării? 

— Da, doamnă. 

— Pe plajă, nu-i așa? lar ea stătea deasupra, nu-i așa? 

— O scenă de milioane, a răspuns Dealey. 

N-ar fi vrut s-o înșele pe Lily Shreave, dar o minciună era tot o 
minciună. ȘŞi-ar fi făcut însă mai multe procese de conștiință 
dacă ea n-ar fi fost o persoană atât de perversă. 

— Și care e vestea proastă? a întrebat ea. 

— Nu pot să plec din locul ăsta blestemat. 

— Și unde sunteţi mai exact? 

— N-am nici cea mai vagă idee, doamnă Shreave. Sunt zece 
mii de insule pe aici, iar eu sunt țintuit pe una dintre ele. 

— Cu filmul meu în valoare de douăzeci și cinci de mii de 
dolari. 

— Corect, a spus Dealey. 

— Pot să vă întreb cum aţi ajuns acolo? 

— Ameninţat cu arma. 

— Doamne Dumnezeule! a exclamat Lily Shreave. Sper că nu 
de către Boyd! 

— Să fim serioși! 

— Să nu-mi spuneți că aţi fost răpit! 

— Și încă de două ori! a răspuns Dealey. 

— Dar aţi reușit să scăpaţi! 

— Nu pentru mult timp. 

— Și cine vă ţine captiv acum? a întrebat Lily Shreave. 

— Nu are importanţă. Nu avea niciun rost, considera Dealey, 
să-i spună că era prizonierul unei studente și al unui indian din 
tribul Seminole, căruia îi plăcea să zdrăngăne la chitară. Uite ce 
trebuie să faceţi! i-a zis el doamnei Shreave, dându-i toate 
detaliile. 

— Îmi place, i-a spus ea. Sunteţi inteligent, domnule Dealey. 
Voi suna mâine la prima oră. 

N-o interesa soarta lui - nu-și făcea iluzii în privinţa asta. N-o 
interesa decât să pună mâna pe caseta video. 

Dealey a auzit un foșnet și a văzut-o pe Gillian ieșind din 
crâng. 

— Trebuie să închid acum. 

— Staţi puţin! Încă o întrebare! 

— Spuneţi! 

— Cum a ieșit caseta? Se vede... totul? 

— De minune! a răspuns Dealey. 

— Grozav! 

— Puteţi s-o mai spuneți o dată. 

— Abia aştept s-o văd, a zis soția lui Boyd Shreave. 

— Nu veţi fi dezamăgită, i-a răspuns Dealey, închizând 
telefonul. 

17. 


Cecil McQueen a murit sufocat în clubul de noapte Le Lube, 
unde participa, împreună cu alţi șase prieteni, la o petrecere a 
burlacilor. Șeful de departament de la firma de transport unde 
lucra Cecil se căsătorea a doua zi cu contabila fostei sale soții, și 
ea divorțată, iar prietenii lui nu știau dacă hotărârea sa avea să 
fie o lovitură de maestru sau un gest autodistructiv. 

Când a venit momentul de striptease, bărbaţii au băut după 
placul inimii, fără să facă însă excese. Cecil McQueen, care în 
mod obișnuit era un individ timid, și-a surprins tovarășii când a 
sărit în ringul de wrestling, unde combatanții se luptau în noroi, 
ca să-și măsoare forțele cu una dintre participante, Big Satin, 
care avea cu douăzeci și patru de kilograme mai mult ca el și 
care nu știa (asemenea lui Cecil) că avea coronarele obturate. 
După accident, Big Satin s-a simţit îngrozitor. Ca și colegii de 
serviciu și șeful lui Cecil, dar nunta s-a desfășurat apoi conform 
programului. 

Poliţia a declarat incidentul ca fiind un accident nefericit; cu 
toate acestea, a fost intens mediatizat de emisiunile de știri, 
ajungând și la urechile fiului victimei, cunoscut atunci sub 
numele de Chad, care a aflat astfel că tatăl lui nu și-a găsit 
sfârșitul încercând să salveze o dubă plină de copii orfani dintr- 
un canal de scurgere inundat, așa cum îi spusese mama lui 
vitregă. 

Ani mai târziu, Sammy Tigertail se gândea adesea la tatăl lui, 
un individ blând și plin de viaţă, care credea că cele trei 
ingrediente fundamentale ale fericirii erau rockul clasic, gogoșile 
Krispy Kreme și o baie fierbinte. Muzica era cea care îl înveselea 
pe tânărul Chad, chiar și după ce s-a mutat în Big Cypress, și-a 
schimbat numele și s-a îndepărtat pentru totdeauna de oamenii 
albi (cu excepţia unuia singur). Dragostea lui pentru rock a fost 
cea care a dus la relaţia nepotrivită și dureroasă cu Cindy, pe 
care a cunoscut-o la concertul formaţiei Rolling Stones din 
Lauderdale. Sammy Tigertail și-a dat imediat seama că avea să 
fie o pacoste în viața lui, dar a primit-o cu braţele deschise. 

Se părea însă că nu învățase nimic din trista experienţă, 
pentru că același lucru i se întâmpla acum și cu Gillian. 

— Incep să mă simt complexată, i-a spus ea. De ce nu încerci 
să faci sex cu mine? 

— Tu ai vrut să fii ostatică. 

— ȘI? 

— Nu te culci cu ostaticii. 

— Cine a inventat regula asta tâmpită? Dar sunt convinsă că 
ţi-a trecut prin cap. 

— Prostii! a zis Sammy Tigertail. 

Ea s-a ridicat pe vârfuri și a încercat să-l sărute pe bărbie, dar 
el s-a ferit. 

— Nu înţelegi. 

— Că ești nervos? Ba da. 

Indianul a luat pușca agăţată de creanga unui copac și i-a 
făcut semn cu capul, arătându-i-l pe Dealey. 

— Stai cu ochii pe domnul cameraman, i-a cerut el lui Gillian. 
Nu întârzii mult. 

— Dar dacă încearcă să facă ceva? Să sară, de exemplu, pe 
mine și să-mi sfâșie hainele? 

— Atunci împușcă-l! Pușca este acolo, i-a spus Sammy 
Tigertail. 

— Bine. 

— Dar ţintește jos, în cazul în care se dovedește că este un 
om în carne și oase. Nu mai vreau să fiu bântuit de spiritele 
fețelor palide. 

— Când spui jos... 

— Adică la picioare. 

— Am înţeles, a zis Gillian. 

Mânat de un impuls irezistibil, Sammy Tigertail s-a aplecat și 
a sărutat-o pe creștet, apoi s-a pierdut în noapte. Razele lunii îl 
ajutau să-și croiască drum fără să mai folosească lanterna, deși 
nu se putea baza pe simţul lui de orientare. Din fericire însă 
insula era atât de mică, încât cu greu te puteai rătăci. Indianul a 
localizat în cele din urmă movila din cochilii de stridii și s-a 
așezat la pândă cu faţa spre focul de tabără și rezervorul de 
apă. Tăciunii ardeau mocnit și, în lumina difuză, Sammy Tigertail 
a zărit forma ascuţită a celor două corturi și în apropiere silueta 
unui om înfășurat într-un sac de dormit. 

A coborât în tăcere de pe movilă și, cu excepţia faptului că s-a 
împiedicat o dată și a scăpat pușca din mână, putem spune că 
s-a apropiat practic pe furiș. Pentru că a auzit sforăituri, și-a 
imaginat că toţi turiștii din caiace dormeau duși. A ieșit în fugă 
în luminiș și a înșfăcat un rucsac mare. 

Tocmai atunci un cap s-a ivit dintr-un cort. Sammy Tigertail a 
văzut mișcarea și s-a răsucit imediat pe călcâie, fluturând pușca. 
Inima îi bătea gata să iasă din piept. 

— Ușurel, uriașule! a șoptit o femeie. 

— Avem nevoie de apă! 

— Dar noi nu avem? 

— Dar eu sunt înarmat, a spus Sammy Tigertail. Acum taci din 
gură! 

— Tu ne-ai furat caiacele? Femeia vorbea cu un accent ușor 
din Sud și avea părul deschis la culoare, dar trăsăturile feţei îi 
erau învăluite în întuneric. Stai puţin! a zis ea, scotocind prin 
sacul de dormit. 

— Ce faci? 

— Vin cu tine. 

— Nici nu se pune problema! a zis indianul mânios. 

Femeia s-a ridicat în picioare și s-a încălţat cu un soi de 
pantofi de sport din cauciuc. Era înaltă. 

— Ne-ai luat bărcile și acum vrei să ne lași fără apă - să fiu a 
naibii dacă o să stau cu mâinile în sân, așteptând să mor aici! a 
continuat ea. O pală de vânt a agitat pâlcul de mangrove, iar 
frunzele copacului secular au început să freamăte. Femeia, 
înfrigurată, și-a cuprins trupul cu mâinile. Deci? a întrebat ea. 
Sammy Tigertail știa că, dacă o va lăsa în urmă, îi va trezi pe 
ceilalți și vor lua legătura cu autorităţile, informându-le că un 
tâlhar indian umblă liber pe insulă. Fac tot ce vrei, a insistat ea. 
Tot. 

Indianul și-a înălțat privirea spre luna care îl privea 
răutăcioasă. Se părea că spiritele îl pedepseau. Bănuia că toate 
necazurile sale i se trăgeau de la Wilson, turistul mort. 

— Tot ce vreau? a întrebat-o el pe femeie. Ea a încuviinţat din 
cap. Atunci cară rucsacul ăsta! 

— Da, bwana”. 

— Și să nu scoţi un sunet, s-a răstit în șoaptă indianul, că-ţi tai 
limba! 

Femeia și-a scos limba ca să-i arate perluţa, care strălucea în 
razele lunii. Sammy Tigertail s-a încruntat. 

— Mi-au înfipt-o niște tipi, a zis ea. 

— Și prietena mea avea una, dar în altă parte. Nu părea să se 
simtă însă atât de bine. 

Indianul s-a îndreptat apoi cu pași repezi spre pâlcul de 
copaci. Femeia îl urma îndeaproape, gâfâind sub greutatea 
rucsacului. Se așteptase s-o audă trâncănind ca o moară 
stricată, dar nu se întâmpla deloc așa. Era o surpriză plăcută. 

Cei treizeci de ani petrecuţi în industria pescăriei, dar și lipsa 
obișnuinţei de a se spăla își puseseră amprenta asupra lui Louis 
Piejack, impregnându-i un miros puternic și distinct. Dacă ar fi 
fost apă de colonie, aceasta și-ar fi extras esenţa din solzi de 
macrou, icre de chefal, intestine de biban, creier de homar și 
pastă de stridii. Sursa acestui parfum deosebit erau gâtul și 
brațele lui Piejack, care căpătaseră o strălucire galben-verzuie 
de la curățarea resturilor și excrementelor de pește. Poate doar 
dacă s-ar fi spălat cu leșie industrială și-ar mai fi recăpătat 
înfățișarea umană. 

Cu alte cuvinte, puțea de trăsnea. 

Honey Santana ar fi detectat duhoarea, și pericolul, dacă 
alergia la polen de care suferea nu i-ar fi blocat căile respiratorii. 
Nici n-a apucat să adoarmă bine, că Louis Piejack s-a și aruncat, 
gemând cumplit, în vechiul rezervor de apă. Ameţit de durere, 
vânătorul nostru, acoperit din cap până în picioare de spini de 
cactus, își urmărea prada printr-o crăpătură a zidului din 
cărămidă. El a văzut-o, așadar, pe Eugenie Fonda plecând 
împreună cu un indian tânăr și înarmat. Acest lucru nu i-a stârnit 
nici cea mai vagă curiozitate lui Piejack; unica lui preocupare 
era Honey. 

Singura persoană pe care n-ar fi surprins-o deloc această 
urmărire asiduă a negustorului de pește era chiar soţia lui, 
căreia - în urmă cu două decenii - Piejack îi făcuse curte într-un 
mod mult mai subtil. La vremea respectivă, eroul nostru era 
mult mai chipeș și acorda mai multă atenție igienei personale, 
reprezentând o partidă extrem de atrăgătoare în ţinutul Collier, 
o regiune rurală, unde tinerii talentaţi erau o raritate. După 
nuntă însă Piejack a început să alunece rapid pe o pantă 
descendentă, iar când soţia lui a ameninţat că îl va părăsi, a dat 
foc dubiței mamei ei, avertizând-o că acesta era doar începutul. 

Chiar și atunci când familia ei s-a mutat în Redlands, Becky 
Piejack a rămas cu Louis doar pentru că îi era teamă să-l 
părăsească. 

Căsnicia ei era un adevărat calvar, încât până și vestea că 
avea cancer s-a dovedit o ușurare pentru ea - orice motiv era 
bun ca să plece de acasă. Spitalele din Everglades City nu erau 
dotate cu aparatură pentru chimioterapie, așa că Becky abia 
aștepta să meargă de două ori pe lună în Gainesville ca să 
scape de soțul ei nebun și respingător. Chiar și atunci când 
oncologii au anunţat-o că - după trei ani de tratament - se 
vindecase complet, Becky i-a ascuns vestea soțului ei, 
continuând să plece de acasă de două ori pe lună. In timpul 
acestor lungi călătorii, o însoțea adesea un tânăr colecţionar de 
orhidee, Armando; ea cumpăra, de asemenea, casete de la 
Institutul de limbi străine Berlitz, cu ajutorul cărora învăţa 
franceza și portugheza. Becky Piejack se pregătea pentru ziua în 
care își va lua inima în dinţi și îl va părăsi pe soțul ei, chiar dacă 
asta însemna probabil să plece din Statele Unite. Parisul sau Rio 
de Janeiro păreau niște destinaţii potrivite. 

În realitate însă Louis Piejack nu se mai gândea de mult la 
soţia lui ca la un bun de care nu voia nici în ruptul capului să se 
despartă. De fapt, doar boala ei îl făcea să se mai gândească, 
vădit deranjat, la ea. Acum, în timp ce stătea tremurând pe 
podeaua din ciment a rezervorului de apă, Piejack visa la o nouă 
viaţă, plină de pasiune, alături de Honey Santana. Imediat ce se 
vor întoarce în Everglades City, o va alunga pe Becky, împreună 
cu patul ei de spital și mobila din răchită pe care o ura atât de 
tare. O va lăsa pe Honey să vopsească sufrageria după bunul ei 
plac, dar nu și dormitorul, unde va păstra nuanţa întunecată a 
pereţilor înnobilaţi cu o friză sculptată, de culoare roșie. Îi va 
cumpăra în dar zeiţei sale un set nou de vase de bucătărie, dar 
și un grătar pentru friptură de porc mistreţ și curcan. Apoi o va 
angaja din nou la piaţa de pește, unde va curăța creveţi sau va 
lucra la casă, pentru că astfel nu o va scăpa nicio clipă din ochi. 
Cât despre fiul lui Honey, mucosul putea foarte bine să stea cu 
tatăl lui. 

La un moment dat, în timp ce făcea toate aceste planuri de 
viitor, Louis Piejack a simţit o durere nouă - nenumărate 
înțepături în palma mâinii stângi, unde nu putea ajunge cu 
ușurință fără să desfacă bandajul. Piejack nu văzuse în întuneric 

armata de furnici-de-foc, care își croiseră drum spre palma 
mâinii bandajate printr-una din găurile prin care ieșeau degetele 
operate. N-a ţipat, n-a scos nici măcar un geamăt. A scrâșnit 
doar din dinţi în timp ce insectele îi pătrundeau în carne. 

Se consola cu imaginea zeiţei sale răvășitoare, care sforăia ca 
un hamal la câţiva pași distanţă. Louis Piejack considera însă că 
suferinţa fizică era doar un preţ infim pe care trebuia să-l 
plătească pentru compania unei femei ca Honey Santana. A 
realizat atunci, vădit amuzat, în ciuda situaţiei disperate în care 
se afla, că mâna din care insectele se înfruptau acum era cea 
care a atins-o pe Honey în ziua aceea tumultuoasă din piața de 
pește. 

— Hai, devoraţi-mă! le-a spus el batjocoritor furnicilor. Nu-mi 
pasă nici cât negru sub unghie. 

(J 

Perry Skinner a ajuns în golf, traversând canalul Sandfly Pass 
și s-a îndreptat încet spre coastă, scrutând insulele în căutarea 
lui Honey și a turiștilor ei. Vântul se intensificase, stârnind valuri 
care loveau carena schifului, împiedicându-i să se deplaseze în 
tăcere. O altă problemă o reprezentau trunchiurile arborilor 
bătrâni, dezrădăcinaţi în timpul uraganelor din vara trecută, 
care pluteau acum prin apele puţin adânci ale estuarelor și 
golfurilor mici. Ca să evite un accident, Skinner trebuia să 
folosească tot timpul lanterna, deși exista riscul ca astfel să fie 
văzuți. 

Când barca a intrat într-un golf mai adânc, valurile s-au înălțat 
și mai tare, lovind vasul cu putere și împrăștiind apa sărată. 

— Tată, ai văzut? a strigat Fry de la proră. 

Skinner îl zărise și el - licărul unui foc pe un mal din 
apropiere. A oprit îndată motorul și a micșorat lumina lanternei. 

— Ei sunt? a întrebat Fry, neliniștit. 

— Nu știu, fiule. 

Vântul și valurile nu păreau să ajungă la un consens, 
împiedicând plutirea lină a bărcii și împingând-o spre apele 
puţin adânci. Skinner a înclinat motorul și a luat ghionderul. Fry 
l-a văzut apoi urcându-se pe o platformă instabilă de deasupra 
motorului exterior al bărcii. 

— Doar n-o să faci asta! a spus el. 

Skinner a avut nevoie de câteva momente ca să-și recapete 
echilibrul. 

— Apa n-are mai mult de treizeci de centimetri. Ai o idee mai 
bună? 

A fixat apoi piciorul ghionderului în mâl și, cu lovituri lente, a 
început să împingă schiful spre insula unde ardea focul de 
tabără. Părea o misiune ușoară atunci când îi priveai pe ghizii 
care îi conduceau pe turiști în acele locuri pustii, dar Skinner nu 
se simţea deloc în largul lui pe platforma subţire din plastic. O 
singură mișcare greșită și putea să alunece în apă sau, și mai 
rău, să cadă pe spate și să-și spargă capul de elicea bărcii. 

— Cred că ţie îţi trebuie acum o cască de fotbal, a comentat 
Fry. 

Skinner și-a înghiontit ușor fiul cu vârful uscat al prăjinii. 

— Fii numai ochi și urechi, băiete! Nu avem nevoie de 
musafiri nepoftiţi. 

— Apropo, unde e pistolul? 

— Liniștește-te! i-a spus Skinner. A 

Îi venea să se arunce în apă, atât era de neliniștit. Îi revenea 
mereu în minte imaginea camionetei lui Louis Piejack, care 
aproape dăduse peste el în parcul de rulote, și se întreba cum ar 
fi putut să-l împiedice pe individul ăla s-o urmărească pe mama 
lui. Fry îl ura pe domnul Piejack pentru că s-a legat de ea în 
piaţa de pește, dar îl considerase doar un gunoi - nu un vânător 
de oameni nebun și periculos. 

Băiatul bătea darabana pe bordul bărcii, întrebându-se cum 
să se liniștească. Nu avea nicio șansă. 

— Am auzit ceva, a spus la un moment dat tatăl lui din 
spatele schifului. 

Fry s-a oprit și a ciulit urechile. 

— Pare... o înmormântare... sau cam așa ceva. Se aud oameni 
care plâng. 

— De unde vin plânsetele? Vezi ceva? 

— Doar niște umbre, a răspuns Fry, strângând pumnii ca să 
nu mai tremure. 

Tatăl lui reușise să împingă schiful destul de aproape de mal, 
cât să zărească flăcările portocalii și să simtă miros de lemn ars. 
La început, siluetele din jurul focului semănaseră cu niște pini 
pitici, care se clătinau în bătaia vântului. Acum Fry nu mai era 
chiar atât de sigur. Corul de gemete și suspine părea să crească 
și să scadă în intensitate, făcându-l să se înfioare. Tatăl lui a 
început să împingă schiful cu lovituri mai repezi. 

— Ancorăm aici, a spus Skinner, îndreptând barca spre plajă. 

După alte patru lovituri, carena a ajuns pe nisip. 

Fry a sărit din barcă, simțindu-se amețit. 

— S-a făcut frig, a murmurat el. 

Tatăl lui a sărit și el pe mal, trăgând schiful pe uscat pentru ca 
mareea să nu-l ducă în larg. Apoi i-a aruncat un pulover lui Fry, 
pe care băiatul, distrat, a încercat să-l îmbrace fără să-și scoată 
casca de fotbal. 

— Tată, nu mă mai descurc, a zis el, sfios. 

Odată eliberat din capcana puloverului, l-a urmat pe tatăl lui, 
adâncindu-se amândoi în pădurice. Părea să aibă din nou cinci 
ani. 

— Dacă o să-ţi spun să fugi, va trebui să mă asculți, a zis 
Skinner. 

— Da, dar unde? 

— In sens opus, fiule. 

— Dar... 

— Și nu te uita înapoi! O să vin după tine mai târziu. 

— Nu pot să alerg prea repede cu chestia asta pe cap. 

— Imaginează-ţi că ești Mercury Morris! 

— Cine? 

— Eşti jalnic! a zis Skinner, prefăcându-se că îi dă un șut în 
fund. Hai să mergem acum! 

Au străbătut apoi, cu ochii-n patru, drumul presărat cu arbuști 
și tufișuri, mergând paralel cu plaja. Sunetele ciudate, 
asemănătoare cu niște bocete, au devenit mai puternice odată 
ce s-au apropiat de foc. Skinner s-a ghemuit la pământ, 
făcându-i semn fiului său să-i urmeze exemplul. Au traversat 
apoi un luminiș, sub razele palide ale lunii, și s-au ascuns într-un 
pâlc de pini australieni. 

Fry a văzut cinci siluete ascunse sub glugi, care se învârteau 
în jurul unui foc. Purtau halate albe, dar nu plângeau, ci scoteau 
niște sunete stridente, ca niște incantații, fără o linie melodică 
clară. O cruce înaltă din lemn părea să-i vegheze de pe o dună 
de nisip. 

— Ku Klux Klan-ul! a șoptit Fry. 

— Sunt cam departe de casă, a zis Skinner. 

Fry l-a văzut aranjându-și pistolul pe care îl ţinea la brâu. Era 
posibil să-i fi ridicat piedica. 

— Ce-ai de gând să faci, tată? 

— Să fiu cât mai drăguţ cu putinţă. 

Fry l-a urmat, neliniștit, ieșind amândoi din ascunzătoarea pe 
care le-o ofereau pinii. Skinner s-a apropiat, cu o ţinută 
degajată, de grupul de oameni, care s-au oprit - unul câte unul - 
din dans, încremenind într-o tăcere adâncă. 

— Salut! a spus Skinner. 

— Cine ești, frate? a întrebat cel mai înalt dintre ei - un 
bărbat, după voce. 

— Reprezint Comisia pentru Apărarea Florei și Faunei 
Sălbatice. Caut un bărbat - pe nume Louis Piejack - pentru că 
vânează ilegal crustacee. 

— Nu-l cunoaștem pe acest biet păcătos, a răspuns omul, în 
timp ce tovarășii lui s-au regrupat în spatele lui. 

— Ce-ar fi să vă descoperiţi chipurile? a propus Skinner pe un 
ton amabil. 

Glugile erau atașate de halatele lor albe, pe care scria FOUR 
SEASONS - MAUI. 

„Nu făceau parte din Ku Klux Klan”, s-a gândit Fry, vădit 
ușurat. 

— Nu avem nimic de ascuns, a spus cel mai înalt dintre ei, 
descoperindu-și chipul împreună cu însoțitorii săi. Erau doi 
bărbaţi și trei femei, toţi îngrijiţi și bine făcuți. Fry și tatăl lui nu 
i-au recunoscut pe niciunul dintre ei; nu erau din Everglades 
City. Eu sunt fratele Manuel, a continuat bărbatul cel înalt, și 
facem parte din Organizaţia Maritimă a Primilor Ucenici ai lui 
Dumnezeu. Credem că lisus, Mântuitorul nostru, s-a întors pe 
pământ și străbate cele șapte mări, pregătindu-se să acosteze 
în toată splendoarea Sa și să le insufle oamenilor dorinţa de a se 
mântui. Noi îl vom întâmpina cu rugăciuni și cu inima deschisă. 

— De unde ești, Manny? l-a întrebat Skinner, dând nerăbdător 
din cap. 

— Din Zolfo Springs, domnule, și nu facem niciun rău. Ne 
aflăm aici, pe acest țărm binecuvântat, ca s-o botezăm pe noua 
noastră soră, domnișoara Shirelle. 

Ea și-a făcut simțită prezenţa, fluturându-și vioaie o mână. 

— Aţi băut? a întrebat Skinner. 

— Numai vin, domnule, a răspuns fratele Manuel, afișând o 
expresie jignită. Pot să vă arăt pasajul din Sfânta Scriptură. 

— Sunt convins. Aţi văzut ceva ciudat în seara asta pe aici? 
Credem că domnul Piejack este prin apropiere, a zis Skinner. 

— Cum l-am putea recunoaște pe acest om? a întrebat una 
dintre credincioase. 

— Are o mână bandajată, a răspuns Skinner, asemenea celei 
a unei mumii. 

— Aha! 

— Și pute ca un pește-de-mâl, a adăugat Fry, citând-o pe 
mama lui. 

Unul dintre credincioși le-a spus apoi că au auzit Împuşcături 
ceva mai devreme. 

— Din partea aceea, a specificat el, indicându-le insula aflată 
de cealaltă parte a apei. 

— Câte împușcături aţi auzit? a întrebat Skinner, fără să-l 
privească pe Fry, care intrase în panică - o știa prea bine. 
Tocmai de aceea evitase să-i spună fiului său că Piejack era 
înarmat. 

— Două focuri de armă, a răspuns bărbatul. 

— Sunteţi siguri că au fost focuri de armă? Unii turiști trag 
artificii. 

— Fratele Darius este vânător, a explicat fratele Manuel. Ne 
bucurăm de roadele lui Dumnezeu. 

— N-aţi vrea să rămâneţi alături de noi ca să participaţi la 
ceremonia de botez? a întrebat sora Shirelle, cea mai corpolentă 
dintre credincioși. Intraţi cu noi în apele divine pe care 
călătorește Mântuitorul nostru! 

— Poate altă dată, a spus Skinner, pe un ton sec. 

— Domnule, pot să vă întreb cine e băiatul? a intervenit 
cealaltă femeie. 

— Fiul meu. 

— Dar de ce poartă cască? Suferă de ceva? 

— Da, suferă de o nenorocită de migrenă. A intrat cu placa de 
skateboard într-un camion. 

— Haideţi să ne rugăm atunci pentru însănătoșirea tânărului! 
a spus fratele Manuel, împreunându-și mâinile ca într-o rugă. 
Haideţi, dragii mei! 

Credincioșii și-au pus din nou glugile pe cap și au început o 
nouă incantaţie, la fel de stridentă ca și celelalte. Sora Shirelle, 
care nu purta sutien, îi conducea pe tovarășii săi într-un soi de 
dans spasmodic. 

Fry l-a tras pe tatăl său de mânecă, întrebându-l în șoaptă: 

— Crezi că au auzit într-adevăr focuri de armă? 

— Vamos ahora!” a zis Skinner. 

Străbătuseră cam patruzeci și cinci de metri, când fratele 
Manuel a rupt cercul de dans și a început să alerge după ei, 
strigând: 

— Prieteni, staţi puţin! Opriţi-vă! 

Pentru că se îndepărtaseră de lumina focului, Fry nu mai 
putea să vadă expresia de pe chipul tatălui său. Dar nici nu avea 
nevoie. 

— Ticălosul! l-a auzit el murmurând. 

— Să fugim? l-a întrebat băiatul cu speranţă în glas. 

Știa că tatăl său nu avea o părere prea bună despre 
predicatori și fanatici religioși. Odată, fiind acostat la docuri de 
câţiva reprezentanţi ai Martorilor lui lehova, i-a alungat cu 
furtunul de apă pentru incendii. 

— Asta este problema cu habotnicii ăștia, fiule. Nu pot să-și 
păstreze religia doar pentru ei, trebuie să le-o bage și altora pe 
gât. Grăbise pasul, dar „habotnicul” înalt îi prindea din urmă. N- 
am mai deschis de mult Biblia, dar nu-mi amintesc ca lisus să fi 
sâcâit pe cineva așa cum o fac ăștia. 

— Ne-a ajuns din urmă, tată. 

— Da, știu, a spus Perry Skinner, oprindu-se și răsucindu-se 
pe călcâie. 

Gâfâind și transpirat, bărbatul venea spre ei cu un zâmbet 
încrezător pe buze, convins fiind de caracterul invincibil al 
principiilor sale religioase. El a scos din halatul alb, furat 
probabil de la un hotel, o broșură împăturită, pe care i-a oferit-o 
lui Skinner de parcă era actul de proprietate al unei mine de 
aur. 

— Fără supărare, domnule, dar după limbajul dumneavoastră 
aspru, sunt sigur că nu aţi mai fost de mult la biserică. Citiţi, vă 
rog, Cuvântul Domnului! 

Fry nici nu îndrăznea să mai respire. Tatăl lui a scos încet 
pistolul și l-a îndreptat spre nasul fratelui Manuel. 

— Manny, a spus Skinner, eu cunosc un singur cuvânt: 
Semiautomat. 

Broșura tremura în mâinile ucenicului lui Hristos. 

— Ușor, câine! azisel. 


32 „Să mergem acum!” în limba spaniolă în original. (n. tr.). 

— Asta e biserica mea, a continuat Skinner, insula de aici și 
toate celelalte pe care nimeni nu a reușit încă să le numere. 
Cerul, golful și râurile care străbat Everglades - toate astea sunt 
biserica mea. Și vrei să știi ceva? Cred că Dumnezeu 
Atotputernic sau cum s-o fi numind El e de acord cu mine. 

— Hai s-o căutăm pe mama! l-a rugat Fry. 

Băiatul era din ce în ce mai îngrijorat. Tatăl lui avea nervii 
întinși la maximum din cauza focurilor de armă despre care îi 
povestiseră sectanții. 

— Manny, vreau să-ţi pun o întrebare cu caracter intim și 
aștept un răspuns cinstit, demn de un adevărat creștin, a spus 
Skinner. Ai comis păcatul trupesc împreună cu sora Shirelle, nu-i 
așa? Ai botezat-o așa cum ai știut tu mai bine, corect? l-ai spus 
să închidă ochii, să se așeze în genunchi și să aștepte 
mântuirea, nu? Sub razele difuze ale lunii, fratele Manuel a clipit 
încet ca o broască țestoasă anemică. Eram convins, a continuat 
Skinner. Uite ce e - eu și fiul meu o să plecăm acum, iar tu o să 
te întorci la credincioșii tăi, o să dansezi cu Hristos și o să uiţi că 
m-ai văzut vreodată. Ai înţeles? a spus Skinner, lăsând în jos 
pistolul. 

— Amin! a spus fratele Manuel, rupând-o la fugă, în timp ce 
halatul alb îi flutura în vânt ca o pânză de corabie zdrenţuită. 

18. 


Boyd Shreave visa că lucra la Relentless și își suna clienții la 
ora mesei. Încerca să vândă terenuri în Lesion Hills, un viitor 
cartier rezidenţial. La est se afla o fermă de porci, iar la vest, o 
fabrică de dioxină; vântul aducea apoi mirosul cadavrelor 
incinerate în crematoriul din apropiere. Operatorii companiei de 
telemarketing trebuiau să-și convingă clienţii să cumpere un 
teren în respectiva zonă, oferindu-le toate aceste detalii 
dezgustătoare. 

Era un coșmar. Toţi cei pe care Shreave îi suna îl insultau 
amarnic, apoi închideau telefonul. Când a vrut să-și verse 
amarul pe umărul lui Eugenie Fonda, a descoperit cu uimire că 
în cubul acesteia se afla soția lui, care îl ameninţa cu un Taser. 
lar coșmarul nu s-a oprit aici: Shreave nu a observat că ultimul 
număr de telefon unde trebuia să sune aparţinea unei persoane 
cu numele de D. Landry; dezastrul a fost cu atât mai mare cu 
cât nu i-a recunoscut vocea mamei sale până când - după ce și- 
a prezentat mai bine de jumătate din ofertă - a auzit mai multe 
apelative depreciative, extrem de familiare, care au culminat cu 
expresia „nu faci nici cât o ceapă degerată”. 

Shreave s-a trezit lac de sudoare. Și-a amintit unde era, lucru 
care nu i-a oferit însă prea multă alinare. Ceasul pe care îl purta 
la mână arăta 3:46 dimineaţa. A strigat-o pe Genie, dar n-a 
primit niciun răspuns. A ieșit din sacul de dormit cu mișcări 
contorsionate, asemenea unui vierme. 

Stelele străluceau aurii pe cer, temperatura scăzuse, iar focul 
se stinsese. Într-un cadru atât de „încântător”, era firesc să 
caute alinare în braţele prietenei sale. Shreave s-a strecurat 
printre umbre în cortul lui Eugenie, care însă era gol. 

— Și-a luat tălpășiţa, a spus Honey Santana, luându-l prin 
surprindere. 

— Nu e deloc nostim. 

— A fugit cu un indian, a continuat Honey, scoțând capul din 
celălalt cort. Am tras cu ochiul. 

— Ai putea să găsești o explicaţie mai plauzibilă, a zis 
Shreave. 

— Un indian mare și înarmat. Doar am văzut cu ochii mei. 

— Spune-mi unde e! 

— Nu mai are niciun rost să-mi bat capul cu tine, a conchis 
Honey, intrând înapoi în cort. 

Shreave a continuat s-o strige pe Genie. Și-a luat lanterna și 
s-a dus s-o caute prin pâlcul de copaci, renunțând însă repede și 
întorcându-se în tabără. S-a așezat mânios în faţa cortului lui 
Honey, cerându-i să-i povestească ce s-a întâmplat în realitate. 

— Dar ţi-am spus deja, i-a răspuns ea. 

Shreave a intrat în cortul ei, a înhățat sacul de dormit și a 
încercat s-o scoată afară. Honey i-a ars o lovitură cu piciorul în 
bărbie, făcându-l să se chircească de durere. Văzând stele verzi, 
el a încercat apoi să-și fixeze la loc maxilarul dislocat. 

— Cred că titulatura de Cel Mai Idiot Om din Lume ţi s-ar 
potrivi de minune, a spus ea. Pe cuvânt! 

Insistența lui i-a provocat din nou necazuri și suferinţă. Se 
îndoia că va mai putea deveni vreodată bărbatul puternic și dur 
care a stârnit cândva pasiuni răvășitoare unor femei ca Eugenie 
Fonda. Se consola doar cu ideea că ea nu fusese martora 
acestui incident nefericit, din care ieșise atât de șifonat. 

— E numai vina ta, s-a văicărit el, că ne-ai păcălit și ne-ai 
convins să venim aici. E vina ta că a fost răpită. 

— Răpită? Indianul ăla se pregătea să ne fure proviziile când 
prietena ta l-a rugat s-o ia cu el. I s-a oferit practic pe tavă. 

— Minti! 

— Se mişcă repede, Boyd, a continuat Honey, ieşind din cort 
ca să facă focul. M-am prefăcut că sforăi ca să creadă că dorm 
dusă. 

— De ce dracu’ n-ai făcut nimic? 

— Doamne, Dumnezeule, chiar nu știu! Poate pentru că era 
înarmat? a zis ea, aprinzând focul cu un chibrit. Acum suntem 
singuri, așa că putem vorbi în liniște. 

— Despre ce? 

— Despre tine, a spus Honey. Subiectul l-a încântat pe 
Shreave. Povestește-mi istoria fascinantă a vieții tale, a spus ea, 
ca să te înţeleg mai bine! 

— Nicio problemă, a răspuns Shreave, interpretându-i greșit 
interesul faţă de trecutul său. 

Maxilarul îl durea îngrozitor, dar dacă ea voia să vorbească el 
îi va face pe plac. Indiferent despre ce anume. 

— Dar mai întâi ar trebui să te așezi în genunchi. Nu, lasă! E 
bine și așa. 

A început apoi să scotocească prin rucsac și a scos câteva 
articole din el, stând însă cu spatele la bărbat. L-a rugat apoi să 
închidă ochii, iar el s-a supus orbește. Dezamăgirea provocată 
de fuga lui Eugenie se atenua rapid la gândul unei relaţii intime 
cu o altă femeie frumoasă, chiar dacă era cam nebună. 

Focul ardea din nou. Dogoarea îi încălzea chipul lui Shreave. A 
auzit-o pe Honey călcând pe cochiliile de stridii și apoi foșnind 
ceva prin tufișuri. Spera că se dusese să se dezbrace. 

Câteva clipe mai târziu, a auzit-o stând în spatele lui și 
șoptindu-i: 

— Dă-mi mâinile, Boyd! 

El s-a supus din nou, vădit încântat. Ea mirosea frumos, iar el 
a descoperit că se excita din nou - o realizare minunată după 
accidentul pe care îl suferise cu pistolul Taser. Nici măcar 
sunetul benzii adezive nu a atenuat dorinţa din ce în ce mai 
arzătoare a lui Shreave. 

Când s-a întors ca să privească peste umăr, Honey i-a ars o 
palmă peste cap. Gândindu-se doar la bucuria pe care i-o oferea 
starea lui de excitare, dar și perspectiva de a-și satisface poftele 
carnale, a rămas nemișcat în timp ce ea îi lega la spate, cu 
bandă adezivă, mâinile și gleznele. Apoi a simţit ceva în jurul 
gâtului - ușor ca o ghirlandă de flori, dar mult mai aspru la 
atingere. 

— Să nu cumva să te mişti! i-a cerut Honey, făcându-se din 
nou nevăzută. 

A auzit apoi un zgomot slab în spatele lui. 

— Ce mai pui acum la cale? 

Acestea au fost însă ultimele cuvinte ale lui Shreave înainte 
ca frânghia să se strângă în jurul gâtului său. 

A căscat ochii mari cât cepele și a văzut-o pe Honey 
strălucind în lumina focului de tabără. A fost dezamăgit să 
descopere că era îmbrăcată din cap până-n picioare. Ea l-a 
informat că avea un laţ în jurul gâtului, prins de o creangă a 
arborelui secular. Dacă încerca să scape, i-a explicat ea, nodul 
de la baza gâtului se va strânge și mai tare, existând pericolul 
să-l stranguleze. 

Shreave o credea, deși se agăța cu disperare de ideea că 
totul era un joc sexual. Văzuse un documentar despre practici 

sexuale bazate pe asfixiere și spera că Honey îl iniţia în 
asemenea metode incitante. În urma trădării atât de 
neașteptate din partea lui Eugenie, s-a hotărât să se lase sedus, 
indiferent de pericolele implicate. 

— Îmi pare rău că am apelat la un asemenea truc, a spus 
Honey, dar m-ai atacat deja de două ori. Shreave a vrut să 
protesteze, dar a renunţat. Se temea că solicitarea chiar și a 
celor mai mici mușchi ai vorbirii va strânge și mai mult lațul în 
jurul gâtului său. Hai, vorbește! Nu e chiar atât de strâns, a 
continuat Honey. 

Stând în genunchi, cu spatele drept, Shreave a reușit să 
articuleze: 

— Nu te-am „atacat”, doar te-am abordat. 

— Ai ajunge la închisoare dacă ai face așa ceva pe bulevardul 
Biscayne. 

— Dar din toată afacerea asta, eu am avut cel mai mult de 
suferit. 

— Venele de la gât sunt gata să-ţi plesnească. 

— În fine... N-ai vrea să terminăm odată cu povestea asta? 

— Firește, Boyd. 

— Păi, și ce-ai de gând să-mi faci? Să mă dezbraci sau să mă 
baţi la fund? 

— Nu m-am gândit la așa ceva, a spus Honey surprinsă. 

— Hai, fii serioasă! 

Ea a ridicat din umeri. Shreave a realizat cu tristeţe că spunea 
adevărul. 

— La naiba! a exclamat el. 

O brută precum Van Bonneville nu s-ar fi lăsat atras în cursă 
și legat fedeleș de o mămică singură, și nebună pe deasupra. 

Honey stătea lângă foc cu picioarele încrucișate și își peria 
părul - cu mișcări bruște și energice. 

— Cu ce te-ai ocupat înainte de a deveni operator de 
telefonie? l-a întrebat ea. 

— Cu vânzările. 

— Ce-ai vândut? 

— Mă dor genunchii. 

Honey a luat o pătură de lână și i-a îndesat-o sub genunchi. 

— Deci ce-ai vândut? a repetat ea întrebarea. 

— Prostiile care se vând de obicei. 

— Adică? 

— Genie e băgată până în gât în povestea asta, nu-i așa? Aţi 
pus la cale împreună planul ăsta nebunesc doar ca să vă distraţi 
pe seama mea. 

— Ai o părere prea bună despre tine, Boyd, a zis Honey, 
râzând. Sunt convinsă că Genie are lucruri mult mai importante 
de făcut. El simţea că urechile îi iau foc. Ai vândut și mașini? l-a 
întrebat ea. 

— Desigur. Buick și Saab. 

— Și altceva? 

— Televizoare, jucării și mâncare pentru animale de 
companie, proteze ortopedice. 

— O, Doamne, asta e ceva cu totul nou! 

„Are un zâmbet fermecător, s-a gândit Shreave, cu tristeţe, 
chiar dacă e nebună de legat”. 

— Mă bucur că măcar unul dintre noi se distrează de minune, 
a zis el. 

Honey s-a apropiat de el. A fixat frânghia deasupra mărului lui 
Adam și i-a aranjat gulerul cămășii Tommy Bahama. 

— Nu te teme! Totul are un rost. 

— Abia aștept să aflu și eu care e ăla. 

„Ce importanţă mai are?” s-a întrebat el. „Din miile de 
telefoane pe care le-am dat, am nimerit peste o nebună, care 
mă atrage într-o mlaștină și mă ia ostatic”. 

— Ai copii? l-a întrebat Honey. 

— Nu. N-aș face copii nici pentru tot aurul din Fort Knox. 

— Da, nu e ușor să fii părinte. E greu să insufli unui copil 
adevăratele principii morale. Hai să fim sinceri - trăim într-o 
lume mizerabilă, dominată de cruzime, lăcomie și lipsa bunului- 
simţ! Uită-te la tine, Boyd! Ești un specimen clasic. 

— Nu începe din nou! a zis el, oftând. 

— Ba da. Fiul meu trăiește într-o societate lipsită de valori 
morale, care permite unui ticălos ca tine să apară în postura 
unui cetățean respectabil. 

— Dar n-am făcut rău nimănui, a protestat Shreave. 

— Atunci vorbește cu mine! Ajută-mă să înțeleg după ce 
principii te călăuzești în viaţă, a insistat ea. 

— Dar mai întâi hai s-o căutăm pe Genie! Dacă are necazuri? 

— Cu toții avem necazuri, Boyd. Pentru numele lui Dumnezeu, 
nu citești ziarele... 

Un foc de armă i-a întrerupt tirada, iar vântul i-a purtat ecoul 
în zare. Apoi s-a auzit un țipăt. 

Honey a sărit în picioare. 

— Ăștia nu sunt braconieri. Sunt convinsă că e indianul acela. 

Și a rupt-o la fugă, în timp ce Shreave striga după ea: 

— Nu mă lăsa aici! Nu mă lăsa singur aici! 

Cuprins de agitaţie, s-a răsturnat într-o parte, iar frânghia s-a 
strâns și mai mult în jurul gâtului. Îl durea, dar părea să respire 
fără greutate. 

Atunci, o voce din întuneric i-a spus șuierând: 

— Nu te teme, ticălosule! Nu ești singur. 

e 

Sammy Tigertail i-a ordonat ultimului său ostatic să li se 
alăture lui Gillian și omului alb, despre care nu știa sigur dacă 
era sau nu un spirit. Indianul și-a păstrat o sticlă de apă și două 
batoane de ciocolată cu cereale, împărțindu-le apoi cu grijă și 
celorlalți din cele găsite în rucsacul furat. Nu intenționase să le 
ia toată mâncarea turiştilor, dar nu a mai avut timp să trieze 
conținutul. 

S-a retras apoi singur la marginea luminișului în compania 
chitarei Gibson. Încerca să redea primele acorduri ale melodiei 
Tunnel of Love, când din pădure și-a făcut deodată apariţia 
spectrul lui Wilson. Era pentru prima oară când spiritul turistului 
mort s-a materializat în faţa lui Sammy Tigertail în timp ce 
acesta era treaz, luându-l prin surprindere pe tânărul indian. 
Sperase că nu avea să-l mai vadă niciodată. 

Wilson arăta îngrozitor. Hainele ude îi atârnau zdrenţuite, iar 
prădătorii îl mutilaseră fără milă. 

— Te-am rugat să-mi muti cadavrul într-un loc mai cala, i-a 
spus el, cu reproș. 

— Pleacă! i-a cerut indianul. 

— E îngrozitor de frig în râul ăla. Și uite ce mi-au făcut crabii 
și  bibanii-de-mare! a continuat Wilson, arătându-i trupul 
schilodit. Mă simt singur acolo, omule! 

— Nu pot să te ajut. 

Sammy Tigertail nu s-a simţit niciodată atât de abătut. Nu 
reușise să ducă viaţa de sihastru pe care și-o dorise și nici să fie 
mândru de faptul că era stră-stră-strănepotul unui mare șef de 
trib Seminole. Misiunea lui de a se izola de lumea coruptă a 
albilor era complet ratată; se simţea asediat de fețele palide - 

spirite sau oameni în carne și oase. O și sărutase pe una dintre 
reprezentantele lor. 

— Frumoasă chitară! a zis Wilson, cu admiraţie în glas. 

— Nu o atinge! 

— Poţi să cânti Folsom Prison Blues? 

— N-am auzit-o niciodată. 

Sammy Tigertail credea că durerea provocată de o rană ar fi 
putut să alunge fantoma ce nu-i mai dădea pace, așa că s-a 
zgâriat pe frunte cu scoica spartă pe care o folosea ca pană 
pentru chitară. 

Dar spiritul turistului mort a refuzat să dispară. 

— A fost o prostie din partea ta. Acum sângerezi, a zis el. De 
fapt, chiar te invidiez. 

— Nu poţi să mă învinovățești pentru că ţi-a cedat inima! 
Poate că ar fi trebuit să renunţi la băutură și la cartofi prăjiţi, a 
spus Sammy Tigertail, simțind cum ceva cald i se prelingea pe 
nas. 

— Dar știi vreo melodie a lui Garth Brooks*? O să-ți cânt eu 
una ca să-i prinzi acordurile. 

— Aș prefera să n-o faci, a spus indianul. 

Wilson l-a ignorat, fluturându-și dispreţuitor mâna și a început 
să cânte cu o voce stridentă o melodie despre o fată din 
Louisiana. Versurile i-au reamintit lui Sammy Tigertail de prima 
noapte pe care o petrecuse cu Cindy, înainte de a afla de 
dependența ei de droguri, de cecurile fără acoperire pe care le 
emitea și de infidelităţile ei frecvente. Se aștepta să simtă 
aceeași atracţie pentru Gillian după ce va face dragoste cu ea și 
aceeași dezamăgire în clipa în care își va da arama pe faţă. 
Fiecare vers al cântecului adâncea și mai mult melancolia 
indianului. 

— Poţi s-o cânți? a întrebat spiritul omului alb când a ajuns la 
finalul melodiei. 

Sammy Tigertail a observat că sângele care îi curgea din rana 
pe care și-o făcuse singur se prelingea pe chitara Gibson. A 
șters-o repede și a ridicat instrumentul, rezemându-l între 
genunchi. Apoi a luat pușca. 

— Nu-ţi irosi gloantțele, frățioare! a zis Wilson, chicotind. 

Indianul a îndreptat, cu o mână, arma spre chipul acoperit de 
alge al albului. 

— Merită să încerc, a mormăit el, apăsând pe trăgaci. 

Wilson nu s-a clintit din loc, dar una dintre ostaticele sale a 
început să ţipe în cealaltă parte a luminișului. Sammy Tigertail 
se simţea rău. 

— Acum ai făcut-o de oaie, a conchis spiritul turistului mort, 
făcându-se nevăzut. 

e 

Lui Dealey i se părea că zorile nu se mai iveau. După ce 
indianul s-a întors în tabără cu prietena lui Boyd Shreave, Gillian 
l-a dat imediat în vileag pe detectivul particular. 

Eugenie Fonda l-a tratat apoi ca pe un infractor de drept 
comun, care trage cu ochiul în toaleta doamnelor. 

— E adevărat? Soția lui Boyd te plăteşte ca să ne spionezi? 

— Și să facă filme porno, a intervenit Gillian plină de 
solicitudine. 

— Jalnic! 

— E slujba mea, a spus detectivul. V-aș ruga să nu-mi ţineţi 
predici moraliste. 

Se așezaseră în semicerc și mâncau felii uscate de ananas, 
trecând de la unul la altul o sticlă de apă. Sammy Tigertail 
stătea singur și cânta trist la chitară. Le dăduse de înțeles că nu 
voia să fie deranjat. 

— O slujbă mizerabilă, i-a spus Eugenie lui Dealey. 

— Adevărul poate fi o marfă de mizerie, domnişoară Fonda. Și 
apropo, acesta nici nu este numele dumneavoastră real. Ci Hill. 

— Ar trebui, probabil, să fiu impresionată, i-a răspuns 
Eugenie, mușcându-și buza de jos. 

— |mi doresc din tot sufletul să nu fi acceptat cazul ăsta, 
credeţi-mă! a replicat Dealey. N-am întâlnit în viața mea atâţia 
nebuni. 

— Spune-i cu cât te va plăti doamna respectivă pentru 
secvenţa aia memorabilă! a continuat Gillian. Hai, Lester, spune- 
i! N-o să-i vină să creadă. 

— Nu mă cheamă Lester. 

— Ce secvență? a întrebat Eugenie. 

— Doamna Shreave este o persoană extrem de ciudată, a 
răspuns Dealey. Am făcut toate fotografiile și am surprins toate 
scenele de care ar fi avut nevoie, dar nu s-a mulțumit cu atât. 

— Pentru ce? Pentru divorț? Să fim serioși! a zis Eugenie. 

— De ce credeţi că mă angajează soțiile? a întrebat Dealey, 
ridicându-și mâinile. 

Gillian nu se putea abţine, așa că și-a continuat dezvăluirile: 

— Douăzeci și cinci de mii de dolari! Atât va primi pentru o 
scenă memorabilă cu tine și cu prietenul tău. De aceea a bătut 
Lester drumul până aici. 

— Douăzeci și cinci de mii de dolari? a întrebat Eugenie, 
izbucnind în râs. 

— Chiar dacă este mai puţin important, a spus Dealey, vreau 
să vă asigur că nimeni, cu excepţia mea și a clientei mele, nu a 
văzut celelalte casete sau fotografii. 

Ceea ce nu era adevărat, firește. Dar Dealey nu considera că 
era necesar să-i spună lui Eugenie de câtă popularitate s-a 
bucurat pe internet partida ei de sex oral din cofetărie. La urma 
urmei, ascunsese cu grijă chipul protagonistei din fotografie. 

A fost surprins s-o audă apoi zicând: 

— Arată-mi ce-ai filmat, Lester! M-ai făcut curioasă. 

— Și eu vreau să văd, a spus și Gillian, nerăbdătoare. Hai, 
arată-ne! 

— Îmi pare rău, dar toate materialele sunt într-un seif în Fort 
Worth. 

„Ce-au păţit femeile astea?” s-a întrebat detectivul. 

Gillian le-a împărtășit, cu detalii picante, povestea colegei de 
facultate care a filmat o scenă deocheată în Girls Gone Wild, 
apoi l-a întrebat pe Dealey: 

— Care a fost cel mai ciudat lucru pe care l-ai filmat 
vreodată? 

— E simplu să-ţi răspund, a spus el. O partidă de sex în trei în 
River Oaks - bărbaţii purtau costume ă la Road Runner, iar 
femeia era Wile E. Coyote. 

— Să nu-mi spui că n-ai făcut câpii după caseta originală! a 
spus Gillian, bătând din palme. 

Eugenie a îndreptat din nou discuţia spre cei douăzeci și cinci 
de mii de dolari pe care Lily Shreave i-i oferise lui Dealey. 

— Dar ce vrea mai exact să filmezi? 

— imposibilul, a răspuns Dealey. 

— Nimic nu e imposibil. 

— Hai să spunem că îi plac lucrurile în prim-plan! 

— Dacă aș fi știut că ne filmezi, a zis Eugenie zâmbind cu 
tristețe, m-aș fi străduit ca scenele să fie mult mai incitante. 

— V-aţi descurcat de minune, a liniștit-o Dealey. 

Gillian a mărturisit că văzuse doar un singur film porno la o 
petrecere dată de niște colegi de facultate. 

— The Fellatio Alger Story. A fost atât de plictisitor, că am 
adormit. 

— Aş da orice să mă plictisesc după ultimele zile pline de 
adrenalină pe care le-am trăit. Ar fi o adevărată plăcere să mă 
plictisesc, a spus detectivul particular. 

— Cum dracu' plecăm de aici? a întrebat Eugenie, plimbându- 
se de colo-colo. 

— Vorbiţi cu e!/! le-a sugerat Gillian, arătând cu degetul spre 
Sammy Tigertail, care părea să fi căzut în transă în timp ce 
cânta la chitară. 

Dealey s-a servit cu o altă felie de ananas. 

— Cineva va veni mâine să mă salveze, a mărturisit el pe un 
ton neutru. Vă invit pe amândouă să mă însoţiţi. De fapt, chiar 
vă sfătuiesc să faceţi asta. 

— De acord, a spus Eugenie. 

— Eu rămân, a afirmat categorică Gillian, refuzând oferta. M-a 
sărutat în seara asta. 

— Indianul? a întrebat Dealey, zâmbind obosit și spunându-și: 
„O poveste de dragoste se naște în mangrove”. 

— E indian? Dar are ochi albaștri, a spus Eugenie. 

— Face parte din tribul Seminole, i-a explicat Gillian. Eu aștept 
să văd finalul poveștii, a continuat ea, întorcându-se apoi spre 
Dealey. Cine vine să te salveze, Lester? 

Detectivul i-a răspuns că nu avea nicio importanţă. 

— Mă întorc acasă în Texas întreg și nevătămat, asta e tot ce 
contează. 

— Fără scena memorabilă, i-a reamintit Eugenie. Soţia lui 
Shreave va fi dezamăgită. 

— Nu-mi pasă nici cât negru sub unghie, a răspuns detectivul, 
luând o înghiţitură din sticla de apă. Se va întâmpla ceva rău pe 
insula asta și n-am de gând să stau să văd despre ce e vorba. 

— Nici eu, a conchis Eugenie, cu câteva secunde înainte ca 
indianul cu ochi albaștri să tragă cu arma, Gillian să ţipe, iar 
Dealey să se prăbușească la pământ ca un elan lovit de glonţ. 

19. 


Honey Santana credea că lumea nu era cu totul lipsită de 
speranţă dacă va reuși să salveze un om cu un suflet atât de gol 
ca Boyd Shreave. Voia să mai facă o încercare. 

— Indianul a împușcat pe cineva. N-am văzut pe cine, i-a spus 
ea când s-a întors în tabără. 

— Desfă-mi dracului laţul ăsta! 

— Este strâns superficial, Boyd. 

Nodul s-a desfăcut la fel de ușor precum cel de la pantofi. 
Shreave s-a ridicat în genunchi, șoptind: 

— Eşti nebună de legat. 

După ce i-a eliberat mâinile și picioarele, Honey i-a oferit niște 
cereale uscate. 

— Numai asta mai avem. Indianul ne-a luat totul. 

— Cineva se ascunde acolo, a spus Shreave, privind îngrijorat 
în spatele lui. Nu l-am văzut pe individ, dar părea să fie aproape. 
A spus că ne urmărește de mult. 

Honey a legat de o creangă pălăria elegantă, ă la Indiana 
Jones, pe care o purta Shreave, a stropit-o cu gaz de brichetă și 
a ţinut-o deasupra focului, transformând-o într-o torţă. A 
cercetat apoi zona taberei lor, dar n-a găsit nici urmă de intrus. 
Nu s-a uitat însă în rezervorul de apă. 

— Nu se ascunde nimeni în tufișuri, Boyd. 

Credea că a inventat întreaga poveste ca s-o sperie și s-o 
convingă să plece împreună de pe insulă. 

— Spune-mi cine e! 

— Mănâncă-ţi cerealele! 

Honey se gândea la fapta ei - îl căutase pe acest străin 
dezagreabil și îl ademenise în acele locuri, oferindu-i o așa-zisă 
vacanţă gratuită în Florida. Nu se simţea vinovată și nici nu se 
considera nebună; frustrată era poate cuvântul cel mai potrivit. 
După nașterea lui Fry, a făcut o adevărată obsesie pentru idioţii, 
mincinoșii și ticăloșii care le tulburau existența, nemaiputând 
să-i tolereze. A ajuns să-i privească pe toţi - de la angajații 
supermarketului Winn-Dixie, care îi aruncau priviri pofticioase, 
până la parlamentarii lacomi, aflaţi la al treilea mandat - ca pe 

un pericol pentru fericirea și bunăstarea fiului ei. Dacă un 
parazit precum Boyd Shreave putea fi adus pe calea cea 
dreaptă, se gândea Honey, atunci viitorul va fi mult mai luminos 
pentru toată omenirea, inclusiv pentru Fry. 

Nu toată lumea credea în această teorie, iar Perry Skinner era 
unul dintre sceptici. Ca și fiul ei. Honey era conștientă de faptul 
că o considerau uneori naivă, bântuită de obsesii, poate chiar 
nebună. 

— M-ai întrebat de ce-am făcut asta, Boyd, de ce m-am 
chinuit să te aduc până aici, a spus Honey. Incerc să vindec 
sufletul ticăloșilor care corup omenirea. 

— Baftă, surioară! a rânjit Shreave. 

— Nici n-ai întrebat ce face prietena ta. Ce se întâmplă cu 
tine? 

— Nu Genie a ţipat, a zis el, frecându-și brațele nervos. Părea 
glasul unei fete. 

— N-am reușit să mă apropii prea mult de tabăra indianului ca 
să văd pe cine a împușcat. Dar n-o iubești, Boyd? 

— Ce rost ar avea să mi se aprindă călcâiele după o puicuţă 
care m-a părăsit? a spus el, îndesându-și în gură o mână de 
cereale. Hai mai bine să găsim caiacele alea și să plecam 
dracului de aici! 

Era speriat de moarte, a observat Honey. 

— Sunt ascunse undeva printre copaci în celălalt capăt al 
insulei. Le-am zărit când m-am întors din tabăra indianului. 

— Atunci ce mai așteptăm? a întrebat-o Shreave, sărind în 
picioare și apucând-o de braţ. 

Honey s-a eliberat însă din strânsoarea lui. 

— Ivirea zorilor. Vreau să-ţi arăt ceva. 

„E ultima șansă să-ţi trezesc la viață sufletul amorțit”, s-a 
gândit Honey. 

El s-a năpustit spre ea, dar s-a oprit brusc. Și-a întors din nou 
privirea spre pădure, ciulind urechile. 

— Totul face parte din scenariu, nu-i așa? Ai chemat o gorilă 
care stă la pândă printre copaci, gata să mă snopească în 
bătaie. 

— Nu e nimeni aici, a spus Honey. Nimeni nu stă la pândă. 

Nu se temea de Shreave, un om slab și lipsit de personalitate, 
ca majoritatea bărbaţilor pe care îi cunoscuse. 

— Ascultă-mă, femeie nebună ce ești! a mârâit el. Plecăm 
imediat din acest loc uitat de Dumnezeu! 

— Nu, Boyd, este un loc liniștit, care te îndeamnă la visare, i-a 
răspuns ea. N-am de gând să plec până mâine-dimineaţă. Dacă 
vrei să pleci singur, n-ai decât. 

— Incredibil! Nu vrei nici măcar să-mi arăţi unde sunt 
caiacele? 

Honey a refuzat. Shreave i-a mai aruncat câteva cuvinte 
grele, scrutând întunericul nopţii. Apoi s-a așezat, spumegână, 
lângă focul de tabără. 

— Încearcă să-ţi deschizi sufletul! i-a cerut Honey. 

— Atunci taci dracului din gură! a răspuns el. 

e 

Glonţul a ricoșat într-o creangă de copac și a trecut prin 
umărul drept al lui Dealey, fracturându-i centura scapulară. 
Alternând între luciditate și inconștienţă, se întreba dacă nu 
cumva era pe moarte. Era posibil, judecând după durerea 
insuportabilă pe care o simţea. 

A început atunci să se gândească la cei care vor veni la 
înmormântarea sa, în eventualitatea că trupul lui va ajunge 
întreg în Fort Worth. Lista participanţilor va fi scurtă - doi sau 
trei detectivi particulari cu care a mai băut uneori câte o bere; o 
mătușă din Lubbock, care era atât de senilă încât mai trimitea 
încă donaţii pentru campania lui Barry Goldwater”; proprietara 
în casa căreia stătea cu chirie și pudelul acesteia; un nepot 
bisexual, care lucra în construcţii în Austin; și poate una sau 
două dintre fostele lui soţii, care vor scotoci peste tot, sperând 
să găsească ceva bani. 

La ceremonie, nu va veni însă ruda cea mai apropiată a lui 
Dealey, fratele lui mai mic, care lucra ca pescar în British 
Columbia și nu avea voie să părăsească provincia, fiind eliberat 
condiționat din închisoare. Nici prietenele din trecut ale 
detectivului nu vor veni la funeralii, pentru că toate se 
căsătoriseră de mult și tăiaseră orice legătură cu el. 

Dealey nu era un individ sentimental, iar perspectiva unei 
ceremonii desfășurate în prezenţa unui număr foarte mic de 
participanţi nu-l deranja deloc. Ce-l îngrijora însă era seiful pe 
care îl avea la sucursala Bank of America din Ridglea Place. 
Detectivul particular regreta faptul că nu lăsase nicio 

instrucțiune clară în testamentul său, ceea ce însemna că - la 
insistența fostelor sale soţii - seiful va fi deschis pentru 
inventarierea averii sale modeste. 

Executorul testamentar va descoperi în seif o mică comoară 
alcătuită din idile, trădări și scene de adulter, printre care și 
spectacolul cu adevărat magnific al lui Eugenie Fonda de la 
cofetărie. Dealey colecţionase aceste lucruri nu din pasiune 
pentru obscenităţi, ci din mândrie profesională. Fotografiile și 
casetele video reprezentau încununarea muncii lui de detectiv și 
a nenumăratelor ore de supraveghere a subiecţilor lui. La 
fiecare trei ani, făcea curățenie prin dosare, dar păstra cu 
sfințenie dovezile vizuale realmente senzaţionale. Deoarece nu 
se bucurase niciodată de aprecierea colegilor de breaslă, Dealey 
găsea alinarea și recunoașterea atât de râvnită în galeria lui 
secretă, pe care o vizita de patru sau cinci ori pe lună. Firește că 
nu a avut niciodată de gând să-și facă publică această comoară, 
deoarece consecinţele ar fi fost dramatice, stârnind nu doar 
valuri puternice, ci marcând și sfârșitul carierei sale. 

Căci o surprinsese pe soţia lui Zeke Gibbons, actualul consilier 
orășenesc, intrând în hotelul Hilton cu antrenorul ei de călărie 
din Bavaria... 

Sau pe soţul lui Mary Lisette Scowron, președintele 
Departamentului de Justiţie pentru Comitetul DeLay, care se 
giugiulea cu o dansatoare a formaţiei Mavericks într-un 
telescaun din Utah... 

Sau pe fiica mijlocie a reverendului Jimmy Todd Barnwell, 
gazda unei emisiuni religioase de televiziune, dar și consilierul 
spiritual al guvernatorului local, distrându-se în brațele mai 
multor tineri din South Padre... 

„Minunat!” și-a spus Dealey. „Dar eu voi fi la doi metri sub 
pământ când va izbucni scandalul”. 

A simţit că cineva îi sfâșia haina și cămașa, făcându-l să 
tremure sub o pală rece de vânt. Deschizând un ochi, a văzut o 
femeie frumoasă, cu părul blond, aplecându-se spre el. Părea că 
se dezbracă. 

„E clar”, și-a zis el. „Am murit deja”. 

e 

Eugenie Fonda i-a acordat primul ajutor, spălându-i rana cu 
apă încălzită deasupra cărbunilor încinși. Apoi și-a scos 
puloverul și l-a folosit ca tampon pentru a opri sângerarea. 

— Odată, un individ a fost cât pe ce să dea ortul popii la mine 
în pat, spunea ea. Noroc că am făcut un curs de resuscitare 
cardiopulmonară. L-am ţinut în viață până au venit doctorii. Și 
știi ceva? Era încă excitat când l-au întins pe targă, cam atât 
trebuie să știi despre bărbaţi. 

— Grozav! a exclamat Gillian admirativ. 

Sammy Tigertail stătea abătut lângă trupul inert al lui Dealey. 

— A fost un accident. Nu pe el am vrut să-l împușc. 

Eugenie se îndoia că detectivul va muri. 

— Dar ar avea nevoie de îngrijirile unui doctor, a zis ea. Apoi a 
adăugat, făcându-i cu ochiul: Chiar și un vraci ar fi bun. 

— Ti-am spus că era om în carne și oase, Thlocko, a rostit 
Gillian, trăgându-l pe indian de cămașă. Ti-am spus că nu era o 
fantomă. l-a șters apoi sângele care i se prelingea din rana de 
pe frunte. Uite ce ţi-ai făcut! a șoptit ea. 

Dealey s-a mișcat și a deschis ușor ochii. Indianul a rămas la 
fel de trist. A răsturnat conţinutul rucsacului furat, căutând 
zadarnic o trusă de prim ajutor. 

— Dar în cine ai vrut să tragi? a întrebat Eugenie. 

— În spiritul unui turist mort. 

— Dacă spui tu... 

— Thlocko e bântuit, i-a explicat Gillian. 

Eugenie a deschis valizele lui Dealey ca să vadă aparatele de 
fotografiat. Indianul s-a aplecat deasupra detectivului și i-a luat 
pulsul. 

— În zori, plecaţi toţi trei spre Everglades, a conchis el. O să 
reușim cumva să-l urcăm în canoe. 

Gillian nu voia să plece. 

— Lester a spus că mâine va veni cineva să-l salveze. De ce 
să nu mai așteptăm puţin? 

— Cine va veni? a întrebat Sammy Tigertail, încruntându-se. 

— Nu știu. A vorbit cu cineva de pe mobilul său, a spus ea. 

— Nu vreau să mai vină nimeni pe insula asta. 

— Dar ce mai contează? a întrebat Gillian. 

— Contează, pentru că nu vreau să ajung la închisoare. 

Sammy  Tigertail credea că va fi arestat pentru că Îl 
împușcase pe omul alb în costum de afaceri. Pe de altă parte, 
era ferm convins că îl ucisese și pe individul cu mâna bandajată, 
care puţea a pește, cel pe care îl lovise cu patul puștii. 

Ca să nu mai vorbim de Wilson. 

— N-am de gând să stau cu mâinile în sân și să aştept Paza 
de Coastă sau pe șeriful din Collier, aţi înţeles? Il duceți pe 
amărâtu' ăsta în Everglades City de cum răsare soarele... 

— Stai puţin! a intervenit Gillian. Lester a spus că undeva pe 
insula asta există o barcă cu motor. Cu ea a venit până aici. Știi 
să te întorci, nu-i așa? a întrebat-o apoi pe Eugenie Fonda. Nu ai 
nevoie de mine. 

— Nu, iubito, am nevoie de un miracol. 

— O să găsesc barca aia blestemată, a spus Sammy Tigertail, 
și o să vă desenez o hartă, dar veţi pleca amândouă. M-am 
săturat de toată povestea asta până peste cap, a adăugat el, 
apucând pușca de ţeavă și lovind-o cu furie de trunchiul unui 
copac până când s-a făcut fărâme. 

— Uite! la-o și pe asta! a zis Gillian, dându-i pușca de 
vânătoare pe care o luase de la Piejack. 

Indianul a clătinat din cap. S-a întins apoi pe jos și și-a 
acoperit faţa cu mâinile. Eugenie a luat Nikonul lui Dealey și a 
făcut o fotografie. 

Gillian a luat-o deoparte. 

— Nu e un băiat rău. Doar că e într-o mare încurcătură. 

— Cine nu e? a spus Eugenie. 

— Dar eu vreau să rămân aici. 

— Te culci cu el? 

— Mă străduiesc să-l conving, a răspuns Gillian, îmbujorându- 
se. 

— Da, arată bine... 

— Te rog să nu încerci să-l seduci! 

— Dacă vrei să știi, i-a mărturisit Eugenie râzând obosită, aș 
face orice să plec de pe insula asta, chiar dacă asta ar 
presupune sex oral, masturbare sau sex anal. Aș accepta să 
cânt și la operă goală-pușcă. N-am nimic cu tine, ai înţeles? Dar 
bate vântul și e frig și aș vrea o porţie de supă franţuzească cu 
ceapă, așa că sunt hotărâtă să ajung la Ritz - într-un fel sau 
altul. 

— Dar Thlocko a spus că va căuta barca. A promis că va face 
o hartă. Gillian era conștientă de faptul că Eugenie exercita o 
putere de convingere fantastică asupra bărbaţilor. Nu trebuie să 
te culci cu el pentru asta. El nu e așa. 

— Firește că nu. Vrei să-ţi dau un sfat? 

— Nu ţin neapărat. Ai putea să ne lași să vorbim între patru 
ochi? 

— Dar mai întâi arată-mi cum funcţionează camera video! 

— Nu vreau să ne filmezi! a spus Gillian, vădit neliniștită. 

— Nu te îngrijora! N-aș face niciodată așa ceva, a asigurat-o 
Eugenie, mângâind-o pe mână. 

Gillian i-a arătat atunci cum funcţiona camera lui Dealey. 

— Am filmat un așa-zis buletin meteo, poţi să vezi 
înregistrarea apăsând pe butonul ăsta. Mă gândeam că ar fi 
grozav să-mi încerc norocul în televiziune. 

— Eşti destul de drăguță pentru asta, a asigurat-o Eugenie. 

— Uită-te la filmuleţ și spune-mi ce părere ai! „Prognoza 
meteo” se numește acum emisiunea. Probabil că ar trebui să 
urmez niște cursuri de meteorologie și să-mi schimb profilul de 
la facultate, dar asta n-ar fi nicio problemă. 

— Te întorci, așadar, la colegiu? 

Gillian i-a aruncat o privire indianului, care zăcea - tăcut și 
mohorât - lângă Lester. 

— Probabil că da. Dacă povestea cu Thlocko nu devine prea 
serioasă. 

— E destul de serioasă, crede-mă! a conchis Eugenie. Ai putea 
să-mi împrumuţi o lanternă? 

Gillian a găsit una printre lucrurile indianului și i-a dat-o lui 
Eugenie, care s-a pierdut în întuneric, ducând cu ea camera 
video a lui Dealey. „Fata asta nu se teme de nimic”, și-a zis ea. 

— Unde se duce? a întrebat Sammy Tigertail, rezemându-se 
într-un cot. Spune-i să se întoarcă imediat aici! 

Gillian însă s-a așezat peste el, atingându-i gâtul cu buzele și 
apăsându-și sânii de pieptul lui cald. li simţea inima bătându-i cu 
putere și asta a făcut-o să zâmbească. 

— De data asta, tu o să fii aligatorul, a spus ea. 

e 

Sectanţii nu se înșelaseră. Cineva trăgea cu arma. 

— Tată! 

— Da, am auzit, a spus Skinner, mărind viteza și îndreptând 
barca spre larg. 

Fry se legăna la prora ca un sac de mere. Casca de fotbal 
părea să cântărească zece kilograme. Cam la trei sute de metri 
de insulă, tatăl lui a oprit motorul și a început să împingă din 
nou schiful cu ghionderul. Băiatul îi lumina calea. 

— Eşti sigur că de aici s-a auzit împușcătura? 

— Doar în proporţie de cincizeci la sută. Vântul bate atât de 
tare că e greu de spus. 

— Nu există plajă ca în partea cealaltă, a observat Fry. 

— O să ancorez barca în mangrove. Fă-mi lumină la tribord! 

— S-a făcut! 

Raza de lumină a străpuns întunericul, creând o dâră 
purpurie, ușor înceţoșată. Fry se simțea amortit din cauza 
frigului, dar nu era chiar atât de rău, pentru că nu se mai 
gândea așa de mult la mama lui. 

— Domnul Piejack este înarmat? a întrebat el. Perry Skinner 
nu i-a răspuns. Se lupta, stând pe platforma schifului, cu vântul 
și curenţii apei. Fry a auzit cum vârful ghionderului s-a lovit de 
un banc de stridii. Tată, Louis Piejack este înarmat? a repetat el. 

— Cineva a tras cu pușca. 

— Da. Și? 

— Piejack are doar o pușcă de vânătoare cu două ţevi. Poţi să 
stingi acum lanterna. Aproape că am ajuns. 

Fry se gândea rareori la divorțul părinţilor lui; când aceștia s- 
au despărțit, evenimentul nu l-a luat nici prin surprindere și nici 
nu a lăsat urme traumatizante. Tatăl și mama lui erau atât de 
diferiți unul de celălalt, încât se întreba deseori cum de s-au 
căsătorit. Acum era destul de mare ca să înţeleagă faptul că 
legătura dintre Honey Santana și Perry Skinner era extrem de 
puternică și de profundă, dar nu puteau să trăiască sub același 
acoperiș. Așa cum Fry nu-și imagina viaţa fără ei, nu-și imagina 
nici că se vor putea împăca vreodată. Tatăl lui pornise în 
această aventură mânat doar de simţul datoriei, dar Skinner ar 
fi distrus - băiatul o știa prea bine - dacă lui Honey i s-ar 
întâmpla ceva. 

— Tată, cum se numește insula asta? 

— Dismal Key, insula întunericului. 

— Ce sinistru! 

— Nu glumesc, a spus Skinner. 

— Știu. 

Au ajuns pe uscat și au ascuns schiful printre copaci. Țărmul 
era mai lung decât pe cealaltă insulă, dar avea o floră mult mai 
bogată. Lui Fry i s-a părut că a simţit miros de fum, darnu a 
văzut niciun foc. 

După ce au ancorat barca, Skinner a pornit la drum printre 
mangrove. Fry îl urma îndeaproape, fără să rostească niciun 
cuvânt, chiar și atunci când rădăcinile copacilor acoperite de 
scoici-răţușcă i se agățau de picioare. Mergeau pe malul unui 
golfuleţ, căutând un luminiș. 

— Aprinde lanterna! a șoptit Skinner. Băiatul s-a conformat. În 
partea aceea! l-a îndrumat tatăl lui. 

Lumina a căzut pe o barcă roșie și una galbenă, goale și 
legate una de cealaltă. 

— Sunt ale mamei! a exclamat Fry, la început încântat, apoi 
cuprins de spaimă. Dar dacă am ajuns prea târziu? 

Skinner își croia repede drum printre copaci. Când au pășit pe 
pământ uscat, a început să alerge. Fry s-a străduit să ţină pasul 
cu el, dar a căzut, doborât de o durere copleșitoare în coaste și 
de o senzaţie puternică de vomă. Înainte de a vomita, și-a 
aranjat casca pentru a nu-i murdări vizorul. Skinner i-a sărit 
imediat în ajutor, ţinându-l de umeri. 

— Du-te mai departe! Vin și eu mai târziu, i-a zis Fry. 

Era stânjenit pentru că vomita în faţa tatălui său, care se 
simţea vinovat pentru că îl luase din spital. 

— Să nu pleci de aici, ai înțeles? l-a instruit Skinner, 
strângându-l de braț cu putere, dar și cu dragoste. 

— Dar vreau să vin și eu cu tine s-o găsim pe mama, a spus 
băiatul, dându-i lanterna. 

— Mă întorc peste cincisprezece minute. Să nu te mişti de 
aici! 

— Am înţeles, tată. 

A așteptat până când a rămas singur, apoi a vomitat din nou. 
Spera că nu frica îi provoca această stare de rău. Spera că era 
consecinţa unui virus sau a cucuiului. 

S-a rezemat apoi de trunchiul noduros al unui copac. Gleznele 
îl dureau din cauza zgârieturilor provocate de scoicile-rățușcă, 
dar cel puţin stomacul părea să se liniștească. Voia însă să-l 
asculte pe tatăl lui și să rămână unde era. Nu avea de gând să 
plece nicăieri... 

Asta până când a auzit, pe lângă foșnetul frunzelor, o voce 
lină. Fry a ciulit urechile prin găurile căștii - era, fără îndoială, 
vocea unei femei. Vorbea repede, pe un ton misterios. 

Băiatul a sărit în picioare și a fugit într-un suflet în direcția de 
unde se auzea glasul, rupând crengile sau lovind cu piciorul 

lemnele uscate care îi stăteau în cale. Când a ieșit brusc dintr- 
un desiș, femeia s-a speriat. Nu era mama lui, a descoperit el cu 
stupoare. 

— M-ai speriat de moarte, a spus ea. 

Fry abia își mai trăgea sufletul și avea din nou senzaţia de 
greață. Femeia l-a ajutat să se așeze pe o valiză din aluminiu. 
Avea părul bogat și blond, purta un pulover din bumbac și era 
aproape la fel de înaltă ca tatăl lui. Într-o mână ţinea un telefon 
mobil, iar în cealaltă, o lanternă. Fry se îndoia că ea era 
studenta care fugise cu un braconier, pentru că părea prea 
bătrână ca să mai fie la școală. 

— De ce porți cască? l-a întrebat ea. 

— Am suferit o contuzie. Am venit s-o caut pe mama. 

— Da, sigur. lar eu îl caut pe Tarzan, Omul-Maimuţă. 

— Vorbesc serios. A plecat într-un periplu prin insule 
împreună cu niște turiști. 

Femeia i-a luminat chipul lui Fry cu lanterna. 

— O, Doamne! Eşti băiatul lui Honey? 

— Unde e? a întrebat Fry, sărind în picioare. A păţit ceva? 

Femeia a tăcut câteva clipe. 

— La naiba! a spus ea în cele din urmă. 

— Ce s-a întâmplat? Vă rog să-mi spuneți! 

— N-a păţit nimic. Doar că nu mai aveam de gând să mă 
întorc acolo... iar tu îmi strici planurile. Cum naiba ne-ai găsit în 
toiul nopţii, nu pot să-mi imaginez. 

— Staţi puţin! a zis Fry. Sunteţi turista care a însoţit-o pe 
mama în excursie. Era femeia pe care o văzuse de la distanţă, în 
faţa rulotei mamei sale, în timp ce încărcau mașina. Unde e 
soțul dumneavoastră? a întrebat-o el. 

— Nu suntem căsătoriţi, slavă Domnului! a răspuns ea cu o 
grimasă. M-a însoțit doar în această călătorie, iar acum a rămas 
cu mama ta. Sunt convinsă că o înnebunește de cap. Este o 
poveste lungă și tristă. 

— A spus că vă cunoașteţi din liceu. Că sunteți vechi prieteni. 

Femeia era vădit amuzată. 

— Apropo, unde ţi-e barca? Poţi să mă duci și pe mine înapoi 
în civilizaţie? 

— Dar eu și tata am auzit o împușcătură. 

— Un indian cam sărit de pe fix l-a nimerit din greșeală pe 
individul care mi-a împrumutat telefonul celular. Din păcate, am 

rămas fără baterie exact în mijlocul unei convorbiri importante. 
Apropo, pe mine mă cheamă Genie, s-a prezentat femeia, 
strângându-i mâna cu putere. Individul care a fost împușcat nu a 
murit. Și, ca să fiu sinceră, nu mi-a împrumutat telefonul. Am 
profitat că era inconștient și mi-am permis să i-l iau. 

— Așa v-am descoperit, a spus Fry. V-am auzit vorbind cu 
cineva. 

— Făceam rezervare la hotelul Ritz-Carlton din Naples, i-a 
explicat femeia. Din păcate, m-a lăsat bateria înainte de a le 
putea da numărul cărții mele de credit. Ai pomenit de tatăl tău - 
unde s-a dus? 

— Pe aici pe undeva, i-a arătat Fry, povestindu-i apoi despre 
Louis Piejack. 

— Stai puţin! Tatăl tău umblă ca bezmeticul prin jungla asta 
uitată de Dumnezeu, riscându-și viaţa ca s-o salveze pe fosta lui 
soție? E posibil așa ceva? a întrebat Genie, vădit încântată de 
poveste. 

— În valiza aia e o armă? a întrebat Fry. 

— Nu, doar o cameră video, i-a răspuns ea, dar nu te teme, 
campionule, nu va trebui să împuști pe nimeni! Prietena 
indianului mi-a spus că acesta i-a spart capul unui pervers, care 
seamănă cu cel pe care îl descrii tu. Cică individul părea mort 
de-a binelea. 

— Uraaa! a exclamat Fry, strângând pumnii. 

— Hai să-i găsim pe ai tăi, a spus Genie, aruncând în tufișuri 
telefonul inutil, și să plecăm dracului de aici! 

20. 


În raportul pe care l-a întocmit pentru Institutul Smithsonian, 
reverendul Clay MacCauley a vorbit despre relaţiile viitoare 
dintre indienii Seminole și coloniștii albi, care - în 1880 - 
invadau Florida. Etnologul a prezis faptul că aveau să aibă loc 
„Schimbări rapide, de o importanţă covârșitoare”, iar „viitorul 
indienilor nu va mai avea nimic de-a face cu trecutul”. 
MacCauley pleda ca oamenii albi să-i trateze pe indieni de la 
egal la egal pentru ca războinicii tineri, spre deosebire de 
bătrânii istoviţi de lupte, să manifeste o atitudine mult mai 
prietenoasă. Reverendul spera că - în contextul unui climat de 
pace și cooperare - indienii „vor uita de trecutul lor tragic”, 
atrăgându-le de asemenea atenţia coloniștilor că, dacă vor 
stârni mânia tribului Seminole, consecințele ar putea fi 
dramatice. 

Acum, când nu mai au unde să se retragă, scria MacCauley, 
când lupta lor este sortită eșecului și nu mai pot evita contactul 
cu oamenii pe care până acum îi consideraseră dușmani, care 
va fi soarta lor? 

Destinul i-a transformat în magnați ai jocurilor de noroc, ca 
unchiul meu, Tommy, și-a spus Sammy Tigertail, amintindu-și 
pasajul. Sau în corcituri ca mine. 

Se gândea la ironia întrebării lui MacCauley în timp ce făcea 
dragoste cu Gillian. Era cel mai apropiat contact pe care îl putea 
avea cu un alb și părea, într-adevăr, inevitabil. Sammy Tigertail 
credea că reverendul, un pacifist prin excelenţă, le-ar fi 
binecuvântat gestul - spiritul împăciuitor al actului lor, dacă nu 
poziţiile sexuale. E mai bine decât să fumezi pipa păcii, și-a spus 
el. 

Indianul a acceptat avansurile studentei, nu pentru că nu și-a 
mai putut reprima poftele carnale și nici din dorinţa de a începe 
o altă relaţie sortită din start eșecului, ci ca un gest de rămas- 
bun. Gillian avea să plece a doua zi de pe insulă, fie că voia, fie 
că nu. Sammy Tigertail nu o va mai vedea niciodată. Nu avea 
altă variantă - nu după ce l-a rănit din greșeală pe Lester. Un 

om alb rănit avea să provoace mai multe necazuri decât unul 
mort. 

„Reverendul  MacCauley s-a înșelat doar într-o singură 
privință”, s-a gândit Sammy Tigertail. „Poţi întotdeauna să te 
retragi când ai la dispoziţie zece mii de insule”. 

Gillian îl călărea energică, cu ochii mijiţi, scăldată în lumina 
focului de tabără. 

— Aș vrea să mă ţii în braţe la fel cum ţii blestemata aia de 
chitară, îi spunea ea, de parcă n-ai mai vrea niciodată să-mi dai 
drumul. 

— Liniște! i-a șoptit Sammy Tigertail. 

— Liniștea e și ea bună uneori, i-a răspuns ea, încetinind 
ritmul actului sexual. Seducătoare, aș putea să spun. 

— Exact. 

— Ştii cui îi place să vorbească în pat? Lui Ethan. 

— Nu acum, te rog. 

Ea s-a arcuit, strângând în joacă anumiţi mușchi. 

— Ce s-a întâmplat, Thlocko? Ești gelos? Sammy Tigertail se 
gândea ce să-i răspundă. Nu-ţi face probleme, nu se compară cu 
tine! a continuat Gillian, strângând din nou mușchii. Lui Ethan îi 
place să vorbească obscen în timpul unei partide de sex. Dar în 
același timp este un tip incredibil de timid. Vorbesc foarte 
serios, nu îndrăznește să pronunţe cuvintele vulgare. 

Sammy Tigertail și-a săltat coapsele cu o mișcare atât de 
violentă, încât Gillian a început să sughiţă. 

— Dacă mai continui cu povestea asta, i-a zis el, o să-ţi astup 
gura cu șosetele lui Lester. 

— lar mă amenințţi cu asta? a întrebat Gillian, chicotind. Nu te 
cred. El se gândea dacă s-o lege sau nu la gură, optând în final 
pentru cea de-a doua variantă. După ce ea va pleca de pe 
insulă, se va așterne o tăcere sublimă. Ethan era atât de timid, a 
continuat fata, încât de fiecare dată când făceam sex vorbea în 
germană. Numai așa putea să dea frâu liber limbajului obscen. 
Nimic nu pare însă vulgar în germană. Dar el continua să-mi 
spună să fac diverse lucruri, numindu-mă Fräulein - doar că eu 
habar nu aveam ce spunea. Nu te mint, Thlocko, putea la fel de 
bine să-mi citească din manualul de utilizare al Mercedesului pe 
care îl avea tatăl lui. Nu e o nebunie? 

— Vreau să te întreb ceva, a zis indianul. 

— Dar asta s-a întâmplat după ce mi-a spus că a eliberat 
delfinii - înainte nici n-am vrut să mă culc cu el. Dar ce-ai spus? 

— Am vrut să te întreb ceva. 

— Ce anume? 

— Eşti sigură că noi mai facem încă sex? 

— Da, sunt sigură, i-a răspuns Gillian, râzând. Și o facem în 
fața lui Lester. Mai are vreo importanţă acest lucru dacă este 
inconștient? 

Sammy Tigertail a accelerat ritmul, reducând-o la tăcere pe 
Gillian, care s-a agăţat cu ambele mâini de el. Au ajuns amândoi 
la orgasm, terminând în același timp - el oftând ușor, iar ea 
țipând din rărunchi. Indianul a așezat-o apoi încet pe o pătură, 
unde fata s-a cuibărit ca o pisicuță. 

Sammy Tigertail stătea mai departe de focul de tabără, 
luptându-se să-și întoarcă pantalonii pe faţă, când a simţit în 
ceafă ţeava unui pistol. Primul lucru la care s-a gândit a fost că 
rănitul și-a revenit ca prin minune. 

Dar nu era Lester. 

— Nu te mișca! l-a avertizat vocea. 

— Da, domnule. 

A urmat o pauză, apoi vocea a continuat: 

— Sammy, tu ești? Omul cu pistolul l-a întors cu fața spre el, 
exclamâna: Să fiu al naibii! 

— Bună seara, domnule Skinner. 

— Ce-ai păţit la cap, omule? 

— Am căzut pe o cochilie de stridie, a minţit Sammy Tigertail. 

Gillian și-a ridicat privirea somnoroasă, trăgându-și pătura 
peste sâni. 

— Ăsta cine mai e? 

— Un prieten, a răspuns indianul, plin de speranţă. 

Îl cunoscuse pe Perry Skinner când era adolescent și abia 
venise în trib. Skinner se rostogolise cu mașina încercând să 
evite un pui de vidră pe autostrada Tamiami. Sammy Tigertail și 
unchiul său au venit primii la locul accidentului și l-au scos pe 
Skinner dintre fiarele contorsionate înainte ca mașina să ia foc. 
Sammy Tigertail a aflat mai târziu că Skinner era un om 
important și prosper din Everglades City. El îi împrumutase 
tânărului indian barca în care transportase cadavrul lui Wilson 
pe râul Lostmans. 

Sammy Tigertail bănuia că acesta era motivul pentru care 
Skinner venise după el - polițiștii și-au dat seama probabil ce s-a 
întâmplat și l-au informat pe Skinner că vasul său a fost folosit 
ilegal pentru transportarea cadavrului unui turist mort. 

— Bănuiesc de ce-aţi venit până aici, a spus indianul. 

— Minunat! a spus Skinner, îndesându-și pistolul în pantaloni. 
Unde e? 

— Cine, domnule Skinner? a întrebat uluit Sammy Tigertail. 

— Honey, a spus el, adăugând apoi ca s-o lămurească pe 
Gillian: Fosta mea soţie. Indianul a încercat să-și ascundă 
ușurarea provocată de faptul că apariţia atât de surprinzătoare 
a lui Skinner nu avea nicio legătură cu moartea lui Wilson. E pe 
aici pe undeva, Sammy. Îți amintești cum arată, nu-i așa? 

Indianul o întâlnise doar o singură dată pe Honey Santana, 
dar a fost suficient. În fiecare toamnă de după accident, Skinner 
îi dădea lui Sammy Tigertail unsprezece kilograme de clești de 
crabi-de-stâncă, pe care acesta le ducea în rezervaţie. Indianul 
venea întotdeauna să-și ia darul pe 15 octombrie, prima zi de 
pescuit, când se prindeau cele mai mari exemplare. Intr-un an, 
în ziua cu pricina, Sammy Tigertail a întâlnit-o pe Honey 
Santana. Ea îl bătea la cap pe soţul ei să repare ţeava de 
eșapament de la unul dintre vasele lui, care se spărsese și polua 
râul, otrăvind bâtlanii și vulturii-pescar. Sammy Tigertail nu 
văzuse niciodată o femeie mai frumoasă, luptând cu atâta 
pasiune pentru o cauză nobilă. Îl zăpăcise, motiv pentru care nu 
uitase episodul. Nu uitase, de asemenea, nici faptul că Perry 
Skinner își pusese o pereche de căști Remington ca să nu mai 
audă reproșurile soţiei sale. 

— Dar ce caută aici? a întrebat Gillian. A fugit cumva de 
acasă? 

Skinner nu i-a răspuns. 

— Am auzit focuri de armă pe insula asta, a spus el în schimb. 

— EI, a zis Gillian, arătându-l pe indian, l-a împușcat pe el, a 
precizat ea, indicându-l pe un individ mic și îndesat, care zăcea 
pe pământ. 

— N-am vrut, domnule Skinner, a replicat Sammy. 

Indianul a observat că cerul căpăta la est o nuanţă albăstruie. 
Soarele avea să răsară în curând. 

Skinner s-a aplecat deasupra bărbatului cu umărul însângerat, 
care respira cu greutate, dar regulat. Nu-l cunoștea. 

— Noi îi spunem Lester. Este detectiv particular, i-a explicat 
Gillian. 

— Sammy, ascultă-mă cu atenţie! a spus Skinner. Un ticălos 
cu mâna bandajată o urmărește pe Honey. Are o barcă cu motor 
și o pușcă de vânătoare. L-ai văzut cumva? Gillian a început să 
spună ceva, dar indianul a redus-o la tăcere printr-o simplă 
privire. Sammy? a insistat Skinner pe un ton calm. 

— Nu, n-am văzut pe nimeni care să corespundă acestei 
descrieri. 

Indianul nu era deloc încântat de faptul că trebuia să-l mintă 
pe domnul Skinner, dar nu voia să-i mai fie atribuit încă un 
cadavru. 

— Spune-i adevărul! N-ai făcut nimic rău, a intervenit Gillian. 

Indianul a privit-o neputincios cum s-a înfășurat în pătură și a 
venit la ei, aducând și pușca de vânătoare a lui Piejack. 

— Omul cu mâna bandajată voia să-l împuște pe Lester, iar 
Thlocko l-a lovit în cap, a spus ea. 

— L-ai omorât? a întrebat Skinner. 

— Nu știu, a răspuns Sammy Tigertail, ridicând din umeri. 
Părea mort. Mirosea oricum a hoit. 

— Asta e o veste minunată, a zis Skinner, zâmbind. 

— N-am vrut să-l lovesc atât de tare. 

— O să ne ocupăm noi de el, Sammy. Nu-ţi face griji! 

— Unde s-a dus soţia dumneavoastră? a întrebat indianul. 

— E pe aici pe undeva. Și e fosta mea soţie, Sammy. A plecat 
împreună cu niște prieteni într-o excursie prin zonă. 

— Câţi sunt? 

— Un bărbat și o femeie din Texas, a răspuns Perry Skinner. 

— Și merg cumva cu o barcă roșie și una galbenă? 

— Da. Sunt legate în mangrove, nu departe de aici. 

Sammy Tigertail se bucura că în curând va rămâne singur pe 
insulă. 

— Cred că știu unde a ridicat tabăra, domnule Skinner. Îmi 
pare rău să vă spun că le-am furat mâncarea și apa. 

— Și bărcile, a intervenit Gillian. 

— Am vrut să iau doar apa, dar mâncarea era în același 
rucsac, a explicat indianul. 

— Va trebui să mă duci acolo imediat, i-a cerut Perry Skinner. 

— Desigur. 

— Dar mai întâi trebuie să-mi recuperez băiatul. L-am lăsat în 
pădure. 

— Vă așteptăm aici, a promis Gillian. 

— Nu e cazul să te pui cu tipul ăsta, a spus fata, după ce 
Skinner a plecat. 

— Nici cu soţia lui, a confirmat Sammy Tigertail, dând din cap. 

Gillian și-a ridicat privirea spre cerul trandafiriu. 

— Uite, a răsărit soarele! 

— Da. O altă zi în paradis. 

— Ce facem cu pușca aia? 

— Arunc-o! i-a spus indianul. 

a 

Aşteptând să răsară soarele, Boyd Shreave încerca cu 
disperare să omoare un ţânţar singuratic care îl tot bâzâia pe la 
urechi. | se părea prea frig pentru asemenea insecte, motiv 
pentru care se temea că cel care îi dădea acum târcoale era un 
specimen periculos. 

Mai devreme, Honey citise cu voce tare un text dintr-o carte 
broșată despre țânțari, unele dintre cele mai periculoase vietăţi 
de pe pământ. Shreave știa că acest lucru era adevărat pentru 
că văzuse un documentar despre ele pe Animal Planet. Milioane 
de oameni au pierit răpuși de bolile provocate de înțepăturile de 
țânțari, printre ele numărându-se febra Dengue, malaria, 
frigurile galbene, encefalita St Louis și infecțiile cu virusul West 
Nile. De-a lungul timpului, acești paraziți zburători au provocat 
moartea papilor, dar și a oamenilor de rând, și au nimicit armate 
puternice. 

Cu toate acestea, din cele aproximativ două mii cinci sute de 
specii de țânțari, cel care trăiește în mlaștinile sărate din 
Everglades nu transmite agenţi patogeni periculoși pentru 
oameni. Boyd Shreave ar fi fost bucuros să știe acest lucru. 
Drept urmare, încerca zadarnic să-l ucidă pe micul călău, pe 
care nu-l vedea în lumina difuză a zorilor, dar a cărui prezenţă 
sinistră îi era trădată de băzâitul sâcâitor. Dacă ţânțarul înceta 
să mai bâzâie, acest lucru îl scotea din sărite pe Shreave, pentru 
că asta însemna că insecta aterizase undeva - probabil într-un 
loc vulnerabil - și se înfrupta din sângele victimei sale. Uneori, 
storcea mușcăturile inexistente pentru a îndepărta potenţialii 
microbi letali. 

În timp ce Shreave ducea o luptă acerbă cu micul prădător, 
Honey Santana - sătulă să-l mai vadă agitându-se ca un clovn 
caraghios sau scărpinându-se ca un babuin bolnav de psoriazis - 
a lăsat deoparte cartea broșată și, cu o lovitură bine aplicată, a 
strivit ţânţarul de unul dintre nasturii cămășii înflorate a lui 
Shreave. El a privit, satisfăcut, la lumina lanternei pata de sânge 
până când și-a adus aminte din documentarul de pe Animal 
Planet că ţânţarii nu au sângele roșu. Pata roșie era, așadar, 
sângele lui, ceea ce însemna că nenorocita de insectă reușise 
să-l înțepe. 

— Sunt un om mort, a mormăit el. 

— Nu te mai văicări atâta! a spus Honey, strănutând. Alergia 
nu-i dădea pace, făcând-o să strănute de nenumărate ori. Nu 
poți să zici și tu un „noroc” măcar? Unde ai crescut, în pădure? 

— Ăștia nu transmit cumva și gripa aviară? a întrebat 
Shreave, aruncând insecta moartă. 

— Nu, Boyd. Aia e o boală transmisă de păsări. 

— Dar SIDA? 

— Dar ce-ai zice să iei tu niște Xanax? i-a sugerat Honey. 

Shreave a început să se examineze cu atenţie, căutând 
eventuale înțepături de țânțari. 

— AȘ putea să mor din cauza blestematului ăstuia mic. 

— Numai femelele înţeapă, l-a informat Honey. 

Shreave și-a ridicat privirea, strâmbându-se. 

— Doamne, ce pute! Honey își pierduse însă simţul mirosului 
din cauza nasului înfundat. Ea și l-a șters, cu un gest nu prea 
elegant, de bluză. Pute a pește stricat, s-a plâns Shreave. 

— Din cauza refluxului, i-a explicat ea, strănutând din nou. 
Apoi s-a ridicat în picioare, spunând: Hai să mergem, Boyd! 

— Unde? a întrebat-o el, cu o privire sceptică. Ea i-a arătat cu 
degetul vârful copacului bătrân. Și dacă spun nu? a continuat el. 

— Ți-e frică și de vrăbiuţe, după câte văd. 

— Dar dacă nu am chef să urc până acolo? 

— Atunci poţi să pleci singur de pe insula asta, i-a zis Honey, 
cocoțându-se pe trunchiul noduros al arborelui. 

Shreave a urmat-o fără tragere de inimă, cu o stângăcie 
aproape dureroasă. „Individul e un om de nimic”, și-a spus 
Honey, „o altă excepţie de la legea selecţiei naturale. Cu un 
milion de ani în urmă, ar fi fost o pradă ușoară pentru tigrul cu 
dinţi-de-sabie”. 

— Cât de sus trebuie să urcăm? l-a auzit ea întrebând. 

— Până în vârf, Boyd. Altfel, nu are niciun rost. 

Când a ajuns în vârful bătrânului arbore De/onix regia, la o 
înălţime de doisprezece metri, Honey s-a așezat cu fața spre est 
pe o creangă solidă, legănându-și picioarele lungi și balansându- 
se ușor sub adierea blândă a vântului. Părea că plutește. 

Când a reușit să ajungă lângă ea, Shreave era roșu la față și 
abia mai respira. 

— Cred că o să fac febră. Sunt convins că nenorocitul ăla de 
țânţar era purtător de viruși. 

Honey i-a spus să rămână pe loc și să privească orizontul. 

Ea se gândea la fiul ei, așa cum făcea în zorii fiecărei zile. 
Răsăritul era momentul în care se simţea în siguranţă și era din 
nou încrezătoare că lumea avea să-l primească cu braţele 
deschise pe Fry - un băiat atât de sincer și de generos. Zorile 
erau momentul în care temerile sale dispăreau, chiar dacă 
pentru scurt timp, lăsând locul speranțelor și optimismului. 
Știrile pe care le vedea seara o făceau să se întrebe dacă 
Dumnezeu nu cumva a murit; soarele de dimineață o convingea 
însă că trăiește. 

In timp ce primele raze de lumină își făceau apariţia pe cerul 
trandafiriu din Everglades, Honey a tras adânc aer în piept. 
Pentru ea, clipa aceea îi alina și îi mântuia sufletul; Boyd 
Shreave nu părea să observe însă măreţia momentului. 

— Avem cam mult de coborât, a îngăimat el, privind neliniștit 
în jos. 

— Ssst! a spus Honey. 

Fry venise pe lume exact în zorii zilei, iar instinctul matern a 
copleșit-o cu forța unui uragan. Totul s-a schimbat după aceea și 
toate relațiile au fost puse la încercare - cu soţul, cu familia ei și 
cu restul omenirii. Viaţa lui Honey luase o altă întorsătură, iar 
centrul universului său era acum numai fiul ei. 

— Abia aștept să aflu cum ai de gând să plecăm de aici, a 
mormăit Shreave. 

Lumina se revărsa acum în cascadă pe cerul lipsit de nori. 

— O să încerc să-l conving pe indian să-mi dea caiacele. Apoi, 
după ce ajungem în oraș, ne luăm rămas-bun. 

— Da. Indianul lui Genie, a spus Shreave, cu un râs sardonic. 
Sper că o să-l faci praf, nu-i așa? 

— Te rog să taci! Uite ce pierzi! 

Când soarele a ajuns la orizont, cerul a căpătat nuanţe de 
chihlimbar. Vântul a încetat să mai bată, iar tăcerea a pus 
stăpânire pe insulă. 

Priveliștea pe care le-o oferea înălțimea copacului era 
copleșitoare - un șir lung de egrete traversa ţinuturile 
îndepărtate; un stol de pelicani albi zbura în cerc deasupra unui 
golf din apropiere; doi vulturi-pescar survolau ca niște zmeie de 
hârtie un mic estuar. Era un tablou magnific, învăluit într-o 
tăcere copleșitoare. 

Din păcate însă totul trecea pe lângă Boyd Shreave. 

— Trebuie să-mi fac nevoile, a zis el. 

Honey s-a luat cu mâinile de cap. Individul era o cauză 
pierdută; sufletul îi era pustiu. Pentru un cretin ca el nu exista 
speranţă; nimic nu-l putea trezi din această stare de inerție: nici 
frumusețea zorilor în Everglades, nici imensitatea sau liniștea 
unui peisaj de vis. Natura nu-și putea revărsa magia asupra unui 
individ cu un suflet împietrit; nimic nu putea să-l impresioneze 
pe Shreave. 

„Mă lupt cu morile de vânt”, și-a spus Honey. Escrocul de la 
compania de telemarketing se va întoarce acasă în Texas cu 
sufletul la fel de sărac, dar plin de el - ca un balon gol de săpun. 
Cum a reușit un individ atât de insipid ca el să aibă și soție, și 
amantă depășea puterea ei de înțelegere. Gestul lui Honey se 
dovedea din nou nesăbuit și zadarnic: nu-și dezminţea titulatura 
de regină a cauzelor pierdute. 

— Ai auzit ce-am zis? s-a răstit Shreave. Trebuie să cobor 
repede și să caut niște brusturi. 

Honey a tras adânc în piept aerul pur de dimineaţă. Briza rece 
și sărată îi desfundase sinusurile. 

— Bine, Boyd, hai să mergem! 

— Dar ce voiai sa-mi arăţi aici? 

— Mi-e teamă că ai ratat momentul. 

— Ce-am ratat? 

Honey și-a înfrânat dorinţa de a-i da un vânt până jos. 

— Să mergem, a răspuns ea, până nu faci pe tine! 

Așa cum cobora, cu mișcări nesigure, bâjbâind la fiecare pas, 
Shreave semăna cu un leneș: bolnav de artrită. Honey l-a prins 
de două ori când s-a dezechilibrat, fiind gata să cadă din copac, 
dar lui nu i-a trecut niciodată prin minte să-i mulțumească. 

Când au ajuns cu picioarele pe pământ, Shreave a luat Storm 
Ghoul din geanta Orvis și s-a făcut nevăzut printre copaci. 

— Ai grijă să-ţi cureţi mizeria! i-a strigat Honey. Shreave a râs 
sfidător, și-a dat pantalonii jos și a început să citească: 


Pe toată durata procesului, am încercat să fiu 
puternică și stăpână pe mine, deși sufletul îmi era 
sfâșiat. Adevărul era că încă ţineam la Van Bonneville, 
chiar dacă se dovedise un monstru. În ziua în care a 
trebuit să intru în boxa martorilor, mi-am jurat să nu- 
mi îndrept niciodată privirea spre el. Îmi spuneam că 
fapta lui Van Bonneville era cumplită și nu-și putea 
găsi iertarea, deși o făcuse pentru mine. Își ucisese 
soția cu sânge rece și merita să putrezească în 
închisoare. 

La început, timp de o oră, m-am descurcat bine. 
Avocatul acuzării mi-a pus întrebări, iar eu i-am 
răspuns cu promptitudine și sinceritate, așa cum 
fusesem învățată. Dar odată cu trecerea timpului, totul 
părea învăluit ca într-o păclă; nici vocea nu mai era a 
mea, de parcă un străin îmi citea mărturia. Privirea mi- 
a cazut atunci asupra boxei acuzaților... și asupra lui 
Van. Bronzul atât de seducător pălise în închisoare, iar 
costumul ieftin, de culoare albastră, pe care îl purta nu 
i se potrivea deloc. Ar fi putut să-l rupă doar printr-o 
simplă îndoire a brațelor. 

M-am așteptat să-i citesc în priviri ura sau măcar 
dezamăgirea, dar m-am înșelat. Van mă privea la fel 
ca în dimineaţa aceea când ne-am întâlnit lângă 
arborele de grepfrut în fața vilei Elks; la fel ca în 
noaptea pe care am petrecut-o în mașina lui, când mi- 
a desfăcut nasturii de la bluza Lily Pulitzer. Cu cât mă 
străduiam să șterg acele amintiri din mintea mea, cu 
atât deveneau mai vii și mai copleșitoare. 

Atunci am făcut o greșeală copilărească. M-am uitat 
la mâinile lui - la mâinile lui incredibil de puternice și 
de tandre. Avea unghiile frumos îngrijite pentru 
proces, dar cicatricele se puteau încă vedea - semne 
misterioase și palide care-i stigmatizau membrele. Ele 
nu vor dispărea niciodată, așa cum nu vor dispărea 

nici amintirile mele legate de atingerile și mângâierile 
pe care mi le-a dăruit în nopţile petrecute împreună. 
Când mi-am ridicat privirea, l-am văzut pe Van 
zâmbindu-mi tandru și am înţeles că și el se gândea la 
același lucru. Ochii mi s-au umplut de lacrimi, așa că l- 
am rugat pe judecător să-mi acorde o pauză... 


Boyd Shreave a rupt pagina din autobiografia lui Eugenie 
Fonda și, cu un gest afectat, menit să-i arate disprețul, s-a șters 
cu ea la fund. 

Dacă ar fi avut curajul să-i ceară mai multe detalii lui Genie, 
ar fi aflat că amănuntele picante ale relaţiei ei cu celebrul ucigaș 
fuseseră exagerate într-un mod grotesc pentru ca opera ei să se 
bucure de succes, iar singura noapte pe care o petrecuseră 
împreună se dovedise total nesatisfăcătoare - o partidă pe care 
o puteai uita cu ușurință. Dar, pentru că habar nu avea ce se 
întâmplase în realitate, Shreave credea - suferind apoi ca un 
câine - fiecare cuvânt din carte. 

— Boyd! s-a auzit atunci vocea disperată a lui Honey. 

— N-am terminat încă! 

— Boyd, grăbește-te! 

— Lasă-mă-n pace, pentru numele lui Dumnezeu! 

— Te rog! Am nevoie de tine! 

Apoi a auzit-o ţipând. 

A ieșit stângaci, târșâindu-și picioarele, din pâlcul de copaci. O 
duhoare puternică de pește mort l-a izbit atunci din plin. Sub 
arborele din care tocmai coborâseră a văzut-o pe Honey legată 
strâns la gât cu o sfoară - poate chiar cu sfoara pe care o 
folosise ea. Se pregătea să-i arunce o ironie când a observat pe 
cineva mișcându-se în spatele ei. 

Era un bărbat. Se legase în jurul taliei cu celălalt capăt al 
frânghiei, căreia îi făcuse un nod strașnic. Avea o mână 
înfășurată în bandaje murdare, iar în cealaltă ţinea o creangă de 
copac. 

— Cu ce pot să te ajut, scârnăvie? a întrebat intrusul. 

Era aceeași voce pe care Shreave o auzise în toiul nopţii. 

— Pentru numele lui Dumnezeu, Boyd, a spus Honey, fă ceva! 

Shreave clipea nedumerit. 

Străinul îl fixa cu privirea. 

— lubito, cine e puţa asta bleagă? 

Umilit, Shreave și-a privit bărbăţia - sau ce mai rămăsese din 
ea - împietrit cum era de spaimă. Nici pantalonii nu îndrăznea 
să și-i ridice. 

— Boyd, nu este înarmat. Nu are nici măcar un cuţit. Nu are 
decât o creangă amărâtă! a strigat Honey, tresărind în clipa în 
care bărbatul a răsucit sfoara. 

Avea dreptate. Nu exista niciun motiv pentru care un tânăr 
bine făcut să stea cu mâinile în sân în timp ce un nebun voia s-o 
răpească. Individul era, evident, într-o stare deplorabilă. Faţa 
umflată căpătase o nuanţă verzuie, ochii îi erau congestionați și 
se mișca cu greutate, copleșit parcă de durere. În plus, ronţăia 
ca o veveriță flămândă capacul unui flacon de medicamente. 

— Boyd, te rog! l-a implorat Honey. Fă ceva măcar o dată în 
viaţă! 

— Ce-ce? s-a bâlbâit Shreave, spunându-și: „Ești bine făcută. 
Poţi să-l neutralizezi pe fraierul ăsta”. Ce-ce-ai v-vrea s-să fac? 

— Hai, acționează! Eşti de două ori cât el! 

Era adevărat. Nu trebuia decât să se năpustească asupra 
necunoscutului și Honey s-ar fi putut elibera. Dar Shreave nu se 
clintea din loc. 

Individul, care puţea îngrozitor, părea să se distreze de 
minune în fața acestui spectacol - Honey ţipa la Boyd, iar Boyd 
stătea împietrit, cu pantalonii în vine, ascunzându-și cu mâinile 
zonele intime. 

— Ai pariat pe cine nu trebuie, i-a spus Louis Piejack lui 
Honey. Să mergem acum, îngerul meu! E timpul să ne distrăm și 
noi. 

Apoi, cu gura până la urechi, a tras cu brutalitate de sfoară. 
Honey a tipat ușor în timp ce Piejack o târa după el spre colina 
din cochilii de stridii. 

lar Boyd Silvester Shreave a rămas cu gura căscată, cu ochii 
înceţoșațţi, cu respiraţia întretăiată și cu pantalonii scurţi Tommy 
Bahama în vine, făcând ceea ce știa el cel mai bine. 

Adică absolut nimic. 

21. 


Starea lui Louis Piejack se deteriorase grav în timpul nopţii 
petrecute în rezervorul de apă. Mizeria care pătrunsese în rănile 
cauzate pe tot corpul de spinii de cactus îi provocase o infecţie 
puternică, ce se manifesta prin erupții cutanate dureroase, care 
îi confereau aspectul unui pește-balon. Intre timp, furnicile-de- 
foc puseseră stăpânire pe bandajele chirurgicale, creând un 
adevărat mușuroi la extremitatea braţului stâng. Prin feșele 
putrezite se iveau cioturile degetelor, care se umflaseră atât de 
tare încât semănau cu niște măsline. Creierul lui Piejack primea, 
așadar, în valuri succesive, diverși stimuli ai durerii - înţepături, 
palpitaţii, senzaţii de usturime, de arsură sau de oase măcinate; 
cu toate acestea, dorinţa carnală era mai presus de orice. 

— Bingo! Bingo! i-a ciripit el lui Honey Santana în timp ce o 
târa triumfător după el pe insulă. 

— Louis, mă doare! 

— Atunci fii cuminte! 

— Dar frânghia îmi pătrunde în carne. 

— Nu-ţi face griji, îngerul meu! O să te sărut și o să-ţi treacă. 

— Dar ce vrei de la mine? a întrebat Honey, de parcă n-ar fi 
știut. 

Individul părea bolnav, iar ea aștepta ocazia să-l neutralizeze. 

— Ce crezi că vreau? a întrebat Piejack, ţinând în gură, ca pe 
o ţigară, flaconul cu medicamente. 

— Există și alte modalităţi prin care îţi poţi satisface poftele 
sexuale, Louis. Poţi să apelezi la o agenţie care oferă dame de 
companie, pentru numele lui Dumnezeu! 

— Dar n-ai văzut ce fetițe au? a răspuns el pe un ton 
batjocoritor. Nașpa, nașpa! 

— Serios? a spus Honey. Dar tu de când te crezi Sean 
Connery? 

— Cine? 

— Primul James Bond. 

— Faci mişto de mine, după câte văd, a mârâit Piejack. 

— Nu, încerc să-ţi atrag atenţia asupra unor lucruri. Gândește- 
te ce vrei să faci, Louis! Dacă mă violezi, o să stai în închisoare 
douăzeci de ani. 

— Dar cine zice că o să te violez? 

— Eu! a strigat Honey, trăgând de frânghie ca să-l oprească. 

Piejack s-a întors spre ea. 

— Dar de ce trebuie să fie așa? De ce? a întrebat el în timp ce 
ochii i se zbăteau în orbite. Știu că și tu mă dorești - de-aia ai 
venit la mine acasă. De ce nu vrei să recunoști? 

„Pentru că ești un om de nimic, Louis” - ar fi vrut Honey să 
spună - „și aș prefera să mor decât să mă atingi...” 

Dar Piejack ţinea încă în mână creanga de copac, așa că 
Honey i-a răspuns: 

— Pentru că nu mă culc cu bărbaţi care mă tratează în felul 
ăsta, de-aia! 

— Cum adică? 

— Ca pe un câine, Louis. Mă târăști după tine ca pe un câine 
în lesă. Asta este ideea ta de romantism? 

— Încerci doar să mă păcălești ca să-ţi dau drumu’, a spus 
Piejack, scrâșnind din dinţi. la ăsta! a continuat el, aruncându-i 
la picioare flaconul de medicamente. Desfă-i nenorocitu' ăla de 
capac! 

Honey a luat flaconul, a citit eticheta și l-a desfăcut. 

— Câte pastile vrei? a întrebat ea. 

— Trei ar fi bune. Patru ar fi grozav. 

— Unde vrei să ţi le pun? a întrebat ea, ţinând în palmă 
pastilele de Vicodin. 

Piejack a deschis gura și a scos limba, care semăna cu un 
limax dezgustător. 

— Bagă scârboșenia aia înăuntru! i-a zis Honey. Deschide 
gura larg! 

Când i-a vărsat pastilele în gură, el a încercat să-i lingă 
degetele, dar ea și-a retras repede mâna. 

Piejack a înghiţit calmantele fără apă. 

— Câte mai am? 

— Una singură, Louis. 

— E-n regulă. Farmacistul meu o să-mi dea altele. 

— Deci mergem acasă? a întrebat Honey. 

— Da, doamnă. Barca mea cu motor e pe aici prin apropiere. 

— Pot să-mi iau și caiacele? 

Pentru că nu voia să-și abandoneze achiziţiile atât de scumpe, 
Honey i-a propus, fără ezitare, lui Piejack să le remorcheze. 
Măcar atât putea să facă pentru ea după ce a răpit-o. 

— Nu văd de ce nu, a spus el, pornind din nou la drum. Dar nu 
uita - o faptă bună trebuie răsplătită cu o faptă și mai bună! 
Asta înseamnă că trebuie să-mi cedezi, îngerul meu. Părerea lui 
Honey despre bărbaţi atingea pragul repulsiei. Ziua abia 
începuse, dar fusese deja ridiculizată de un gogoman fără suflet 
și răpită de un pervers împuţit. S-ar putea chiar să-ţi placă, a 
continuat Louis Piejack, făcându-i cu ochiul peste umăr. Nu s-a 
plâns nimeni de performanțele mele în dormitor. 

Honey nu-l mai suporta. 

— Am o urgenţă fiziologică, l-a informat ea. 

— Atunci dă-i drumu'! a spus Piejack, oprindu-se. 

— Aici - în faţa ta? Nu pot, Louis. 

— Bine, nu mă uit. Dar nici nu desfac frânghia. 

În clipa în care s-a întors cu spatele la ea, Honey s-a prefăcut 
că își desface fermoarul de la pantaloni. Apoi s-a lăsat pe vine și 
a început să caute un obiect greu sau ascuţit sau care să aibă 
ambele caracteristici. 

— Nu aud nimic, a mormăit Piejack suspicios. 

— E greu să faci ceva când cineva stă și ascultă, a răspuns 
Honey. Așteaptă puţin! 

Ea a găsit atunci un pietroi greu, de coral, de mărimea unui 
grepfrut. Ţinându-l strâns în mâna dreaptă, s-a ridicat încet în 
picioare și a ochit ceafa lui Piejack. 

— Ai minţit, a zis el. N-ai de gând să faci nimic. 

— Louis, te rog să taci din gură ca să mă pot concentra! 

— Pentru ce să te concentrezi? Nu joci șah, îngerul meu. Faci 
doar pipi în pădure. 

Honey Santana a ridicat pietroiul ca să-l lovească, dar Piejack 
se întorsese deja cu faţa spre ea, legănând creanga ca pe o 
bâtă. Lovitura a fost atât de puternică, încât i-a zdrobit maxilarul 
stâng. Apoi soarele s-a transformat în mii de picături 
incandescente. 

Ca penajul păsărilor flamingo, și-a zis Honey, prăbușindu-se la 
pământ. 

Zbura spre casă. 

Fry fusese convins că va putea să găsească luminișul unde ar 
fi trebuit să-l aștepte pe tatăl lui, dar insula părea cu totul 
diferită în lumina dimineţii. După douăzeci de minute de căutări 
zadarnice, băiatul a recunoscut că s-a rătăcit. 

— Hai să facem o pauză! a sugerat Eugenie Fonda, care se 
orienta mult mai bine în oraș decât în sălbăticie. 

Fry a lăsat jos valiza din metal în care se afla camera video și 
s-a rezemat de un copac. 

— Nu mă simt prea bine. 

— Tatăl tău ar fi trebuit să te lase la spital, a spus Eugenie 
după ce Fry i-a povestit despre accidentul pe care îl suferise cu 
placa de skateboard. 

— Eram îngrijoraţi din cauza mamei. 

— Am văzut-o în toiul acţiunii, puștiule. Ştie să aibă grijă de 
ea. 

— Ce e chestia aia strălucitoare din gură? a întrebat-o Fry. 

Eugenie a zâmbit timid. Mulți îi puseseră această întrebare, 
dar niciodată un băiat de vârsta lui. 

— O perluţă, a răspuns ea. 

— E veritabilă? 

— Da, domnule. 

— Puteţi să mi-o arătați și mie? 

Ea și-a scos limba, ca la medic, pentru ca puștiului să nu-i 
vină vreo idee năstrușnică. Fry și-a aranjat casca de fotbal ca să 
vadă mai bine. 

— Drăguţ, a zis el, aplecându-se mai aproape. V-a durut când 
v-au fixat-o? 

— Îngrozitor de tare, a răspuns ea. 

— O fată din clasa a opta și-a prins în nas un ac de siguranță 
din aur, un șurub din platină într-o sprânceană și un bolț în 
urechea dreaptă. Colegii au porecilit-o „Trusă de scule”. 

— Ce răi pot fi copiii! a remarcat Genie. 

— Îmi place perluţa dumneavoastră. 

— Îţi mulțumesc, Fry, dar cred că am depășit vârsta copilăriei 
și nu mi se mai potrivește, a spus ea, scoţând-o, ștergând-o apoi 
de pulover și punând-o în palma băiatului. 

— Nu pot s-o accept, doamnă, a protestat el. Nu se poate. 

Genie i-a strâns degetele în pumn. 

— Păstreaz-o până când o vei întâlni pe fata visurilor tale! Dar 
mai întâi va trebui să-mi faci o promisiune. 

— Ce anume? 

— Încearcă să nu te schimbi niciodată! Adică, atunci când o să 
te faci mare, ai grijă să nu devii un ticălos asemenea celor 
nouăzeci la sută din bărbaţii pe care îi cunosc. 

— Și mama îmi spune același lucru. Doar că ea vorbește 
despre nouăzeci și cinci la sută. 

— Îți dau cel mai bun sfat din lume: Încearcă să rămâi un 
domn și nu vei fi niciodată singur! Nu minţi, nu spune prostii și 
nu ţi-o trage oriunde și oricând! Doamne, nu-mi vine să cred că 
am vorbit atât de urât în faţa unui băiat de paisprezece ani! Îmi 
cer scuze. 

— Voi împlini treisprezece ani în iunie, a spus Fry, râzând. 
Genie a mimat cu degetele un pistol pe care și l-a pus la tâmplă. 
Nu e nicio problemă, a liniștit-o el. Aud lucruri și mai urâte la 
școală. 

— Mă întristezi. Acum hai să mergem! 

Fry a pus perluţa în buzunar. Eugenie a spus că era rândul ei 
să care valiza cu camera video și apoi au pornit la drum. Au 
mers câteva minute până când băiatul a început să rămână în 
urmă. Eugenie s-a întors și l-a luat de braţ. 

— Tata o să fie atât de supărat! a zis el demoralizat. 

— Atunci spune-i că din cauza mea ai plecat din locul în care 
te-a lăsat! Ai sărit în ajutorul unei domnișoare aflate la 
ananghie. Ce s-a întâmplat, dragule? 

— Nu știu, dar parcă am intrat dintr-odată într-o peșteră, a 
spus Fry, clipind repede și începând să se clatine. Îmi este iar 
foarte frig. 

Genie a scăpat valiza din mână și a sărit în ajutorul lui, dar nu 
a mai apucat să-l prindă în braţe. In cădere, s-a lovit cu casca de 
trunchiul unui smochin-strangulator, scoțând un zgomot surd. 

— O, Doamne, nu! a murmurat Eugenie. 

Așezându-se în genunchi lângă el, i-a pus capul în poală. Își 
dăduse ochii peste cap și avea pielea umedă și cenușie. Pulsul îi 
era neregulat, iar din buza de jos pe care și-o mușcase în cădere 
i se prelingea pe bărbie un firișor roșu. Genie legăna băiatul în 
braţe, rugându-l să se trezească și blestemând ziua în care îl 
cunoscuse pe Boyd Shreave. 

e 

— Hai să vorbim despre ce s-a întâmplat! i-a cerut Gillian. 

Adică despre sex. 

— Am vorbit deja, a răspuns Sammy Tigertail, pe toată durata 
partidei. 

— Dar nu mi-ai spus niciodată ce părere ai. Merit sau nu să-ţi 
baţi capul cu mine? a întrebat ea, încălțându-se cu șlapii. Sora 
mea are cam douăzeci de prieteni pe an. Eu nu suflu un cuvânt. 

Indianul simţea din nou dorinţa s-o sărute, lucru care îl speria. 
Ar fi trebuit să termine cu poveștile siropoase din viaţa lui; asta 
își propusese. A îndepărtat crenguța care i se prinsese în păr. 

— A fost frumos. 

— Frumos? a întrebat Gillian, dându-i un ghiont. 

— Minunat, a rectificat el. Am vrut să spun că a fost minunat. 

— Bine. Vundebar, așa spunea Ethan, a continuat ea, 
mânioasă. Debordezi de atâta poezie, Thlocko. 

Sammy Tigertail a încercat s-o ia în braţe, dar ea a reușit să-i 
scape. A început atunci să scotocească prin rucsac în căutarea 
unor haine călduroase. În apropiere, rănitul scotea un sunet 
ciudat pe nas. 

Gillian încerca să-și lege breteluțele de la bluză. 

— Ştii care e problema mea? Vreau ca totul să fie perfect, așa 
cum se întâmplă în filme. Vreau ca delfinii să înoate liberi. Vreau 
ca - atunci când iau chitara în mână - să cânt ca Jewel”. Și mai 
vreau ca băieţii cu care mă culc să se îndrăgostească de mine 
doar după o singură noapte petrecută împreună. 

Indianul i-a dat un pulover și o pereche de pantaloni din lână. 

— Se face frig, a spus el. 

— Nu ai voie să te uiţi la sânii mei. 

— Te-ai plictisi de moarte dacă ai rămâne aici cu mine. În 
plus, faci alergie la înțepăturile de țânțari, așa mi-ai zis. 

— Nu sunt pretențioasă, a insistat Gillian. Sora mea - da, e 
pretențioasă. Mama - și mai rău. În comparaţie cu ele, eu sunt 
modestă, a continuat ea, trântindu-se pe jos lângă el și 
suflecându-și pantalonii. Știu că vorbesc când nu trebuie. Dar 
încerc să mă controlez. 

Sammy Tigertail nu știa ce va face dacă ea va refuza să plece 
de pe insulă a doua zi. Nu mai era atât de convins că își dorea s- 
o vadă plecând. 

— Adevărul e, a recunoscut el, sărutând-o ușor, că a fost 
sublim, nu doar minunat. 

— Mă gândeam eu că așa ar fi trebuit să fie. Vrei să repetăm 
figura? 

— Domnul Skinner și fiul lui se pot întoarce în orice clipă. 

— Răule ce ești! a spus Gillian, prefăcându-se bosumflată. 

— Și prietenul tău, Lester, se va trezi în curând. 

Ea i-a dat dreptate, adoptând un accent pur britanic. 

— O, Doamne, Dumnezeule, doar nu vrem să-i stârnim 
consternarea lordului Lester! 

Ca la un semn parcă, rănitul a fornăit și s-a mișcat. 

— Nu ţi-am spus ceva, a continuat Sammy Tigertail. Sunt doar 
pe jumătate indian. 

— Cred că știu și care jumătate, a remarcat Gillian, cu un 
zâmbet sardonic. 

— Vorbesc serios. Tatăl meu era alb. 

— la să vedem! a spus ea, prefăcându-se că îl studiază din 
cap până-n picioare. Avea cumva niște ochi albaștri răvășitori? 

Sammy Tigertail a început apoi să-i povestească despre 
copilăria pe care și-o petrecuse în suburbiile din Broward County 
și despre viaţa nouă pe care o începuse în Big Cypress. 

— Asta, a zis ea, e o nebunie de-a dreptul grozavă. 

— În unele zile m-am simţit îngrozitor. 

— Dar ai rezistat. 

— Până acum, a răspuns el. 

— Thlocko, a spus Gillian, luându-l de mână, și eu vreau să-ți 
mărturisesc ceva. Am minţit când am spus că nu sunt 
pretențioasă. 

Indianul a izbucnit în râs. Și nu se mai putea opri. 

Apoi, deodată, a luat-o în braţe și a început s-o sărute cu 
pasiune. 

Până când ea a tras adânc aer în piept, cedând: 

— Probabil că ai dreptate. N-aș rezista prea mult în sălbăticie. 

— Ai vrea să încerci? a întrebat-o el, cu stupoare. 

— Mi-e un dor nebun de cafeaua de la Starbucks, a spus ea. 
Sunt jalnică, nu-i așa? Și de gogoșile Krispy Kremes. 

— Și tatălui meu îi plăceau, a zis Sammy Tigertail. In fiecare 
duminică dimineaţa mâncam câte douăsprezece - numai noi 
doi. 

— Taci din gură! Aș putea să halesc o cutie întreagă! 

— Gillian, a mărturisit el, dacă vrei să rămâi aici, eu nu mă 
supăr. 

— E cel mai romantic lucru pe care mi l-a spus vreodată 
cineva - cel puţin, în engleză, a zis ea, ducându-i mâna la buze. 
Dar trebuie să mă mai gândesc, bine? 

— Nu te grăbi! 

— Între timp, Mare Șef de Trib Thlocko, hai să-ţi arăt ce 
înţelege poporul meu prin „sex contra cronometru”! 

— Ssst! a șoptit Sammy Tigertail, ghemuindu-se la pământ. 
Vine cineva. 

e 

Perry Skinner nu intra ușor în panică - nu după toate 
situațiile-limită din care reușise să scape în perioada în care 
făcuse trafic cu droguri. Își impusese să-și păstreze întotdeauna 
stăpânirea de sine, pentru că cei care se pierd cu firea iau 
hotărâri proaste, care le pot afecta viața. 

Fry dispăruse, dar nu avea de ce să-și imagineze că i se 
întâmplase ceva rău - numai mama lui ar fi tras imediat o 
asemenea concluzie. Băiatul era raţional; n-ar fi făcut vreo 
prostie. Probabil că s-a simţit mai bine și s-a hotărât să vină 
după el. 

După ce l-a căutat prin pădurea care împrejmuia luminișul, 
Skinner s-a întors în tabăra lui Sammy Tigertail, sperând să-l 
găsească pe Fry acolo. Indianul și prietena lui auziseră pașii 
bărbatului și se ascunseseră în spatele unor copaci. 

Când au văzut cine era, au ieșit din ascunzătoare, făcându-i 
cu mâna. Fry nu era cu ei. 

— Vă ajut să-l căutați, domnule Skinner, a spus Sammy 
Tigertail. Insula nu e prea mare. 

— Poate că a găsit-o pe mama lui, a intervenit Gillian. Perry 
Skinner se gândise și el la asta. Spera să fie așa. Eu rămân aici 
cu Lester, în cazul în care apar. Duceți-vă voi! i-a îndemnat ea. 
Și luaţi ceva de mâncare - dacă îi veţi găsi, vor fi lihniţi! 

Skinner și indianul nu ajunseseră prea departe când au auzit 
elicopterul. Se afla într-o misiune de căutare. Sammy Tigertail a 
spus că s-ar putea să fie poliţia din Everglades Park. 

— Nu suntem în parc, i-a explicat Skinner. Ne aflăm pe insula 
Dismal Key. 

După zgomotul turbinelor, părea să fie Paza de Coastă. 

Indianul s-a ascuns, speriat, printre tufișuri. 

— Pe mine mă caută, domnule Skinner. 

— De ce? Ce-ai făcut? 

— Un om alb mi-a murit în barcă și i-am aruncat cadavrul în 
apă. 

— L-ai ucis, Sammy? 

— Nu, dar nu mă vor crede, a spus el, clătinând din cap. Cum 
nu mă vor crede nici că n-am vrut să-l împușc pe Lester. 
Indianul s-ar putea să aibă dreptate, și-a spus Skinner; exista 
posibilitatea să fie arestat. Nu vreau să ajung la închisoare, 
domnule Skinner. Aceeași soartă au împărtășit-o și Tiger Tail, 
dar și ceilalţi șefi de trib. 

— Bine, Sammy. 

S-au întors în tabără și au găsit-o pe Gillian pregătindu-se să 
atragă atenţia celor din elicopter cu ajutorul unui tricou Allman 
Brothers, pe care scria Eat a Peach şi care îi aparținuse cândva 
tatălui lui Sammy Tigertail. Indianul i-a smuls din mână tricoul la 
care ţinea ca la ochii din cap și i-a spus să se ghemuiască. Deși 
nu puteau să-l vadă, elicopterul părea aproape. 

— Dar au venit să-l salveze pe Lester! a exclamat Gillian. Ai 
uitat? A sunat pe cineva să vină să-l ia de aici. 

Zgomotul aparatului de zbor l-a trezit pe detectiv, care a 
încercat să se ridice în capul oaselor. 

— În sfârșit, a spus el, cu o voce groasă. Ajutaţi-mă! 

Sammy Tigertail l-a sfătuit să nu-și facă speranţe deșarte. 

— N-are unde să aterizeze pe insula asta. 

Perry Skinner ardea de nerăbdare să pornească în căutarea 
lui Fry și a lui Honey, dar știa foarte bine care erau priorităţile: 
Rănitul avea nevoie de îngrijiri medicale. Toată lumea ar fi avut 
de suferit dacă starea lui Lester se agrava, iar detectivul murea 
pe Dismal Key. 

— Apucă-l de picioare! i-a spus Skinner indianului. Eu îl iau de 
partea cealaltă. 

— Aveţi grijă! i-a sfătuit Gillian. 

Skinner a văzut o valiză scumpă Halliburton. Și el folosea 
exact același model ca să transporte banii în trecut; era trainică 
și rezistentă la apă. 

— E ata? l-a întrebat el pe Dealey. 

— Da, dar unde e cealaltă? 

Gillian a luat valiza. Indianul l-a apucat pe detectiv de glezne 
în timp ce Skinner l-a prins de pieptul gol și l-a ridicat aplicând 
manevra Heimlich. 

— Doare, la dracu'! a protestat Dealey. 

— Suportă! a spus Skinner. Pleci acasă. 

L-au transportat pe braţe până în golful unde fuseseră legate 
caiacele și l-au așezat, cu greutate, în barca roșie. Gillian i-a pus 
valiza între genunchi. 

Dealey nu putea să vâslească din cauza rănii de la umăr. 
Skinner a improvizat o ancoră dintr-o cărămidă veche, de care a 
atașat frânghia cu care fuseseră legate caiacele lui Honey. l-a 
spus detectivului să arunce cărămida în apă când va ajunge în 
mijlocul golfului, pentru că astfel micuța ambarcaţiune va 
rămâne pe loc și va fi mai ușor de localizat din aer. 

Skinner a întors barca roșie, îndreptând-o cu prora spre larg. 
Gillian i-a făcut cu mâna, spunându-i la revedere, dar zgomotul 
elicopterului i-a acoperit glasul. Skinner și Sammy Tigertail au 
numărat până la trei, împingând apoi cu putere barca în larg. 

Curentul a purtat ambarcaţiunea spre mijlocul golfului. Dealey 
a aruncat cu greutate cărămida peste bord, iar barca s-a oprit. 
De pe mal, Gillian a început să aplaude și să fluiere. 

O umbră uriașă s-a ivit atunci, plutind deasupra valurilor ca o 
insectă uriașă. Culoarea portocalie a elicopterului i-a confirmat 
bănuiala lui Perry Skinner - aparţinea într-adevăr Pazei de 
Coastă. Când aparatul de zbor a început să coboare, Skinner i-a 
dus pe Gillian și pe indian la adăpostul unui pâlc de copaci. Au 
văzut atunci cu stupoare cum Dealey se lupta să se ridice în 
picioare, încercând să ceară ajutor. Era la fel de grațios ca o 
morsă pe o placă de surfing. 

Din cauza agitaţiei detectivului, barca se clătina periculos, 
începând să ia apă. 

— Uitaţi-vă ce face idiotul ăla! a spus Sammy Tigertail. 

Skinner spumega de furie. 

— Stai dracului jos! i-a strigat el lui Lester, care însă nu i-a 
acordat atenţie. 

— La naiba, se scufundă! a îngăimat Gillian. 

— Mă duc să-l salvez! a strigat indianul, scoțându-și pantofii. 

— S-ar putea să te aresteze, Sammy, i-a spus Skinner. Mai 
bine mă duc eu, gândindu-se: „Nu am timp pentru toată nebunia 
asta”. 

Barca s-a răsturnat ușor, fără să stârnească nici măcar un val, 
iar Dealey a căzut în apă. Inviorat de spaimă, dar și de apa rece, 
s-a zbătut până când a reușit să se prindă cu brațul zdravăn de 
carena răsturnată a bărcii, care rămăsese ancorată în canal. 

— Sărmanul Lester! l-a compătimit Gillian, dezbrăcându-se de 
hainele pe care i le dăduse Sammy Tigertail. Indianul o privea 
mut de uimire. Nu-ţi face griji! i-a spus ea, rămânând acum doar 
în chiloţi. Am făcut parte din echipa de canotaj a facultăţii, ai 
uitat? lar într-o vară am lucrat ca salvamar în Destin, exact ca în 
Baywatch. Primeam cam opt dolari și cincizeci de cenți pe oră și 
trebuia să ne cumpărăm singuri cremele de protecţie. Și-a 
trântit apoi hainele în brațele lui Sammy Tigertail și l-a sărutat 
cu pasiune pe gură. Ești cel mai bun. 

— Nu face asta! 

— Când o să ajungi star rock, i-a spus ea, să scrii un cântec 
despre mine! 

Apoi s-a aruncat în apă și a început să înoate, ieșind din 
mangrove și îndreptându-se spre curentul puternic. 

Indianul a vrut să se ducă după ea, dar Perry Skinner l-a prins 
de cureaua de la pantaloni, arătându-i cu mâna elicopterul, din 
care cobora un coș de salvare. Un membru al Pazei de Coastă, 
în costum de scafandru, stătea pe una dintre tălpile aparatului 
de zbor. 

— Crezi că băieţii ăia vor lăsa o fată drăguță să moară 
înecată? a spus Skinner. Pentru Lester ar trebui să-ţi faci griji. Să 
zică mersi dacă va primi măcar un prosop! 

Sammy Tigertail o privea pe Gillian cum făcea slalom printre 
valurile stârnite de elicea elicopterului, îndreptându-se spre 
bărbatul care se zbătea în apă. 

— E o bună înotătoare, a observat indianul. Și e drăguță, după 
cum bine aţi spus. 

— Păstrează-ţi romantismul pentru Sfântul Valentin, Sammy! 
Acum trebuie să mă ajuţi să-i găsesc pe fiul și pe soția mea. 

— Adică pe fosta soţie. 

— Asta am și zis. 

— Desigur, domnule Skinner, a încuviinţat Sammy Tigertail, 
aplecându-se ca să se încalțe. 

e 

Când și-a revenit, Fry se simțea slăbit, dar nu mai avea 
ameteli. ÎI durea buza de jos pe care și-o mușcase în cădere. 

Eugenie Fonda se bucura că băiatul nu-i murise în braţe. Ea l- 
a sărutat pe frunte, spunându-i: 

— Ai suferit o fractură, puștiule. Așa că o să rămânem să-l 
așteptăm aici pe tatăl tău. 

Fry nu s-a împotrivit. Nu avea puterea să meargă mai 
departe. Soarele îi încălzea picioarele, dându-i o stare de bine, 
accentuată și de faptul că stătea în poala lui Eugenie. Dacă nu 
ar fi purtat casca de fotbal, s-ar fi bucurat de căldura sânilor ei 
fascinanţi. A încercat să alunge însă acest gând din minte. 

— Hei! Priviţi cameleonii aceia! a zis el. Pe o creangă a 
smochinului-strangulator stăteau doi cameleoni verzi ca 
smaraldul. Una dintre șopârle își umfla gușa roșie ca vinul de 
Burgundia și își înfoia trupul plăpând, asemenea unui sportiv 
care face flotări. Acela e masculul, i-a explicat Fry. Încearcă s-o 
impresioneze pe femelă. 

— Da, mi-am imaginat, i-a răspuns Eugenie. 

Ea a scos camera video din valiza Halliburton. După ce a 
derulat caseta, i-a dat drumul. Pe ecran a apărut prietena 
indianului, care se prefăcea că dă o probă pentru un buletin 
meteo, folosind pușca de vânătoare pe post de indicator. 

Bună dimineața. Sunt Gillian St Croix și vă prezint starea 
vremii. Furtuna puternică de azi-noapte, care a făcut ravagii prin 
Munţii Stâncoși, a provocat căderi masive de zăpadă din 
Montana până în New Mexico. În staţiunile de schi din Vail, 
zăpada măsoară aproape un metru înălțime, iar în Aspen și 
Telluride este și mai mare. În schimb, în sudul însorit al Floridei, 
temperaturile vor ajunge la prânz până la douăzeci și unu de 
grade Celsius. Este o vreme ideală să fii ostatica unui indian 
bine făcut pe o insulă pustie. Vorbim despre un individ cu ochi 
albaștri... 

Eugenie Fonda a oprit repede caseta. 

— Cine era aia? a întrebat Fry. 

— O tânără mai zvăpăiată, a răspuns femeia, derulând caseta 
și apăsând pe butonul de înregistrare. Unde sunt șopârlele? a 
întrebat ea, îndreptând camera spre smochin. 

— Puțin mai sus, a spus Fry, răsucindu-se ca să-i arate locul. 

— Sunt niște creaturi drăguțe, nu-i așa? 

— Da, doamnă, a răspuns el, revenind la poziţia iniţială, 
pentru că îl durea gâtul. 

— Și par foarte atașați unul de celălalt, a spus Genie, mărind 
obiectivul. 

— Aveţi copii? a întrebat Fry. 

„Asta e una dintre puţinele greșeli pe care n-am comis-o”, și-a 
zis ea. 

— N-a venit încă momentul să fiu mamă, i-a răspuns ea în 
schimb. E o responsabilitate uriașă. 

— V-aţi descurca foarte bine. 

— Șopârlele fac zgomot? 

— Cele geko, da. Cameleonii, nu, a răspuns el. 

— Păcat, a replicat Genie, jucându-se cu obiectivul. 

— Ce slujbă aveţi? a întrebat băiatul. 

— Vând tot felul de prostii prin telefon, i-a răspuns ea, râzând 
sec. Odată însă am publicat o carte. 

— Interesant! 

— Povestea stilizată și deloc adevărată a unei idile sortite 
eșecului de la bun început, a mărturisit ea. Dar nu e cazul să fii 
impresionat. Nici măcar un cuvânt nu-mi aparţine. 

— Cum se numește cartea? 

— Nu are importanță, a spus Genie. N-o s-o găsești la 
biblioteca școlii, te asigur. Cameleonii nu sunt niște șopârle cu 
ochii bulbucaţi și limba foarte lungă? 

— Aceia trăiesc în Europa, Asia și Africa. Speciile întâlnite în 
Everglades se numesc cameleoni americani. 

Băiatul era o adevărată enciclopedie, a remarcat Eugenie. 

— Aș putea să vând caseta postului National Geographic. lar 
tu m-ai putea ajuta să scriu scenariul. 

Fry și-a ridicat capul și a ciulit urechile. 

— Poate că ar trebui să terminati filmarea, a zis el. 

— Imediat, puștiule. 

— Aţi auzit? E un elicopter! a exclamat Fry, ridicându-se în 
capul oaselor. 

— Cum poţi să-ţi dai seama de la distanţa asta? 

Băiatul și-a dus mâna la ochi, ferindu-se de soare. 

— Vin spre noi. 

Eugenie a închis camera video. Băiatul lui Honey avea 
dreptate - părea un elicopter, nu un avion. Și-a amintit atunci că 
Lester aranjase în secret să plece de pe insulă; poate că îl 
subestimase. Deși indianul lui Gillian promisese să le asigure o 
barcă și o hartă ca să ajungă în Everglades City, călătoria cu 
elicopterul reprezenta o variantă mult mai atrăgătoare pentru 
Genie. 

— Trebuie să te întreb ceva foarte important, i-a spus ea lui 
Fry. Dacă ar fi să plec acum - reziști singur până te va găsi tatăl 
tău? 

Elicopterul a trecut ca o vijelie pe deasupra copacilor. 

— Paza de Coastă. Survolează zona, a zis Fry, înălțându-și 
capul ca să vadă mai bine. Puteţi să plecaţi. O să mă descurc. 

Genie l-a ajutat pe băiat să se ridice în picioare. 

— Dar ce-ar fi să plecăm împreună? Vor trimite, cu siguranţă, 
pe cineva să-i găsească pe ai tăi. 

— Nu, doamnă, eu rămân. 

— Promite-mi că o să-l aștepți aici pe tatăl tău, da? i-a cerut 
ea, luând valiza în care se afla camera video. Să fii cuminte și să 
ai grijă să nu te rătăcești prin pădure! 

— Promit. 

— Știu că ești un atlet foarte bun. Am văzut acasă la mama ta 
toate premiile și trofeele pe care le-ai câștigat. 

— Nu plec nicăieri, a asigurat-o Fry. Mă simt ca naiba. 

Genie și-a dus mâna la ochi și s-a răsucit pe călcâie, în 
direcţia din care se auzea elicea. 

— Cum o să aterizeze printre copacii ăștia? 

— Nu poate. Va trebui să ajungeţi în largul golfului, pentru că 
altfel nu au cum să vă vadă, i-a explicat Fry. Încercaţi s-o luaţi 
pe acolo! Caiacele sunt ascunse în mangrove. Le-am găsit cu 
tata aseară. 

Ea l-a strâns pe băiat în braţe, ciocănindu-i ușor în cască. 

— Dacă ai fi cu zece ani mai mare, puștiule, n-ai scăpa așa 
ușor de mine. 

— Ar fi bine să vă grăbiţi, i-a răspuns Fry, stânjenit. Eugenie 
Fonda și-a luat valiza și a pornit la drum. A izbucnit în râs când |- 
a auzit apoi strigând: Staţi puţin! Sunteţi sigură că nu vreţi 
perluţa înapoi? 

„Un băiat de milioane”, și-a spus ea. 

e 

Cu puţin înainte de ivirea zorilor, Paza de Coastă a Statelor 
Unite din Fort Myers Beach a primit un telefon din Fort Worth, 
Texas. O femeie, care s-a prezentat ca fiind Lily Shreave, i-a 
informat că vărul ei, Dealey, o sunase de pe telefonul mobil ca 
să-i spună că eșuase, fără provizii de mâncare sau apă, pe o 
insulă necunoscută din apropierea orașului Everglades City. 
Femeia le-a mai spus că vărul ei era un fotograf renumit, care 
realiza un documentar despre pelicanii orfani. El suferea de o 
tulburare rară, cunoscută sub numele de aphenphosmphobia, 
de care subofițerul Pazei de Coastă nu auzise până atunci și a 

cărei denumire medicală nici nu a trecut-o în raport. Doamna 
Shreave a mai spus că vărul ei avea nevoie urgentă de 
medicamentele pe care le uitase în mașina parcată în fața 
motelului unde se cazase. 

Când subofițerul a întrebat-o de ce eșuase domnul Dealey pe 
insula aceea, verișoara lui i-a răspuns că își pierduse cunoștința 
în timp ce se afla într-o barcă și fotografia o colonie de păsări. l- 
a mai spus, de asemenea, că bateria telefonului i se descărcase 
în timpul convorbirii lor, așa că nu-i mai putea oferi și alte 
informaţii referitoare la locul în care se afla. l-a făcut apoi o 
descriere amănunţită a vărului rătăcit pe insulă: cincizeci și 
șapte de ani, ochi căprui, început de chelie, un metru șaptezeci 
și cinci și nouăzeci și șapte de kilograme. Purta un costum 
Brooks Brothers, de un gri-petrol. Când subofițerul Pazei de 
Coastă a spus că i se părea ciudat să optezi pentru o ţinută ca 
aceea atunci când pleci într-o călătorie prin Cele Zece Mii de 
Insule, doamna Shreave i-a explicat că vărul ei, ca mulți alți 
artiști, era un individ excentric. 

La ora șapte dimineața, un elicopter HH60 Jayhawk, la bordul 
căruia se afla o echipă de salvare, a decolat de la postul Pazei 
de Coastă și s-a îndreptat spre sud, survolând Naples, Marco 
Island și Cape Romano Shoals. A cotit apoi ușor spre Everglades 
City și a coborât puţin înainte de a se roti pe deasupra satului de 
pescari Chokoloskee. Pilotul a virat apoi spre vest pentru ca 
soarele să se afle în spatele echipei de salvare, care cerceta 
întinderile de mangrove în căutarea domnului Dealey. Era o 
dimineaţă senină, iar vizibilitatea era foarte bună. 

Lily Shreave tocmai își întindea covorașul pentru yoga când a 
primit un telefon de la Paza de Coastă, care i-a dat o veste 
bună. „Vărul” ei fusese salvat dintr-un golf aflat în apropierea 
unei insule nelocuite, Dismal Key, situate la câteva mile marine 
de Everglades Naţional Park. Au mai fost salvate și două femei, 
Gillian St Croix, prezentatoare TV, și Jean Leigh Hill, cameraman 
liber-profesionist. 

Doamna Shreave a spus că nu le cunoștea. 

22. 


În clipa în care a auzit elicopterul, Boyd Shreave a început să 
escaladeze crengile bătrânului arbore De/onix regia. Fără 
ajutorul lui Honey, nu a mai ajuns în vârf, dar s-a urcat destul de 
sus cât să considere realizarea sa drept o victorie de proporţii. 

Când era copil, Shreave a evitat să se caţere în copaci, pentru 
că nu avea o constituţie fizică de invidiat, dar și pentru că ura 
efortul fizic. Acum, stând comod pe un „scăune!” format din trei 
crengi, se simțea ca unul dintre personajele din Survivor, 
emisiunea lui preferată. In fiecare sezon, participanţii - izolaţi în 
diverse locuri sălbatice - trebuie să treacă prin nenumărate 
probe fizice, care duc în final la eliminarea celor slabi și 
neserioși. Deși printre concurenţi se află și unii complet 
„rătăciţi”, care seamănă leit cu Shreave - indivizi dezorganizați, 
care nu practică sportul -, nu ei îi atrăgeau atenţia: fetele 
bronzate și sumar îmbrăcate erau cele care îl ţineau lipit de 
televizor. 

Din copac, Shreave și-a agitat brațele prin aer și a ţipat după 
ajutor. Echipajul din elicopter nu s-a uitat nicio clipă în direcţia 
lui, lucru care i-a dat de înţeles lui Shreave că trebuia să se urce 
și mai sus. Cu toate acestea, perspectiva nu-l încânta prea mult 
- vântul, crengile alunecoase și propria-i stângăcie îi cereau să 
fie prudent. 

A scos atunci din buzunar un radio portabil - sau, cel puţin, 
asta credea el că era obiectul pe care îl luase, împreună cu două 
batoane de ciocolată, din lucrurile lui Honey după ce o răpise 
nebunul cu mâna bandajată. A început apoi să apese cu 
disperare pe butoane, strigând: 

— Ajutor! Ajutor! 

Nu a primit niciun răspuns din partea pilotului Pazei de Coastă 
și nici din a altcuiva - și asta dintr-un motiv lesne de înţeles. Cu 
excepţia ecranului cu leduri, aparatul din mâna lui Shreave nu 
semăna deloc cu un radio. Indiciul cel mai clar era lipsa unui 
receptor sau a unui emiţător. 

— S.O.S! S.O.S! a insistat el. Ajutor! 

Aparatul era de fapt un GPS, un instrument la fel de mistic 
pentru Shreave cum fusese și pistolul Taser pe care îl găsise sub 
patul lui Honey.  Nelipsit din echipamentul luntrașilor, 
excursioniștilor și vânătorilor, GPS-ul îi ajută să-și găsească 
drumul oriunde s-ar afla în lume. Sateliții înregistrează în 
memoria aparatului longitudinea și latitudinea, oferind apoi 
informaţiile sub forma unei hărţi pe care orice idiot o poate 
descifra. 

Cu excepţia lui Boyd Shreave. Unicul rezultat al butonării 
frenetice a fost captarea semnalului sateliților și identificarea 
poziţiei sale: 81*33' la vest de meridianul Greenwich și 25*53' la 
nord de ecuator. Cu toate acestea, cifrele de pe ecran nu aveau 
nicio semnificaţie pentru Shreave. 

— Ajutor! S.O.S! 911! îi striga el GPS-ului mut, privind cum 
elicopterul vopsit în alb și portocaliu, culorile Pazei de Coastă, 
survola golful. 

Coronamentul bogat al copacului îl împiedica pe Shreave să 
vadă ce le atrăsese atenţia membrilor echipei de salvare, așa că 
n-a putut să le observe gesturile pline de amabilitate și 
solicitudine. O misiune de rutină - salvarea unui fotograf între 
două vârste, aflat în suferință - s-a transformat într-una 
deosebit de plăcută în momentul în care și-au făcut apariţia nu 
una, ci două naufragiate extrem de atrăgătoare. 

Prima femeie se aruncase aproape goală în apa rece ca să-l 
salveze pe fotograful care se agăța cu disperare de carena unei 
bărci răsturnate. Câteva minute mai târziu, a ieșit din 
mangrove, într-o barcă galbenă, și cea de a doua femeie, 
fluturând - pentru a atrage atenţia echipajului din elicopter - o 
piesă de lenjerie intimă viu colorată. Membrii echipei de salvare 
le-au acordat apoi - cu multă atenție și un spirit de solidaritate 
ieșit din comun - primul ajutor naufragiaţilor, motiv pentru care 
șansele ca unul dintre ei să observe o siluetă ascunsă în 
frunzișul bogat al unui copac erau practic nule. 

Boyd Shreave a văzut, copleșit de tristeţe, cum din interiorul 
elicopterului a coborât, de trei ori, un coș de salvare gol și tot de 
trei ori a urcat înapoi, cărând câte o persoană învelită în pătură. 
Shreave era prea departe ca să poată să-și dea seama cine erau 
indivizii salvaţi; știa doar că el nu se afla printre ei. „Am fost 
lăsat iar de izbeliște”, și-a spus el când elicopterul a plecat. 

O tăcere adâncă s-a lăsat peste insulă, curmată însă în curând 
de cântecul păsărilor și de foșnetul copacilor. Din cuibul lui 
singuratic, Shreave a văzut un fluture-zebră poposind în 
apropiere, pe una dintre crengile copacului. Cu un râs amar, a 
aruncat GPS-ul spre micuța insectă. 

L-a ratat însă, iar fluturele și-a luat zborul. 

e 

În cei patru ani de după divorț, Honey Santana s-a întâlnit cu 
cinci bărbaţi. Doar cu trei dintre ei s-a mai întâlnit și a doua oară 
și doar doi au ajuns în dormitor. 

Primul a fost Dale Rozelle, un jucător profesionist de popice 
din Boca Grande, sau - cel puţin - așa i s-a prezentat el. Era 
zvelt, chipeș și cu unsprezece ani mai tânăr decât Perry Skinner. 
In timpul partidelor de sex, se lovea peste fund și grohăia ca un 
porc constipat, trezindu-l de două ori pe Fry din somn și călcând- 
o pe nervi pe Honey. Poate că i-ar fi trecut cu vederea manierele 
grosolane dacă Dale Rozelle s-ar fi remarcat și în alte privințe, 
dar lucrurile nu stăteau deloc așa. O simplă căutare pe internet 
a scos la iveală faptul că individul nu era nici jucător profesionist 
de popice și nici membru al clubului Sierra, amănunt pe care l-a 
adăugat în CV-ul lui „impresionant”, sperând că astfel își va mări 
șansele de a o cuceri pe Honey. Dezamăgită de propria ei 
naivitate, s-a dus glonţ (ignorând sfaturile lui Fry) la clubul de 
popice și l-a înfruntat pe ticălos în timpul ultimei partide de joc. 
La finalul întâlnirii, Honey a scăpat pe piciorul stâng al lui Dale 
Rozelle o bilă de popice marca Brunswick, care cântărea șapte 
kilograme. El a acceptat în cele din urmă să n-o dea în judecată, 
dar numai după ce Perry Skinner i-a promis că îi va plăti 
tratamentele medicale. 

Celălalt bărbat care a trecut prin patul lui Honey a fost 
medicul stomatolog al lui Fry, Tyler Teehorn. Soţia acestuia 
vânduse mașina Volvo și fugise în Montserrat cu asistenta 
soțului ei, o adevărată profesionistă în breaslă. Acest lucru se 
întâmplase exact în ziua în care medicul îi fixa o plombă lui Fry 
și omul era la pământ. In seara aceea, Honey l-a lăsat pe fiul ei 
acasă la Skinner, s-a întors în Naples și i-a propus lui Tyler 
Teehorn să bea ceva împreună la Ruby Tuesday. Nu mai 
întâlnise pe nimeni atât de abătut și, într-un moment de 
compasiune, alimentată și de paharele de rom, l-a invitat la ea 
acasă. Partida de sex, deși mai bună decât își imaginase Honey, 

a fost, fără îndoială, o experiență cu totul uluitoare pentru Tyler 
Teehorn. Nici nu se terminase bine, că i-a și jurat dragoste 
eternă lui Honey. Pentru că nu voia ca în decurs de doar 
douăsprezece ore să-i sfâșie inima lui Tyler Teehorn pentru a 
doua sau poate chiar pentru a treia oară, ţinând cont de 
plecarea asistentei lui, căreia cu greu îi va mai găsi o 
înlocuitoare, Honey i-a mărturisit, în termeni vagi, dar destul de 
tandri, afecțiunea pe care o simțea pentru el. În următoarele 
patru săptămâni, individul s-a ţinut după ea ca o lipitoare. Spre 
deosebire de Dale Rozelle, integritatea și devotamentul 
doctorului Teehorn erau indiscutabile. Din nefericire însă era 
îngrozitor de plictisitor. Pentru că nu-l interesau politica, 
problemele internaţionale și nici măcar sportul, singurul subiect 
de conversaţie pe care îl aborda cu plăcere era cel al danturii. 
Honey i-a dat în cele din urmă papucii în timpul unei cine la 
lumina lumânărilor, când se oferise să-i trateze gratuit 
supraocluzia verticală? de care suferea. 

— Trezește-te! l-a auzit ea pe Louis Piejack, dar nu s-a clintit 
din loc. 

Voia să se prefacă inconștientă cât mai mult timp cu putinţă. 
În urma loviturii puternice, care îi fracturase maxilarul, până și 
muzica din mintea ei părea să fi amuţit. „Frecventele radio” 
erau acum înlocuite cu amănuntele picante ale aventurilor ei 
sexuale. Din această cauză, ar fi preferat să audă un duet între 
Ethel Merman” și formaţia de muzică rock Foo Fighters. 

— Ridică-te când îţi spun! s-a răstit Piejack, lovind-o cu 
piciorul în coaste. 

Duhoarea de pește care i-a invadat nările i-a confirmat faptul 
că bărbatul stătea deasupra ei și o privea cu atenţie. Spera că 
fața ei, schimonosită după lovitură, îi va tăia pofta de a o viola. 

— Hai, ce naiba, că doar nu te-am lovit atât de tare! a spus el. 

Ea a auzit atunci un sunet - nu o melodie, ci un bâzâit 
îndepărtat, care devenea din ce în ce mai puternic. Și Piejack l-a 
auzit, spre ușurarea lui Honey. 

— Ce dracu’! a exclamat el, îngrijorat. 

Honey a recunoscut zgomotul și a zâmbit. Și-a ridicat privirea 
și a văzut trecând în zbor elicopterul în dungi albe și portocalii. A 
încercat, din instinct, să ţipe, dar un șuvoi de sânge i-a ţâșnit din 


38 Dinţii frontali superiori ies cu mult în fața celor inferiori. (n. tr.). 

gură; nu-și mai simțea partea stângă a feţei și i se părea că 
mestecă cioburi de sticlă. 

— Nu te mișca! a spus Louis Piejack, așteptând, ghemuit la 
pământ, întoarcerea elicopterului Pazei de Coastă. 

Era extrem de vigilent, un lucru impresionant, ţinând cont de 
doza uriașă de Vicodin pe care o luase. 

— Sper să nu-ţi vină vreo idee! a avertizat-o el. 

Lui Honey nu-i lipseau însă ideile. Din păcate, era legată de 
un copac. Piejack profitase de momentele în care zăcuse 
inconștientă și o imobilizase. 

— Dacă nu ne mișcăm, nu ne vor vedea, a spus el, încrezător, 
ghemuindu-se lângă ea și mângâindu-i coapsa cu mâna 
bandajată. 

Când a început să-și miște lasciv degetul mic, ea l-a respins 
cu brutalitate. 

— O să te simţi mai bine în curând, îngerul meu, i-a zis el, 
chicotind. Când o să ajungem acasă. 

Honey știa că el nu se simțea prea bine și nu putea s-o ia în 
braţe; altfel, ar fi fost deja în barcă, în drum spre casă. S-a 
ridicat ușor în capul oaselor, testând frânghia cu care îi legase 
mâinile și pe care i-o înfășurase apoi în jurul gâtului. O strânsese 
destul de tare, lucru care îi limita opţiunile, făcând-o să regrete 
faptul că îl legase atât de superficial pe Boyd Shreave. 

— La naiba, ce sete mi-e! a zis Piejack. 

Și Honey era însetată. Avea gâtul uscat, de parcă înghiţise 
rumeguș. 

A auzit elicopterul zburând prin apropiere, dar nu-l putea 
vedea din cauza copacilor. „Poate că pe mine mă caută”, s-a 
gândit ea, deși nu-și putea explica de ce ar fi făcut-o. Fry o 
aștepta acasă abia a doua zi, așa că nu avea niciun motiv să 
cheme Paza de Coastă. 

Doar dacă... 

Honey a îngheţat. 

... doar dacă nu cumva fostul ei soț era cel care a cerut un 
elicopter, și asta numai în caz de urgență. 

Se întâmplase ceva - ceva îngrozitor i se întâmplase lui Fry. 

Honey Santana a sărit în picioare, aproape strangulându-se. 
Piejack a împins-o la loc cu violenţă. 

— Ce-ai păţit, femeie? a întrebat-o el. 

Ea scruta cerul cu disperare. Prin fața ochilor îi trecea o 
imagine cumplită - Fry zăcea inert pe o targă într-o ambulanţă. 
Avea capul bandajat, iar tatăl lui îl mângăâia pe frunte. Imaginile 
păreau atât de reale, încât Honey avea impresia că auzea chiar 
și sirena ambulanţei, în ciuda zgomotului pe care îl făcea 
elicopterul. 

Apoi acesta s-a îndepărtat și viziunea a dispărut. Honey l-ar fi 
omorât pe loc pe Louis Piejack dacă n-ar fi fost legată de copac. 

— Hai să mergem, a îndemnat-o el, ridicându-se, tremurând, 
în picioare, înainte ca elicopterul să se întoarcă! 

Honey privea fascinată cum Piejack se lupta să dezlege 
frânghia din jurul copacului, o misiune dificilă pentru un om care 
nu-și putea folosi o mână. După câteva încercări nereușite, s-a 
hotărât să atace nodul cu dinţii, apucând apoi cu ambele mâini 
creanga de copac cu care o lovise pe Honey pentru a-i aminti să 
fie cuminte. 

Când nodul a cedat, și-a legat din nou frânghia în jurul taliei și 
a pornit la drum prin pădure, trăgând-o pe Honey după el ca pe 
un măgar de povară. Au mers cam o jumătate de oră pe un țărm 
necunoscut, acoperit de un stufăriș bogat, până au nimerit într- 
un luminiș. La un capăt, cineva ridicase o tabără și făcuse focul, 
care acum era acoperit cu cenușă. Piejack a legat-o pe Honey 
de un alt copac în timp ce el scotocea printre lucrurile turiștilor, 
ce nu păreau să fie prin apropiere. A găsit o sticlă de apă fără 
capac și a dat-o pe gât fără să-i arunce nici măcar o privire lui 
Honey; ea însă era prea mândră ca să-i ceară vreun strop. 

Louis Piejack a aruncat sticla goală și și-a reluat căutările. A 
lovit apoi cu piciorul un obiect tare, învelit într-o pătură, care a 
scos un sunet asemănător cu mieunatul unei pisici prinse între 
arcurile patului. Piejack a dat pătura la o parte și a descoperit o 
chitară electrică, pe care a așezat-o pe genunchii săi murdari. 

Honey se simțea răzbunată. Boyd Shreave o luase în derâdere 
când le spusese că auzise pe cineva cântând la chitară. 

— Ştii să cânţi la asta? a întrebat-o Piejack. 

— Desigur, a răspuns ea, încercând să nu-și miște maxilarul. 

— Și eu cânt la pian, s-a lăudat el, ciupind coardele chitarei cu 
degetele lui mizerabile. Valorează ceva, nu crezi? 

— Ai grijă, Louis! 

Honey privea dezgustată cum își plimba cioturile împuţite ale 
degetelor pe lemnul strălucitor al acelui instrument fantastic. 

— Vrei să-mi compui un cântec? 

— Cred că da. Dacă mă dezlegi, a zis Honey. 

Nu știa să cânte nici măcar o notă, dar merita să încerce. 

Piejack a început atunci să desfacă, folosindu-și mâna 
zdravănă, nodul frânghiei. Când a atins-o cu barba, Honey abia 
a reușit să-și reprime dorinţa de a-i arde una peste ceafă. 

După ce i-a eliberat mâinile, i-a dat chitara. Era un instrument 
magnific. A șters cu mâneca petele de unsoare pe care Piejack 
le lăsase pe lemnul lăcuit. 

— Acum cântă-mi un cântec de dragoste, îngerul meu! i-a 
cerut el. 

— Bine, Louis. 

Honey Santana a început să cânte, atingând ușor coardele 
chitarei: 


Am un lat de gât și un chip desfigurat. 

Asta mi-a făcut cel care-mi jură iubire pe vecie. 
Trupul poate să mi-l frângă, dar inima-i pe veci a ta, 
Căci la ea nu poa’ să ajungă... 


— Nu-mi place cântecul ăsta nenorocit, a spus Piejack, 
smulgând chitara din mâinile lui Honey. 

— Dar mai are încă douăsprezece versuri, a spus ea pe un ton 
nevinovat. Se numește The Trapped on an Island with a 
Revolting Pervert Blues. N-ai auzit-o niciodată? Fiona Apple o 
interpretează într-o variantă extraordinară. 

— Nu ești deloc nostimă, a replicat el, aruncând chitara 
Gibson în cenușa focului de tabără. 

Honey și-a cercetat chipul. Avea o umflătură de mărimea unei 
rodii. 

— Louis, îmi dai și mie o pastilă de Vicodin? 

— Mai e doar una singură și o păstrez pentru mine. 

— Ești un adevărat domn, ca de obicei, a remarcat ea. 

— Când o să ajungem acasă, o să-ți dau tot ce-ţi dorești. 
Acum însă nu te mai văicări atât! 

— Dar unde e barca aia a ta? 

— Pe aici pe undeva, a răspuns Piejack, deși nu părea convins 
de asta. Întinde mâinile! s-a răstit el, vrând s-o lege din nou. 

Honey a zărit ceva strălucitor pe partea cealaltă a taberei - un 
obiect care semăna cu un fluier zăcea la poalele unui copac. 

Piejack i-a surprins privirea și s-a întors să vadă ce îi atrăsese 
atenția. 

— Bingo! a spus el, chicotind. 

— Ce e? 

— Bingo! Bingo! a continuat Piejack, traversând luminișul și 
recuperându-și pușca de vânătoare. Am crezut că am pierdut-o, 
dar uite-o! a spus el, arătându-i-o lui Honey. 

— Vaaaai! a exclamat ea, gata să izbucnească în lacrimi. 

e 

Perry Skinner și Sammy Tigertail au pornit, fiecare pe un 
drum, în căutarea lui Fry. Ținând cont de incapacitatea lui de a 
se orienta în sălbăticie, dar și de ghinionul care părea să-l 
urmărească pretutindeni, indianul nu se aștepta să-l găsească 
pe băiat. Dar iată-l, stând în bătaia soarelui, pe o cască 
Dolphins, lângă un pâlc de copaci! 

Fry părea speriat de apariţia străinului, deși încerca să-și facă 
curaj. 

— Tatăl tău te caută peste tot, i-a spus Sammy Tigertail, după 
ce s-a prezentat. 

Apoi i-a dat niște apă, dar băiatul l-a refuzat. 

— Și unde e tata? 

— Trebuie să ne întâlnim peste douăzeci de minute pe partea 
cealaltă a insulei, i-a răspuns indianul, uitându-se la ceas. 

— Nu plec nicăieri, a zis Fry. Nu te cunosc. 

— Dar tatăl tău mă cunoaște. l-am salvat viața cândva, 
împreună cu unchiul meu. 

— Când s-a răsturnat cu mașina? a întrebat băiatul, privindu-l 
fix. 

— Da, a confirmat Sammy Tigertail. În noaptea în care a avut 
loc accidentul pe autostradă. 

— Eşti unul dintre indienii Seminole din rezervaţia Big 
Cypress? 

— N-aș putea să spun că m-am născut în sudul Frantei. 

— Am vrut să zic că ai putea la fel de bine să fii și indian 
Miccosukee, a continuat Fry, cu o mină foarte serioasă. 

— AȘ putea, dar nu sunt. 

— De ce porți lentile de contact albastre? 

— Aceasta este culoarea ochilor mei, a răspuns indianul. 

Era un subiect sensibil pentru Sammy Tigertail - dovada clară 
a sângelui său amestecat. Nu-i era rușine, dar nu se simţea în 
largul lui. Băiatul lui Skinner nu se temea să pună punctul pe i. 

— Puloverul tău poartă marca Patagonia, a observat Fry. 

— Hainele mele din piele de căprioară sunt la spălătorie, i-a 
răspuns indianul pe un ton sec. Nu citeşti ziarele, băiete? 
Suntem la fel de bogaţi ca șeicii arabi. Avem cazinouri, cluburi 
de noapte și hoteluri. Șeful nostru de trib este acum 
președintele unor mari corporaţii și tocmai și-a vândut avionul 
Gulfstream lui Vince Vaughn. Am ajuns departe, nu crezi? 

— N-am vrut să te jignesc, a spus băiatul, cu o expresie tristă. 

— Știu că n-ai vrut. 

— Mama m-a pus să scriu o lucrare despre Osceola - despre 
soarta crudă pe care i-au hărăzit-o, a continuat Fry. Pe care i-am 
hărăzit-o. 

Indianului îi părea rău că s-a purtat atât de aspru cu băiatul. 

— Hai, fii serios! Doar nu l-ai omorât tu! 

— Am citit pe internet că tribul tău nu a capitulat niciodată. Mi 
se pare extraordinar, a spus Fry. 

— Depinde ce înţelegi prin „a capitula”. De Anul Nou l-au 
cazat pe Justin Timberlake la hotelul Hard Rock, care aparţine 
tribului Seminole. Am auzit că ai suferit un accident cu placa de 
skateboard, a continuat Sammy Tigertail, dornic să schimbe 
subiectul. Cum te simţi? Te mai doare capul? 

— O să supraviețuiesc. 

— Domnul Skinner mi-a spus să am grijă să ţii casca pe cap 
până o vom găsi pe mama ta. Pentru că, în caz contrar, el va fi 
cel care va suporta consecinţele. 

— Dar e prea grea. 

— Ascultă-l pe tatăl tău! Trebuie să plecăm acum. 

Fry și-a pus casca Dolphins pe cap și l-a urmat pe Sammy 
Tigertail, care i-a oferit din nou apă. 

— Nu mi-e sete, i-a răspuns Fry. 

— Și eu făceam la fel ca tine, a spus indianul izbucnind în râs, 
când eram de vârsta ta. 

— Și tatăl tău era la fel ca al meu? 

— Era la fel de grijuliu. M-ar fi obligat să port nenorocita aia 
de cască. 

Sammy Tigertail se întreba cum ar fi fost viața lui dacă tatăl 
său ar mai fi trăit. Probabil că acum ar fi fost la vreun colegiu, 

unde ar fi studiat domenii precum afacerile sau contabilitatea și 
ar fi avut o relaţie cu o studentă nebună ca Gillian. 

— Poţi să mergi puţin mai încet? l-a rugat Fry. Indianul s-a 
întors și l-a văzut clătinându-se. L-a prins în braţe și l-a cărat 
apoi în spate. De fapt, mă simt ca dracu', a murmurat băiatul. 

— Respiră adânc! l-a sfătuit Sammy Tigertail, urcând movilele 
și ocolind arbuștii pe care îi întâlnea la tot pasul. 

Perry Skinner îl aștepta pe indian lângă schiful ascuns în 
mangrove. Când l-a văzut pe Fry, l-a îmbrățișat cu putere. 

— Nu prea tare, a scâncit băiatul, pentru că s-ar putea să 
vomit iar. 

Skinner l-a așezat pe puntea bărcii sale, examinându-l cu 
atenție. 

— E numai vina mea, a spus el, pentru că te-am luat cu mine, 
în ciuda contuziei de la cap. 

— O să-mi revin. Unde e mama? 

— Ne ducem acum s-o recuperăm. Rămâi aici la umbră! 

— Dar vreau să vin și eu... 

— Nu! Băiatul a oftat trist. Skinner i-a pus o pernă sub cap, 
spunându-i să nu-și facă griji. N-o să întârziem mult. Sammy știe 
exact unde se află. Indianul a încuviinţat din cap. Își imagina că 
va găsi ușor locul la lumina zilei. A rămas doar cu individul ăla, a 
continuat Skinner. Sammy mi-a zis că prietena lui a plecat. 

— Știu, tată, a spus Fry, descriindu-i apoi întâlnirea cu 
Eugenie Fonda. A fost drăguță. A stat cu mine azi-noapte când 
mi-a fost rău. A plecat de dimineaţă cu elicopterul Pazei de 
Coastă. 

— Înseamnă că lucrurile sunt mult mai simple, a concluzionat 
Skinner, întorcându-se spre Sammy Tigertail. Eşti gata? 

Indianul a pornit la drum, urmat îndeaproape de Skinner. A 
improvizat o potecă printre cactuși ca să ajungă la râpa pe care 
Gillian o numise Râpa Cutiilor de Bere din cauza sutelor de cutii 
goale. Perry Skinner i-a zis „visul erotic al celor care le 
reciclează”. 

— Tabăra ei se află de cealaltă parte, a spus Sammy Tigertail, 
arătându-i movila de scoici ridicată de tribul Calusa. 

Skinner a urcat panta în fugă, urmat îndeaproape de indian. 
Când au ajuns în vârf, Sammy Tigertail i-a arătat un luminiș cam 
la patruzeci și cinci de metri distanţă. Au văzut două corturi, dar 
nu era nici urmă de Honey sau de turistul texan. 

Skinner începuse deja să coboare panta, aflându-se cam la 
jumătatea drumului, când a realizat că era singur; indianul nu se 
clintise din loc. 

— Ce s-a întâmplat? a întrebat Skinner. 

Sammy Tigertail i-a făcut semn să se întoarcă, iar Skinner a 
urcat din nou panta. Indianul nu prea știa cum să abordeze 
subiectul, așa că a preferat să i-o spună pe șleau: 

— N-a murit, domnule Skinner. 

— Cine n-a murit? 

— Tipul pe care l-am lovit cu patul puștii. Cel cu mâna 
bandajată care o urmărește pe soția dumneavoastră. V-am spus 
că l-am omorât, dar se pare că m-am înșelat. 

— De unde știi? l-a întrebat Skinner, apucându-l pe Sammy 
Tigertail de braţ. 

— Pentru că acesta este locul unde l-am lovit. S-a prăbușit 
printre cactuși, dar acum a dispărut. 

— Arată-mi locul exact! Indianul l-a condus într-acolo, evitând 
plantele pline de spini. Skinner a observat numeroase frunze 
zdrobite și câteva bucăţi sfâșiate de haine. Poate că cineva a 
mutat cadavrul, a șoptit el. 

— Nu, domnule, nu cred, i-a răspuns Sammy Tigertail, 
arătându-i niște urme care sugerau faptul că cineva se 
prăbușise în râpa plină de cutii de bere Busch. Par urmele lăsate 
de un aligator, a continuat indianul. 

Aligatorii care vin pe mal să-și depună ouăle lasă dâre 
similare când se întorc în apă. Acestea însă erau lăsate de om. 

Skinner a început să cerceteze râpa de la un capăt la altul. A 
descoperit niște urme care duceau spre o altă coastă; se vedeau 
dârele lăsate de coate și genunchi. 

— Ticălosul s-a târât, a constatat el. 

Sammy Tigertail era măcinat de sentimente contradictorii. Pe 
de o parte, se simţea ușurat pentru că nu-l omorâse pe individ și 
nu mai trebuia să se confrunte cu un alt spirit agasant. lar pe de 
altă parte îi părea rău că tipul rămăsese în viaţă ca să provoace 
necazuri. 

— Puteţi să-mi spuneţi din nou cum îl cheamă, domnule 
Skinner? 

— Piejack. 

— Nu va ajunge prea departe, ţinând cont de gravitatea 
rănilor pe care le are. 

— Nici nu trebuie să ajungă prea departe. Este o insulă mică, 
după cum bine ai zis, a răspuns Perry Skinner, scoțând pistolul și 
ridicându-i piedica. Sammy, am uitat să-ţi mulțumesc pentru că 
l-ai găsit pe fiul meu. 

— Este un băiat bun, a spus indianul. 

— Ar fi distrus dacă mama lui ar păţi ceva. 

— Sau dacă dumneavoastră vi s-ar întâmpla ceva, domnule 
Skinner. 

Ținând arma în mână, tatăl lui Fry a și ajuns pe creasta 
movilei înălțate de tribul Calusa. Sammy Tigertail a sărit după 
el, stârnind în urma lui un nor de praf din scoicile și oasele 
zdrobite ale războinicilor indieni. 

23. 


În timp ce elicopterul se îndrepta spre nord, Eugenie Fonda se 
uita, încruntată, pe geam. Un stol de egrete albe ca zăpada 
străbătea cerul, părând că plutesc prin aer ca niște confetti pe 
deasupra unui covor de mangrove; apoi priveliștea s-a schimbat 
brusc, căpătând aspectul unei table de șah acoperite cu locuri 
de parcare, blocuri de locuinţe și suburbii. Eugenie se așteptase 
ca la primele semne de civilizaţie să cadă pradă unei bucurii 
nemărginite; cu toate acestea, acum se simțea deprimată. 

Gillian vorbea cu unul dintre membrii echipei de salvare în 
timp ce altcineva avea grijă de detectivul particular. Eugenie nu 
putea să audă nimic din cauza zgomotului motoarelor, dar acest 
lucru n-o deranja deloc. Gândurile îi zburau spre băiatul cu 
casca de fotbal - fiul lui Honey. Eugenie a încercat să-și 
imagineze cum era viaţa în Everglades City, unde nu existau 
restaurante Jamba Juice sau Olive Garden, unde nu existau nici 
măcar cinematografe și unde singura modalitate de distracţie 
era o mlaștină mai mare ca Dallasul. 

Fry părea un copil normal. Și un copil fericit. Era convinsă că 
tatăl lui îl va găsi și îl va duce la doctor. 

Eugenie se gândea, de asemenea, și la indianul cu ochi 
albaștri. Se bucura că nu încercase să-l seducă pentru a putea 
pleca de pe insulă, căci ar fi făcut-o să sufere pe Gillian, pe care 
începuse s-o îndrăgească. Pe de altă parte, a evitat astfel și 
posibilitatea umilitoare ca indianul să refuze să facă sex cu ea. 
Eugenie nu era obișnuită să întâmpine un refuz de acest gen, 
pentru că nu era obișnuită să întâlnească bărbaţi care să aibă 
caracter. 

lar exemplul cel mai concludent era Boyd Shreave. 

In ceea ce privește regretele, Eugenie Fonda nu-și mai punea 
întrebarea „Dar oare unde mi-a fost capul?”, ci „Care Boyd?” 
Relaţia lor fusese o greșeală - o greșeală pentru care își asuma 
responsabilitatea, așa că nu-i purta pică. De fapt, ar fi fost chiar 
afectată dacă l-ar fi atacat vreo panteră, dacă l-ar fi mușcat 
vreun șarpe veninos sau dacă i s-ar fi întâmplat ceva rău în 
sălbăticie. 

Dar Eugenie se îndoia că Boyd va avea parte de o soartă atât 
de tragică. Își imagina că va ajunge înapoi în Everglades City 
împreună cu Honey și cu fostul ei soț și apoi va ateriza în Fort 
Worth, unde va încerca zadarnic să împiedice divorțul intentat 
de soția lui. Își imagina uimirea care i se va citi pe chip în 
momentul în care Lily Shreave îi va arăta fotografiile și imaginile 
video - dovezi irefutabile ale infidelităţii sale. Un ticălos care ar 
fi știut să se facă mai atrăgător ar fi putut să obţină iertarea, dar 
Boyd nu avea nicio șansă. Eugenie se îndoia că singurătatea și 
lipsurile îi vor schimba personalitatea sau mentalitatea. Boyd va 
rămâne mereu același, motiv pentru care ea a preferat să-și 
vadă de drum. 

Câteva minute mai târziu, după ce elicopterul a aterizat în 
Fort Myers, Lester a fost imediat dus la spital cu o ambulanţă. O 
doctoriță le-a examinat pe Eugenie și pe Gillian în timp ce un 
ofițer al Pazei de Coastă le lua declaraţiile. Gillian a susţinut că 
era moderatoare TV la o emisiune meteo difuzată de WSUK, o 
televiziune inexistentă din Tallahassee. Eugenie, care s-a 
prezentat cu numele ei real, Jean Leigh Hill, a spus că era 
cameraman și lucra pentru Gillian. Se rătăciseră, a explicat ea, 
în timpul unei expediţii prin Cele Zece Mii de Insule. Gillian a 
prins firul din zbor și a venit cu completări: se împrieteniseră cu 
Lester, care - în timp ce înota prin golf - a fost împușcat de un 
braconier, care l-a confundat cu un lamantin. Atacatorul, care 
avea fața acoperită cu o mască de schi, a reușit să fugă cu o 
barcă de mare viteză, care se numea Wet Dream. 

Tânărul ofițer al Pazei de Coastă nu avea niciun motiv să pună 
povestea sub semnul îndoielii. El a menţionat că cele mai multe 
bărci din Florida purtau numele de Wet Dream, Reel Love sau 
Vitamin Sea. Le-a mai spus că Lester se numea în realitate 
Theodore Dealey și suferea de o afecţiune rară, a cărei 
denumire medicală era imposibil de pronunţat. Ofițerul a lăudat- 
o pe Gillian pentru că a sărit în golful din Dismal Key pentru a-l 
ajuta pe domnul Dealey, care altfel s-ar fi înecat. Le-a întrebat 
apoi dacă mai văzuseră pe cineva pe insulă în afară de 
braconierul care îl împușcase pe Lester și, din dorința de a-l 
proteja pe indianul fugar, amândouă au răspuns că nu. 

Ofiţerul le-a spus apoi că puteau să plece și s-a oferit să le 
cheme un taxi. Eugenie a luat valiza Halliburton în care se afla 

camera video a lui Dealey, iar Gillian a luat-o pe cea cu aparatul 
Nikon. 

Au așteptat taxiul afară, pentru că începuse să se încălzească, 
bucurându-se de căldura soarelui. 

— Și ce ai de gând să faci acum? a întrebat-o Gillian, căscând. 
Te întorci în Texas? 

— Nu m-am hotărât încă. Dar tu? 

— Cred că o să mă întorc la facultate. O să încerc să nu ratez 
examenele din sesiunea asta. 

— Sunt convinsă că o să-ţi fie dor de Taco, a spus Eugenie. 

— Thlocko îl cheamă, a corectat-o Gillian, râzând. Da, deja mi- 
e dor de el. Dar măcar am făcut-o - doar o singură dată, ce-i 
drept -, însă a fost minunat. 

— Mă bucur pentru voi. 

Asta era ordinea firească a lucrurilor și Eugenie nu avea de ce 
să fie geloasă. 

— Mi-e o foame de lup, a spus Gillian, întinzându-se. 

— Și mie. 

— Poţi să-mi împrumuţi niște bani? 

— N-am decât o carte de credit, a spus Eugenie, dar ești 
invitata mea. Oricum, vreau să-ţi mărturisesc ceva. 

— Grozav! Unde ai vrea să mergem? 

— Pare o zi bună de plajă. 

— S-a făcut! a spus Gillian. 

— Și ce zici de un tratament spa? 

— Minunat! 

— lar la masă, a continuat Eugenie, o să luăm o supă 
franțuzească de ceapă. 

— Eşti idolul meu, a recunoscut Gillian. 

— Tocmai despre asta vreau să-ţi vorbesc. 

e 

Cocoţat în copac, Boyd Shreave trecea în revistă succesele pe 
care le repurtase în cariera lui de agent de vânzări prin telefon 
și clienții cărora reușise să le vândă diverse lucruri: 

Troy Marchtower, în vârstă de șaptezeci și trei de ani, pe care 
l-a convins să-și investească ultimele economii în șaisprezece 
acri de teren abandonat, pe care se cultivase soia, în apropiere 
de Gulfport, Mississippi, în speranţa (alimentată de gargarismul 
lui Shreave) că terenul respectiv va deveni cartier rezidenţial. 
Curând după aceea, uraganul Katrina a devastat Gulfport, iar 

proprietatea lui Marchtower zace acum sub un strat gros, de 
peste doi metri, de mâl toxic, o turnură nefericită a 
evenimentelor pe care Shreave n-ar fi putut s-o anticipeze (și 
care intra în clauza contractuală a „forţelor naturii” pe care 
numai Dumnezeu le poate stăpâni). 

Domnul și doamna Clement Derr, pe care Shreave îi 
convinsese să semneze un contract pentru o asigurare de 
sănătate suplimentară, care costa „doar” o sută treizeci și șapte 
de dolari și douăzeci de cenți pe săptămână. Din păcate însă 
soţii Derr puteau beneficia de acești bani numai în cazul în care 
ar fi urmat un tratament pentru holeră, infectarea cu virusul 
Ebola, febră Chikungunya, tripanosomiază africană și alte șase 
boli tropicale pe care un cuplu, în vârstă de peste optzeci de ani, 
care locuia în Skowhegan, Maine, era puţin probabil să le 
contracteze. 

Doamna Rosa Antoinette Shannon, care era atât de supărată 
deoarece Hillary Clinton intenţiona să confiște armele de foc 
deţinute de persoanele private, încât i-a oferit lui Boyd Shreave, 
din spirit patriotic, numărul cărții de credit al soțului ei, donând 
douăzeci și cinci de mii de dolari unei organizaţii politice 
republicane - Americans for Unlimited Self-Defense - care 
apelase la compania Relentless pentru strângerea de fonduri în 
scopul împiedicării planului iniţiat de Hillary Clinton. Donaţia 
doamnei Rosa a fost însă imediat returnată după ce s-a aflat 
identitatea soțului ei: nimeni altul decât Marco Shannon, poreclit 
„Bombonelu”, cel mai prolific furnizor de heroină mexicană de 
pe Coasta de Est. Trecutul lui întunecat a ieșit la iveală din 
scrisorile pe care le trimitea din închisoarea situată în East 
Jersey, unde își executa sentința (de la douăzeci de ani la 
închisoare pe viaţă) pentru că își împușcase în genunchi doi 
asociaţi pe terenul de golf din Pine Valley. Într-o scrisoare, care 
a ajuns la Washington Post, domnul Shannon - referindu-se la o 
perioadă anterioară de arest - își exprima regretul pentru că 
trebuia să refuze invitaţia de a vizita Casa Albă împreună cu alţi 
sponsori ai Partidului Republican, ratând astfel șansa de a se 
fotografia alături de Prima Doamnă a Americii și de terierul ei. 

Toate cele trei afaceri fuseseră de fapt încheiate de șeful de 
departament al lui Boyd Shreave, dar - pentru că el îi atrăsese 
pe fraieri în cursă - își atribuia acum toate meritele și gloria. 

Dacă cei de la Relentless nu-l vor mai primi înapoi, va găsi cu 
siguranţă un post la o companie concurentă. 

Deocamdată însă problema cea mai spinoasă cu care se 
confrunta acum era găsirea unei modalităţi de a pleca de pe 
insulă. Odată cu trecerea timpului, Shreave nu se mai simţea ca 
eroii din Survivor. Nu prea agrea ideea de a cobori din copac - 
pe de o parte, pentru că exista riscul să se dezechilibreze și să 
cadă, iar pe de alta pentru că se simțea mai în siguranță la 
înălţime decât pe pământ. În afară de pericolele pe care le poți 
întâlni la tot pasul prin aceste ţinuturi pustii, cel puţin doi indivizi 
periculoși colindau locurile nestingheriţi - vagabondul împuţit 
care o răpise pe Honey Santana și indianul cu care se părea că 
fugise Eugenie Fonda. Boyd Shreave nu voia să se întâlnească 
cu niciunul dintre ei. 

O problemă spinoasă o reprezentau și cactușii: exact sub el se 
afla o tufă plină de ace. O mișcare greșită sau o adiere de vânt 
ar fi fost suficientă ca să-și piardă echilibrul și să se trezească 
imobilizat printre spini, ca un greier într-o sârmă ghimpată. A 
pălit la vederea frunzelor verzi de cactus, înarmate cu ace lungi 
și periculoase. „Nu se poate să mai trec o dată prin asta”, și-a 
spus el, amintindu-și experienţa atât de tragică din Arlington, 
când cotoroanţa căreia voia să-i vândă o proteză ortopedică i-a 
pus piedică cu tubul de oxigen, chicotind apoi sardonic când l-a 
văzut aterizând cu organele genitale direct în ghiveciul ei cu 
cactuși. Rănile din zona respectivă se vindecaseră de mult, dar 
durerea atroce îi stăruia încă în minte. 

Shreave a strâns în braţe crengile copacului, hotărându-se să 
nu privească în jos până când nu se va simţi pregătit să ia taurul 
de coarne. Și-a aţintit privirea asupra coronamentului copacilor, 
scăldați în razele de soare, și s-a mai liniștit. A început apoi să 
se târască pe fund, sprijinindu-se cu spatele de creanga 
arborelui. Știa că la un moment dat va trebui să se ridice în 
picioare și să coboare pășind pe câte o ramură, dar de ce să se 
grăbească? Cu cât se mișca mai încet, cu atât făcea mai puţin 
zgomot, și până la apariţia unui alt elicopter încerca să nu 
scoată niciun sunet și să rămână invizibil. 

Nu-i trecuse prin minte că nimeni nu îl căuta, că absenţa lui 
nu va lăsa niciun gol în viaţa celor care îl cunoșteau. Ar fi rămas 
mut de uimire dacă ar fi știut că cea care chemase Paza de 
Coastă, căreia el încercase în zadar să-i atragă atenţia, era soţia 

lui, care voia să-l salveze pe detectivul particular însărcinat cu 
strângerea probelor pentru divorţul lor. 

După aproape cincisprezece minute de contorsiuni fizice, 
asemănătoare cu mișcările unui vierme, Shreave a simţit nevoia 
să se odihnească. Agățându-se cu o mână de o creangă solidă, a 
scos din buzunarul pantalonilor scurţi un baton de cereale, 
căruia i-a rupt ambalajul cu dinţii. După ce l-a băgat în gură, a 
început să clămpăne astfel încât nu i-a auzit pe cei doi bărbaţi 
care s-au apropiat de tabăra de la baza arborelui De/onix regia. 

— Hei! a strigat unul dintre ei. 

Shreave a tresărit și a rămas cu gura căscată, împrăștiind 
firimituri din batonul de cereale. Și-a coborât ochii spre pământ 
și i-a văzut pe străini; unul dintre ei avea un pistol mai plat și 
mai lucios decât Taserul lui Honey. Și-a imaginat că era o armă 
adevărată, motiv pentru care trebuia să le dea de înţeles că nu 
era înarmat, dar nu reușea să articuleze nici măcar un cuvânt. 
Având gura plină, nu făcea altceva decât să gâfâie ca o 
maimuţă bolnavă de pleurezie. 

— Dă-te jos de-acolo! a spus bărbatul care ţinea pistolul în 
mână. 

Era între două vârste, lat în umeri și ars de soare. 

Tovarășul lui era mai înalt și mult mai tânăr și avea pielea 
închisă la culoare, pomeţii înalți și ochii albaștri. Shreave bănuia 
că acesta era, probabil, indianul lui Eugenie. El a ridicat de pe 
jos ambalajul batonului de cereale, întrebând: 

— Tu ai aruncat asta? 

Shreave nu reușea să înghită îmbucătura din gură, așa că le-a 
arătat - cu un gest teatral - obrajii umflaţi, sugerându-le că 
deocamdată nu putea să vorbească. 

— Ești unul dintre turiștii care au plecat cu caiacele într-o 
excursie prin insule, însoţiţi de Honey Santana? a întrebat 
bărbatul înarmat. 

Shreave vedea pericole la tot pasul, iar un răspuns afirmativ 
putea să constituie o altă capcană mortală, așa că a preferat să 
clatine din cap, afișând o expresie uimită. Era convins că putea 
să mimeze o minciună la fel de bine cum o rostea în cuvinte, 
dar, ca de obicei, s-a înșelat. 

— Individul minte, domnule Skinner, a spus indianul. 

Însoţitorul lui a dat nervos din cap. 

— N-am timp de pierdut cu dobitocul ăsta, a zis el, îndreptând 
pistolul spre Shreave. Ultima șansă, amice! S-ar putea să scapi 
cu viață dacă spui adevărul. 

Ce a urmat apoi a fost consecința reflexelor dominate de 
spaimă. Astfel, Shreave a făcut pe el de frică și apoi a dat afară 
batonul de cereale încă nedigerat. Străinii au sărit iute într-o 
parte ca să evite cascada de mizerie. 

— Urât! a exclamat indianul. 

— Dă-te jos din copacul ăla! a ordonat bărbatul înarmat, 
îndreptând din nou pistolul spre Shreave. 

Acesta s-a șters pe față cu dosul mâinii. Era timpul să 
schimbe strategia: trebuia să spună adevărul. 

— A luat-o un bărbat! a strigat el cu o voce răgușită. A luat-o 
pe Honey! 

— Cum arăta? a întrebat omul înarmat. 

— Bolnav, a răspuns Shreave. Un dezastru... mâna... faţa... 

— Unde s-au dus? a întrebat indianul. 

— Intr-acolo! le-a arătat Shreave cu disperare. O târăște după 
el în lesă. 

— In lesă? a spus bărbatul mai în vârstă, lăsând pistolul. 

— Da! Puteţi să mă ajutaţi să cobor de aici? 

— La ce bun? a întrebat indianul, mototolind ambalajul 
batonului de cereale și băgându-l în buzunar. Sper să putrezești 
acolo, scârnăvie ce ești! a zis el, scuipând în tufa de cactus. 

L-a urmat apoi pe bărbatul înarmat, făcându-se amândoi 
nevăzuţi. 

e 

Ca să-și mai abată gândurile de la situația în care se afla, 
Honey a compus în minte o altă scrisoare adresată ziarelor. 
Inspirându-se din experiența ei, a abordat subiectul hărţuirii 
sexuale. 


Domnule redactor, 

Am avut recent o altercație cu patronul meu, 
domnul Louis Piejack, care m-a agresat la locul de 
muncă. Am ripostat și apoi mi-am dat imediat demisia. 

Ar fi trebuit să raportez incidentul autorităților și să 
iau legătura cu un avocat pentru a-l împiedica pe 
domnul  Piejack să manifeste un comportament 
asemănător și pe viitor. Din păcate, a continuat să-mi 

facă avansuri, în ciuda refuzurilor mele, iar în prezent 
mă tine captivă, sub amenințarea armei, pe o insulă 
pustie în vestul Everglades. 

Femeile trebuie să înveţe din această experiență 
faptul că nu trebuie să treacă niciodată cu privirea 
agresiunile. fizice sau mentale la care sunt supuse, 
apelând - pentru a le descuraja - nu doar la un 
ciocănel de spart cleștii crabilor, ci la forța legii. 


Cu stimă, 
Honey Santana 


O considera o scrisoare bine concepută - succintă și la obiect, 
așa cum vor ziarele. Dacă ar fi avut hârtie și creion, ar fi scris-o. 

— Eşti gata, îngerul meu? a întrebat Piejack, ușor ametit. 

Calmantele începeau să-și facă efectul. 

— Gata pentru ce, Louis? 

— Să pornim la drum. 

Stătea întins lângă ea, contaminând cu duhoarea lui aerul 
unei dimineţi splendide. Nu se mișcase de ceva timp, astfel că 
furnicile-de-foc se întorseseră în adăpostul umed al bandajelor 
chirurgicale. Piejack găsise o altă sticlă de apă, dar - după 
câteva încercări zadarnice de a o deschide - a abandonat-o, 
privind-o apoi apatic pe Honey cum o bea pe toată. Era 
mulțumită pentru că nu o mai legase, dar o îngrijora pușca de 
vânătoare, pe care Piejack o ţinea între picioare în poziţie 
verticală. 

— Uite, nu trebuie să-mi folosesc mâinile! i-a arătat el, 
mișcându-și șoldurile ca să legene ţeava armei. 

— Minunat! a spus Honey. 

— Dacă crezi că asta este un monstru, stai să-l vezi pe John 
Henry! 

— Așa ţi-ai botezat cocoșelul? a întrebat Honey, izbucnind în 
râs. Îmi pare rău, Louis, dar este un nume jalnic. 

— Ai vreo idee mai bună? a întrebat el, ridicând capul. O să-i 
spun cum vrei tu. 

— Bine, a spus Honey. Ce-ai zice de Charlemagne? 

— Parcă ar fi un nume feminin, a protestat Piejack. 

— A fost un rege, Louis. 

— Regele cui? 

Acum, pentru că Piejack era pe jumătate drogat, Honey avea 
de gând să pună mâna pe armă. 

— Regele francilor, a răspuns ea. 

— Atunci ce-ar fi să-i spunem Frank“? E mai simplu. 

— Nu. Charlemagne sună mai bine, a spus Honey. E mai sexy. 

— Îți cam place, nu-i așa? a spus Piejack, zâmbind. 

El și-a mișcat de două ori abdomenul, imitând actul sexual și 
legănând arma. Pușca era destul de mică, iar Honey credea că o 
va putea mânui cu ușurință. 

— A fost stăpânul Europei de Vest, Louis. Împăratul romanilor, 
a continuat ea. Mai vrei o pastilă? 

Cu mâna zdravănă, Piejack a apucat frânghia. Abia își mai 
ținea ochii deschişi, iar capul i se clătina pe umeri. 

— Charlie Main, a îngăimat el. Nu sună rău. 

— Vrei sau nu ultima pastilă de Vicodin? 

— Bineînţeles că o vreau. Flaconul e în pantalonii mei, a spus 
el. Dar mai întâi vreau să-mi faci un serviciu. Mă mănâncă ceva 
în zona asta și nu pot să mă scarpin cu mâna bandajată. 

— Nici să nu te gândești! a replicat Honey. 

— E vorba de Charlie Main. 

— Da, mi-am imaginat. 

— Hai, te rog! Mă mănâncă de nu mai pot! a insistat el. 

Honey s-a apropiat de el, înecându-se aproape cu duhoarea 
pe care o emana. 

— Fii băiat cuminte și ia medicamentul! Uite, te ajut eu să 
desfaci flaconul! 

S-a aplecat ușor ca și când ar fi vrut să-i umble în pantaloni, 
apoi și-a încleștat mâinile pe ţeava armei. A tras cu putere de 
ea, dar pușca refuza să se clintească - Piejack o ţinea strâns 
între coapse. Forţa și rapiditatea lui de acţiune o uimeau pe 
Honey. 

El a încercat să-i smulgă arma, întorcându-se spre dreapta și 
înjurând de mama focului, trăgând-o pe Honey după el. Pușca se 
fixase cu țeava în pământ și niciunul dintre ei nu reușea s-o 
urnească de acolo. Când Honey s-a prăbușit la pământ, a auzit o 
explozie surdă, urmată apoi de un țipăt. 

Urechile îi ţiuiau când s-a ridicat în capul oaselor. Piejack era 
murdar pe faţă de nisip și de resturile de frunze care se 
împrăștiaseră în aer după ce pușca se descărcase. Gemea jalnic 

și își strângea genunchii - era evident că reculul puternic lăsase 
urme adânci asupra zonelor lui intime. 

Lui Honey nu-i venea să creadă că individul era conștient 
încă. Mergând împleticit, Piejack și-a recuperat arma, care arăta 
de parcă cineva o folosise ca să sape un mormânt. 

— Să nu cumva să te miști! i-a spus el lui Honey pe un ton 
aspru. 

Ea l-a ascultat. Maxilarul o chinuia din nou, iar o durere acută 
în stomac a făcut-o să se chircească - un spin de cactus de pe 
hainele lui Piejack o înţepa prin bluză. Honey se întreba ce putea 
fi mai rău: o infecţie sau compania lui. 

— Și acum ce se va întâmpla, Louis? a întrebat ea, 
descumpănită. 

— Vorbește mai tare! i-a spus, aplecându-se spre ea. 

— Te-am întrebat ce se va întâmpla acum. 

— Crezi că mă distrez, târfă ce ești?! a ţipat el, copleșit de 
frustrare. 

Honey și-a dat seama că îi fusese afectat auzul. 

— Louis, ești un gunoi mizerabil, a spus ea ca să se convingă. 

El o privea întrebător, dar nu părea să fi auzit insulta. 

„La dracu'!” s-a gândit Honey. „Acum trebuie să mă joc în 
șarade cu un pervers sexual”. Apoi a tras de lobii urechilor, 
clătinând din cap. 

— Nici tu nu auzi nimic? a întrebat Piejack, aproape ţipând. 

Honey a mimat apoi că vâslește și l-a întrebat, ţipând la 
rândul ei: 

— Unde e barca, Louis? Hai să mergem să căutăm barca! 

— Barca? 

— Bravo! a spus ea, aplaudând. 

Piejack i-a zâmbit onctuos. 

— Mamă! Tată! s-a auzit atunci o voce din pădure. 

Honey a pălit - părea glasul lui Fry, dar acest lucru era 
imposibil. Fry era departe, acasă cu tatăl lui, și niciunul dintre ei 
n-ar fi știut unde s-o caute. Imaginaţia îi juca feste, și-a spus ea, 
din cauza stresului. 

— Hei, mamă! 

Vocea se auzea mai aproape acum - prea aproape. Honey nu 
i-a răspuns. Își dorea din tot sufletul să-i răspundă, dar în 
momentul de faţă nu era o idee prea bună. Dacă era într-adevăr 

Fry, ar fi venit la ea într-un suflet. Indiferent ce i-ar fi spus mama 
lui, el i-ar fi sărit în ajutor. 

Și nu o putea salva - nu singur. Avea doar doisprezece ani și 
jumătate, pentru numele lui Dumnezeu! 

— Mamă, tată, eu sunt! 

Și Honey a înțeles atunci că imaginaţia nu-i juca deloc feste. 

„Fugi, fiule!” l-a îndemnat ea în gând. „Te rog, Dumnezeule 
mare, îndreaptă-i pașii în direcţie opusă!” 

Mai era încă timp, pentru că Piejack nu putea să-l audă. 

— Unde sunteţi? ţipa băiatul. 

Era foarte aproape acum - periculos de aproape. 

— Fugi, Fry! a izbucnit Honey, căci nu se mai putea stăpâni. 
Du-te după ajutor! Piejack încerca în momentul acela să scape 
de niște furnici-de-foc, care i se urcaseră pe gât. Fă ce-ţi spun, 
Fry! a strigat Honey. Pleacă de aici! 

Dar el s-a ivit atunci dintr-un pâlc de copaci, alergând cât îl 
țineau picioarele și purtând pe cap o cască de fotbal. 

Honey și-a întins brațele, încercând cu greu să-și stăpânească 
lacrimile. Fry a fost cât pe ce s-o doboare la pământ în clipa în 
care s-a năpustit asupra ei, strângând-o năvalnic în braţe. 

— Eşti teafără? a întrebat-o el cu respiraţia întretăiată. 
Doamne, ce-ai pățit la faţă? 

— Sunt bine. Mă simt bine. Băiatul se uita fix la Louis Piejack 
și la pușca lui de vânătoare. E aproape surd, i-a spus Honey. 

Piejack îl privea când pe unul, când pe celălalt. 

— Dispari, băiete! 

— Am auzit împușcătura și mi-am făcut griji, i-a șoptit Fry 
mamei sale. L-ai văzut pe tata? 

— Ce tot spui? 

— Tata te caută. Am venit împreună. 

„Îl omor”, și-a spus Honey în gând. 

— Ti-am zis să-ţi iei tălpășiţa, a urlat Piejack, adresându-i-se 
lui Fry. 

— Liniștește-te, Louis! a spus Honey. 

— Trebuie să rămânem numai noi doi, îngerul meu. Noi doi 
pentru totdeauna, a continuat Piejack, îndreptând pușca spre 
Fry. N-am nevoie de un fiu vitreg. Și-acum mișcă-te, băiete! Du- 
te acasă la tăticul tău! 

— Ascultă-l! i-a spus Honey, cu o privire fermă. Pleacă de aici! 

— Nu plec. Nici nu se pune problema. 

— Ce-ai spus? a întrebat Piejack, aplecând capul într-o parte. 
Nu aud nimic. Vorbește mai tare! 

Fry s-a eliberat din braţele mamei lui și s-a îndreptat spre 
Louis Piejack până când nimic nu-l mai despărțea de țeava 
puștii. 

— Am spus că NU PLEC DE AICI! a ţipat băiatul, chircindu-se și 
vomitând pe pantofii lui Piejack. 

24. 


Măcar o dată, Honey Santana își simțea capul limpede. Nu 
auzea niciun cântec. Nu suna nicio sirenă. Nu șuiera niciun tren. 
Totul era cât se poate de clar. 

Un criminal violent îl lovise pe fiul ei și ea nu putea să 
reacționeze decât într-un singur fel: s-a repezit la Louis Piejack 
și și-a încleștat mâinile în jurul gâtului său unsuros. 

Așa era corect, asta trebuia să facă - după cum ar fi spus 
Oprah. 

Honey se consola cu ideea că, dacă individul ar fi împușcat-o, 
ar fi murit încercând să-l strângă de gât. O anima doar gândul 
că trebuia să facă tot ce-i stătea în putință ca să-l salveze pe 
Fry. 

Honey l-a împins pe Piejack cu spatele de un copac; gura 
murdară a puștii, care rămăsese între ei, îi atingea bărbia. 
Furnicile-de-foc au început să iasă din adăpostul bandajelor 
chirurgicale ale lui Piejack, deranjate de mișcările lui frenetice, 
din cauza cărora feșele s-au desfăcut și au căzut la pământ ca 
niște coji putrede. 

Incercând să-l imobilizeze, ea l-a strâns și mai tare de gât, 
deși se părea că pe moment individului, mânat doar de dorințe 
lascive, îi plăcea acest atac frontal, îi făcea cu ochiul și își 
umezea buzele. 

Când Honey a început să strângă mai tare, rânjetul a dispărut 
de pe chipul lui Piejack, iar ochii păreau să-i iasă din orbite. Din 
gură îi curgea o salivă cafenie, iar respiraţia fetidă a devenit 
sacadată. In momentul în care și-a înfipt degetele în gâtul lui, 
Honey a regretat faptul că își tăiase unghiile cu o săptămână în 
urmă. Cu toate acestea, strânsoarea ei putea fi fatală și, în 
ciuda stării de confuzie induse de narcotice, ticălosul nu se 
simţea bine, lucru evident din felul în care horcăia. 

— Ai grijă! s-a auzit atunci vocea lui Fry. 

Spre marea ușurare a lui Honey, băiatul nu fusese rănit. 
Piejack îl lovise cu patul puștii, doborându-l la pământ, dar, 
pentru că nimerise în casca de fotbal, Fry și-a revenit imediat. 

Honey l-a văzut învârtindu-se în jurul lor și lovindu-l cu pumnii 
pe bărbat. 

— Ti-am spus să pleci de aici! a spus ea, simțind, în clipa în 
care a deschis gura să ţipe, cum maxilarul fracturat a scos un 
sunet strident asemenea unei castaniete. 

— Nici nu vreau să aud! a strigat Fry. 

— Fă ce-ţi spun! 

— Ai grijă, mamă! 

— O, la naiba! 

Hoarde de furnici-de-foc îi acopereau braţele de la încheieturi 
până la umeri. Migrau în masă din adăpostul pe care li-l 
oferiseră bandajele lui Piejack, tranzitând-o pe Honey ca pe un 
pod. Cu sutele se urcau pe ea, dar nu îndrăznea să-i dea drumul 
lui Piejack, care și-ar fi revenit într-o clipă și ar fi pus imediat 
mâna pe armă. 

In timp ce Fry îndepărta insectele cu o frunză de palmier, 
Honey încerca să nu se gândească unde se duceau micuţele 
cotropitoare, însetate de sânge. Din cauza lipsei de oxigen, 
Piejack începuse să se învinețească la faţă, dar continua să ţină, 
cu ambele mâini, pușca de vânătoare. Absorbită cu totul de 
lupta lor, Honey nu a observat furnicile care i se strecurau prin 
decolteul bluzei. Inţepăturile lor o ardeau ca niște picături de 
acid, făcând-o să se întrebe cât va mai reuși să îndure acel chin. 

Nu suficient de mult. În scurt timp, durerea a lăsat-o aproape 
fără suflare. l-a dat drumul lui Piejack, și-a descheiat bluza și s-a 
trântit la pământ, zvârcolindu-se. Când s-a mai liniștit, a 
descoperit că agresorul ei o privea de sus, gâfâind și ţinând 
pușca îndreptată spre ea. Pantofii îi duhneau încă a vomă. 

Honey s-a ridicat în capul oaselor și și-a încrucișat braţele, 
încercând să-și ascundă sutienul. Înţepăturile furnicilor îi 
lăsaseră pe piept urme stacoijii. 

— Mai ai una în păr, a cârâit Piejack. 

Chiar dacă mergea împleticit și tremurând, individul reușise 
să-și fixeze un deget - probabil degetul mic - pe trăgaciul armei 
de vânătoare. Cu mâna zdravănă încerca să-și destupe urechile. 

Honey a îndepărtat furnica din păr, întrebându-se: „Unde 
dracu' e fiul meu?” 

Ca să afle dacă lui Piejack îi revenise auzul, l-a întrebat pe un 
ton domol: 

— Și ce-ai de gând să faci acum, Louis? 

— Ce dracu’ îţi închipui c-o să fac? O să-ţi găuresc fundu’ ăla 
drăguţ, a răspuns el, dar mai întâi o să ţi-o trag. El a început să 
tușească, eliminând ceva cu un gust neplăcut, după grimasa 
care i-a apărut pe chip. Honey se uita printre picioarele lui, 
căutându-l în zadar pe Fry. Puștiu' tău și-a luat tălpășiţa, a spus 
Piejack. Dar o să-l prind eu, n-avea grijă! Işi dădea ochii peste 
cap și înghiţea cu greutate, ca o broască râioasă. Era evident că 
atacul lui Honey nu rămăsese fără urmări. Dă-ţi pantalonii jos! i- 
a spus el. 

— Nicio șansă, Louis! 

— Ştii foarte bine că o să trag. 

— Și doar așa o să mă ai: moartă, a spus Honey. 

— Nu prea mă încântă perspectiva, a răspuns Piejack, 
punându-i arma la tâmplă. Dar dacă asta vrei... 

Honey se aștepta ca întreaga existenţă să i se deruleze într-o 
clipă prin faţa ochilor, așa cum se spune că se întâmplă în astfel 
de momente; dar, din cei treizeci și nouă de ani de viaţă, a 
retrăit un singur eveniment: venirea pe lume a lui Fry. 

Durerile facerii au apucat-o într-o zi de luni, cu șase 
săptămâni înainte de termen. L-a anunţat prin radio pe Perry, 
care se afla pe unul dintre vasele sale de pescuit crabi. A venit 
într-un suflet acasă, a ajutat-o să se urce în mașină și a demarat 
în trombă, mergând cu o sută cincizeci de kilometri pe oră spre 
spitalul Jackson din Miami. Un doctor bătrân și cumsecade, de 
origine cubaneză, a întrebat-o dacă voia să-i facă anestezie 
epidurală, dar Honey a refuzat, imaginându-și că bebelușul - 
fiind atât de mic - nu-i va provoca o suferinţă prea mare. 
Durerea însă a fost copleșitoare, iar nașterea a durat mai mult 
decât se așteptase: cincisprezece ore și patruzeci și unu de 
minute. Perry i-a stat alături. Când suferinţa devenea 
insuportabilă, o strângea pe Honey de mână, iar când durerile 
se mai atenuau îi citea dintr-o carte de povești cu pescari, scrisă 
de Zane Grey. Honey nu manifestase niciodată un interes 
deosebit pentru pescuit, dar era prima oară când îl auzea pe 
soțul ei citind cu glas tare și, fără să-și dea seama de ce, acest 
lucru o liniștea. 

Apoi durerile au devenit din ce în ce mai intense. Doctorul îi 
spunea să împingă. Asistentele la fel. Și Perry. Honey își amintea 
cum își mușca buza, gândindu-se: „Slavă Domnului că sarcina n- 
a ajuns la termen! Micuţul m-ar fi rupt în două”. Și a apărut 

dintr-odată, zvârcolindu-se în cearșafuri ca un mormoloc 
purpuriu: Fry Marti Skinner, cântărind două kilograme și patru 
sute de grame. 

Incă din primele clipe de viaţă, părea un omuleţ sigur pe sine. 
N-a plâns deloc în sala de nașteri, nici măcar atunci când Perry i- 
a tăiat cordonul ombilical. Asistentele erau îngrijorate pentru că 
bebelușul nu scotea niciun scâncet, dar Honey nu-și făcea 
probleme. Băiatul era inteligent. Se simţea iubit și în siguranță. 

Părinţii lui au fost cei care au izbucnit în lacrimi atunci când 
asistentele l-au dus pe micuţ în incubator și l-au conectat la tot 
felul de aparate, ca pe un cobai într-un laborator. Are apă la 
plămâni, le-a spus doctorul, evitând termenul de pneumonie ca 
să n-o îngrijoreze și mai tare pe Honey, care aproape că o luase 
razna. Ea a refuzat să plece din spital, obligându-l astfel pe 
Skinner să-i aducă mâncare, cărţi și haine de schimb. 
Cincisprezece zile mai târziu, Fry era acasă, spre bucuria mamei 
lui, pe care însă experiența a schimbat-o profund. 

Era firesc acum ca în ultimele clipe de viaţă să se gândească 
la fiul ei. 

Care tocmai se ivea, fără cască, din spatele copacului, 
înarmat cu o scândură decolorată de vreme. 

Honey și-a aţintit privirea asupra puștii lui Louis Piejack, 
încercând să nu scoată niciun sunet. Mai bine s-o îndrepte 
asupra ei decât asupra altcuiva. 

Fry se furișa încet spre locul acţiunii. 

„Ce gloanţe uriașe!” și-a spus ea, așteptându-și stoică 
sfârșitul. 

e 

Frumusețea naturii nu-l impresionase niciodată pe Louis 
Piejack. Comerțul cu fructe de mare era singurul lucru care îl 
atrăsese în Cele Zece Mii de Insule. Concepţia lui de viață era 
cât se poate de simplă: dacă vrei să faci negoţ cu pește, te duci 
în locurile în care găsești pește. Nu înțelegea de ce turiștii se 
încăpăţânau să vină în Everglades. El nu suporta insectele 
agasante și căldura infernală; prefera să-și petreacă timpul liber 
acasă, cu obloanele trase, în atmosfera răcoroasă a aerului 
condiţionat și cu un bax de bere Heinies în frigider. 

In această ambianţă primitoare visase Piejack s-o aducă pe 
Honey Santana; acum se întreba însă dacă merita efortul. In 
ciuda frumuseţii ei, atitudinea intransigentă pe care o afișa nu 

era pe gustul lui. În plus, sinceritatea, hotărârea și curajul ei nu 
o transformau deloc într-o partidă atrăgătoare pentru Piejack, 
care nu aprecia asemenea calităţi la o femeie. Pe de altă parte, 
temperamentul ei coleric îndemna la prudenţă - doar pentru că 
îi pusese mâna pe un sân îi făcuse testiculele chiseliţă, iar 
pentru că îl lovise pe fiul ei neastâmpărat aproape că ÎI 
sugrumase. 

Piejack nu voia s-o împuște, dar se săturase să se lupte cu ea. 
Pentru că euforia indusă de narcotice începea să se diminueze, 
și optimismul său părea să pălească. Din ziua în care pusese 
ochii pe Honey, suferința fizică îl însoţise la tot pasul. Mânat și 
„anesteziat” însă de poftele carnale, pornise entuziasmat în 
această aventură, convins fiind că îi va înfrânge voinţa lui 
Honey. Până acum însă dăduse greș „cu succes”. Chiar și sub 
influenţa calmantelor, Piejack a înțeles că Honey nu va accepta 
prea ușor rolul de sclavă sexuală și de gospodină cuminte, 
dispusă să stea numai la cratiţă. Apelând numai la forţa brută va 
reuși s-o determine să-i îndeplinească dorinţele, iar ea era 
destul de puternică pentru a-l face să plătească cu sânge. 
Piejack cunoștea un individ din Key West, care s-a aflat într-o 
situaţie similară. Acesta s-a căsătorit cu o filipineză pe care o 
cunoscuse pe internet și trei zile mai târziu, în timpul lunii de 
miere, soţia i-a înfipt o furculiță în penis, ţintuindu-l în pat, și 
apoi a dat foc camerei de motel. Gândul i-a provocat fiori lui 
Piejack. 

l-a mângâiat fruntea lui Honey cu ţeava puștii. 

— Nu vreau să te împușc, îngerul meu, și sunt convins că nici 
tu nu vrei să mori. Ascultă-mă, așadar, și totul va fi bine! Ea 
continua să privească impasibilă ţeava armei. Dezbracă-te, a 
continuat Piejack, și hai să dăm curs, așa cum trebuie, idilei 
noastre! Apoi o să plecăm acasă și vom trăi fericiți până la 
adânci bătrâneţi - eu, tu și Charlie Main. Băiatul tău va rămâne 
cu tatăl lui. Poţi să-l vizitezi în zilele de sâmbătă, dacă n-o să am 
nevoie de tine la piaţa de pește. Asta e propunerea mea, pe 
care poţi s-o accepţi sau s-o refuzi. 

— Am nevoie de puţin timp de gândire, Louis, a răspuns 
Honey. 

— La naiba! Mult? 

— Cam trei secunde. 

— Bine, a spus Piejack. Unu... doi... 

Și când a ajuns la trei, un obiect greu și ascuțit l-a lovit pe la 
spate, lăsându-l fără suflare. Piejack s-a prăbușit la pământ, 
spunându-și: „Asta nu e dragoste”. 

e 

Prima persoană din rasa oamenilor albi care l-a trădat pe 
Sammy Tigertail a fost mama lui vitregă, care l-a dus la 
rezervație imediat după moartea tatălui său. Cea de a doua 
persoană care l-a trădat a fost Cindy, fosta lui prietenă, care l-a 
înșelat cu oricine a putut după ce indianul i-a distrus laboratorul 
de metadonă din spatele casei și i-a confiscat menora“ care 
funcționa cu butan și pe care o furase de la un târg de Hanuka“?. 

Sammy Tigertail ştia că aceste trădări nu erau consecința 
sângelui său indian - mama lui vitregă era o scorpie egoistă, 
care nu voia să-și asume povara creșterii unui adolescent, în 
timp ce sărmana Cindy era o târfuliţă, care l-ar fi înșelat și pe 
prințul William pentru câteva grame de droguri. După cum s-a 
dovedit însă ulterior, amândouă îi făcuseră o favoare. Una îl 
eliberase din ghearele unei existenţe anoste, pe care o ducea 
sub numele de Chad McQueen, iar cealaltă îl ajutase să pună 
capăt unei idile distrugătoare, în urma căreia genele lui ar fi 
putut avea de suferit. 

Ca mulți indieni din vremurile moderne, Sammy Tigertail nu 
suferise abuzuri din partea coloniștilor albi: nimeni nu-l înrobise, 
nu-l înșelase și nici nu-l strămutase din locurile natale. „Destinul 
tragic” despre care vorbea reverendul Clay MacCauley în 
jurnalul său din secolul al XIX-lea era acum doar o simplă 
poveste; nu mai avuseseră loc trădări sau incidente sângeroase 
de generaţii întregi. Până în 1970, oamenii albi colonizaseră 
toate coastele Floridei, iar soarta indienilor s-a schimbat într-un 
mod neașteptat. Totul a început cu câteva săli de bingo - 
proprietarii acestora au plecat de la premisa că albii erau nebuni 
după jocurile de noroc. Și nu s-au înșelat; în curând, fețele 
palide au luat cu asalt rezervaţiile indienilor, iar sălile de bingo 
au început să se extindă, făcând loc jocurilor de cărți și 
aparatelor de poker. 

Chiar dacă numărul membrilor săi era în continuă scădere, 
prestigiul de care se bucura tribul atingea cote ameţitoare, care 


41 Menoră - în religia evreiască, un suport special de lumânări cu șapte-nouă braţe, 
folosit în timpul sărbătorilor religioase. (n. tr.). 
42 Hanuka - sărbătoare religioasă evreiască. (n. tr.). 

îi uimea până și pe bătrâni. Bogăția le-a conferit ceea ce trei 
războaie sângeroase n-au reușit s-o facă: respectul oamenilor 
albi. Consideraţi cândva doar o ceată de păgâni, indienii 
Seminole au căpătat o putere uluitoare, apărată de o armată de 
avocaţi și oameni care le făceau lobby. Ei s-au trezit curtaţi de 
marile corporaţii internaţionale, dar și de politicieni de diverse 
culori și partide politice. 

Unii membri ai tribului credeau că se făcuse, în sfârșit, 
dreptate, în timp ce alţii, ca Sammy Tigertail, o considerau o 
trădare. Unchiul lui, Tommy, care contribuise la conceperea 
strategiei de dezvoltare a cazinourilor, îi respecta și chiar îi 
împărtășea îndoielile nepotului său pe jumătate Seminole. 

„Și pe mine mă măcinau aceleași îndoieli”, i-a spus el odată 
lui Sammy, „dar într-o zi m-am întrebat: Cu cine ne mai luptăm? 
Andrew Jackson“ a murit, fiule. Chipul lui este pe bancnota de 
douăzeci de dolari, din care cazinourile ne umplu buzunarele. In 
fiecare seară, le îndesăm în geamantane și le depozităm la 
bancă. E mai bine decât să vandalizăm mormântul ticălosului. 
Gândește-te, băiete! Toţi dușmanii noștri au dispărut de mult - 
Jackson, Jesup, Clinch - dar noi continuăm să existăm”. 

„Da, existăm”, și-a spus Sammy Tigertail, „iar eu îmi risc 
pielea ca să-l ajut pe un alb să-și salveze fosta soţie, căreia îi 
cam lipsește o doagă”. 

Împușcătura a avut o rezonanţă ciudată - ca zgomotul unui 
foc de artificii care a explodat în baie. 

Skinner fugea cât îl ţineau picioarele, iar indianul îl urma 
îndeaproape. Cu toate acestea, au avut nevoie de câteva 
minute ca să traverseze insula presărată de arbuști sălbatici și 
plante agăţătoare. În cele din urmă, cei doi bărbaţi au ajuns într- 
un luminiș, iar Sammy Tigertail și-a recunoscut tabăra. Asista la 
o luptă pe viaţă și pe moarte: combatanții ţipau, gâfâiau și se 
zvârcoleau printre cochiliile de scoici, stârnind nori de praf. 

Nimeni nu părea rănit, în ciuda împușcăturii pe care o 
auziseră mai devreme. Indianul a rămas pe loc, gândindu-se să 
dea bir cu fugiţii, căci scena care se derula prin faţa ochilor lui 
amenința să-i complice și mai mult existenţa. Mai erau cel puțin 
nouă mii nouă sute nouăzeci și nouă de insule unde te puteai 
izola și unde îţi puteai găsi liniștea sufletească. 


43 Andrew Jackson (1767-1845) - cel de-al șaptelea președinte al Statelor Unite. (n. 
tr.). 

Și poate că Sammy Tigertail n-ar mai fi stat prea mult pe 
gânduri și ar fi rupt-o la fugă dacă nu l-ar fi văzut pe fiul lui 
Skinner năpustindu-se la un individ pe care indianul l-a 
recunoscut ca fiind monstrul împuţit, pe care îl lovise cu patul 
puștii - cel căruia Gillian îi spunea Omul cu Mâna Bandajată, iar 
Skinner - Piejack. Bărbatul își revenise spectaculos de pe urma 
loviturii aplicate de indian, căci reușea să respingă cu abilitate 
atacul băiatului în timp ce se lupta cu o femeie tânără, cu trup 
atletic. Din limbajul ei neortodox, Sammy Tigertail a înţeles că 
era mama băiatului și fosta soţie a lui Skinner. Ei se chinuiau să 
pună mâna pe un obiect de metal, care părea o pușcă de 
vânătoare cu ţeava tăiată, din cele preferate de delincvenţii și 
gangsterii miopi. Indianul a auzit două pocnete surde, de parcă 
un cartuș se blocase în camera de încărcare. 

L-a văzut atunci pe Skinner prăbușindu-se la pământ și 
strângându-și la piept genunchiul stâng. Următoarele secunde s- 
au derulat cu o viteză ameţitoare, dar lui Sammy Tigertail i se 
părea că privește un film cu încetinitorul, conștient fiind de 
iminența faptelor. Fosta soţie a lui Skinner a fugit de lângă 
Piejack, năpustindu-se spre fostul ei soţ. Fiul lor a făcut și el doi 
pași în aceeași direcţie înainte ca unsurosul să-l apuce de gleznă 
și să-l tragă înapoi, făcându-l să scape scândura din mână. 

Individul le-a arătat apoi părinţilor îngroziţi ai băiatului pistolul 
semiautomat pe care Skinner îl scăpase în cădere. 

— la te uită pe cine avem aici! a cârâit el, adresându-i-se lui 
Skinner. Totul e perfect! Acum o să-ți plătesc pentru ce mi-au 
făcut gorilele tale latino. 

Când ticălosul i-a pus arma la tâmplă lui Fry, Sammy Tigertail 
a regretat momentul în care și-a pierdut cumpătul și și-a distrus 
pușca, pentru că acum nu mai avea cum să împiedice tragedia 
ce va urma. A analizat situaţia, fără să se clintească din loc. 
Skinner era încă la pământ, copleșit de durere. Honey Santana îl 
ținea în braţe și îi vorbea în șoaptă. Maxilarul inferior îi atârna 
parcă inert. La câţiva pași distanţă, Piejack își încolăcise un braț 
în jurul gâtului lui Fry, care părea gata să leșine. In mâna stângă 
ținea pistolul lui Skinner, cu degetul fixat pe trăgaci. Pușca de 
vânătoare zăcea pe jos. 

— Cară-te de aici, secătură! a spus Piejack, care îl observase 
în cele din urmă pe indian. Nu e treaba ta. „Nemernicul s-ar 
putea să aibă dreptate”, s-a gândit Sammy Tigertail, „dar nu 

mai pot da înapoi”. Vezi-ţi de drum, a continuat bărbatul, dacă 
nu vrei să te ciuruiesc! 

Indianul auzea cuvintele unchiului său: „Nu te privește ce se 
întâmplă aici. E doar problema oamenilor albi”. 

— Pot să-mi iau chitara? a întrebat Sammy Tigertail, care 
zărise instrumentul muzical - cea mai dragă legătură a lui cu 
lumea fețelor palide - printre tăciunii stinși ai focului de tabără. 

— Chestia aia e ata? Ha-ha! a zis Piejack. 

Sammy Tigertail și-a amintit atunci un citat pe care l-a 
memorat pe când era adolescent. li aparţinea generalului 
Thomas Jesup, care analiza războiul dintre americani și indienii 
Seminole din Florida: 

Nicicând, pe tot parcursul istoriei noastre, nu ne-am 
confruntat cu un dușman atât de redutabil. Toti indienii 
Seminole îşi apară pământul până la ultima suflare și niciun 
războinic neînfricat nu s-a gândit vreodată să capituleze. 

Unchiul lui Sammy Tigertail a zis că, în general, caracterizarea 
generalului Jesup era corectă. Dar au mai fost și indieni care au 
depus armele și au fugit ca iepurii; sau alţii care s-au lăsat 
cumpăraţi de generalii americani și au semnat tratate lipsite de 
valoare. 

Majoritatea indienilor Seminole erau, cu adevărat, războinici 
neînfricaţi, considera unchiul lui Sammy, dar existau și excepţii. 

— Ce-aștepţi? la-ţi blestemata aia de chitară și cară-te, a 
strigat Piejack, înainte să-ţi ciuruiesc fundul ăla de piele roșie! 

„Urât”, s-a gândit Sammy Tigertail. „Urât și inutil”. 

În timp ce străbătea luminișul, simţea cum băiatul îl 
urmărește cu privirea. La fel și fosta soţie a lui Skinner. Indianul 
și-a aţintit ochii asupra chitarei Gibson, care strălucea printre 
tăciuni și cenușă. 

— Domnule, nu plecaţi! l-a rugat băiatul. 

Sammy Tigertail nu și-a desprins privirea de pe chitară. A 
luat-o în braţe și a șters-o cu o bandană. A observat cu durere o 
zgârietură urâtă în lemnul lustruit. 

— Să nu îndrăznești să ne lași aici! a zis mama băiatului. Te 
implor! 

Indianul nu i-a răspuns. Luase deja o hotărâre. 

— Pentru numele lui Dumnezeu, Sammy! a strigat domnul 
Skinner, ridicându-se în picioare. 

Indianul se gândea la stră-stră-străbunicul lui, șeful de trib 
Thlocklo Tustenuggee, care a fost ademenit cu promisiuni de 
pace și apoi aruncat în închisoare. Conceptul cunoscut sub 
numele de „Manifestul Destinului”*, sub idealismul căruia se 
ascundea de fapt dorinţa de a-i alunga pe indieni de pe 
pământurile lor, a stârnit o adevărată cruciadă în perioada 
aceea. Astfel, fără vină sau tăgadă, oamenii albi au răspândit în 
jur suferință și moarte - mamelor, copiilor și chiar bătrânilor. 
Unul după altul, președinții americani au încălcat tratate și au 
aruncat cu minciuni în stânga și-n dreapta - trădarea lor nu 
cunoștea margini. 

Sammy Tigertail nu trădase însă pe nimeni. Avea conștiința 
curată și sinceră, trăsătură pe care s-ar putea s-o fi moștenit de 
la ambii părinţi. Mama lui era o femeie harnică, ce nu se abătea 
de la principiile morale; tatăl său fusese un om cumsecade și 
demn de încredere. 

— Eşti handicapat sau ce ai? Ți-am spus să pleci dracului de 
aici! s-a răstit Omul cu Mâna Bandajată. 

— O clipă! 

— Acum! 

Indianul a ridicat privirea și l-a văzut pe Piejack agitând 
pistolul. 

— Nu-mi prea surâde ideea, a răspuns Sammy Tigertail, 
îndreptându-se spre el. 

Individul l-a ameninţat că îl va împușca dacă nu se va retrage. 
Indianul a continuat să meargă cu pași mari și siguri. 

Cu ochii cât cepele, Piejack se străduia să ţină pistolul drept. 

— Louis, nu face vreo prostie! l-a rugat Honey. 

Când a ajuns la câţiva pași distanţă, Sammy Tigertail s-a 
întors cu spatele la Piejack, îndreptându-se spre Perry Skinner și 
oferindu-i chitara. 

— Cred că domnul Knopfler va înţelege, a spus el. 

— Cine? a întrebat Piejack. Ce să înțeleagă? 


44 Manifest Destiny - Manifestul Destinului - reprezintă credința că Statele Unite ale 
Americii trebuiau să se întindă de la Atlantic la Pacific. Acest concept a fost adesea 
invocat și folosit pentru a argumenta și alte achiziţii teritoriale sau aspiraţia de a 
obține noi teritorii. Deși iniţial, Manifest Destiny a fost doar o expresie de natură 
politică cu priză la public, folosită frecvent la începutul secolului al XDC-lea, ulterior a 
devenit un termen istoric standard, întrebuințat adesea ca sinonim al expansiunii 
teritoriale a Statelor Unite ale Americii de-a lungul întregului continent nord-american. 
(n. tr.). 

Skinner a prins instrumentul de gât și a început să înainteze, 
șchiopătând și ţinând chitara ca pe un topor. 

— La pământ! a sfătuit-o indianul pe fosta doamnă Skinner, 
aruncându-se asupra lui Fry ca să-l protejeze. 

Louis Piejack a apăsat pe trăgaciul pistolului, dar chitara i-a 
sfărâmat ţeasta împuţită. 

25. 


Eugenie Fonda stătea în balconul camerei ei de la etajul al 
șaselea, uscându-și unghiile de la picioare, proaspăt date cu ojă, 
și privind cum soarele se topea - ca șerbetul în apă - în golful 
Mexic. De pe paharul de Bacardi, al treilea, i se prelingeau pe 
abdomenul gol stropi reci de apă. 

Ușa glisantă s-a deschis, iar Gillian St Croix și-a făcut apariţia, 
purtând niște șlapi și o rochie bleu de vară pe care Eugenie i-o 
cumpărase de la un magazin din holul hotelului. Gillian i-a spus 
lui Eugenie că urmele lăsate de înțepăturile de țânțari 
dispăruseră datorită unui unguent miraculos, pe bază de mentă, 
pe care i-l recomandase la spa o doamnă de origine marocană. 

— Privește apusul! a spus Eugenie. 

— Da, e minunat, a răspuns Gillian, așezându-se, cu picioarele 
încrucișate sub ea, pe celălalt scaun de pe balcon. L-am sunat 
pe Ethan. Știi ce mi-a zis? 

— Băânuiesc, draga mea, a răspuns Eugenie, sorbind din 
pahar. „Te-am iertat. Intoarce-te acasă!” 

— Da. Dar știi ce i-am răspuns? „Gaăsește-ţi pe altcineva, 
fraiere!” A fost un fraier pentru că nu mi-a spus adevărul despre 
delfini. Pentru că m-a făcut să cred că înotau liberi ca Free Willie 
când de fapt ei stăteau pe lângă bazin, cerșind mâncare ca niște 
pudeli dresați. 

Eugenie mai auzise o dată povestea, dar o asculta din 
politeţe. Privind spre sud, se întreba dacă Boyd Shreave reușise 
să plece de pe insulă. Spera că nu va veni s-o caute, că nu era 
atât de prost încât să-și închipuie că va relua legătura cu el. 

— Lui Ethan nu-i pasă de mine, a continuat Gillian. Totul se 
reduce la sex. 

— E firesc. Doar e bărbat. 

— De ce sunt toţi la fel? 

— Nu sunt la fel, a răspuns Eugenie, gândindu-se la fostul soț 
al lui Honey Santana, care nu încetase niciodată să-și iubească 
soția. Eugenie nu întâlnise un bărbat ca el; până și Van 
Bonneville încetase să-i mai scrie din închisoare. Cum a fost 
masajul? a întrebat-o Eugenie. 

— Minunat! Peste așteptări, a spus Gillian, făcând apoi o 
pauză și privind-o pe Eugenie încruntată. Trebuie să găsesc un 
sinonim. M-am săturat de adjectivul minunat. 

— Da, e folosit exagerat de mult, a încuviinţat Eugenie Fonda. 

— Ce zici de super? Mesajul a fost super. 

— Și adjectivul ăsta e folosit excesiv, a spus Eugenie, 
clătinând din cap. In special, dacă vrei să lucrezi în televiziune. 

— Dumnezeu știe unde o să lucrez, a zis Gillian, râzând. Cine 
ţi-a făcut masajul - japonezul sau individul ăla cam necioplit? 
Mie mi-a picat necioplitul. 

— Și mie la fel. Mi-a arătat fotografii cu băieţii lui gemeni. 

— Serios? 

— Da, a spus Eugenie, apoi a scos un vibrator și m-a întrebat 
dacă îmi plac jucăriile. 

— Vezi?! a exclamat Gillian. Toţi sunt la fel. 

Eugenie și-a golit paharul. Soarele apunea, scăldând orizontul 
într-o lumină roșiatică. Foarte mulți copii se întorceau de la 
plajă, alergând, ţipând, râzând și sărind în nisip. J 

— Trebuie să ai răbdare, i-a spus ea lui Gillian. Asta e 
secretul. In momentul în care te grăbești și iei decizii pripite, e 
greu să mai ieși la liman. E greu să te mai schimbi. 

— Dar tu te-ai descurcat binișor, a constatat Gillian. Uite ce 
viaţă ducem, Genie - ne bucurăm de plajă, de ocean și de 
băuturi exotice, în timp ce alţii îngheaţă în alte părți ale țării! 

„Stau pe loc”, și-a spus Eugenie în gând. „Fac praf cărțile de 
credit”. 

— După un timp, începi să transmiţi anumite vibrații, a zis ea. 
De ce crezi că maseurul mi-a făcut mie avansuri și nu ţie? 
Pentru că știa că n-aș refuza o partidă de sex ca să scap de 
plictiseală. Bărbaţii au radare care captează aceste unde, 
undele plictiselii. Va trebui să fii atentă ce vibrații transmiţi, ai 
înțeles? 

Gillian a intrat în cameră și a luat o bere din minibar. 

— Adică trebuie să aștept să găsesc un băiat bun: asta vrei să 
spui când mă sfătuiești să am răbdare? a întrebat Gillian, 
sorbind din bere. 

— Există și băieți buni. Sunt convinsă de asta, a asigurat-o 
Eugenie. 

— Ca Thlocko? 

— Găsește unul cu picioarele pe pământ, Gillian! Indianul tău 
are anumite probleme. 

— Dar e diferit de ceilalţi. Îmi place. 

— Și mie, a recunoscut Eugenie. 

— Nu e deloc plictisitor. 

— E adevărat. _ 

— Îți mulţumesc pentru că nu te-ai culcat cu el. Îți sunt 
recunoscătoare. 

— Cu plăcere, a spus Eugenie. 

Gillian a aruncat restul de bere într-un ghiveci cu plante. 

— Ar fi bine să mă întorc mâine în Tallahassee - trebuie să-mi 
cumpăr cărțile pentru următorul semestru. Tu ce-ai de gând să 
faci? 

— O să renunţ la slujba mea mizerabilă și o să-mi caut 
altceva. 

— Serios? Și ce-ai vrea să faci? 

— Cuverturi de pat. Am auzit că sunt iar la modă. Sau poate 
lumânări parfumate, a răspuns Eugenie cu o expresie gravă. 
Ceva care să-mi permită să lucrez de-acasă, pentru a nu mai fi 
nevoită să întâlnesc tot felul de ticăloși. 

Gillian privea un stol de pelicani gri care se aruncau în valuri 
după hrană. 

— Ce aventură nebună! a spus ea. Realmente nebună! Poate 
că ar trebui să sărbătorim. 

— Mă gândeam să comandăm câte o porţie de homar, a spus 
Eugenie Fonda, și o sticlă de Chardonnay chilian. 

— Magnific! a zis Gillian, făcându-i cu ochiul. Ce zici de 
cuvântul ăsta? 

e 

La o sută treizeci de kilometri distanță, Boyd Shreave a reuşit 
în cele din urmă să-și schimbe pantalonii. 

A rămas în copac până la apusul soarelui, așteptând, cu 
sufletul la gură, întoarcerea celor doi bărbaţi care îl 
ameninţaseră cu arma. Apoi, și-a început coborârea, care s-a 
desfășurat în două etape: la început, a făcut pași mici, 
asemenea unui bebeluș, apoi s-a prăbușit ca un bolovan. Din 
fericire, în cădere, a reușit să evite cactușii. Și - deși își sfâșiase 
geaca impermeabilă și își rănise mâinile când aterizase pe 
cochiliile de stridii - Shreave se bucura că ajunsese cu bine pe 
sol. 

Și-a scos pantalonii murdari, scotocind apoi prin geanta Orvis 
în căutarea unei perechi curate de pantaloni scurți Tommy 
Bahamas. A ales în cele din urmă slipii Speedos, verzi ca merele 
necoapte, pe care îi luase cu gândul de a se asorta cu costumul 
de baie al amantei sale. 

In cortul pe care îl împărţise cândva cu Eugenie Fonda, 
Shreave a găsit o sticlă de apă, pe care a dat-o pe gât. Din 
cortul lui Honey Santana a luat spray-ul antiinsecte și o lanternă 
cu halogen, care semăna cu un lămpaş; din geanta lui și-a luat 
periuța de dinţi NASCAR și exemplarul lui Storm Ghoul, pe care 
avea de gând să-l folosească pe post de hârtie igienică. 

Nu i-a fost greu să se hotărască pe ce cale s-o apuce - s-a 
îndreptat exact în direcția opusă celei pe care o luaseră bărbaţii 
care o căutau pe Honey. In timp ce se ascunsese în copac, 
auzise, la un interval de câteva minute, două explozii surde, 
care ar fi putut să fie Împuşcături; acest lucru i-a dat de înţeles 
că se întâmpla ceva periculos pe cealaltă parte a insulei. 
Shreave a pornit, așadar, în direcția opusă, croindu-și drum 
printre plante agățătoare, arbuști și pânze de păianjen. 

Cerul era încă roșiatic când a traversat un luminiș, ajungând 
în mangrove. A intrat în apă cu pantofii lui scumpi, urcându-se 
pe un banc de nisip. Spera să găsească un loc potrivit de unde 
să-și semnalizeze prezenţa primului vas care s-ar fi nimerit pe 
acolo; din păcate însă nicio ambarcaţiune nu trecea noaptea 
prin acele locuri - doar traficanţii de droguri și braconierii 
colindau, la adăpostul nopţii, prin Cele Zece Mii de Insule, dar nu 
aveau renumele de buni samariteni. 

Apa era tulbure și rece, iar Shreave - îmbrăcat doar cu slipul 
lui de firmă - a început să tremure. Pentru că se lăsa întunericul, 
a aprins lanterna lui Honey, scrutând împrejurimile în căutarea 
panterelor fioroase. In locul sălbăticiunilor amenințătoare, a zărit 
în schimb o canoe de culoarea mandarinelor, împotmolită 
printre rădăcinile bogate ale arbuștilor. 

Shreave a împins, fericit, bărcuţa în larg, reușind apoi, după a 
patra încercare, să se urce în ea. A apucat vâsla, cu mâinile 
rănite, simțindu-se dintr-odată plin de entuziasm - avea să 
plece, în sfârșit, de acolo! 

A traversat apoi canalul Dismal Key, vâslind cu același avânt, 
dar și cu aceeași nepricepere. În ciuda apei line, își epuiza 
energia, încercând să readucă bărcuţa pe făgașul normal, nu să 

înainteze. Exerciţiul l-a ajutat însă să se încălzească, dându-i și 
iluzia că mergea tot mai repede. Nicicând nu mai trecuse 
Shreave printr-o aventură atât de periculoasă cum era această 
„evadare” și regreta faptul că nici Genie, nici Lily nu erau de 
faţă și nu-i puteau aprecia temeritatea. Era convins că ar fi fost 
impresionate. 

După o oră, s-a oprit ca să se odihnească, lăsând bărcuţa să 
plutească în voie. Contempla, neliniștit, adâncul nopţii - nimic 
nu părea să-i tulbure tăcerea; doar câteva umbre, stelele de pe 
cer și lumina palidă a lunii erau singurele martore ale curajului 
inimaginabil de care Shreave dădea dovadă. Dar, în loc să-l 
liniștească, tăcerea îi provoca fiori. | se părea că se prăbușise 
printr-un tunel al timpului într-o deșertăciune fără margini și 
orizonturi. Nicicând nu se mai simţise atât de singur, tânjind 
după semnele civilizaţiei: claxonul unei mașini, un casetofon 
portabil sau zgomotul unui avion. 

Pentru că nu fusese niciodată atras de spiritualitate, Boyd 
Shreave nu vedea mâna divină care veghea deasupra lui în 
pustietatea nemărginită; nu vedea planul măreț al Creatorului în 
labirintul sălbatic de golfuleţe și insulițe. Priveliștile minunate și 
locurile nepângărite de mâna omului nu-l îndemnau pe Shreave 
la introspecţie; nu manifesta nici cel mai mic interes și cu atât 
mai puţină venerație pentru natură. Ar fi preferat să fie în Fort 
Worth, să se uite la American Idol, să bea bere și să înfulece 
burritos“” încălzite la cuptorul cu microunde. 

A luat din nou vâsla și a pornit la drum. Nu avea nici cea mai 
vagă idee unde era sau unde mergea, deși bănuia că braţul 
uriaș de apă pe care naviga era golful Mexic, un loc nu prea 
potrivit pentru o ambarcaţiune atât de mică. După o oră de 
vâslit, efortul își spunea cuvântul - brațele îl ardeau, spatele îl 
durea și avea impresia că mușchii abdominali i se rup de durere. 
Se hotărâse să se odihnească pe timpul nopţii, când i s-a părut 
că aude un motor și zgomotul surd al valurilor care se loveau de 
carena unui vas. 

Shreave a prins vâsla între genunchi și a aprins lanterna pe 
care și-o legase de frunte. A început apoi să-și sucească gâtul în 
toate părţile, ca o bufniţă, plimbând raza de lumină pe toată 
suprafața apei până a localizat sursa zgomotului: un vas mic, cu 
fundul plat, care mergea paralel cu bărcuţa lui, la o distanţă de 


45 Burritos - un soi de hamburger mexican din chifle, carne, fasole și brânză. (n. tr.). 

aproximativ șaizeci și cinci de metri. Un bărbat înalt stătea la 
pupa, privind în zare și ţinând mâna pe mânerul motorului. 

— Hei! a strigat Shreave. Sunt aici! Omul părea să nu-l fi 
auzit. Ajutor! a ţipat el, încercând să îndrepte lumina spre vasul 
care trecea pe lângă canoe. Hei! la-mă și pe mine! 

Bărbatul continua să se uite în altă parte. Atitudinea lui l-a 
scos pe Shreave din sărite; chiar dacă nu-l putea auzi din cauza 
zgomotului pe care îl făcea motorul vasului, a văzut, fără 
îndoială, lumina lanternei. 

— Ce dracu' ai? a ţipat Shreave mânios. M-am rătăcit! Am 
nevoie de ajutor! 

Vasul se mișca atât de lent, încât Shreave se întreba dacă nu 
cumva avea probleme tehnice. Nu a văzut fum când a îndreptat 
lumina lanternei asupra motorului, dar a observat două frânghii 
legate de oglinda pupei, de care atârna, pe sub apă, un obiect 
greoi. Shreave nu vedea ce trăgea străinul după el și nici nu-i 
păsa. Era evident că individul cunoștea locurile, iar Shreave își 
dorea cu disperare să-l ia la bord. 

— Hei! Sunt aici! a strigat el din nou. Ești orb sau ce dracu' ai? 

Străinul s-a întors și i-a aruncat o privire mânioasă. Shreave a 
încremenit. 

Era indianul lui Genie. Cel care l-a numit scârnăvie și l-a lăsat 
să putrezească în arborele Delonix regia. 

Răspunsul individului a fost cât se poate de ferm și de clar. Și- 
a desprins mâna de pe mânerul motorului și a ţinut-o în lumina 
lanternei, ridicând degetul mijlociu - spre disperarea lui 
Shreave. 

A micșorat atunci fasciculul luminos, s-a așezat în canoe și a 
așteptat ca sunetul motorului să se îndepărteze. Apoi a luat 
vâsla, a înjurat în barbă și a pornit din nou la drum. 

e 

Când a văzut lumina, sora Shirelle stătea aplecată și strângea 
în braţe un pin. 

— Priveşte! 

Fratele Manuel era prea ocupat ca să-i răspundă - o ţinea de 
coapse și o penetra pe la spate în timp ce invoca, respirând 
sacadat, prezența unei zeități. Avea halatul desfăcut, iar pe 
piept i se prelingeau stropi de sudoare. Ceilalţi credincioși 
dansau în depărtare în jurul unui foc de pe plajă. 

— Frate Manuel, un om se apropie pe apă! 

Și într-adevăr, un bărbat, palid ca un spectru, mergea cu 
greutate prin apă, trăgând de o canoe de culoarea 
mandarinelor. Capul îi era învăluit într-o aură de lumină. 

— Ajutor! a strigat el. 

Fratele Manuel a întrerupt partida de sex și și-a aranjat 
repede ţinuta. 

— Este chiar El? a întrebat sora Shirelle, îndreptându-și și ea 
hainele. Este într-adevăr Mântuitorul nostru, care se întoarce 
acasă după călătoria Sa divină? 

— Taci, copila mea! i-a șoptit fratele Manuel. Fii cuminte! 

După ce a ajuns pe mal, bărbatul a apucat un rucsac din 
pânză și apoi a răsturnat bărcuţa pentru ca apa să se scurgă din 
ea. Purta o cămașă înflorată și un slip verde care i-a atras, ca un 
magnet, privirea surorii Shirelle. 

— Ești bolnav? a întrebat fratele Manuel. 

— Am înghețat bocnă, a răspuns bărbatul. Aș da orice să am 
un halat de baie precum cele pe care le purtaţi voi. 

— Cum te cheamă, frate? 

— Boyd. 

— Și de când ești pe mare, frate Boyd? 

— De foarte mult timp, a răspuns bărbatul, clănţănind din 
dinţi. 

— Te aşteptam! a exclamat sora Shirelle. 

— Serios? 

— Spune-i, frate Manuel! 

Cu toate acestea, pastorul Organizaţiei Maritime a Primilor 
Ucenici ai lui Dumnezeu era sceptic. În ciuda predicilor sale, nu 
se așteptase niciodată să-l întâlnească pe Mântuitorul Hristos în 
Everglades. Dar pentru că nu voia să spulbere ardoarea 
spirituală a surorii Shirelle - care se manifesta adesea într-un 
mod lasciv - fratele Manuel a preferat să nu dea glas îndoielilor 
sale. 

— Așteptam o viziune, i-a răspuns el străinului, sau un semn 
divin din partea Creatorului nostru. 

— Eu vreau doar să ajung acasă. Aveţi cumva vreo barcă? 

— Mâinile! Privește-i mâinile! a exclamat sora Shirelle, sărind 
de colo-colo și agitându-și sânii fermecători. 

Fratele Boyd și-a îndreptat, nerăbdător, lanterna spre palmele 
pe care și le rănise când căzuse din copac. Dar n-a făcut nicio 
legătură cu stigmatele divine. 

— Am căzut, a explicat el. 

— Cu toţii am căzut, a spus fratele Manuel, dând din cap. Vino 
cu noi! 

L-au condus pe străin până la focul de tabără, unde ceilalţi 
sectanţi s-au oprit din dans, încremenind într-un semicerc. 
Privirile pe care femeile i le aruncau fratelui Boyd nu-l făceau 
deloc să se simtă în largul lui. 

— Pot să împrumut un halat? a întrebat el. Sau un prosop de 
plajă? 

Fratele Manuel și-a împreunat degetele lungi, spunând: 

— Mă rugam împreună cu sora Shirelle în pădure, încercând 
să stabilim o legătură puternică între noi, când am văzut o 
lumină misterioasă - ca o stea care cobora din cer - și atunci l- 
am zărit pe acest marinar istovit croindu-și cu greu drum pe 
apă. Arată-le mâinile, frate Boyd! 

Priveliștea i-a lăsat pe credincioși cu gura căscată. 

— El este! a exclamat una dintre femei. 

— Nu, staţi puţin! a intervenit altcineva. Ar putea să fie 
braconierul, nelegiuitul despre care ne-a avertizat vizitatorul cu 
băiatul lui. Ne-a spus că era rănit la o mână, vă mai amintiţi? 

— Nu sunt braconier, a răspuns, jignit, fratele Boyd. Lucrez în 
telemarketing. 

— Dar El are ambele mâini rănite, nu doar una singură, a spus 
sora Shirelle, sărindu-i în ajutor. Și a venit singur pe mare, așa 
cum a prezis fratele Manuel, aducându-ne iertarea și mântuirea. 
Călătoria Lui s-a încheiat aici. 

O altă enoriașă a ridicat braţul, întrebând: 

— Dar de ce poartă slip Speedos? 

Simţind că îndoiala se strecura ca un șarpe în sufletul 
credincioșilor săi, fratele Manuel s-a apropiat de fratele Boyd, 
șoptindu-i: 

— De aici încolo mă ocup eu, câine. 

— Hei, prăjiţi cumva niște friptură? 

— Dragii mei, ascultați și vă bucurați! i-a îndemnat fratele 
Manuel. Mântuitorul ni s-a înfățișat în seara asta așa cum a 
plecat din această lume cu două mii de ani în urmă - aproape 
gol, rănit și cu sufletul curat. În loc de spini, este învăluit într-o 
aură de lumină, simbolul speranţei și al renașterii. 

Fratele Manuel și-a întins atunci brațele ca să-l întâmpine pe 
fratele Boyd, care, după părerea celorlalţi enoriași, nu părea 
deloc întruchiparea Mântuitorului. 

— Ce tot spui acolo? a întrebat el. 

Sora Shirelle l-a apucat de umeri și l-a întors ușor în așa fel 
încât lumina lanternei să se răsfrângă asupra crucii de lemn 
ridicate pe o movilă de nisip. 

— Vă bateţi joc de mine, a spus fratele Boyd, cu privirea 
ațintită asupra crucii. 

Sora Shirelle s-a apropiat de el, atingându-i urechea cu buzele 
ei cărnoase și șoptindu-i: 

— Vezi? Te așteptam. 

— Bucuraţi-vă! Este chiar El! a strigat un sectant cu barbă. 

— Nu EI! Ci însuși Mesia! l-a corectat femeia, care întrebase 
mai devreme de ce fratele Boyd purta slip. 

— Ne mai putem îndoi oare de faptul că El este Mântuitorul 
nostru? Nu sărbătorim astăzi Boboteaza? 

Credincioșii au aprobat-o într-un glas, apoi cineva a spus: 

— Stai puţin, soră! Boboteaza a fost joia trecută. 

— E pe aproape! a spus fratele Manuel cu glas tunător. 

Cuprinși de frenezie, sectanţii au început atunci să se 
rotească în jurul focului, împărțindu-și sticle de cabernet. In cele 
din urmă, fratele Boyd și-a luat inima în dinţi și a întrebat-o pe 
sora Shirelle dacă aveau de gând să-l crucifice. Ea a izbucnit în 
râs și l-a pișcat de barbă, spunându-i că era un Mesia extrem de 
fermecător. 

— Sunt agent de vânzări, i-a șoptit el pe un ton confidential. 

— Dar și tâmplar, nu uita asta! 

— Hai, surioară, spune-mi unde ţineţi barca? 

— De parcă ai avea nevoie, i-a spus ea, făcându-i cu ochiul. 

Lumina lanternei a căzut atunci pe emblema albastră 
imprimată pe halatul alb. 

— Four Seasons? Nu e rău, a spus fratele Boyd. Asta e și 
religia mea. 

— Ai pielea de găină? 

— O, da! Este al dracului de frig. 

— Nu-l putem lăsa pe Mântuitorul nostru să facă pneumonie. 
Uite! a spus ea, aruncându-i, cu un gest teatral, halatul din pluș 
de la hotelul Four Seasons. 

— Dumnezeu să te binecuvânteze! a spus fratele Boyd, 
încântat de această expresie. Dumnezeu să vă binecuvânteze 
pe toţi! 

e 

— Să nu îndrăznești să-mi mori în brațe! a spus Honey 
Santana. 

— Mergi mai încet! a rugat-o Perry, care zăcea pe fundul 
schifului, respirând cu greutate. Ea îi dăduse ultima pastilă de 
Vicodin, dar nu reușise să-i atenueze durerile. O să ne lovim de 
un banc de nisip, a continuat el, și barca nu e a mea. 

— Fry a adormit? 

— Nu-l auzi? Sforăie mai rău ca tine. 

— Nu e frumos din partea ta. 

— Încetinește, Honey! Promit că n-o să mor. 

Ea l-a ascultat și a micșorat viteza. 

— Cei doi băieţi ai mei sunt bolnavi, a spus ea. Tu ai o rană la 
șold, iar el o fractură craniană. Doi prostovani! 

— Vezi indicatoarele care străjuiesc canalul? a întrebat Perry. 

— Desigur. 

— Ai grijă să faci stânga când le vezi pe cele roșii și dreapta 
când îţi apar cele verzi! _ 

— Am înţeles de prima dată, căpitane Ahab. Incă sângerezi, 
nu-i așa? 

— Mi-au mai rămas câţiva litri de sânge. Ai maxilarul 
fracturat? 

— Arată mai rău decât e în realitate. 

— Mă îndoiesc. Piejack e autorul? 

— E și vina mea, a răspuns Honey, dând din cap. Am încercat 
să fiu Femeia Fantastică. 

— Spune-mi ce dracu' ai căutat aici? Dar fără prostiile legate 
de „ecoturism”. 

lar ea i-a povestit totul, începând cu telefonul pe care i l-a dat 
Boyd Shreave din Texas. El n-a întrerupt-o nici măcar o dată. 

— Perry, a spus ea, după ce și-a terminat povestea, e numai 
vina mea și-mi cer iertare. 

— Nu e un lucru normal și o știi foarte bine. 

— O să mă duc din nou la doctor. O să încerc și alte 
tratamente. 

— Nu vor da rezultate, Honey. Așa ești tu. Și așa vei fi mereu. 


VP - 291 


— Te rog, nu spune asta! Dar știa că avea dreptate. Vreau să 
te întreb ceva, a continuat ea. E prima dată când ai ucis pe 
cineva? 

— Da, am făcut pauză o săptămână sau două. 

— Vorbesc serios, Perry! N-am văzut niciodată un om murind. 
Tu ai văzut? 

— Nu în felul ăsta, a răspuns Skinner. Nu în urma unei lovituri 
primite în cap cu o nenorocită de chitară. 

— Dar Fry n-a văzut scena, nu-i așa? Indianul s-a așezat peste 
el. 

— Sunt convins că n-a zărit nimic. 

— Nu-ţi imaginezi cât de rău îmi pare..., a spus Honey. 

— Fii atentă pe unde mergi! 

Canalul se revărsa într-o apă mai mare, iar în depărtare se 
zăreau luminiţe - Everglades City. Nu se putea să fie altceva. 

— Bravo, iubito! a zis Perry, ridicând capul. Aproape că am 
ajuns acasă. 

Golful Chokoloskee. Honey și-a amintit de prima ei incursiune 
în acele locuri. Perry o dusese acolo cu vasul lui de pescuit crabi 
ca să vadă apusul. Au băut șampanie și au făcut dragoste - 
amurgul se răsfrângea în apă, iar cerul era stacojiu. Apoi a 
întrebat-o dacă mai voia să rămână cu el, spunându-i că o 
înţelegea dacă se răzgândise și voia să se întoarcă acasă în 
Miami. 

După două zile s-au căsătorit. 

Este un loc uitat de lume, nu toţi se adaptează cu ușurință, i-a 
spus Perry. Mai ales din cauza ţânţarilor. 

Honey i-a răspuns că nu văzuse niciodată un loc atât de 
frumos, și nu-și schimbase părerea nici douăzeci și doi de ani 
mai târziu. Când i-a spus că voia să viziteze toate cele zece mii 
de insule, el i-a promis că i le va arăta. Se vor încălzi la un foc 
de tabără și vor face dragoste pe plajă. Cine l-ar fi putut refuza? 

Fry s-a mișcat în braţele tatălui său. Gândul că i-ar fi putut 
pierde pe amândoi a înfiorat-o pe Honey. 

— Perry, o să acostez la clubul Rod and Gun, da? Se grăbea, 
pentru că el pierdea foarte mult sânge. Perry! l-a strigat ea. 
Canalul era străjuit de o parte și de alta de indicatoare, așa că a 
mărit viteza schifului. Perry, mă auzi? A mers cu viteză până la 
gura râului Barron, apoi a încetinit și - cu o dexteritate uluitoare, 
de parcă făcuse asta de mii de ori - s-a strecurat cu prora 

printre pilonii din faţa clubului Rod and Gun. Perry! Niciun 
răspuns. 

Fry s-a ridicat atunci în capul oaselor, spunând: 

— Cred că nimeni nu a mai avut o durere de cap precum cea 
pe care o simt eu acum. 

— Poţi să alergi? 

— De ce, mamă? 

— Răspunde-mi! Te simţi în stare să alergi? 

— Cred că da. 

— Atunci du-te după ajutor! i-a spus ea, urcându-l pe docuri. 

Fry i-a aruncat o privire tatălui său, care zăcea în barcă. 

— Tată! Trezește-te! 

— Fugi! i-a spus mama lui. Cât te ţin picioarele. 

Într-o zi, la scurt timp după nașterea lui Fry, Perry Skinner a 
adus acasă un CD cu melodiile formaţiei Eagles, un grup care, 
susținea el, cânta mai mult muzică country decât rock. El i-a 
spus că unul dintre cântece îi aducea aminte de ea, iar Honey l- 
a identificat imediat: „Învață să-ţi găsești liniștea!” 

La început, s-a simţit rănită, pentru că era vorba despre o 
femeie care auzea voci; o femeie care trecea grăbită prin viaţă 
și nu-și găsea fericirea. Dar ascultând mai mult versurile a 
înţeles mesajul lui Perry - el încerca s-o facă să înţeleagă faptul 
că se temea de ce se putea întâmpla. 

„Dar dacă voi pune frână acum”, s-a gândit ea „atunci, zece 
ani voi merge în derivă”. i 

Cu toate acestea, lui Honey îi plăcea cântecul. li dădea de 
înțeles că nu era singura care se lupta cu un asemenea demon. 
Într-o zi, Perry s-a întors mai devreme de la docuri și a găsit-o 
ascultând CD-ul. Ea a susţinut însă că îl asculta doar pentru că 
făcuse o pasiune pentru Don Henley. 

Deși Honey nu avea voce - Fry n-o lăsa să cânte în mașină, 
spunându-i că miorlăia ca o pisică în călduri - l-a luat pe Perry în 
braţe și a început să-i cânte. A schimbat însă, ca de obicei, 
pronumele de la persoana a treia la persoana întâi. 

O altă zi în paradis... 

Îi asculta respiraţia întretăiată și îi număra pulsul. 

Când mă prăbușesc în pat... 

Simţea cum sângele cald i se prelingea pe piciorul gol. 

Se gândea că îi promisese că nu va muri, iar el își ţinea 
întotdeauna promisiunile - la bine, și la greu. 

Tăcerea mă înconjoară... 

L-a mutat ușor în timp ce îl ţinea în braţe ca să-i vadă chipul 
în lumina de la docuri. 

Vocile ce-n minte îmi răsună... 

— Fie-ţi milă! a spus Perry cu glas stins. 

— Ha-ha! a râs Honey, vădit ușurată. Vrei să mă opresc? 

— Fără supărare. 

— Îţi mai amintești scrisorile pe care ţi le-am trimis când erai 
la închisoare? Le-ai citit pe toate? 

— Cu excepţia celor care începeau cu „Dragul meu tâmpit”. 
Unde e Fry? 

— E atât de liniște aici, a zis Honey. Privește cerul! 

— Mai liniște chiar decât într-o biserică. 

— Mult mai liniște. 

— La naiba! a spus Perry, tușind. Mă simt epuizat. 

— De ce te-ai grăbit să divorţezi? Să nu îndrăznești să-mi 
adormi în braţe! Hai să vorbim despre divorţul ăla stupid! 

— Stelele se sting una câte una, a spus el. Sunt obosit, iubito. 

— Nu, nu, a zis Honey, scuturându-l. N-am terminat încă. Ea a 
auzit atunci o sirenă. Spera că nu era rodul imaginaţiei sale. 
Trezește-te, Skinner! 

— Nu mi-e teamă. 

— Ba da. 

— Ssst! a spus el. Nu te doare când vorbești? 

— Trezește-te, căci altfel o să încep din nou să cânt! Pe 
cuvânt! El a zâmbit, dar nu a deschis ochii. Auzi sirena? l-a 
întrebat ea. Vine ambulanţța. 

— Nu aud nimic. 

— Ba da! a strigat ea. Spune-mi c-o auzi! 

26. 


Pe 13 ianuarie, o zi întunecată și geroasă, Lily Shreave stătea 
în faţa televizorului din dormitor și revedea, pentru a patra oară, 
o casetă VHS, pe care o primise în dimineaţa aceea prin poșta 
rapidă. 

Caseta ţinea doar șase minute și, după ce s-a terminat, a pus 
mâna pe telefon. 

— M-aţi minţit, i-a spus ea interlocutorului de la celălalt capăt 
al firului. 

— Nu în totalitate. Aţi spus că vreţi scena penetrării și v-am 
oferit-o. 

— Dar nu e Boyd! s-a răstit Lily. 

— Evident! Nu se întâmpla nimic între el și prietena lui, așa că 
a trebuit să improvizez. 

— Fiţi serios, domnule Dealey! 

— E tot ce-am putut să fac. 

— Șopârle? Mi-aţi trimis două șopârle care se împerechează? 

— Am stat pe o insulă pustie, doamnă Shreave, rătăcit în 
imensitatea din Everglades. 

— Și aţi mai fi stat acolo încă mult și bine dacă nu v-aș fi 
salvat eu, a spus Lily, derulând caseta. Sper că nu vă așteptați 
să vă trimit douăzeci și cinci de mii de dolari pentru spectacolul 
ăsta. 

— Nu, doamnă, a spus Dealey, chicotind. Dar nu uitaţi că am 
încasat un glonţ în această misiune! 

— Imi place muzica, a continuat Lily, dând drumul casetei. 

— Este Boleroul lui Ravel. O alegere obișnuită pentru muzica 
de fundal. 

Pusese această compoziţie muzicală ca să șteargă discuţia 
dintre Eugenie Fonda și băiatul cu casca de fotbal. 

— Nu mă dau în vânt după sălbăticiuni, a continuat Lily, dar 
șopârlițele astea sunt drăguțe, trebuie să recunosc. Și 
îndrăgostite una de alta. 

— Am aflat că sunt cameleoni, a spus Dealey. Când adoptă 
culoarea verde, înseamnă că sunt fericiţi. 

Lily era impresionată de modul în care masculul își călărea 
partenera. Nu i-a fost ușor să se strecoare pe sub coada ei ca să 
ajungă la organele sexuale. 

— Mai sunteți pe fir? a întrebat Dealey. 

— Vă dau zece mii de dolari, nu mai mult. 

— Mi se pare corect. 

— Ca să vă ajut să vă plătiţi tratamentele. 

— Vă sunt recunoscător, a spus detectivul particular, auzind 
în fundal Bo/eroul lui Ravel, dar și respiraţia doamnei Shreave. 

— Dacă vă interesează, a continuat ea, pot să vă spun că 
săptămâna viitoare bag actele de divorț. 

— Totul ar trebui să meargă ca pe roate, a spus Dealey, 
imaginându-și că ea reușise să-și vândă lanţul de pizzerii. 

— Aș vrea să mai știu, din pură curiozitate, unde este soțul 
meu, a spus ea. 

— N-am nici cea mai vagă idee. 

— Probabil că a fugit cu târfuliţa lui înaltă cât o prăjină. 
Dealey nu i-a răspuns. Lily însă nu terminase. Apropo, a spus ea, 
Paza de Coastă a mai salvat de pe aceeași insulă încă două 
femei. 

— Excursioniste, a zis el. Și ele se rătăciseră. 

— Așa le trebuie! Pare un loc îngrozitor. 

— La revedere, doamnă Shreave. 

Dealey a închis telefonul, zâmbind. Când Eugenie Fonda l-a 
întrebat ce-l distra atât de tare, el i-a spus că soţia lui Shreave îi 
dădea zece mii de dolari. 

— Ce ţi-am spus eu?! a exclamat ea, fluierând. Reptilele alea 
o excită peste măsură. 

— Ai făcut treabă bună cu filmulețul ăla. Al naibii de bună! 

Pentru că durerea din umărul rănit, în care doctorii îi fixaseră 
trei tije din titan, devenise aproape insuportabilă, Dealey a 
început să scotocească prin birou, căutând pastilele de Advil. 

— Ai și clienţi normali? l-a întrebat Eugenie. 

— Câţiva. O să vezi. 

— Și care este codul vestimentar pe care ar trebui să-l adopt 
aici? 

— Fă-mi o surpriză! a spus Dealey. 

Eugenie venise la biroul lui cu două zile în urmă, făcându-i o 
propunere: îi va returna cele două valize Halliburton, în care se 
afla aparatura costisitoare de supraveghere, dacă îi promitea că 

îi va trimite soţiei lui Shreave caseta cu partida de sex a 
cameleonilor. În timpul discuţiei lor, Dealey s-a gândit că - 
datorită perspicacităţii și capacităţii sale de a înţelege natura și 
slăbiciunile umane - Eugenie s-ar dovedi o achiziţie de valoare 
printre membrii personalului său. 

— Asta înseamnă că accepţi postul? a întrebat-o el. 

— Dacă nu încerci să-mi faci avansuri. Oricum n-ai nicio 
șansă. 

— Am înțeles, a spus Dealey. 

— lar dacă ai de gând să mă bagi în patul altor amici de-ai tăi, 
o să-ţi rup și celălalt braţ. O să ai o dublă fractură, ca să vorbim 
în termeni medicali. 

— Bine, a acceptat Dealey, crezând-o în stare să facă ce 
spunea. 

— Încă ceva - ai făcut c6pii după casetele și fotografiile în 
care m-ai surprins cu Boyd? Dealey s-a încruntat, agitându-se 
nervos pe scaun. Distruge-le! i-a cerut Eugenie. 

El se gândea cu tristețe la piesa de rezistenţă a carierei sale, 
partida de sex oral din cofetărie. 

— Sunt într-un seif la bancă, la care numai eu am cheia. 

— Am spus să le distrugi! Eugenie s-a aplecat spre el, bătând 
darabana pe birou. Te-am ajutat sau nu să câștigi zece mii de 
dolari? 

Detectivul s-a cufundat, resemnat, în scaun. 

— Dar credeam că vrei să le vezi - și casetele, și pozele. 

Eugenie i-a răspuns că se răzgândise. 

— E o poveste veche. 

— Arăţi al naibii de bine în ele, după umila mea părere. 

— Nu mă face să-ţi spun ce ţi-aș sugera să faci cu umila ta 
părere, domnule Dealey! 

— De când poţi să începi? a întrebat el, luând un pix ca să-i 
completeze deja formularul de angajare. 

— Stai puţin! N-am terminat, a zis ea. Ai făcut investigaţiile pe 
care te-a rugat prietena noastră să le faci? 

Se referea la Gillian, studenta ușor sărită de pe fix, cu care 
Dealey fusese obligat să împartă sacul de dormit. Nu era însă o 
amintire chiar atât de neplăcută. 

— Nimeni din rezervaţia indienilor n-a vrut să-mi spună 
absolut nimic, a răspuns el. Parcă nici n-au auzit vreodată de 
domnul Tigertooth. 

— Tigertail. 

— În fine. Tipul ar putea să fie oriunde acum. 

— Gillian e hotărâtă să-l găsească. 

— Nu înţeleg de unde atracţia asta. 

— Din câte văd eu, a spus Eugenie, chiar ai nevoie de ajutorul 
meu. 

investigaţiile pe care le-a făcut Dealey în ţinutul Collier nu au 
rămas chiar fără rezultate. Astfel, a aflat de la un reporter că 
Louis Piejack, nebunul care îl răpise, a dispărut în Cele Zece Mii 
de Insule. Pentru că nu-i surâdea deloc ideea de a ajunge din 
nou în acele locuri uitate de lume, Dealey a preferat să treacă 
sub tăcere delictele lui Piejack. 

— Dar ce-ai aflat despre Boyd? a întrebat Eugenie Fonda. 

Dealey și-a îndoit braţele și a ridicat din umeri. 

— Morga locală nu a semnalat niciun cadavru neidentificat. 
Probabil că a plecat de pe insulă și s-a mutat în altă parte. Te 
așteptai să te sune? 

— M-aș mira s-o facă, a răspuns Eugenie. 

Își schimbase numărul de telefon chiar în ziua în care 
ajunsese din nou în Fort Worth. Primul pe care îl sunase după ce 
își dăduse demisia de la Relentless a fost Dealey. 

— Și acum, hai să vorbim despre salariu! i-a zis ea 
detectivului particular. 

— Dă-i drumul! 

e 

Cu excepţia surorii Shirelle, ceilalți sectanţi erau dezamăgiți 
de fratele Boyd. Îi lipsea graţia divină a unui Mântuitor; în plus, 
se văita tot timpul de ceva. 

Într-o zi, fratele Manuel l-a luat deoparte, spunându-i: 

— Ai dat-o în bară, câine. 

— Ai grijă cum vorbești! l-a admonestat Shreave. 

— Au votat. Ai pierdut. Dă-mi halatul! 

— Nici nu discut! s-a împotrivit Boyd Shreave, încrucișându-și 
brațele pe piept ca să-și protejeze haina prețioasă. 

— Ti-am oferit o șansă extraordinară aici, a continuat fratele 
Manuel. De ce nu te-ai mulțumit doar să zâmbești, să pari 
inteligent și să taci din gură? 

— Dar am citit undeva că lisus făcea mofturi ca o vedetă de 
muzică rock. 

— Nu cunoști semnificaţia cuvântului charismatic, omule. Ești 
doar un fraier cu gura mare. 

— Bine. O s-o las mai moale. 

— Prea târziu, a răspuns tăios pastorul sectanţilor. 

Shreave și-a reamintit atunci de nenumăratele sale eșecuri în 
domeniul vânzărilor. La telefon, putea fi un adevărat maestru al 
persuasiunii; când aborda însă problema personal, tratativele se 
transformau într-un fiasco. Considera că nu defectele sale erau 
vinovate pentru aceste eșecuri, ci calcularea greșită a 
demografiei obiectului-ţintă. De acum înainte își va îndrepta 
atenția spre o piaţă mult mai cosmopolită, cu cerințe încă 
neexploatate. 

— Eşti prea nesuferit ca să poți fi asociat cu Fiul Domnului, a 
continuat fratele Manuel. Nu pot să te mai ajut. 

— Au votat în unanimitate? 

— Da, cu excepţia surorii Shirelle, dar ea l-ar vota și pe luda 
Iscariotul dacă s-ar lăsa condusă de poftele trupești. Acum dă- 
mi halatul! 

— Nu prea îmi surâde ideea, a spus Shreave. 

Fratele Manuel i-a ars, calm, un pumn în stomac, iar Shreave 
s-a chircit de durere. Halatul de la Four Seasons i-a alunecat de 
pe umeri ca pielea de pe un șarpe. 

— Mâine plecăm spre Everglades City, l-a informat fratele 
Manuel. Fetele o să-ţi lase două chifle și o cutie de suc Tang. 
Dacă vei ajunge vreodată în Zolfo Springs, oprește-te la un 
service auto AAMCO și o să-ţi fac revizia mașinii! 

— Glumești, nu-i așa? a spus Shreave, cu respiraţia 
întretăiată. 

— Nu, amice. Îmi iau adio de la tine. 

— Nu mă puteţi lăsa aici! Chiar și în Survivor, cei care pierd 
sunt trimiși acasă. 

— O să anunţțăm autorităţile. 

— Dar nici măcar nu știți cum se numește insula asta 
blestemată! Cum mă vor găsi? 

— Dacă situaţia se înrăutățește, poţi să apelezi la canoe. 

— Dar o să mor aici! Sufăr de o boală gravă și trebuie să-mi 
urmez tratamentul, a spus Shreave. Aphenphosmphobia! 

— Nu e o boală, e doar o tulburare, a specificat fratele 
Manuel. Și dacă ai suferi într-adevăr dintr-o asemenea cauză, 
frate, nu ai fi rugat-o aseară pe sora Shirelle să-ţi maseze 


VP - 299 


picioarele. Replica fratelui Manuel l-a descurajat pe Boyd 
Shreave. Vărul meu suferă de această tulburare, a continuat el 
pe un ton rece ca gheaţa. De aceea știu despre ce e vorba. 

Shreave nu mai avea ce să facă decât să cerșească mila 
fratelui Manuel. 

— Te rog, ia-mă cu voi, pentru numele lui Hristos! 

— Dacă ar fi aici, poate că El te-ar lua. Insă pe vasul ăsta eu 
sunt cârmaciul, iar aceștia sunt enoriașii mei, a spus fratele 
Manuel, luând halatul și îndepărtându-se. 

— Mai dă-mi o șansă! a strigat Shreave, dar predicatorul și-a 
văzut mai departe de drum. 

În noaptea aceea, Shreave a aprins un foc anemic pe duna de 
nisip, folosind cutia de chibrituri pe care sora Shirelle i-a 
strecurat-o în slip cu puţin înainte de îmbarcarea sectanțţilor. A 
sacrificat apoi volumul din Storm Ghoul, aruncând în flăcări 
singura amintire a aventurii sale cu Eugenie Fonda. 

Stând rezemat de crucea din lemn, Shreave scruta cu privirea 
golful Mexic și își analiza perspectivele, care nu erau chiar atât 
de sumbre cum își imaginase iniţial. Luminile vaselor ce se 
zăreau în depărtare i-au dat de înţeles că cineva îl va găsi în 
curând. Atunci va trebui să ia o decizie radicală. Ideea de a se 
întoarce în Texas nu-i surâdea deloc, căci nu voia să înfrunte 
mânia lui Lily și jignirile mamei lui. Nu-i trecuse niciodată prin 
cap că niciuneia dintre ele nu-i păsa de soarta sau de intenţiile 
sale. ` 

Merita să încerce să rămână în Florida, s-a gândit Shreave. In 
Boca Raton existau mai multe agenţii de call-center decât în 
Calcutta. 

A mușcat dintr-o chiflă, dar a fost cât pe ce să se înece cânda 
luat o înghiţitură din sucul călduț. Valurile îl îndemnau la somn, 
iar când s-a trezit în zori a descoperit că sugea periuţa de dinţi 
NASCAR. Ridicându-și privirea spre cer, a văzut cu disperare - 
stând pe crucea de deasupra lui și curăţându-și penajul - o 
pasăre uriașă, pe care a identificat-o din nenumăratele 
documentare de pe Discovery Channel ca fiind un vultur pleșuv. 

— Uşşş! a strigat Shreave. Cară-te de aici! 

Vulturul era bătrân și cocoșat, dar ochii de culoarea 
chihlimbarului erau pătrunzători. Ghearele lui încovoiate erau 
mai lungi decât mâinile lui Shreave, iar el nu se îndoia nicio clipă 

de faptul că pasărea răpitoare putea să-i sfâșie fața dintr-o 
singură lovitură. 

— Pleacă de aici! a strigat el pentru a doua oară. 

În clipa aceea, vulturul și-a ridicat penele de la coadă, și-a 
eliberat intestinele, eliminând o cantitate impresionantă de 
găinaţ, și și-a luat zborul. 

Scoțând un geamăt jalnic, Shreave s-a rostogolit de pe duna 
de nisip direct în apă. A început apoi să se spele frenetic, 
încercând cu disperare să înlăture mizeria vâscoasă a păsării, în 
care se puteau distinge pene, oase, păr de animale, solzi de 
pește, cartilaje și alte ingrediente nedefinite. 

În această stare de agitaţie l-a găsit un ofiţer de poliţie, care 
auzise ţipetele lui Shreave. După ce s-a suit pe vasul patrulei de 
poliţie, a ajuns - într-o stare deplorabilă și mirosind cumplit - la 
debarcaderul din Everglades City. Aici a avut parte de un duș cu 
furtunul și apoi a fost examinat de un doctor îmbrăcat din cap 
până în picioare în echipament de protecţie. 

Mai târziu, purtând niște pantaloni scurţi din tartan și un 
tricou de golf, haine donate de Crucea Roșie, Boyd Shreave s-a 
îndreptat singur spre clubul Rod and Gun, unde a aruncat pe 
barul din lemn vechi de mahon cartea de credit a soţiei sale. Era 
același barman care îi schițase harta locului unde trebuia să 
ajungă în seara în care venise aici însoţit de Genie, dar omul nu 
l-a recunoscut. Soarele arzător, vântul biciuitor și tot ce îndurase 
în Dismal Key lăsaseră urme adânci asupra înfățișării lui 
Shreave. 

După cinci beri Corona, Boyd nu se mai simțea atât de 
demoralizat și nici nu mai avea impresia că plutea în derivă. Doi 
soţi, probabil de șaizeci și ceva de ani, din Vestul Mijlociu, s-au 
așezat atunci la bar și au început să vorbească despre vacanţa 
pe care o petrecuseră în sud-vestul Floridei. 

— Erau minus unsprezece grade în O'Hare azi-dimineaţă, a 
spus soţia. 

— Poate chiar opt din cauza vântului rece, a răspuns soțul. 

— Nu vreau să plecăm acasă, Ben. E atât de bine aici! 

— M-a sunat McMullan de la club ca să-mi spună că lacul de 
pe terenul de golf a îngheţat bocnă. Copiii joacă hochei pe 
gheață cu excremente de câine. 

— Ben, ai auzit ce-am spus? Nu vreau să ne întoarcem acasă. 

— Vorbești serios? 

Boyd Shreave și-a luat sticla de bere și s-a apropiat de cei doi 
soţi. 

— Am putea să ne cumpărăm o casă în Naples, i-a sugerat 
soţia. 

— Sau poate chiar aici pe râu, a spus soțul. Luăm și o barcă 
pe care o ancorăm în spatele casei. 

Barmanul auzise de nenumărate ori conversații 
asemănătoare, dar pentru un agent de vânzări din Texas 
discuţia celor doi soți reprezenta o adevărată revelaţie - o muză 
a inspiraţiei. 

— Aici este paradisul, a intervenit Shreave. Raiul pe pământ. 

Bărbatul s-a întors atunci spre el. 

— Astăzi am prins opt tarponi și o plătică uriașă. Pe cuvânt! 

— Dar e adevărat ce se spune despre țânțari? a întrebat soţia. 
Că sunt o adevărată pacoste vara? 

— Asta le spun localnicii tuturor nou-veniţilor, a zis Shreave, 
zâmbind. Dar vă gândiţi serios să vă mutaţi aici? 

— Visam și noi cu ochii deschişi, a răspuns soţul. 

— Nu e adevărat - am vorbit foarte serios, a intervenit soția. 
Eu am intenții serioase. Locuiţi aici? 

— Chiar peste drum, a răspuns Shreave, fără nici cea mai 
mică ezitare în glas. 

Pentru că frumuseţea locurilor nu-l impresiona, era persoana 
ideală să le exploateze. 

Soţul s-a prezentat. Shreave i-a strâns mâna, spunând: 

— Eu sunt Boyd Eisenhower. 

— Sunteţi rudă cu președintele? 

— Nu, din păcate. 

— Sunteţi agent imobiliar? a întrebat soţia. 

— Da, mă ocup de câteva proprietăţi selecte de pe dig. 

Shreave adoptase un stil nou, foarte sobru. Sticlele de bere și- 
au adus și ele contribuţia. Până acum, cei doi soţi nu păreau 
dezgustaţi de prezenţa lui și nici măcar suspicioși - dimpotrivă 
chiar. Erau atât de dornici să plece din Chicago, încât nici nu și- 
au dat seama că era pe jumătate beat. 

— Și cât ar costa, a întrebat soţul, o căsuţă cu două-trei 
camere pe malul râului? Adică, așa, ipotetic. 

— Sau o casă în Marco, a intervenit soţia nerăbdătoare. Puteţi 
să ne daţi o carte de vizită, domnule Eisenhower? 

— Nu am la mine, a răspuns Boyd Shreave, în culmea fericirii. 
Aceasta avea să fie, fără îndoială, salvarea lui. Daţi-mi numărul 
dumneavoastră de telefon! a zis el, luând un șerveţel. 

A doua zi, dis-de-dimineaţă, se va interesa cum va putea să 
obţină autorizaţia de liberă practică în domeniul vânzărilor 
imobiliare. 

„Sunt acasă”, și-a spus el în gând. „În sfârșit”. 

e 

Vulturul a zburat spre sud și și-a petrecut noaptea în vârful 
unui copac uscat din mangrovele care străjuiau râul Lostmans. 
Chiar și de la distanţă, Sammy Tigertail a văzut că pasărea era 
bătrână și s-a întrebat dacă nu cumva era spiritul lui Wiley, 
scriitorul despre care povestea uneori unchiul lui, Tommy. 

In zori, Sammy Tigertail s-a dus cu barca până la baza 
copacului unde se afla vulturul și l-a strigat. Acesta i-a răspuns, 
eliminând un cap de pește pe care tocmai îl mâncase. Indianul i- 
a făcut reverenţios cu mâna, apoi s-a îndreptat în amonte ca să 
verifice locul unde aruncase cadavrul lui Louis Piejack. Era exact 
același loc în care îl aruncase - cu unsprezece zile în urmă - și 
pe Jeter Wilson, turistul ghinionist. Între timp, poliția împânzise 
canalul din preajma autostrăzii Tamiami după ce recuperase 
recent mașina închiriată de Wilson. Sammy Tigertail nu se 
grăbea, așadar, să iasă din ascunzătoare. 

Nici cadavrul lui Wilson, nici cel al lui Piejack nu ieșiseră la 
suprafața râului Lostmans, așa că indianul s-a întors în tabăra 
de lângă golful Toms, ascunzând cu grijă barca. Cu o zi în urmă, 
un elicopter survolase zona de câteva ori - nu era Paza de 
Coastă și nici poliţia parcului din Everglades, dar Sammy 
Tigertail era prudent. Știa că cineva căuta ceva, deși nu și-ar fi 
imaginat niciodată că acel cineva era Gillian St Croix, care îl 
căuta pe e/. Ea plătise un elicopter din rambursarea taxelor de 
studii. Nu mai era o indiană Seminole, studentă la Florida State 
University. 

Ascuns sub un adăpost rudimentar, construit din frunze de 
palmier, Sammy Tigertail își petrecea ziua citind din jurnalul 
reverendului MacCauley și încercând să refacă chitara din 
resturile care supraviețuiseră atacului asupra lui Louis Piejack - 
gâtul, cheile de acordaj și cinci coarde; carcasa i-o modela cu 
ajutorul cuţitului său Buck dintr-un lemn gros de tec pe care îl 
recuperase de pe un vas eșuat. Sammy Tigertail nu era un 

artizan, dar strădania sa îi oferea satisfacţii uluitoare; în plus, 
era o misiune pe care indienii Calusa ar fi aprobat-o. 

Fratele vitreg al lui Sammy Tigertail, Lee, pe care Sammy îl 
sunase de pe un telefon mobil pe care îl găsise în barca lui 
Piejack, i-a adus, pentru o lună, provizii de benzină, apă și 
mâncare. Tot Lee l-a informat de faptul că poliţia găsise mașina 
lui Wilson, spunându-i că era prematur ca Sammy să se întoarcă 
în rezervaţie. În timpul vizitei lui Lee, au stabilit zilele și locurile 
unde se vor întâlni când îi va aduce următoarele provizii. Știind 
că fratele său vitreg nu se descurca în sălbăticie la fel de bine ca 
indienii nativi, Lee i-a dat o busolă, un ceas subacvatic, o hartă 
maritimă și rachete de semnalizare. 

Noaptea, Sammy Tigertail era uneori bântuit în somn de 
spiritul lui Wilson, care se plângea de faptul că trebuia să 
petreacă o veșnicie pe fundul lacului în compania lui Louis 
Piejack. 

— Credeam că te bucuri că nu mai ești singur, a spus Sammy 
Tigertail prima oară când spiritul turistului mort și-a făcut 
apariţia la tabăra din golful Toms. 

— Tipul e o secătură! Nici măcar crabii nu se ating de el, s-a 
plâns Wilson, invocând spiritul lui Piejack pentru ca impactul să 
fie cât mai dramatic cu putinţă, deși indianul nu părea deloc 
impresionat. 

Mort, negustorul de pește era la fel de dezgustător cum 
fusese și în timpul vieţii; prădătorii din râu păreau să-l evite de 
parcă era otrăvit. Pe Wilson însă îl devorau cu poftă. 

— Mi-ai spus că te simţi singur, a răspuns Sammy Tigertail. 

— Singur, da, dar nu disperat. Tipul e un pervers nenorocit, a 
continuat, spumegând de furie, spiritul turistului mort. Nu-mi 
vine să cred că ai stricat o chitară atât de bună pentru scârnăvia 
asta! 

Pentru că avea oasele faciale zdrobite de lovitura letală pe 
care i-o aplicase Perry Skinner, Louis Piejack nu-i putea 
răspunde așa cum și-ar fi dorit. Dar nici n-ar fi contat prea mult. 

— Nu eu l-am ucis, a spus indianul. 

— Ce s-a întâmplat cu tipul pe care l-ai împușcat? a întrebat 
Wilson. /ndividul ăla gras îmbrăcat în costum. Aș fi preferat să 
stau cu el, 

— N-a murit, a răspuns Sammy Tigertail. 

— Întotdeauna găsești un pretext. 

— Pleacă acum! Sunt obosit. 

— Să te ia dracu'! Noapte bună, a spus Wilson. 

Visele se terminau la fel - cei doi bărbaţi morți se îndepărtau, 
trăgând ancorele după ei - două năluci ursuze, care se pierdeau 
într-un nor albăstrui. Sammy Tigertail se trezea și privea tăcut 
stelele. Unchiul lui spunea că, de fiecare dată când sufletul unui 
indian Seminole se ridica la Ceruri, Calea Lactee îi lumina 
drumul spre lumea spiritelor. În nopţile senine, Sammy Tigertail 
se temea că, atunci când îi va sosi clipa, Creatorul Lumii nu va 
privi cu ochi buni perioada copilăriei lui, când se numise Chad 
McQueen. 

Prezenţa vulturului pleșuv în apropierea taberei sale era un 
semn de bun augur. Uneori, din penajul bătrânei păsări zbura 
câte o pană, pe care indianul o prindea de turbanul pe care și-l 
confecționase în stilul celor purtate de strămoșii săi din Clanul 
Vântului. În fiecare dimineaţă, când ieșea din adăpostul oferit de 
frunzele de palmier, scruta copacii ca să vadă dacă vulturul îl 
mai veghea. În această perioadă, spiritul lui Wilson și al lui 
Piejack nu i-au mai tulburat somnul. 

În ziua în care Sammy Tigertail a reușit să reconstruiască 
chitara Gibson, a început să compună un cântec pentru mama 
lui. Acesta semăna mai mult cu cântecele lui Neil Young decât 
cu muzica tradiţională indiană, dar era mulţumit de primele 
roade ale strădaniei sale. Mai târziu, a pornit cu barca pe râu în 
căutarea știucilor-de-mare. A prins un exemplar frumos, care s-a 
zbătut atât de tare, încât a atras un aligator lung de aproape trei 
metri. Reptila nu se temea de Sammy Tigertail, care a încercat 
s-o alunge ţipând și lovind apa cu un harpon. Chiar și după cea 
tras peștele în barcă, crocodilul a rămas prin preajmă, în spatele 
oglinzii pupei. Prezenţa acestuia i-a reamintit indianului de 
retragerea sa rușinoasă din ringul luptelor cu aligatori din 
rezervație; a jurat atunci că nu va mai face niciodată rău 
vreunei reptile dacă viaţa nu-i va fi în pericol. 

Când a ajuns în tabără, a curăţat peștele și l-a prăjit. Apoi a 
stins focul, s-a dezbrăcat și a înotat în golf, privind un grup de 
delfini urmat de un banc de chefali. Se afla cam la nouăzeci de 
metri de mal când elicopterul misterios și-a făcut din nou 
apariţia, venind din nord și zburând foarte jos. Pentru că nu mai 
avea unde să se ascundă, Sammy Tigertail s-a scufundat în apă, 

ținându-și doar bărbia la suprafaţă. Spera că din aer capul lui va 
semăna cu o nucă de cocos. 

Elicopterul a zburat pe deasupra delfinilor, care au început să 
sară prin apă, împrăștiind bancul de chefali. 

Aparatul de zbor se afla acum destul de aproape, astfel încât 
Sammy Tigertail a reușit să distingă trăsăturile pilotului, dar și 
pe cele ale unei tinere, care stătea pe scaunul pasagerului și 
privea prin binoclu spectacolul delfinilor. Indianul a clipit des ca 
să înlăture senzaţia de usturime provocată de apa sărată și ca s- 
o poată studia mai bine pe femeia din elicopter, al cărei păr 
părea castaniu în lumina soarelui de amiază. Când a lăsat 
binoclul, a văzut că semăna foarte mult cu Gillian. 

Sammy Tigertail a rămas nemișcat, dând ușor din picioare 
pentru a se menține la suprafaţă și înfrânându-și cu greu dorinţa 
de a-i face cu mâna fetei din elicopter. Il încânta ideea că o 
studentă zvăpăiată pornise în căutarea lui, dar în același timp le 
era recunoscător delfinilor pentru că i-au atras atenţia. Și-o 
imagina pe Gillian vorbind la telefon și povestindu-i sărmanului 
Ethan, un individ atât de anost, unde se afla și ce vedea. 

Când delfinii și-au încheiat spectacolul, elicopterul s-a 
îndepărtat. Sammy Tigertail s-a întors la mal și a cutreierat 
țărmul aproape o oră întreagă. Nu a mai găsit vulturul, așa că s- 
a întors trist în tabăra sa, convins fiind că zgomotul elicopterului 
alungase pasărea. A intrat apoi în adăpostul său rudimentar, a 
luat chitara în braţe și a început să lucreze din nou la cântecul 
închinat mamei sale, gândindu-se că inspiraţia creatoare a lui 
Gillian i-ar fi fost de ajutor. 

Cu puţin înainte de lăsarea întunericului, un obiect greoi a 
căzut pe acoperișul din frunze de palmier. Sammy Tigertail a 
luat pistolul semiautomat al lui Perry Skinner și a ieșit din 
adăpost, la baza căruia a văzut un schelet de pește. Indianul și-a 
ridicat încet privirea. 

Deasupra lui, pe cea mai înaltă creangă a unui copac lovit de 
trăsnet, bătrânul vultur înfuleca un ghem de măruntaie. Indianul 
a zâmbit și a salutat pasărea în graiul Muskogee, dar vulturul s-a 
prefăcut că îl ignoră. 

Mai târziu, Sammy Tigertail și-a făcut patul sub cerul liber. 
Deși temperatura scădea, n-a mai aprins focul. Spiritul războinic 
al stră-stră-străbunicului său străbătea galaxia, iar el i-a urat 
noapte bună. Apoi a închis ochii, întrebându-se ce va face dacă 

Gillian se va întoarce a doua zi cu elicopterul. Poate că se va 
ascunde, poate că nu. 
e 

Honey Santana a observat perluța fixată de abajurul veiozei 
de lângă calculatorul fiului ei. 

— De unde ai asta? l-a întrebat ea. 

— Mi-a dat-o o doamnă, a răspuns Fry. 

— Domnişoara Fonda avea aşa ceva. Prietena agentului de 
vânzări de la compania de telemarketing. 

— Vorbești cam mult, a spus el, pentru cineva cu maxilarul 
zdrobit. 

— Masa e aproape gata, l-a anunțat mama lui. 

— Să înțeleg că ai renunțat la porumb fiert? 

— Te distrează situația asta, din câte văd. 

— Era doar o glumă, mamă, a spus el, îmbrățişând-o. 

— Du-te să-l ajuţi pe tatăl tău să urce treptele! l-a rugat ea. 

Perry Skinner se mutase în rulota lui Honey. Amândoi 
spuneau că era ceva temporar și că nu însemna nimic pentru 
niciunul dintre ei. Fry auzea asta de zece ori pe zi, lucru care îi 
dădea de înțeles că aveau de gând să se împace. Deși se bucura 
să-i aibă pe amândoi prin preajmă, Fry era circumspect. Își 
amintea certurile dintre ei și se temea că totul va reveni la 
„normal” când rănile li se vor vindeca și vor redeveni aceiași 
indivizi încăpăţânaţi și intoleranţi. 

leșind din rulotă, îl văzu pe tatăl lui care încerca să meargă cu 
ajutorul unui baston. Doctorii îi refăcuseră șoldul stâng, distrus 
în totalitate de glonțul lui Louis Piejack. La spital, Fry și părinţii 
lui i-au spus aceeași poveste ajutorului de șerif: s-au dus în 
Dismal Key pentru un picnic, iar Skinner s-a împușcat din 
greșeală în timp ce trăgea în cutiile de bere. Mama lui Fry era 
convinsă că polițistul n-a crezut o iotă din povestea lor, dar tatăl 
său a asigurat-o că acest lucru nu avea prea multă importanță. 
Ca viceprimar, avea o relaţie foarte bună cu șeriful, care nu i-a 
pus niciodată credibilitatea sub semnul îndoielii - nici chiar în 
toiul unei partide de poker cu miză mare. 

— Când pot să mă apuc din nou de skateboarding? l-a 
întrebat Fry pe tatăl lui. 

— Când doctorul va spune că ţi-ai revenit complet. 

— Dar nu mă mai doare capul. 

— Serios? Putem să remediem situația, a zis Skinner, ridicând 
în joacă bastonul de parcă ar fi avut de gând să-l lovească. 

— Mă bucur că, în sfârșit, cineva se simte bine, a spus Fry. 

— Încearcă să fii tolerant, băiete! Nici tu n-ai fi în al nouălea 
cer de fericire dacă ar trebui să înghiţi totul cu paiul. 

— Ştii ce-a pregătit la prânz? Supă de stridii! 

— Dumnezeule mare! a exclamat Skinner. 

Honey gătise două fileuri proaspete de stavrid sud-african, pe 
care le cumpărase din piaţa lui Louis Piejack, care, în lipsa lui, 
părea să prospere. Soţia lui Piejack, Becky, sătulă de viața pe 
care o dusese alături de negustorul de pește, profitase de 
vacanţa lui neobișnuită și fugise în Săo Paulo cu Armando, 
consilierul ei în materie de orhidee, după ce golise contul 
comun. Nimeni din oraș nu o acuza pentru asta. 

Fry și tatăl lui au devorat peștele în timp ce mama lui sorbea 
dintr-o supă de crab. 

— Skinner, ai văzut perluţa pe care o are fiul tău? a întrebat 
ea. l-a dat-o o doamnă. 

Tatăl lui l-a privit, făcându-i cu ochiul. 

— Și ce ţi-a mai dat? 

— Drăguţ! a mormăit Honey prin bandajul care îi acoperea 
maxilarul. Frumos exemplu dai, ca de obicei! 

— Hai, fii serioasă! Știe că glumesc. 

Fry l-a văzut pe tatăl său luând-o de mână pe mama lui, a 
cărei privire nu mai era atât de severă. Era un moment 
impresionant, dar băiatul era măcinat de sentimente 
contradictorii. Încercase din greu să nu-și facă speranţe. Se 
temea că într-o zi îi va auzi certându-se din nou, apoi ușa se va 
trânti cu zgomot și fiecare dintre ei își va vedea de drumul său. 

— Pot să vă spun ceva? a întrebat el, punând furculița în 
farfurie. Chiar dacă probabil nu este treaba mea. Skinner l-a 
îndemnat să continue. Bine, a zis Fry. Cred că aţi luat o hotărâre 
pripită când v-aţi mutat iar împreună. 

Honey s-a rezemat de spătarul scaunului, surprinsă de 
sinceritatea lui. 

— Fry! a murmurat ea. 

— Acum totul e perfect, a continuat el, dar aţi avut un motiv 
pentru care v-aţi despărțit. Dacă... știți voi... 

— Ti-am spus că e vorba doar de câteva săptămâni, până mi 
se reface șoldul, i-a explicat tatăl său. 

— Am luat doar o decizie practică, a adăugat și mama lui. 
Convenabilă pentru amândoi. 

— Nu mă păcăliţi, dar vă apreciez efortul. 

Fry știa că făceau sex târziu în noapte - el șchiopătând, ea cu 
maxilarul fracturat. Nu mai erau deloc stăpâni pe situaţie. 

— Unde vrei să ajungi? a întrebat Honey. 

— Se aude totul prin pereţii ăștia ca de carton, mamă, a spus 
Fry. Mi-am dat degeaba iPod-ul la maxim. 

Mama lui s-a făcut roșie ca racul, iar tatăl său s-a încruntat. 

— Nu-mi vine să cred că ne vorbești în felul ăsta, s-a plâns 
Honey, de parcă am fi doi copii care nu știu ce fac. 

„Nu comentez”, și-a spus Fry. 

— Chiar vrei să mă mut la mine acasă? l-a întrebat Skinner. 

— Tată, vreau doar să-ţi amintești ce s-a întâmplat în trecut. 

Fry se referea la faptul că Skinner obosise încercând să 
înţeleagă proiectele nebunești ale lui Honey, iar ea obosise 
încercând tot timpul să se justifice. 

— Oamenii se mai schimbă, a zis mama lui. 

— Nu e adevărat, a intervenit tatăl lui. Dar învaţă să se plieze 
unii după alţii. 

Fry nu se simţea deloc în largul lui pentru că a adus trecutul 
în discuţie, dar cineva trebuia să spargă gheata. 

— Am știut întotdeauna că mai ţineţi unul la altul. Nu asta e 
problema. 

— Știu foarte bine care este problema, a spus Honey. 

— Nu mai contează. Oricum nu e treaba mea. 

— Ba e treaba ta, a continuat ea. Hai să spunem că eu și tatăl 
tău ne-am împăcat... 

— Ce s-a întâmplat cu „fostul tău tată”? a întrebat Skinner, pe 
un ton mustrător. 

— Tu taci și ascultă! i-a ordonat Honey, adresându-i-se apoi 
din nou lui Fry. Să spunem, așadar, că ne-am împăcat. Lucrurile 
se vor schimba - deţin controlul asupra situaţiei. Sunt mult mai 
stăpână pe mine acum. 

— Fii serioasă, mamă! Ai uitat de povestea cu texanii? 

— Nimeni nu susține că este o persoană perfect normală, a 
intervenit Skinner. Nici măcar ea. Dar sunt foarte mulți oameni 
așa-zis normali, care nu au însă nici sufletul, nici curajul ei. 

— Cred că trebuie să-ţi mulțumesc, a spus Honey. 

Fry a zâmbit, pentru că încercase de multe ori s-o definească 
pe mama lui și ajunsese la concluzia că suferea de o tulburare 
sufletească, nu psihică. Se lăsa mânată de sentimente și acţiona 
în consecință. Pentru această tulburare nu exista leac - de 
aceea tratamentele nu dădeau roade. 

— Cred că te-am auzit de foarte multe ori folosind cuvântul 
nebună, i-a reamintit Honey lui Skinner. 

— Bine, poţi să folosești termenul și în sens negativ, dar și 
pozitiv. 

Părinţii lui Fry aduseseră o singură dată în discuţie subiectul 
legat de uciderea lui Piejack, când Honey îi spusese că tatăl lui a 
fost nevoit să recurgă la un asemenea gest extrem ca să-i 
salveze viața. Băiatul nu se îndoise nicio clipă de asta, deși ar fi 
preferat să uite zgomotul casant al oaselor zdrobite în urma 
loviturii puternice aplicate de Skinner. Mai târziu, indianul a luat 
cu el cadavrul lui Piejack, resturile chitarei prefăcute în ţăndări 
și o hartă pătată de sânge pe care i-o dăduse Perry. 

Lui Fry nu mai trebuia să i se spună că nu văzuse nimic. Era 
un secret de familie, iar băiatul se întreba dacă era suficient să-i 
menţină uniţi. 

— Toată lumea greșește, fiule, a zis tatăl lui. Și eu am făcut o 
greșeală cumplită, care m-a costat libertatea, dar mama ta nu 
m-a părăsit. Dacă ar fi făcut-o, nu ne-ai mai face acum morală. 

— Mănâncă-ţi cartofii dulci, puștiule! i-a spus mama lui. 

— Bine, a încuviinţat Fry, dând din cap. Dacă situaţia se 
împute, îl chemăm pe doctorul Phil. 

— Ce șmecher ești! i-a zis Skinner, râzând. 

Amândoi erau imposibili, a concluzionat Honey. Semănau ca 
două picături de apă. 

— Și, indiferent ce susții tu, oamenii se pot schimba dacă vor 
cu adevărat. În clipa aceea, a sunat telefonul. La naiba! a 
murmurat Honey. Te deranjează exact la masă! Dumnezeu știe 
ce-or mai vinde în seara asta. Ea a împins nervoasă scaunul. Fry 
și tatăl lui și-au aruncat priviri unul altuia. Ce e? a întrebat 
Honey, încrucișându-și braţele. 

— Nimic, a răspuns Fry. Asta e șansa ta. 

Mama lui s-a ridicat de la masă, privind încruntată telefonul. 

— Nu au niciun pic de bun-simţ. 

— Lasă-l să sune! a sugerat tatăl lui Fry. 

— Dar sunt de-a dreptul nesimţiţi să sune la ora asta. 


VP - 310 


— Stai jos, mamă! Lasă-i în pace! 

Telefonul continua să sune - de opt, de nouă, de zece ori. 

— Am uitat că robotul e dezactivat, a zis ea. 

— Minunat! a spus Perry Skinner, dând berea pe gât. Lasă-l să 
sune, iubito! 

— Sigur. Nicio problemă! s-a dat bătută Honey, dar nu s-a 
așezat pe scaun. 

Telefonul continua să sune - de treisprezece, de paisprezece, 
de cincisprezece ori. 

Ea i-a aruncat o privire jalnică lui Fry, de parcă i-ar fi spus: 
„Mă străduiesc”. 

El a ridicat degetul mare în semn de victorie. 

— Termină supa, mamă! Se răcește. 

Telefonul a încetat să mai sune. 

Honey s-a așezat la masă alături de băieţii ei. 

